### **דברי הכנסת**

### **הישיבה המאה-ושמונים-ושלוש של הכנסת החמש-עשרה**

### יום רביעי, י"ב באדר התשס"א (7 במרס 2001)

### ירושלים, הכנסת, שעה 11:00

**תוכן העניינים**

[דברי פרידה לרגל פרישת חברי הכנסת אמנון ליפקין-שחק ואוריאל סביר מהכנסת](#_Toc450132199)

[הצעת חוק-יסוד: הממשלה (תיקון – ארכה על קבלת חוק התקציב)](#_Toc450132200)

[(הצעת קבוצת חברי הכנסת)](#_Toc450132201)

[הצעת חוק ההסדרים במשק המדינה (תיקוני חקיקה להשגת יעדי התקציב והמדיניות הכלכלית לשנת הכספים 2001), התשס"א–2000; הצעת חוק תקציב המדינה לשנת הכספים 2001, התשס"א–2000](#_Toc450132202)

[(קריאה ראשונה)](#_Toc450132203)

[מסמכים שהונחו על שולחן הכנסת](#_Toc450132204)

[הצעת חוק הממשלה, התשס"א–2001](#_Toc450132205)

[(קריאה שנייה וקריאה שלישית)](#_Toc450132206)

[מסמכים שהונחו על שולחן הכנסת](#_Toc450132207)

[הצעת חוק-יסוד: הממשלה](#_Toc450132208)

[(קריאה שנייה וקריאה שלישית)](#_Toc450132209)

[מסמכים שהונחו על שולחן הכנסת](#_Toc450132210)

[הצעת חוק-יסוד: הממשלה](#_Toc450132211)

[(קריאה שנייה וקריאה שלישית)](#_Toc450132212)

[הצעת חוק דחיית שירות ביטחון לתלמידי ישיבות שתורתם אומנותם](#_Toc450132213)

[(הוראת שעה), התשס"א–2000](#_Toc450132214)

[(קריאה שנייה וקריאה שלישית)](#_Toc450132215)

[מסמכים שהונחו על שולחן הכנסת](#_Toc450132216)

[הצעת חוק דחיית שירות ביטחון לתלמידי ישיבות שתורתם אומנותם (הוראת שעה),](#_Toc450132217) [התשס"א–2000](#_Toc450132218)

[(קריאה שנייה וקריאה שלישית)](#_Toc450132219)

[הצעת חוק-יסוד: הממשלה](#_Toc450132220)

[(קריאה שנייה וקריאה שלישית)](#_Toc450132221)

[הצעת חוק הממשלה, התשס"א–2001](#_Toc450132222)

[(קריאה שנייה וקריאה שלישית)](#_Toc450132223)

[הצעת חוק דחיית שירות ביטחון לתלמידי ישיבות שתורתם אומנותם (הוראת שעה),](#_Toc450132224) [התשס"א–2001](#_Toc450132225)

[(קריאה שנייה וקריאה שלישית)](#_Toc450132226)

[כינון הממשלה והרכבה](#_Toc450132227)

[הצהרת אמונים של חברי הממשלה](#_Toc450132228)

# דברי פרידה לרגל פרישת חברי הכנסת אמנון ליפקין-שחק ואוריאל סביר מהכנסת

היו"ר א' בורג:

חברי הכנסת וחברותיה, אני מתכבד לפתוח את ישיבת הכנסת; היום, יום רביעי, י"ב באדר התשס"א, 7 במרס שנת 2001. הנושא הראשון בסדר-היום: דברי פרידה של חברי הכנסת אמנון ליפקין-שחק ואורי סביר ודוברים נוספים.

חבר הכנסת אמנון ליפקין-שחק, אייכה? תעלה ותבוא, בבקשה.

אמנון ליפקין-שחק (דרך חדשה):

מכובדי יושב-ראש הכנסת, חברי חברי הכנסת, אני נפרד היום מן המשכן הזה בתום תקופה קצרה למדי ובעקבות החלטה אישית להביא אל סיומו פרק של פעילות פוליטית.

באתי אל הפוליטיקה מן השירות הצבאי. באתי אל הפוליטיקה עם כוונה להמשיך באמצעים אחרים, בלבוש אזרחי, את תרומתי לחיזוק מדינת ישראל והחברה בישראל. רציתי להיות שותף להשפעה ולהביא לשינוי. חשתי צורך אמיתי להשתתף במעשה הרב של הצעדת ישראל אל עתיד טוב יותר, בטוח יותר, איכותי יותר, מתוך המערכת הפוליטית.

נכנסתי אל המערכת בימים סוערים, בצומת דרכים שנמצאה בו המדינה. נטלתי חלק בניסיון לנווט אותה לדרך שהאמנתי כי תבטיח עתיד טוב יותר לכולנו, ואני יוצא ממנה, ועדיין מדינת ישראל על פרשת דרכים, מחפשת את דרכה.

דרכה של מדינת ישראל לא יכולה להיות אלא דרך השלום. אני יודע, לא פופולרי לדבר בימים אלה על השלום; השלום שכל ישראלי רוצה בו, שהפך שוב לאיזו מטרה ערטילאית כמעט, חלום נשגב, אולי חלום באספמיה. אלה ימים של עימות, ימים שבהם האמון והתקווה, הפתיחות והאופטימיות ניגפים לפני הכעס והכאב, החשדנות והחרדות. האמונה נסדקה, והמחויבות, גם של חלק מגדולי המאמינים, לרעיון ולמימושו, נחלשה עד מאוד. למרות זאת, צריך גם בימים אלה לומר ולשוב ולומר, ובעיקר להאמין, שאין דרך אחרת זולת דרך ההידברות, ההסכמים והשלום.

אנחנו צריכים להבין ולהאמין בכך, וכמונו גם הצד השני, הפרטנר, שהוא האויב שאתו אנחנו מחויבים להגיע להבנה ולהסדר. האלימות לא יכולה להיות הדרך. אסור לתת לאלימות להוביל אותנו אל מחוזות הרוע. על הרשות הפלסטינית לקחת אחריות להפסיק את הפגיעות החוזרות ונשנות בחיינו, להפסיק את הפגיעה המזיקה כל כך באמון. על הרשות להבין את היקף הכרסום שנגרם בחודשי האלימות האלה, בנכונותם של ישראלים להאמין בפרטנר שמולם ולקבל החלטות לא קלות על פשרות שנחוצות בשני הצדדים ולשני הצדדים, כדי להביא לקץ הסכסוך העתיק והמר הזה.

השלום הוא המפתח לכוחנו, לשגשוג הכלכלי שלנו, לביצור עתידנו. בשם השלום באתי ועם האמונה בשלום אני הולך הלאה, מחויב להמשיך ולתרום כמיטב יכולתי למען השלום בכל דרך שאוכל ואתבקש.

אני נפרד היום מן הכנסת ומן המשרדים הממשלתיים שהיה לי הכבוד לשמש בהם, התחבורה והתיירות.

בעוד כולנו נמצאנו מגויסים לדיון בשאלת השלום, כן או לא ומחירו, המשיכה וכרסמה בנו ותבעה קורבנות מכת מדינה שגבתה מאות קורבנות בשנה – מכת תאונות הדרכים. רק לפני יומיים היינו עדים לתאונות איומות שהרגו תשעה בני-אדם ביום אחד. התחלחלנו והלכנו הלאה. אומנם בשנתיים האחרונות יש מגמה מבורכת של ירידה במספר תאונות הדרכים, במספר הנפגעים, הרוגים ופצועים, בזכות עבודה מאומצת של הרשות למלחמה בתאונות הדרכים, משטרת התנועה, גופי משרד התחבורה ועוד המון גורמים אחרים. יבואו כל אלה על הברכה, אבל אין בכך די: יש עוד הרבה מה לעשות, וראוי שייעשה, בתקציבים ובמשאבים האחרים הנדרשים.

משאבים רבים נדרשים גם כדי להשיב את רוחה וכוחה של תעשיית התיירות של ישראל. ראיתי את התיירות בשנתיים האחרונות בפריחתה, וראיתי אותה בקמילתה. ראיתי את התיירות מייצרת מקומות עבודה ומזרימה מטבע חוץ למדינת ישראל. ראיתי את התיירות גם שולחת אנשים הביתה ומביאה מדריכי תיירים ובעלי צימרים ומלונות אל סף ייאוש.

יש במדינת ישראל פוטנציאל תיירותי עצום. ראיתי את התיירות מפתחת ניצנים של שיתוף פעולה עם מדינות שכנות, שנקטעו באבם. מדינת ישראל יכולה וצריכה להיות יעד תיירותי מבוקש, שיספק פרנסה לרבבות כאן ובמדינות השכנות. המפתח הוא בפתרון המדיני.

אני מאחל לכולנו, שנראה את התיירות חוזרת ומשגשגת, ואני מחזק את ידי העושים במלאכת התיירות בימים קשים אלה, ומקווה שהימים הטובים יחזרו בזמן קרוב.

רצינו להביא ימים טובים לחברה הישראלית, ואני מבקש להודות לראש הממשלה היוצא, אהוד ברק, על המאמץ המשותף ועל הרצון הטוב, ולברך לשלום את חברי לשולחן הממשלה. ברכות הצלחה כנות לראש הממשלה הנבחר אריאל שרון, שמשימות קשות ומורכבות באמת עומדות בפניו, ולחברי הממשלה החדשה.

לחברי, חברי הכנסת שעושים עבודה פרלמנטרית חשובה, עיני כולנו, אזרחי מדינת ישראל – ילדים ובוגרים – נשואות אליכם, למשכן הזה. מי ייתן ומכאן תצא בשורה של סובלנות ותבונה, שלום בבית ושלום על כולם. ותודה לכם, עובדי הכנסת המסורים. תודה לכולכם.

היו"ר א' בורג:

תודה רבה. חבר הכנסת אורי סביר, בבקשה.

אוריאל סביר (דרך חדשה):

כבוד היושב-ראש, חברי חברי הכנסת, לא קל להיפרד מהיכל זה, שהוא לב הדמוקרטיה הישראלית, וזכיתי להשתייך אליו במשך כמעט שנתיים.

החלטתי לפרוש היא אישית ומשמעותה אישית, אך אני מודה כי אני מוטרד ממספר האנשים שבירכו אותי על צעד זה. נדמה לי שמעולם לא זכיתי לפרגון כזה, תכונה נדירה בארצנו. האם זה נובע מכך שנתפסתי כזר במחוזות הפוליטיקה? האם זה נובע מדימוי רעוע של הפוליטיקה? האם זה נובע מכך שמקטרגי הפוליטיקה לא מעזים לטבול בעצמם במים הסוערים ולעתים עכורים של הפוליטיקה? בוודאי מדובר בשילוב מניעים. אך תגובה זו חיזקה בי תחושת מועקה ודאגה למצב הדמוקרטיה שלנו.

דברי פרידה בדרך-כלל נשמעים כדברי הספד. לעזוב זה קצת למות, אומרים הצרפתים, אך היות שבכוונתי להמשיך להיות פעיל בענייני ציבור עוד שנים רבות, תרשו לי להפנות את דברי אליכם. ראשית אומר לכל החברות והחברים כאן תודה, תודה על שיתוף הפעולה ועל מלאכתכם למען עם תובעני ועוקץ; תודה ליושב-ראש המפיח לא אחת רוח רעננה בפרלמנטריזם, למזכירות הכנסת, לעשרות העובדים המסורים המשרתים את הנבחרים בנאמנות ובכשרון, ואף לכתבי הכנסת, שהרי בלעדיהם חיינו לא היו חיים.

למדתי כאן רבות בנושאים שהפכו בעבורי לאובססיה חדשה לצד החתירה לשלום, בראש ובראשונה הצורך הדחוף לעשות לצמצום הפערים בתחומי החברה והחינוך.

הרשו נא לי להפנות אליכם כמה מלים הבאות מעומק הלב ומתוך מרקם הערכים שאני דוגל בהם. החלטתי להצטרף לפוליטיקה לאחר רצח ראש הממשלה יצחק רבין, זיכרונו לברכה. פניתי אז למי שלימים הפך איש מפלגת המרכז, רוני מילוא. השילוב של ליכודניק לשעבר עם מפא"יניק לשעבר נראה לי נכון ואף קוסם.

ראובן ריבלין (הליכוד):

מי מהשניים חזר בתשובה?

אוריאל סביר (דרך חדשה):

תשאל אותו. חברי הטוב, אמנון ליפקין-שחק, הפורש היום עמי, איש שתרם ויתרום רבות למדינה, בכשרון, ביושר ובתבונה נדירים, פנה אלי והציע, כפי שהגדיר זאת, שנתגייס למילואים בכנסת, מתוך תקווה לשנות. קיוויתי כמוהו, כי את מלאכת השלום שבה היינו שותפים, נשלים מתוך שלום-בית. בקישור הקריטי הזה, או יותר נכון בהיעדרו, נחלתי אכזבה עמוקה.

הניסיון המשותף להפיק לקח עמוק ואמיתי מרעידת האדמה שחולל בארצנו הרוצח הנתעב יגאל עמיר, כשל עד כה. קיווינו עם רבים וטובים, יחד עם חברתנו הקרובה דליה רבין-פילוסוף, כי יימחק החיוך האכזר מפניו של הרוצח. קיווינו להחזיר חיוך אוהב לעם ישראל, הנתון בהלם של רצח פוליטי. לצערי העמוק, נכון להיום, רוצח האיש עלול חלילה להפוך לרוצח הדרך, והוא ממשיך לחייך, ועם ישראל מדוכדך מאי-פעם. את האדמה הבוערת, ספוגת שנאת אחים, עליכם ועל כולנו להרגיע. עד כה נדמה לי כי נכשלנו, ועדיין אינני רואה אור בקצה מנהרת החושך שירד עלינו ב-4 בנובמבר 1995. ועם זאת, אני משוכנע שבמרוצת הימים לא תהיה חלופה לשלום מתוך שלום-בית.

מתוך כניעה זו ברצוני להפנות כמה מלים לקצות הבית המפולג הזה; ראשית, לצד הימני של הבית שעמו נהניתי לא אחת להתפלמס – בוודאי תחשבו שדברי בנושא המדיני באים מלבו של שמאלן חסר תקנה, בעוד אני מאמין שהם מבטאים אמת היסטורית וערכית עמוקה: לא יהיה שלום ולא ביטחון באזור כל זמן שלא נשכיל להבין שלעם שעמו נתחלק בארץ הזאת מגיעות זכויות שוות לשלנו, לא עדיפות ולא המסכנות את חיינו ואת אופיינו, אך שוות. ללא שוויון חירויות, שוויון בין העמים ושוויון בין שתי מדינות החיות זו לצד זו, לא תשקוט הארץ.

הלוואי שדווקא אתם, המובילים את ממשלת האחדות החדשה – אף שאינני נמנה עם חסידיה הלהוטים – תגיעו במהרה למסקנה זו, הבנויה על תפיסת האדם כאדם, על הבנה כי אין אנו בעלי-הבית היחידים על הצדק והסבל האנושי, על תפיסה מציאותית כי שנאת מאה שנים לא ניתן למחוק אף בעשור, אך את התנאים רצוי וניתן ליצור במשותף עם אלה שיהיו שכנינו לתמיד כפי שנהיה שכניהם לעד, כאשר כל עם אחראי בלעדית לגורלו ואינו שולט על גורל זולתו.

לידידי במחנה השמאל ברצוני להפנות את אמונתי העמוקה, כי השלום אשר בוא יבוא חייב להיות מלווה, עוד בהתהוותו, במהפך חברתי. אסור שפירותיו העתידיים יהיו נחלת בעלי ההון ומקדמי ההיי-טק בלבד. אסור שייתפס, כפי שנתפס אולי בעבר, כמהפכת העשירים. פירותיו, כמו כלל פירות הארץ הזאת, חייבים להתחלק בצורה שוויונית יותר, אחרת נמצא עצמנו בפני התקוממות פנימית מסוכנת יותר מכל התקוממות חיצונית.

שוויון ההזדמנויות, שהתרחק מאתנו, יצר פערים בלתי נסבלים, מהגבוהים בעולם המערבי. תנועה האמורה לייצג את המקופחים משלימה עם הפערים האלה אולי בקלות יתר. מי שהשוויון עם הפלסטינים בוער בעצמותיו, אסור שיחטא בהשלמה, ולו הקטנה, עם העדר שוויון הזדמנויות מבית.

ולחברי נציגי ערביי ישראל ברצוני לומר – הייתי עד לא אחת לגזענות המופגנת בבית הזה כלפיכם. כמו רבים, אטמתי את אוזני מבושה, במקום לזעוק זעקות שבר החייבות לבקוע מעם שטעם אולי יותר מכל עם אחר את מצוקת המיעוט. המאבק בגזענות, בחוסר השוויון, הוא מבחן הבגרות שלנו כמדינה. המשיכו להילחם בתופעות אלה, אך אנא, אל תיאבקו במדינה שהיא ביתכם.

ולבסוף, כדי להוכיח סופית את תום לבי – טומי, זה מופנה אליך – – –

היו"ר א' בורג:

"תומי לבי".

אוריאל סביר (דרך חדשה):

ובסוף, כדי להוכיח את תום לבי ולהעיד שמקומי אכן באמת לא כאן, חשבתי לפנות לשני אישים, שמלבד אש הפולמוס, יש מעט מאוד המשותף להם: אלי ישי וטומי לפיד.

שניכם מייצגים אוכלוסיות רחבות וחשובות בציבור הישראלי, ואני יודע כי אני מייצג רבים כאשר אני מפציר בכם: די לשנאה ההדדית. אין סיכוי כי תמצאו בסיס ערכי משותף, והפערים ביניכם לגיטימיים; אך דווקא לכן ביכולתכם לתת דוגמה לדרמה חדשה: להתווכח מתוך כבוד הדדי, ובפנים לבכם כמנהיגים בארץ הזאת למצוא בכל זאת מכנה משותף. ילדיכם ונכדיכם חייבים לחיות כאן ביחד כשכנים, בהבנה הדדית, בסובלנות הדדית. שלום באזור עושים עם אויבים, שלום-בית עושים עם יריבים לדרך – לא למען הסכמה בלתי אפשרית, ואף לא בלתי רצויה, אלא למען עיצוב נורמות בסיסיות משותפות וכללי משחק המקובלים על כל רובדי העם. זהו האתגר האמיתי של הדמוקרטיה.

עד כה לא עמדנו בו, עד כה נכשלנו לעצב מרקם משותף שהוא הכרחי לביטוי מכובד של השונה, ולתהום הזאת זוחלים אט-אט כוחות חדורי להט של משיחיות שקר ודוגמות מסוכנות.

כן, אני חש, חברי חברי הכנסת, כי הדמוקרטיה שלנו במשבר, ולא אחת חשתי כאן כי אני נותן יד פסיבית להידרדרותה.

על כן, חברי חברי הכנסת, מעדיף אני לתרום לחברה שלא באמצעות החיים הסוערים מדי של הפוליטיקה. אעשה זאת ממקום אולי משוריין יותר בחברה האזרחית, החייבת להתחזק ולפעול למען טובת הכלל.

אעשה זאת גם להבא לצדו של האיש שברצוני לציין בסיום דברי – אשר יודע להפוך חלום וחזון למציאות. אני מודה כי לו היו לי מקצת הכוח והלהט שיש בך, שמעון פרס – לדבוק בהגשמת המטרה באמצעות החיים הפוליטיים, לא הייתי פורש היום, אך זהו הפער – – –

רן כהן (מרצ):

– – –

אוריאל סביר (דרך חדשה):

– – – אך זהו הפער – רן ויוסי ביילין – בין המורה לתלמיד.

אשר לתלמיד, אשאר תלמיד גם לבית החשוב הזה, אם גם לעתים ביקורתי, מתוך כבוד למה שהוא מסמל וגם מתוך הערכה וידידות ליושביו. תודה רבה.

היו"ר א' בורג:

תודה רבה. כמה דוברים, על-פי בקשת והצעת הנפרדים מאתנו. ראשון – חבר הכנסת שמעון פרס, אחריו – חבר הכנסת רן כהן. בבקשה.

השר לשיתוף פעולה אזורי ש' פרס:

אדוני היושב-ראש, חברי הכנסת, בתור החבר הוותיק ביותר בכנסת הזאת, אני רוצה להגיד שבשבילי זה יום קצת עצוב.

אני חושב שאמנון ואורי הם מחברי הכנסת המעולים ביותר שהיו, המעולים ביותר שיכלו להישאר, והם באמת מייצגים – כל אחד על-פי דרכו – ייחוד מחמם לב.

אני רוצה להגיד כמה מלים על אמנון. אמנון הוא אחד האנשים המופלאים ביותר שפגשתי בחיי במדינת ישראל. כשיש מערכת יחסים יומיומית, קשה קצת לבטא את הנדיבות שמגיעה לאנשים, ואני בגרתי דיי כדי לדעת שאנשים לא פחות חשובים מרעיונות.

אמנון ליפקין-שחק, יש לו שני עיטורי עוז. אין בכלל מקום להטיל ספק באומץ לבו האישי. אילו היו גם עיטורי חוכמה, הייתי מעניק לו גם כמה עיטורי חוכמה בעניין השלום.

אני רוצה להגיד בביטחון גמור: כשאמנון אומר מלה, אני מאמין לו במאת האחוזים. לא רק שהוא כן – בזה אין להטיל ספק – אלא גם לפני שהוציא את המלה מהפה, הוא שקל ושקל ושקל, ולא עשה שימוש נלוז במלים.

תמיד זו הנאה בלתי רגילה לשמוע את שיקול הדעת של האיש המנוסה, החכם, האמיץ והישר הזה.

אדם שאצלו מלה בסלע וכדור במשורה. כמו שהוא שקל כל מלה, הוא גם שקל כל כדור. גם כשהוא ירה לעבר האויב, הוא לא רצה להרוג את האויב, הוא רצה להרוג את האיבה. ומה הפלא, שגם בהיותו רמטכ"ל, גם אדם שהשתתף בכל כך הרבה קרבות, גם מהצד השני – גם מהצד הערבי – יש כלפי אמנון אמון רב, כבוד רב.

לעמוד בשתי חזיתות כל כך סותרות ולעורר אמון בשתי החזיתות, מפני שעמוק בלב כל אחד היה רוצה שתהיה חזית אחת – חזית של שלום.

אני מאמין, שהערבים ואנחנו, אנחנו והערבים, בסופו של דבר רוצים להבטיח לילדים שלנו עתיד אחר.

אמנון הוא איש עתיר ניסיון, עתיר חוכמה, אדם עדין ביחסים ואדם נוקשה עם מסקנות כפי שצריך, אדם שישראל יכולה להתגאות בו.

אני יודע שדברי נשמעים מאוד עשירים במחמאות, אבל אני רוצה להגיד לחברי הכנסת, אני לא מרגיש שאני אומר מחמאות, אני מרגיש שאני אומר דברים אמיתיים וכנים – אגב, לא היתה לי מעולם הזדמנות לאומרם לאמנון בשעת מעשה – מפני שהוא היה רמטכ"ל ואני הייתי שר ביטחון, וראיתי אותו ברגעים הכי קשים – את שיקול הדעת, את השליטה במצב. יצא לי לראות את אמנון בשני המקומות – גם במשא-ומתן עם הפלסטינים, ששם לחוכמתו לא היה תחליף, וגם במאבק בצפון, במרכז ובדרום נגד טרור ונגד איומים, כששיקול דעתו לא יסולא בפז.

אמנון, אני יודע שאין לך אופי של politician. אתה אוהב פוליטיקה, אתה מבין שצריך לשרת את הציבור, אבל איכשהו יש לך ספק אם אתה בנוי לכל המיקח והממכר – הלא-נעים לפעמים – שקיים בחיים הפוליטיים. אבל ניסיונך הוא ניסיון ואישיותך היא אישיות ושיקול דעתך הוא שיקול דעת, ואתה צריך להעמיד את זה הלאה לימין המדינה בכל דרך שהיא. אני רוצה להודות על אשר עשית בכנסת, להודות על אשר אתה, ולאחל לנו, לא רק לך, שכל מה שיש לך בשפע נדיב כל כך של הטבע ושל האדם יעמדו הלאה לרשות החברה, המדינה והשלום במדינת ישראל.

אני מכיר, אני חושב שיותר מכל אחד אחר, את אורי סביר. הכרתי גם את אביו, זכרו לברכה, שהיה שגריר, דור ראשון של שגרירים בישראל, ואני רוצה לומר, כאדם שמכיר את אורי סביר, שאינני מכיר אדם שני ביכולת המשא-ומתן שלו, בכשרון נדיר של גישור על תהומות ועל פערים, לראות את היעד ולהבין את המכניקה שבסתירות ואת הקושי שבמתיחת גשר. הוא אחד האנשים היצירתיים ביותר והמבריקים ביותר שפגשתי בימי חיי.

אני יכול להגיד בוודאות, ואני יודע שלא כולם יסכימו להערכתי את עניין אוסלו, אבל ללא אורי סביר לא היה אוסלו. הוא חתם על ההסכם באוסלו, הוא ניהל את המשא-ומתן בחוכמה שלא תיאמן. אני מוכרח להעיד על זה מפני שאני הייתי עד לחוכמה הזאת יום-יום ויצא לי לדעת יותר מאחרים.

אני רוצה להגיד לחברי הכנסת: אנחנו כאן שני עמים, אנחנו והעם הערבי או העם הפלסטיני. הדבר החשוב ביותר להבין הוא, שאנחנו כולנו קודם כול בני-אדם. אני יודע שהיום יש רוגז אדיר בקרב היהודים כלפי הערבים ויש רוגז אדיר בקרב הערבים כלפי היהודים. הרוגז הזה עומד עכשיו לרועץ לשני הצדדים. אנחנו מוכרחים להתחיל להסתכל איש בעיני רעהו, לא כאויב נצחי, לא כבעיה שאין לה פתרון, אלא בעיה שיש בה עומק אנושי וצו היסטורי לטפח לשון משותפת. לא בא בחשבון שבמדינת ישראל השלום יהיה ללא לשון, שתהיה לשון אילמת, רק האיבה תדבר, רק האיבה תישמע, רק את האיבה נעריך. זו שגיאה עצומה.

אני גם רוצה להגיד, שהיום אני מפחד ממלים לא פחות מכדורים. אמרתי גם לצד הפלסטיני, כי אילו היו הפלסטינים מדברים כפי שדיבר חוסיין, כפי שדיבר סאדאת, כל המצב שלהם ושלנו היה משתנה. אני גם יודע, מהצד שלנו, איך אנחנו צריכים לדבר אליהם, כמו שדיברנו עם ירדן – שגם בה יש הרבה מאוד אנשים ממוצא פלסטיני – ועם מצרים.

החזרת הכבוד, חיפוש ההבנה, ידיעת הסתירות היומיומיות והכלליות, בעניין זה אורי סביר גילה חוכמה מבריקה. אורי, אני מקווה שאתה, כמו אמנון, תוסיפו לתת מיכולתכם הנדירה והייחודית למען שלום ישראל וביטחון מדינת ישראל.

היו"ר א' בורג:

תודה רבה. חבר הכנסת רן כהן, שתי דקות, בבקשה.

רן כהן (מרצ):

אדוני היושב-ראש, חברות וחברי הכנסת, אני מודה על האמת שאני נפרד בכאב לב גדול גם מהשר אמנון ליפקין-שחק וגם מחבר הכנסת אורי סביר, ואני באמת מתפלל שזה יהיה רק זמני ורק מהכנסת ולא מהחיים הפוליטיים בכלל.

אני רוצה לומר יותר מהכול, לא לאמנון ולאורי, כי להם אמרתי כל אחד באופן אישי מה ציפיותי, מה רגשותי ומה מחשבתי, אבל אני רוצה לומר לכנסת ולציבור: אני אומר לכם שההתפטרות הזאת צריכה להרעיד את הפוליטיקה ולטלטל את מי שאחראי לה, לאחר שאנחנו מגלים היום בעצם לא רק פרידה משני אנשים טובים ומוכשרים, אלא היום אנחנו מרגישים תסמונת פרידה מאנשים טובים מהפוליטיקה. נפרדנו מעוזי ברעם לא מזמן ומאלי גולדשמידט לא מזמן; אני מניח שאהוד ברק יפרוש בקרוב. היום זה אמנון וזה אורי, ואלה אנשים איכותיים ומוכשרים, שהפוליטיקה והחברה הישראלית צריכה כמותם בדעות כאלה או בדעות אחרות, אבל צריכה כמותם, על התרומה שלהם, על היכולת שלהם, על האיכות שלהם, על הרמה שלהם.

נדמה לי שבנושא הזה, העובדה שאנחנו מכהנים בפוליטיקה מאוד יצרית, שהאמביציה בה מאוד נוקשה וגסה, שהאלימות המילולית בשדה הפוליטי הופכת כמעט לאלימות פיזית, שהרדידות וההתלהמות מתפשטות בה, גורמת לאנשים להרהר פעמיים אם להצטרף לפוליטיקה, ולחלקם גם – ללכת ממנה. אני חושב שהיינו צריכים היום לעמוד בפני מצב הפוך, שבו אנשים מן הסוג האיכותי הזה, מכל שדה, מהשדה החברתי, מהשדה המדיני ומהשדה האזרחי, יצטרפו למערכת הפוליטית. ולכן הכאב שלי כל כך גדול בפרידה מאמנון ומאורי.

אני מודה, את אמנון אני מכיר מאז היה סרן או רב-סרן בצנחנים ועד לישיבה ביחד ליד שולחן הממשלה, והייתי עד לתרומה המיוחדת מאוד שלו לביטחון המדינה וגם למהלכי השלום; ואני חייב לומר, אורי, שהרבה יותר רציתי לא להיפרד ממך אלא להתחבר אתך. אני מכיר את היכולות ואת הכשרונות המאוד מאוד מיוחדים וגם את הנחישות שלך בנושא השלום, בנושא המדיני, ואת הרגישות החברתית, הרגישות לצדק החברתי והלאומי, ומאוד קשה לאבד היום את שניכם.

אני רק אומר משפט אחד לסיום, אדוני היושב-ראש, אמנון ואורי, אנחנו הולכים כנראה לימים מרים, לימים מדממים, והפתרון היחיד לימים האלה זה השלום, שאני יודע שהוא נטוע בלבכם ובראשכם עמוק מאוד. ביום פקודה, כשנצטרך אתכם לשלום הזה למען העם בישראל ולמען מדינת ישראל, אני בטוח שתדעו להתייצב. תודה רבה ותצליחו בכל מה שתעשו.

היו"ר א' בורג:

תודה. חבר הכנסת יוסף פריצקי, בבקשה. חברי הכנסת, אני מבקש להקפיד על הזמנים משום שאנחנו באיחור ויש יום עמוס בצורה בלתי רגילה.

יוסף פריצקי (שינוי):

אדוני היושב-ראש, חברותי וחברי חברי הכנסת, אני מוכרח לומר מלה אישית. לפני כיומיים נכנסתי למשרדו של אמנון ליפקין-שחק. מותר לי לומר את זה, אמנון? פניתי אליו ואמרתי לו: אני מבקש ממך שלא תפרוש. הוא שאל אותי: למה? ואמרתי לו: כי אתה אדם עם איכויות ואני חושב שהמוסד הזה צריך היום אנשים עם איכות. אנחנו לא באותה מפלגה, יש דברים שאנחנו לא רואים עין בעין, אבל על האיכות שלך ובוודאי של ד"ר אורי סביר, אי-אפשר לחלוק. צר לי שלא עלה הדבר בידי, צר לי מאוד שאתם הולכים, ובאמת שניכם, באמת, איך אומרים בצבא? שניכם א"א – אורי ואמנון.

לד"ר אורי סביר, שדיבר כאן מעמקי לבו על השנאה – הקשבתי בתשומת לב רבה לדבריך, אורי, ואני רוצה להבטיחך נאמנה מעל הדוכן הזה, שאנחנו לא שונאים. יש בנו כעס גדול, יש לנו ויכוח קשה, יש לנו מחלוקת מאוד קשה על דרכה של החברה הישראלית, אבל חלילה וחס, אנחנו לא שונאים. יכול להיות שאתה צודק בדבריך, שרמת השיח הציבורי בישראל הגיעה לטונים שמן הראוי למתן אותם. יכול מאוד להיות אם כי קשה למתן טונים שעה שהמחלוקות כל כך עמוקות.

אני מצר מאוד על הליכתכם. אני חושב שתרומתכם לבית הזה היתה יכולה להיות תרומה גדולה מאוד. אני בטוח שגם חברי הכנסת מן הימין, שחלקו במיוחד על ד"ר אורי סביר וגם עליך, לא פקפקו ולו לרגע בכנותכם ובשאיפתכם האמיתית להביא אותנו כאן לעתיד טוב יותר. מעומק הלב, אמנון ואורי, הצלחה בכל אשר תעשו ולהתראות.

היו"ר א' בורג:

תודה רבה. השר שלמה בן-עמי, בבקשה.

השר לביטחון פנים ש' בן-עמי:

אדוני היושב-ראש, אני מצטער צער רב על ההתרוששות שאנחנו מתרוששים היום עם עזיבתו של איש איכות וערכים כאמנון שחק את הפעילות הפוליטית. אמנון הגיע לפוליטיקה מתוך כמיהה פטריוטית לבוא לעמדת הנהגה כדי להיטיב עם האינטרסים היותר-חיוניים של מדינת ישראל. תחילה, כמו אחדים מאתנו, הייתי ספקן לגבי היומרה, הייתי אף ביקורתי לגבי מה שהדבר אומר באשר לתרבות הדמוקרטית שלנו – מעבר מראשות הצבא לראשות הממשלה. אבל למדתי להכיר את אמנון, כי כאילו מדובר בגן משובב נפש, אבל נחבא אי-שם בפינה. אמנון איננו נחשף מייד והאיכויות שלו מסתברות לעין הבוחנת רק אחרי מבחנים אמיתיים.

מבחינתי אמנון עמד בכל המבחנים הללו – מבחן האנושיות, מבחן שיקול הדעת, מבחן אמירת האמת, מבחן היושרה, מבחן כל כך חיוני דווקא לאיש צבא, של הבנת גבולות הכוח, מבחן הרעות ומבחן המחויבות, commitment בלעז. אל תטעו באמנון שחק, זאת רק לכאורה אדישות מרוחקת, זה רק לכאורה חיוך אירוני. בפנים מסתתרת דאגה עמוקה לישראל ורצון אמיתי לתרום לישועת הכלל. גם היום, עם עזיבתו, הוא יודע שהבית הזה הוא האכסניה החיונית לעיצוב נכון של המדינה והחברה, אם כי, אני חייב להודות, יש חן בחוש הפרופורציה הזה שאמנון מקרין.

אמנון הוא התגלמות התבונה שבספקנות. אמנון הוא אדם רבגוני, איש הומני, הרגיש לסבל הזולת ולצרכים הלגיטימיים שלו, גם אם באותה שעה הוא האויב. אמנון כבש אותי בשילוב הנדיר שהוא הקרין, של צורך לעמוד על החיים ועל הנפש במאבק מול הפלסטינים, אבל עם אמפתיה ולב רחום כלפי האדם הסובל באשר הוא, גם אם באותה שעה הוא האויב, הפלסטיני הסובל והנאנק תחת הסגר והכתר ומה לא. וכך הוא גם כבש את אמונה של ההנהגה הפלסטינית. מעטים נותרו בבית הזה שנהנים גם בעת עימות מאמון כל-כך עמוק בהנהגה הפלסטינית כמו אמנון שחק.

אני אומר בביטחון מלא, שישראל איבדה, מאבדת, עם יציאתו מן המחזור, אולי שר ביטחון מן המעלה הראשונה, וייתכן גם ראש ממשלה מאחה קרעים בנועם הליכות ובתבונת מעשה.

יש לי גם עונג מיוחד לומר דברים על אורי סביר, דיפלומט במיטב המסורת, שהקונסוליה שלו בניו-יורק תישאר עוד שנים רבות מודל לחיקוי, בבחינת רקורד שספק אם יישבר אי-פעם. אולי המבחן, אחד המבחנים החשובים לדיפלומט, הוא היכולת שלו להיבלע בתרבות שאליה הוא נשלח כדי לייצג אותנו. נדמה לי שהמאמר היפה ביותר שקראתי אי-פעם, כנראה לא קראתי רבים, אבל המאמר היפה ביותר שקראתי אי-פעם על ניו-יורק היה מאמר מפרי עטו של אורי סביר. נדמה לי שזה היה "בניו-יורק טיימס" על העיר ניו-יורק.

אבל בעיקר יישאר שמו חקוק לתמיד כאחד המעצבים של מהלך מדיני, שגם אם היה ונותר קונטרוורסלי איש לא יכחיש כי הוא היה מהלך מעצב. וככלות הכול, מה טעם יציאתנו לרשות הרבים האכזרית, מהביטחון החם של ד' האמות שלנו, אם לא הרצון לעצב דבר חדש? מה הטעם בפוליטיקה לשם פוליטיקה?

נכון, כפי שעוד סוקרטס לימד, הפוליטיקה מחייבת מיומנות והיא מענישה את אלה החסרים אותה. אבל אסור שהיא תהפוך למקצוע, וגם את זה לימד אותו יווני חכם.

לכל אחד מאתנו צריך להיות רגע של הכרעה אישית. אני מצר על שבמקרה של אורי ההכרעה היתה מוקדמת כל כך. אבל אין לי ספק שהאיש המשכיל הזה, בעל האירוניה החכמה והמחשבה המדינית הפורייה, שהבין והפנים את האיזון בין חברה למדינאות, לא יתאדה. אנשים כאלה הם בהיצע נמוך ובביקוש גבוה, אם בדיון הציבורי, אם בשליחויות לאומיות, או בכל דרך אחרת. עלילות בוודאי נכונו לו.

כל בני-האדם נולדו שווים – נהג לומר צרפתי חכם. אבל בטימבוקטו עוד לא שמעו על כך. אורי שייך לדור של ישראלים צעירים, שהבינו שבינתיים גם בטימבוקטו שמעו על כך, ולכן לא יהיה שקט באזור הזה עד ששוויון הכול לא יתגבש לכלל הסכם.

אני התנגדתי להקמתה של הממשלה הזאת, אבל אני מאחל לה הצלחה מכל הלב. היות שכל כך הרבה גשרים נשרפו בעת האחרונה בינינו לבין הפלסטינים, והיות שזאת שכנות חיונית מאין כמותה, אל תהססו לפנות ולבקש בשעת הצורך את עזרתם של בוני גשרים ומתקניהם, גם אם הם לא יהיו באותה שעה בפוליטיקה.

קשה לי לראות היום בסביבה טובים למשימה הזאת משני החברים העוזבים אותנו היום, אמנון ליפקין-שחק ואורי סביר. תודה רבה.

היו"ר א' בורג:

תודה רבה. חבר הכנסת רומן ברונפמן, בבקשה. אחריו – חברי הכנסת רובי ריבלין, דליה רבין-פילוסוף, ואחר כך נמשיך.

רומן ברונפמן (הבחירה הדמוקרטית):

אדוני היושב-ראש, כנסת נכבדה, חברי השר אמנון ליפקין-שחק, חברי אורי סביר, את הקומפלימנטים אשאיר לשיחה ל"טט-א-טט", בארבע עיניים, גם לך, אמנון, וגם לך, אורי.

עכשיו אני רוצה לבטא נימה של עצב, ואולי אפילו מהולה בכעס, לא חזק, על כך שאתם משאירים זירה פוליטית קשה, לא פשוטה, מפרכת. אבל כשאנחנו חושבים על העיסוק בפוליטיקה, זה בעיקר לא עיסוק בהווה, זה עיסוק בעתיד, בעתיד שלנו, של הילדים שלנו, של הנכדים שלנו ושל המדינה שלנו. ופה אני מרגיש עזוב ואני מרגיש כעוס.

אני תקווה, שכשאתם תלכו ל"אזרחי", ולאמנון זו פעם שנייה, אתם לא תשאירו אותנו לגמרי, ומשם, מחיים קצת יותר טובים מפה, תמשיכו לעבוד אתנו על שתי זירות עיקריות: זירת השלום, שהיא בסכנת נפשות היום, וזירת המדינה החופשית והליברלית. אני מאחל לכם מפה הצלחה, רוגע, נחת, הנאה ובעיקר – אל תשכחו את המכנה המשותף.

היו"ר א' בורג:

תודה רבה, חבר הכנסת ברונפמן. יישר כוח. חבר הכנסת ראובן ריבלין, בבקשה. אחריו – חברת הכנסת דליה רבין-פילוסוף.

ראובן ריבלין (הליכוד):

אדוני היושב-ראש, רבותי השרים, הרמטכ"ל לשעבר, השר היום, אמנון ליפקין-שחק, גיבור ישראל, בעל עיטורי הגבורה, ואורי סביר, ידידי מנוער ויריב קשה לי בכל תקופת חיי בכל מה שקשור בהשקפת העולם הציונית, באתי אל שניכם היום בשם התנועה הלאומית, כי אני הראשון מהתנועה הלאומית שעולה כאן על הבמה על מנת להיפרד מכם לשעה. באתי להלל אתכם וחלילה לא להספיד אתכם. באתי להיפרד מכם ולומר לכם: להתראות עם שלום.

אני מוכרח לומר שאתם מזן מיוחד, שהרי כל אדם אשר מקבל אותה שלמת קצין, אותה יכולת לשמש חבר כנסת, לא היה מוותר על כך. אתם באתם ואמרתם, רבותי, ולא אמרתם זאת בזלזול: קטן עלינו, קטן עלינו, ואולי בצדק, יש דברים שאנחנו יכולים לעשות הרבה יותר טוב מעבר ומחוץ למסגרת הפוליטית.

בזמני, ובכך אסיים, אדוני היושב-ראש, אני אמרתי איזה דבר ביקורת, בהומור, כאשר התייצבה מפלגתכם עם ששת הראשונים. אמרתי: זו מפלגה אדירה, עם מנהיגים בפוטנציה, אבל זאת תהיה מפלגה באימפוטנציה. ואני אומר לכם, שגם בזמן המאוד-קצר שהייתם פה, אתם השארתם את רישומכם. רק אותם אנשים שהיו כאן באולם המליאה ושמעו אותך מדבר ומגן בלהט, ובהחלט מעורר תגובות אצלנו, יודעים, אורי סביר, עד כמה גם כאן ניסית לבוא ולהטיף לאותה תוכנית שאתה כל כך תומך בה ושאני כל כך מתנגד לה.

אני מוכרח לומר לאמנון שחק, הרמטכ"ל לשעבר: קטונתי מלומר דברים לשבחך, כי העם היהודי כולו ומדינת ישראל, על כל מרכיביה ועל כל אזרחיה, מצדיעים לך גם ביום זה, ומקווים להמשיך להצדיע לך בבוא העת. אולי הפוטנציה תיהפך ליכולת פוליטית כזאת, שאולי אם הפוליטיקה תשתנה היא גם תעזור.

אני, על כל פנים, מברך אתכם מכל לבי בתור יריבים לא קלים ובתור ציונים אדירים, שיש לי אתם מחלוקת קשה. אבל טובה לי מחלוקת כאשר אני יודע בדיוק היכן עומד כל אחד וכשאני יודע שכולנו רוצים את טובתה של מדינת ישראל ורוצים בהגשמת הציונות, כפי שכל אחד ואחד רואה אותה מהצד שלו, אבל ככוונה כללית, והיא קיומה של המדינה היהודית הדמוקרטית בארץ-ישראל. תודה רבה.

היו"ר א' בורג:

תודה רבה. אחרונה – חברת הכנסת דליה רבין-פילוסוף.

דליה רבין-פילוסוף (דרך חדשה):

חברות וחברי הכנסת, אומרים שבפוליטיקה אין חברים. והנה, אני מוצאת את עצמי פעם שנייה בשבועות האחרונים נפרדת מאנשים יקרים שהחברות שלי אתם הורתה ולידתה כאן, במרכז העצבים של הפוליטיקה, כי כאן בעצם כמעט נפגשנו, כאן התחזקו הקשרים בינינו וכאן אנחנו נפרדים היום. אני לא נפרדת מכם באופן אישי, אורי ואמנון, אבל אולי בשבילי, כחברה שלכם לדרך, העזיבה שלכם היא המשמעותית ביותר והקשה ביותר, וקשה לי היום.

יצאנו יחד לדרך, לא ילדים וכבר לא כל כך תמימים, עם המון תקווה ואמונה, שאנחנו יכולים ביחד להביא שינוי, לעשות פוליטיקה אחרת, לתרום לחברה, בעיקר להמשיך בדרכו של מי שאתם הייתם שותפים לו בעשייה ואני באתי עם המורשת שלו מהבית ונרצח בנסיבות כל כך קשות. אין ספק שהרצח הוא זה שהביא את שלושתנו לזירה הזאת, וצר לי שהיום אני נשארת כאן בלעדיכם. הפוליטיקה ללא ספק מפסידה שני אנשים יקרים, וכל השבחים – אני יכולה רק להצטרף אליהם, ואתם בוודאי יודעים מה אני חושבת עליכם.

אני, בשל נסיבותי המיוחדות, לא יכולה להרשות לעצמי את הלוקסוס בשלב זה להרים ידיים, אף שהייתי מאוד רוצה להצטרף אליכם היום, ואני נשארת כאן מתוך תקווה שמשהו מהתקווה של כולנו עוד נזכה לראות, אתם משם ואני מכאן. כל טוב ובהצלחה.

היו"ר א' בורג:

תודה רבה.

# הצעת חוק-יסוד: הממשלה (תיקון – ארכה על קבלת חוק התקציב)

# (הצעת קבוצת חברי הכנסת)

היו"ר א' בורג:

אנחנו נעבור לנושא הבא בסדר-היום: הצעת חוק-יסוד הממשלה (תיקון – ארכה על קבלת חוק התקציב), לדיון מוקדם; הצעת חוק פ/2548. חבר הכנסת נחום לנגנטל, הנמקה מהמקום.

נחום לנגנטל (מפד"ל):

אדוני היושב-ראש, רבותי חברי הכנסת, בהתאם לחוק-היסוד, אם לא הוגש תקציב ואושר עד ל-31 בדצמבר, מחלקים ל-1/12 במהלך החודשים הראשונים, ואם ב-31 במרס התקציב לא מאושר, ממילא הממשלה בעצם מתפרקת.

החוק הזה לא הביא בחשבון מצב כמו המצב הנוכחי, של בחירות מיוחדות, ולכן אמרתי בהצעת החוק שלנו – והדבר הזה הוסכם על-ידי כל מי שנגע בדבר הזה – שיש לחשוב. אני אומר, היום אנחנו מציעים זאת רק בהצעה טרומית. מובן שהדבר יעשה בתיאום עם הממשלה ועם כולם; הדבר נעשה עד עכשיו בתיאום עם הוועדות. אם למשל יהיה מצב שהבחירות תהיינה בפברואר, לא יעלה על הדעת, שבאותו יום שבו ירכיב ראש הממשלה את הממשלה שלו, באותו יום הממשלה שלו תהיה מפורקת. לכן, בגלל השינוי שהיה בחוק-יסוד: הממשלה, הדבר הזה צריך לבוא לידי ביטוי גם בתיקון של הסוגיה הזאת.

אנחנו מציעים זאת היום בהצעה טרומית על דעת כל מי שהיה שם. מה שאנחנו מבקשים, שהדבר הזה יידון במסגרת ועדת חהוקה ולאחר מכן נמשיך הלאה.

היו"ר א' בורג:

תודה רבה, חבר הכנסת לנגנטל.

תמר גוז'נסקי (חד"ש):

אני מבקש להתנגד.

היו"ר א' בורג:

להתנגד? בבקשה, חברת הכנסת גוז'נסקי.

תמר גוז'נסקי (חד"ש):

אדוני היושב-ראש, חברי הכנסת, בראשית דברי אני רוצה להצטרף למלים החמות, גם לאמנון ליפקין-שחק וגם לאורי סביר, ולהביע צער על ששני חברי כנסת אלה לא ימשיכו לעבוד אתנו. בהתחשב באופיה הצפוי של ממשלת האסון שנוחתת עלינו ובהתחשב בצורך לגבש מחנה של שוחרי שלום שיאמינו בשלום שמבוסס על צדק, שני החברים האלה יחסרו לנו.

חברי הכנסת, הצעת החוק של חבר הכנסת נחום לנגנטל פותחת בעצם פתח להשאיר את המדינה ולהשאיר את החברה במשך חצי שנה בלי תקציב. חצי שנה יתפקדו המשרדים על בסיס החלטות כלשהן. מדובר בכך, שבחצי שנה לא יהיה אפשר להפעיל שום תוכנית חדשה, שום דבר שלא קבוע כבר במסמרות.

אני רוצה לומר, שכל שר אוצר, יהיה אשר יהיה, רק יברך על הצעת חוק כזאת. ולמה רק שישה חודשים? אולי בכלל תשעה חודשים, אולי עשרה חודשים? ואז, באופן עקרוני, בכלל לא יהיה צריך תקציב, שר האוצר לבדו ינהל את העניינים.

אני רוצה להדגיש במלוא הכאב והחריפות, העובדה שהיום מובא לנו התקציב של הממשלה הקודמת בשם הממשלה החדשה, העובדה הזאת מוכיחה מה שאנחנו טוענים כבר שנים ארוכות, שאין שום הבדל בצד הכלכלי-החברתי בין שתי הממשלות, בין שהן מונהגות על-ידי הליכוד, בין שהן מונהגות על-ידי העבודה. שתי הממשלות, כאלה וכאלה, מנהלות מדיניות אנטי-חברתית נגד נשים, נגד ילדים, יגבירו את האבטלה, יגבירו את המצוקה. שום תועלת לא תהיה מכך.

היו"ר א' בורג:

חברת הכנסת גוז'נסקי, אני מודה לך.

אנחנו נעבור להצבעה. חברי הכנסת, נא לשבת. בבקשה. אנחנו מצביעים על הצעת חוק בקריאה טרומית, הצעת חוק-יסוד: הממשלה (תיקון – ארכה על קבלת חוק התקציב), של חבר הכנסת לנגנטל ואחרים. חברי הכנסת, נא לשבת, אנחנו ניגשים להצבעה.

ניתן להצביע, בבקשה.

### הצבעה מס' 1

### בעד ההצעה להעביר את הצעת החוק לדיון מוקדם בוועדה – 17

### בעד ההצעה להסיר מסדר-היום את הצעת החוק – 19

### נמנעים – 2

### ההצעה להסיר מסדר-היום את הצעת חוק-יסוד: הממשלה (תיקון – ארכה על קבלת

### חוק התקציב) נתקבלה.

היו"ר א' בורג:

17 בעד, 19 נגד, שני נמנעים. הצעת חוק זו לא עברה בקריאה טרומית.

# הצעת חוק ההסדרים במשק המדינה (תיקוני חקיקה להשגת יעדי התקציב והמדיניות הכלכלית לשנת הכספים 2001), התשס"א–2000; הצעת חוק תקציב המדינה לשנת הכספים 2001, התשס"א–2000

# (קריאה ראשונה)

היו"ר א' בורג:

אנחנו נעבור לנושא הבא בסדר-היום: גמר דיון והצבעה על הצעת חוק ההסדרים והצעת חוק תקציב המדינה – קריאה ראשונה. נותרו לנו עוד שני דוברים, חבר הכנסת ראובן ריבלין, ואחריו – חבר הכנסת אופיר פינס. יסכם שר האוצר. בבקשה.

ראובן ריבלין (הליכוד):

אדוני היושב-ראש, אדוני שר האוצר, אודה, ואני אומר זאת בפה מלא, כאשר ישבנו בספסלי האופוזיציה ראינו בתקציב המדינה מכשיר פוליטי על מנת לקעקע את הממשלה ועל מנת להביא לנפילתה. הדבר הוא לגיטימי לחלוטין, אם כי לא כולנו מקשה אחת ולא רבים מאתנו, כל אחד לחוד, ראו בכל יסודות התקציב כפי שהובאו דברים מנוגדים לעמדתנו. נהפוך הוא, התקציב ביסודו – – –

מיכאל קליינר (חרות – התנועה הלאומית):

הזמן שיפר אותו.

ראובן ריבלין (הליכוד):

לא, לא. התקציב ביסודו בהחלט נראה לנו, אם כי סדרי עדיפויות כאלה או אחרים אנחנו רואים אותם בעין אחרת. היום אנחנו גם נמצאים במצב שבו הכנסת, כולה או רובה, מתאחדת סביב ממשלת אחדות לאומית, וגם הצורך הבלתי-מתפשר לעמוד בתקנות החוק מחייב אותנו לתת את לבנו לצורך בהעברת תקציב. וכאשר מתחברים להם שני דברים יחד, גם תקציב, שאני מודה שכאופוזיציונר התנגדתי לו, אבל אם לא הייתי באופוזיציה ייתכן שהיה לי ויכוח עם שר האוצר, ייתכן שהוויכוח שלי עם שר האוצר בממשלה היה קטן בהרבה מהוויכוח שלו עם חבריו בממשלה, אנחנו חושבים שהיום נעשה טוב אם נעביר את התקציב בקריאה ראשונה על מנת לאפשר דיונים במשך שלושת השבועות הקרובים להכנה לקריאה שנייה ושלישית בוועדת הכספים של הכנסת, כאשר שר האוצר החדש כבר נכנס בעובי הקורה, ואנחנו גם נשנה כמה דברים.

מובן שגם שר האוצר, כאשר ישב בדיונים, כאשר איש לא ידע מי יהיה ראש הממשלה הבא, וגם כאשר חשבנו אולי לקיים ממשלת אחדות לאומית בטרם החליט ראש הממשלה לצאת לבחירות לפי סעיף 23 לחוק-יסוד: הממשלה, ביקשנו כמה שינויים, והשינויים האלה אנחנו נעמוד עליהם קלה כחמורה – עניין הביטול של משרד הדתות, חבר הכנסת גפני, עניין ביטול חוק משפחות ברוכות ילדים, ההוספה ההכרחית של כל אותם תשלומים קואליציוניים שלא נכנסו בבסיס התקציב ושר האוצר אמר, גם מבמת הכנסת, שהוא מתכוון לאשרם כפי שהיו בשנת 2000, כספים שהיו מיועדים גם לדיון עם אותם גורמים במפד"ל. חבר הכנסת לנגנטל, האם זה נכון שגם אתם באתם בדברים עם שר האוצר אברהם בייגה שוחט לגבי אותם כספים שהופחתו, והוא אמר שהוא מוכן לדון אתכם לגופו של עניין בכל אותם עניינים על מנת לראות איך אפשר ליישב את המחלוקת הזאת? גם בעניין זה אנחנו מוכנים ונכונים לעשות זאת. שר האוצר המיועד, שגם ביקש ממני לדבר מעל במת הכנסת, כי הוא עדיין לא רוצה לבוא ולהתחייב כאן התחייבויות כאלה או אחרות, ער לעניין זה.

אנחנו גם מתייחסים לכל אותם דברים הכרחיים שאירעו מאז הגשת התקציב, ואלה הנושאים הביטחוניים, ששר האוצר בייגה שוחט יודע אותם, ער להם, חרד להם וחושב שבאותה מידה שצריך לתת, צריך להתייחס גם באישור התקציב בקריאה שנייה ושלישית. ובעיקר אותם נושאים השייכים להתיישבות ביהודה ובשומרון והגולן וכוללים את פיצויי "וואי פלנטיישן" ופיצויי האינתיפאדה, בעיקר למיגון ולאותן פעולות שכבר אושרו בעבר על-ידי ממשלות ישראל.

לכן אני ממליץ בפני כל החברים בקואליציה העתידית, בפני כל החברים מהתנועה הלאומית המבקשים להישאר באופוזיציה אבל ערים וחרדים לנושא החשוב של תקציב המדינה, כמו גם הנושאים החשובים שאנחנו נותנים להם משקל בהכנה לקריאה שנייה ושלישית, לבוא ולתמוך בהצעת התקציב ובחוק ההסדרים, למעט אותם תיקונים שדיברתי עליהם, כפי שהוגשו על-ידי שר האוצר אברהם בייגה שוחט.

רבותי חברי הכנסת, שכחתי לומר דבר חשוב ביותר, כי מגיע לו הקרדיט. כאשר אמרתי שאנחנו נבטל את ביטול חוק משפחות ברוכות ילדים, אני מתכוון לאותו חוק שיצא מתחת ידו וביוזמתו של חבר הכנסת הלפרט. מגיע לו כל הקרדיט על זה, וילדי ישראל מברכים אותו זה החודש השלישי על כך שהם מקבלים אותם דמים.

היו"ר ע' דהאמשה:

תודה רבה לחבר הכנסת ראובן ריבלין. חבר הכנסת אופיר פינס, בבקשה.

אופיר פינס-פז (ישראל אחת):

אדוני היושב-ראש, חברי חברי הכנסת, ידידי רובי ריבלין, חבר הכנסת הלפרט עוד לא בקואליציה העתידית של שרון, ואתה כבר מוותר על כל דבר ועל כל עניין? אז מה יהיה בהמשך, כשהוא כן יהיה בקואליציה?

ראובן ריבלין (הליכוד):

מגיע לו.

אופיר פינס-פז (ישראל אחת):

אדוני היושב-ראש, אני שמח שהליכוד הגיע סוף-סוף למסקנה שהתקציב שמגישה ממשלת ישראל בראשותו של אהוד ברק ובראשותו של שר האוצר בייגה שוחט הוא תקציב שראוי לתמיכה.

מיכאל קליינר (חרות – התנועה הלאומית):

באוגוסט 2000.

אופיר פינס-פז (ישראל אחת):

רק חבל שבאמת לקח לליכוד, וצודק חבר הכנסת קליינר, כל כך הרבה זמן להגיע למסקנה הזאת. היא היתה מסקנה מתחייבת. התקציב נבנה נכון. נכון שהוא נבנה באוגוסט 2000, והיום יש שינויים. את השינויים האלה צריך להביא בחשבון. אנחנו לא חיים בוואקום. יש כאן מציאות ביטחונית מסוימת שאי-אפשר להתעלם ממנה. יש כאן מציאות גם בתחומים אחרים שאי-אפשר להתעלם גם ממנה.

מיכאל קליינר (חרות – התנועה הלאומית):

למה לא תעשו הוראת שעה ותביאו ביוני תקציב שמשקף את המצב החדש?

אופיר פינס-פז (ישראל אחת):

קודם כול, יש לי הצעה בשבילך. אני לא יושב-ראש הקואליציה של אריק שרון, גם לא מתכוון להיות. אם יש לך הצעות קונסטרוקטיביות בעניין הזה, אני מציע להפנות אותן למי שיהיה יושב-ראש הקואליציה של שרון.

אני מתחייב לתמוך בהצעת התקציב של בייגה רק בקריאה הראשונה. בקריאה השנייה והשלישית נראה מה יהיה, הכול פתוח. לא כתוב בהסכם הקואליציוני שאנחנו חייבים לתמוך בכל תקציב, בכל נושא, בכל הזדמנות ובכל עניין.

אדוני היושב-ראש, ההערות ששמעתי מפי חברי רובי ריבלין, אם הן באמת יתממשו בתהליך שבין הקריאה הראשונה לקריאה השנייה והשלישית, מסכנות את התמיכה של ישראל אחת בתקציב בקריאה השנייה והשלישית. אני אומר את זה בצורה מפורשת. אני מציע, אף שחתמנו על זה בהסכם הקואליציוני, וזכותכם לדחות את מימוש התקציב מעבר ל-31 במרס, אם לא נצליח לפני כן: סיימו את נושא התקציב עד סוף החודש הזה. אל תפתחו אותו לסחטנות, לוויתורים ולמתנות פוליטיות. זה לא ראוי, זה לא נכון, זה לא חכם. זה גם פוגע ביציבות הכלכלית במדינת ישראל, שגם ככה נמצאת ללא תקציב מדינה מסודר, ואנחנו כבר בחודש מרס.

לכן אני מציע, ראשית, לתמוך בקריאה הראשונה היום. שנית, לסיים את הדיונים לקראת הקריאה השנייה והשלישית רק בדברים ששר האוצר המיועד סילבן שלום, שזו הזדמנות לברך אותו בחום, יביא כתיקונים נדרשים לנוכח פרק הזמן שחלף מאוגוסט עד היום. אני מציע ממש לא לפתוח את העניין הזה לשום דבר אחר, שגם יפגע בכלכלת ישראל וגם ייתן מתנות פוליטיות ויפתח פתח לסחטנות פוליטית שהיא לא ראויה. לא בגלל זה הקימו ממשלת אחדות, לא זה מה שעם ישראל רוצה מאתנו ביום הזה.

לכן, אדוני היושב-ראש, סיעת ישראל אחת תתמוך בתקציב בקריאה הראשונה. ואם לא יחולו בו שינויים, למעט השינויים שדיברתי עליהם, היא תתמוך גם בקריאה השנייה והשלישית. אם יחולו שינויים מרחיקי לכת, נקבל החלטה לגופו של עניין, על-פי מצב הדברים שיתפתח בוועדת הכספים. תודה.

מיכאל קליינר (חרות – התנועה הלאומית):

אבל הסכמתם לוותר על ביטול חוק הלפרט.

היו"ר ע' דהאמשה:

תודה רבה לחבר הכנסת אופיר פינס. חברי הכנסת, היו שני חברי כנסת שביקשו להשתתף בדיון. אני מאוד מצטער, יש פה הסדר ברור שנקבע לפני הרבה זמן. לא נוכל לפתוח את הדיון עכשיו להשתתפות של חברי כנסת נוספים. הדיון היה. כל מי שרצה השתתף פה ומיצה את זכותו להשתתף. אנחנו עוסקים בינתיים רק בנקודה אחת שנקבעה בשעתה. שר האוצר יסכם את הדיון.

רן כהן (מרצ):

אדוני היושב-ראש, רק משפט אחד.

היו"ר ע' דהאמשה:

אני מאוד מצטער, אין שום אפשרות לפתוח את הדיון עכשיו מחדש.

מיכאל קליינר (חרות – התנועה הלאומית):

תן לו לדבר.

היו"ר ע' דהאמשה:

אני לא אפתח את הדיון עכשיו. שר האוצר, נא לסכם את הדיון, ואחרי זה תהיה הצבעה.

רן כהן (מרצ):

תן לי משפט אחד. עכשיו דנים בתקציב לשנה הבאה. כל מי שמדבר הוא רק מהקואליציה החדשה, ובעצם – – –

היו"ר ע' דהאמשה:

הבנתי אותך. חבר הכנסת כהן, עם כל הידידות וההערכה שיש לי אליך, אנחנו עכשיו בקצה קצה זנבה של הממשלה הקודמת, של הקואליציה הקודמת. זה דיון שמסתיים עתה. תהיה לך הזדמנות לומר את כל הדברים שאתה רוצה לומר בהמשך היום. שר האוצר, בבקשה.

רן כהן (מרצ):

רק הקואליציה מציגה אותו.

היו"ר ע' דהאמשה:

זה אחרי השעה 24:00.

מיכאל קליינר (חרות – התנועה הלאומית):

זה תקציב לשנה הבאה, זה לא תקציב – – –

היו"ר ע' דהאמשה:

אדוני, שמעתי אותך, שמעתי גם את חבר הכנסת כהן.

מיכאל קליינר (חרות – התנועה הלאומית):

למה לא נותנים לדבר?

היו"ר ע' דהאמשה:

כשאתה תהיה יושב-ראש, תקבע את זה. בינתיים אני קובע את הדברים, למרבה הצער.

רן כהן (מרצ):

זה תהליך של סתימת פיות של האופוזיציה.

ראובן ריבלין (הליכוד):

הדיון התקיים.

רן כהן (מרצ):

אנחנו לא דיברנו.

היו"ר ע' דהאמשה:

יש הרבה דברים לומר בעניין הזה, אבל לא זו השעה ולא זה המקום.

מיכאל קליינר (חרות – התנועה הלאומית):

היה דיון אבל השתנו הנסיבות.

היו"ר ע' דהאמשה:

שמעתי אותך, חבר הכנסת קליינר. אתה נשאר באופוזיציה, למרבה הצער. מה אני אעשה לך. יהיה לך הרבה זמן לצעוק, אבל לא עכשיו. תודה רבה. אדוני שר האוצר, בבקשה.

שר האוצר א' שוחט:

אדוני היושב-ראש, רבותי חברי הכנסת, קודם כול, אני רוצה לברך את ראש הממשלה הנבחר אריק שרון, את יושב-ראש ש"ס חבר הכנסת אלי ישי, את עמיר פרץ, שלקח להם ארבעה חודשים כדי להבין שהתקציב הזה הוא תקציב טוב ולהגיע לכך שהם מצטרפים ומצביעים היום בעדו.

אני מניח שהם מבינים למה הם עושים את זה. הם מבינים שזה תקציב טוב, וחבל שבמשך ארבעה חודשים, ובעיקר בדיון התקציבי הרחב שהיה, גם אריק שרון, גם אלי ישי וגם עמיר פרץ – – –

מקסים לוי (ישראל אחת):

זה תקציב?

היו"ר ע' דהאמשה:

חברי הכנסת, מעניין שכל אלה שצועקים הם מהאופוזיציה החדשה. אני מבין שאתם כבר מתחילים להכין את – –

שר האוצר א' שוחט:

– – –

היו"ר ע' דהאמשה:

– – ההליכים הבאים, זה בסדר. תתכוננו, יהיה לנו הרבה זמן.

מיכאל קליינר (חרות – התנועה הלאומית):

זה תקציב לא רלוונטי – – –

קריאות:

– – –

מיכאל קליינר (חרות – התנועה הלאומית):

– – – תקציב כזה.

היו"ר ע' דהאמשה:

אחרי שהממשלה החדשה תזכה באמון, יהיה לך, חבר הכנסת קליינר, לברכה וגם לי, אגב, לכולנו, לאופוזיציה תהיה הזדמנות טובה מספיק כדי לנגח אותם, אבל לא עכשיו.

שר האוצר א' שוחט:

אני ממש מברך אותם – – –

היו"ר ע' דהאמשה:

הם עוד לא ממשלה. אנחנו עדיין בממשלה הקודמת.

שר האוצר א' שוחט:

אני ממש מברך אותם. הביקורת שהם השמיעו בתחילת חודש נובמבר היתה בלתי רצינית, והחלטתם היום לתמוך בתקציב מעידה על בגרות פוליטית, על הבנת העניין ועל לימוד יסודי של המשק הישראלי והכלכלה הישראלית – –

קריאות:

– – –

שר האוצר א' שוחט:

– – ועל כך יבורכו.

מיכאל קליינר (חרות – התנועה הלאומית):

בייגה שוחט, אתה יכול להגיד שהיום התקציב יותר רלוונטי – – –

שר האוצר א' שוחט:

אתה מייד – – –

היו"ר ע' דהאמשה:

היות שהוא אופוזיציה אולי הוא לא יגיד את זה, אבל זה המצב.

שר האוצר א' שוחט:

חבר הכנסת קליינר, מייד תשמע, אני אתייחס לזה. לכן ברכתי הרבה, ואני אשמח לראות אותם היום מצביעים בפועל על העניין.

אני לא ארחיב בדברי, שכן עברו למעלה מארבעה חודשים מאז הצגתי את התקציב בכנסת, ואני חושב – – –

היו"ר ע' דהאמשה:

חברי הכנסת מש"ס. חבר הכנסת וילן. אני מבקש מכולם להיות במקום. תודה.

שר האוצר א' שוחט:

אני חושב שהתקציב הזה הוא תקציב ראוי, הוא תקציב נכון, הוא תקציב שיש בו איזונים מתאימים בין מה שאנחנו צריכים במשק; הוא נשען על פרמטרים כלכליים נכונים. למרות מורת רוחו הבלתי-פוסקת של שר החינוך לשעבר חבר הכנסת יוסי שריד, הוא עדיין נותן יותר לחינוך מכפי שהיה, הוא נותן יותר לתשתיות, הוא תקציב שבנוי באיזונים נכונים, ולכן הוא ראוי לעבור.

היו"ר ע' דהאמשה:

אני מסכים עם שר האוצר, בוודאי הוא הכין את התקציב הטוב ביותר שהוא רק מסוגל לעשות, כי הוא הכין אותו לא בשביל הממשלה הזאת אלא בשביל הממשלה שהוא כיהן בה.

שר האוצר א' שוחט:

בתוך התקציב יש דברים חשובים שאני מקווה שממשלת שרון תממש. יש תוכנית ארבע-שנתית במגזר הערבי, וצריך לקיים את החלטת הממשלה בעניין הזה. יש תוכנית לטיפול בערי פיתוח וביישובים החלשים, וגם את זה צריך לקיים. אלה הם דברים שליוו את התקציב בהכנתו, ולכן מן הראוי שהממשלה תמשיך לשמר את זה.

התקציב, כפי שאמרתי, נישא על ההצלחה הפנטסטית של שנת 2000, על הגידול בתוצר, על ההכנסות, על כל מה שקרה, אבל אי-אפשר להתעלם, חבר הכנסת קליינר, מכך שב-1 באוקטובר או ב-29 בספטמבר חל שינוי במגמות – –

היו"ר ע' דהאמשה:

חברי הכנסת מש"ס. חבר הכנסת גמליאל. אני מבקש.

שר האוצר א' שוחט:

– – שינוי במגמות – –

היו"ר ע' דהאמשה:

חבר הכנסת כהן, חבר הכנסת – – –

שר האוצר א' שוחט:

– – עקב האינתיפאדה שפרצה, הפגיעה בתיירות, בבנייה, בחקלאות, ובנוסף, מה שקרה בשוק העולמי שעוסק בתעשיות ההיי-טק, ואין ספק שהרבעון האחרון הוא שינוי מגמה והוא מלווה אותנו גם בתחילת השנה, ולכן יצטרכו לעשות התאמות מסוימות בתקציב, ומייד אגיד מה תציע הממשלה לשר האוצר, איך לפעול בעניין.

הדבר הראשון שצריך לעשותו, מעבר להחלטה היום, שאני מקווה שאכן תעבור, זה בתוך עשרה ימים לחזור לכנסת ולהעביר את התקציב בקריאה שנייה ובקריאה שלישית, ואת השינויים הנדרשים לעשות לאחר מכן.

אני אומר לכם, חברי הכנסת, קשה מאוד לנהל את המשק והתקציב כאשר אנחנו נמצאים במצב שאין לנו תקציב, ולכן אני מציע לממשלה ואני מציע לך, שר האוצר המיועד, לא לאבד זמן. בתוך עשרה ימים לבוא ולעשות לאישור התקציב, ואת התיקונים לדחות לאחר מכן. אם צריך ליצור התחייבויות מסוימות – הן אכן ייעשו.

חבר הכנסת ריבלין, אני שמעתי את הרשימה שלך – –

היו"ר ע' דהאמשה:

חבר הכנסת ריבלין.

שר האוצר א' שוחט:

– – גם בשליחות שר האוצר, ואני מציע מאוד להיזהר בהתחייבויות הקואליציוניות. יש דברים שמגיעים, ואותם צריך לתת, יש נושאים רבים שנויים במחלוקת, וצריכים להיות זהירים, כי המצב של המשק הוא לא כמו שהיה לפני ארבעה חודשים, ואני אשמח להעביר לכם את הדברים.

אני רוצה להגיד משהו שלא ינעם – –

היו"ר ע' דהאמשה:

חבר הכנסת יצחק כהן. חבר הכנסת נסים דהן.

שר האוצר א' שוחט:

– – לחלק גדול מחברי הכנסת, אבל אם שר האוצר וראש הממשלה לא יביאו בישיבה הראשונה של הממשלה הצעת חוק לביטול החקיקה הפרטית, לא יהיה תקציב. לא יהיה תקציב, כי אנחנו מדברים על הצעה של 3 מיליארדי שקל שלא קיימים בתקציב המדינה, ואני אומר לכם: לא יהיו מקורות, שכן צריך להקצות דברים נוספים לביטחון, וצריך לטפל בנושאים נוספים, ואין דרך, למעט ביטול גורף וכולל – גם של חוקו של הלפרט, למחוק מספר החוקים או לפחות להקפיא אותו. אם חוק הלפרט לא יבוטל, חוקי הנגב לא יבוטלו, ואם חוקי הנגב לא יבוטלו, חוקים חברתיים אחרים לא יבוטלו. אין מקור שיכול לממן את זה. אין. פשוט לא יהיה תקציב, ואנחנו ניכנס למערכת כלכלית שתהיה אסון למדינת ישראל.

לכן, אדוני שר האוצר המיועד, בישיבה הראשונה – הכול מוכן באוצר, אתה תוכל לראות את ההחלטה – צריך לבוא לממשלה, לקבל החלטה גורפת. גם הלפרט וחבריו יבינו, אף שהתחייבו להם. אני ראיתי שראש הממשלה התחייב התחייבויות אישיות ולא קיים אותן, אז בוודאי התחייבויות לאגודת ישראל אפשר לא לקיים, ולדחות את העסק לשנה או לשנתיים לטובתה של מדינת ישראל.

היו"ר ע' דהאמשה:

חברי הכנסת, אנחנו עוד מעט עוברים להצבעה. אני מבקש מכולם לשבת במקום.

שר האוצר א' שוחט:

הדבר השלישי, יש לממשלה רוב גדול בכנסת, היא יכולה וצריכה לבצע את הרפורמות. רבות מהן, בגלל חוסר רוב בכנסת לא היה אפשר לבצע. צריך לבצע אותן. אנחנו רוצים משק טוב וחזק.

אנחנו מביאים גם את חוק ההסדרים. אני לא אפרט הכול, אבל אני אגיד דבר אחד. בדיונים שהיו עם יושב-ראש ועדת הכספים הקודם, חבר הכנסת גולדשמידט, עם יושב-ראש הכנסת, עם יושב-ראש ועדת הכנסת, סוכם על הוצאה של מספר חוקים לא קטן מתוך חוק ההסדרים. אני לא רוצה לפרט הכול, אבל יש מכתב של יושב-ראש הכנסת מ-30 באוקטובר, שמסכם מה נשאר בחוק ההסדרים ומה עובר לוועדות אחרות ומה יוצא החוצה בכלל. מבחינתי אני מציע לכנסת להעביר את החוק כפי שהוא, כאשר אני מודיע שיש מכתב הסכמות שחלק מהדברים יוצאים החוצה.

אני רוצה להגיד מלה. שרת החינוך המיועדת, אני פשוט רוצה – –

היו"ר ע' דהאמשה:

חברי הכנסת. חבר הכנסת יאיר פרץ.

שר האוצר א' שוחט:

– – שראש הממשלה ישמע. אני רוצה להגיד מלה לראש הממשלה – – –

היו"ר ע' דהאמשה:

תנו לראש הממשלה המיועד ולשר האוצר לשמוע את דבר האוצר. בבקשה. חבר הכנסת פרץ, אני מבקש.

שר האוצר א' שוחט:

אני אומר מלה מיוחדת על העובדים הבכירים באוצר, שההובי הלאומי הוא לקטול אותם ולהגיד שהם שולטים בעניין, הם לא נותנים לעבוד, הם גורם עוצר. ואני אומר לך, אדוני ראש הממשלה, יש לך באוצר קבוצת אנשים מסורה, אחראית, בעלת ידע מקצועי; אפשר להתווכח אתה, אפשר לא להסכים אתה, אבל אי-אפשר לעשות את המדיניות הכלכלית בלעדיה. הם אנשים טובים, הם אנשים רציניים, כל הערה שתשמע מהשרים, אתה צריך לתת גיבוי לשר האוצר בעניין הזה. בלעדיהם, שר האוצר לא יוכל לעשות שום דבר. ואני אומר לך, הם אנשים טובים, אחראיים ורציניים, ובלעדיהם לא יהיה אפשר לנהל את התקציב ואת המשק.

היו"ר ע' דהאמשה:

חבר הכנסת מיכאל איתן. חבר הכנסת איתן. תודה רבה.

שר האוצר א' שוחט:

אני רוצה להגיד – – –

היו"ר ע' דהאמשה:

תן לשר האוצר המיועד לשמוע את שר האוצר. בבקשה.

שר האוצר א' שוחט:

זה 12 שנים אני מעורב בכלכלה ובמשק, שש שנים בתפקיד שר האוצר ושלוש שנים כיושב-ראש ועדת הכספים, ועוד שלוש שנים חבר כנסת מן השורה. אני חושב, שמי שמסתכל אחורה מוצא היום משק אחר לחלוטין – הרבה יותר פתוח, הרבה יותר חשוף, הרבה יותר תחרותי, הרבה יותר חזק מבחינת התוצר, הרבה יותר טוב, הרבה יותר משק ומגזר עסקי ופחות ממשלה, וכך צריך להיות.

אני לא מדבר מבחינת סיום תקופה, כי אני נשאר בכנסת ואני אהיה חבר כנסת ואתרום מיכולתי בתחומים הכלכליים, אבל אני רוצה להגיד לכם, שכאשר אני סוקר את התקופה הזאת, הארוכה מאוד והקשה מאוד, לבי מלא גאווה.

אני רוצה לסיים ולאחל לממשלה הצלחה. אני רוצה לאחל בעיקר לסילבן שלום, שר האוצר המיועד, הרבה הצלחה. אני אעזור לו כמיטב יכולתי, ככל שאדרש. אני בטוח, שאם ננהג נכון, נעבור גם את המשבר הזה, שכולו תוצאה של גורמים חיצוניים, ולא מדיניות של הממשלה. אם ננהג לא נכון, אנחנו רק נגביר את הבעיות. צריך להתמודד עם הדברים, לא לפחד לעשות דברים קשים, שכן הפירות הם מעבר לפינה. אם נלך בדרך הקלה, ניכנס למצב קשה. סילבן, בהצלחה וכל טוב.

היו"ר ע' דהאמשה:

תודה רבה לשר האוצר.

חבר הכנסת, אנחנו עוברים להצבעה. נצביע קודם על הצעת חוק ההסדרים במשק המדינה (תיקוני חקיקה להשגת יעדי התקציב והמדיניות הכלכלית לשנת הכספים 2001), התשס"א–2000, קריאה ראשונה. אפשר להצביע.

### הצבעה מס' 2

### בעד ההצעה להעביר את הצעת החוק לוועדה – 53

### נגד – 32

### נמנעים – אין

### ההצעה להעביר את הצעת חוק ההסדרים במשק המדינה (תיקוני חקיקה להשגת יעדי התקציב והמדיניות הכלכלית לשנת הכספים 2001), התשס"א–2000,

### לוועדת הכספים נתקבלה.

היו"ר ע' דהאמשה:

חברי הכנסת, ברוב של 54 תומכים, לרבות יושב-ראש הכנסת, 32 מתנגדים ואפס נמנעים, הצעת חוק ההסדרים במשק המדינה עברה בקריאה ראשונה, והיא תעבור לוועדת הכספים להמשך הדיון בה.

מוחמד ברכה (חד"ש):

יש אופוזיציה.

היו"ר ע' דהאמשה:

יש אופוזיציה מתגבשת.

אנחנו נעבור להצבעה על הצעת חוק התקציב המדינה לשנת הכספים 2001, התשס"א–2000, בקריאה ראשונה. אפשר להצביע.

### הצבעה מס' 3

### בעד ההצעה להעביר את הצעת החוק לוועדה – 54

### נגד – 32

### נמנעים – אין

### ההצעה להעביר את הצעת חוק תקציב המדינה לשנת הכספים 2001, התשס"א–2000,

### לוועדת הכספים נתקבלה.

היו"ר ע' דהאמשה:

ברוב של 55 תומכים, אני מוסיף את קולו של יושב-ראש הכנסת, 32 מתנגדים ואפס נמנעים, גם הצעה זו התקבלה בקריאה ראשונה, והיא תעבור לוועדת הכספים להמשך הכנתה.

# מסמכים שהונחו על שולחן הכנסת

היו"ר ע' דהאמשה:

הודעה לסגן מזכיר הכנסת, בבקשה.

סגן מזכיר הכנסת ד' לב:

ברשות יושב-ראש הישיבה, הנני מתכבד להודיע, כי הונחה על שולחן הכנסת, לקריאה שנייה וקריאה שלישית, הצעת חוק הממשלה, התשס"א–2001, שהחזירה ועדת החוקה, חוק ומשפט. תודה.

היו"ר ע' דהאמשה:

תודה.

# הצעת חוק הממשלה, התשס"א–2001

# (קריאה שנייה וקריאה שלישית)

היו"ר ע' דהאמשה:

אנחנו עוברים לנושא הבא – הצעת חוק הממשלה, התשס"א–2001, בקריאה שנייה וקריאה שלישית. יציג את ההצעה חבר הכנסת אמנון רובינשטיין, יושב-ראש ועדת החוקה, חוק ומשפט. בבקשה.

אני מבקש מכל חברי הכנסת סביב ראש הממשלה לשבת. חברי הכנסת ריבלין, מילוא, טריף ופואד, בבקשה לשבת. רבותי, אם הממשלה לא כל כך מגובשת ויש עוד דיונים, אני מציע לעשות את זה במקום אחר ולא במליאת הכנסת. ראש הממשלה המיועד, חבר הכנסת שרון, אני מבקש. חברי הכנסת לבנת ומילוא. חבר הכנסת שטרית. חבר הכנסת גפני, אתה תמיד עם הגב אלינו. אני מבקש לאפשר לנו להתחיל בדיון. חברי הכנסת שטרית ושרון, נא לשבת. בבקשה, אדוני יושב-ראש ועדת החוקה.

אמנון רובינשטיין (יו"ר ועדת החוקה, חוק ומשפט):

אדוני היושב-ראש, רבותי חברי הכנסת, הצעת חוק זו היא לא הצעת חוק-יסוד: הממשלה, זה לא ביטול הבחירה הישירה, אבל היא נגזרת מהצעת חוק-היסוד שטרם הגיעה לשולחן. ועדת החוקה החליטה על-פי הצעת משרד המשפטים להפריד בין הוראות ששייכות לחוק-היסוד לבין הוראות שמקומן בחוק רגיל. זה החוק הרגיל. החוק הזה כולו כולל הוראות קיימות, הוא לא מכניס – פרט לשינויים שוליים – עקרונות חדשים.

ועדת החוקה חשבה, שחוק כזה – פרסום הסכמים וכו' – צריך להיות בחוק רגיל ולא פרק מחוקת מדינת ישראל.

רבותי חברי הכנסת, להצעת החוק הזאת יש שתי הסתייגויות של חבר הכנסת שאול יהלום. הסתייגות אחת נוגעת להרחבת חובת פרסום הסכמים על הסכמים בעל-פה. השנייה מכניסה בדרך של הסתייגות את החוק הנורווגי.

חבר הכנסת שאול יהלום, אני פונה אליך להסיר את ההסתייגות השנייה. נושא החוק הנורווגי צריך להיות נדון כאן בהליך חקיקה מלא, לרבות בקריאה ראשונה. צריך לדעת שלחוק הנורווגי יש גם עלות כספית גדולה מאוד, זה עוד 30 חברי כנסת בערך, ולכן גם צריך להצביע על מקורות מימון. אני מבקש ממך להסיר את ההסתייגות השנייה.

אשר להסתייגות הראשונה, אני רוצה לומר לחברי הכנסת, שלכאורה יש לה מקום. הבעיה היא מהו הסכם בעל-פה. בעניין זה אנחנו רוצים שיהיו הגדרות חדות וחריפות, והסכם בעל-פה יכול להיות כל שיחת מסדרון או שיחה בחדר העישון. זה עלול גם לטשטש את גבולות המותר והאסור.

לכן אני מבקש מחברי הכנסת לקבל את הצעת החוק הזאת, שהיא בעצם תרגום המצב הקיים היום, ולהסיר את ההסתייגויות של חבר הכנסת יהלום. אני חוזר ופונה לחבר הכנסת יהלום שיסיר את ההסתייגות שמכניסה את החוק הנורווגי.

חברי סיעת הליכוד, חברי הממשלה החדשה – –

היו"ר ע' דהאמשה:

חברי הכנסת, השרים המיועדים בצד הזה של הבית, חברי הכנסת בוים, ישי, גאגולה, שלום ושטרית.

אמנון רובינשטיין (יו"ר ועדת החוקה, חוק ומשפט):

– – אתם צריכים להיות מודעים – – –

היו"ר ע' דהאמשה:

חברי הכנסת שטרית ושרון, ידידי המכובדים, אני מבקש מכם. גם חברת הכנסת לבנת, חבר הכנסת מילוא, תנו לנו להמשיך את הדיון. תוכלו לעשות את זה במקום אחר. חבר הכנסת מקסים לוי. הרב פרוש. חבר הכנסת האשם מחאמיד. חבר הכנסת מילוא.

אמנון רובינשטיין (יו"ר ועדת החוקה, חוק ומשפט):

אני פונה לחברי הכנסת בנושא החוק הנורווגי: תחשבו על משמעות הדבר גם למעמד הכנסת.

אני חוזר ומבקש להצביע בעבור הצעת החוק ולדחות את ההסתייגויות של חבר הכנסת יהלום, ואני מחדש את פנייתי אליך להסיר את ההסתייגות השנייה.

היו"ר ע' דהאמשה:

תודה רבה ליושב-ראש ועדת החוקה, חבר הכנסת אמנון רובינשטיין.

חבר הכנסת יהלום, אתה עומד על נימוק ההסתייגות? בבקשה. תואיל להגיע לדוכן ולנמק את הסתייגותך. חשבתי שתקבל את הצעת יושב-ראש הוועדה כמקדמה ברוכה לממשלה שבאה.

חברי הבית, אנחנו רואים את האופוזיציה החדשה מתגבשת מול עינינו. כשמגבשים ממשלה כנראה חייבים לגבש באותו זמן גם אופוזיציה.

שאול יהלום (מפד"ל):

רבותי חברי הכנסת, קודם כול אני מבקש להגיד את המשפט הראשון על דעת יושב-ראש הוועדה, חבר הכנסת אמנון רובינשטיין. חבר הכנסת רובינשטיין תומך בהסתייגות הראשונה שלי. במקביל, כשנגיע להצבעה, אני אסיר את ההסתייגות השנייה, לאחר שאנמק אותה.

ובכן, רבותי, הדבר מזכיר לי סיפור ידוע על איש עסקים מאוד מאוד רציני, שנסע לחוץ-לארץ והשאיר את העסקים בידי בנו. חוזר האב ושואל מה נשמע, ואומר הבן: עשינו עסק גדול עם הרבה נכסים וכסף עם פלוני אלמוני. אומר האב: מה אתם מדברים? הרי אמרתי לכם, שהאיש הזה, חתימת ידו לא שווה כלום. אומר הבן: ודאי שידענו, ולכן סמכנו על מה שהוא אומר בעל-פה.

רבותי, שימו לב למה שנאמר כאן. במקרה היום – לצערי הרב, נדון בזה בחוק-היסוד – בא לדיון, כאשר אתמול בלילה הונחו על שולחן חברי הכנסת ההסכמים שנערכו עם הסיעות. אומר החוק, בלי ההסתייגות, שאם נערך הסכם בעל-פה – ואפילו, נניח, נערך בפומבי בפני 100 עדים, ותארו לעצמכם שאריק שרון יעמוד עם שמעון פרס ויערכו הסכם על ירושלים, ואני לא יודע מה, לעיני הטלוויזיה, לעיני 100 עדים – הם לא חייבים להביא את זה לשולחן הכנסת. למה? כי הוא לא נערך בכתב. אני שואל אתכם: אם נערך הסכם, מה לי בעל-פה מה לי בכתב? משום שהוא לא נערך בכתב, חברי הכנסת לא צריכים לדעת עליו?

היו"ר ע' דהאמשה:

אולי דווקא יעשו זאת בכוונה אחר כך.

שאול יהלום (מפד"ל):

נכון.

היו"ר ע' דהאמשה:

אם כך, דברים חשובים לא ייערכו בכתב. הדברים החשובים ביותר יישארו בעל-פה.

שאול יהלום (מפד"ל):

נכון.

היו"ר ע' דהאמשה:

חברי הכנסת, בבואם להצביע, לא צריכים לדעת שנערך הסכם רק מהסיבה שהוא נערך בעל-פה?

כל אחד מאתנו יודע שענף היהלומים הוא ענף יהודי, שאף שעוסקים בו גויים גמורים שלא יודעים מלה בעברית נהוג לגמור שם עסקים בלחיצת יד ולהגיד "מזל וברכה". הרבה אנשים לא יודעים מה זה "מזל ברכה" ואומרים את זה ביפנית וברוסית, אבל כך זה נאמר. ובכן, הסכם כזה שייערך על יהלומים פוליטיים, על נכסים פוליטיים, על נכסי שלטון, בין שני ידידים – נניח שרון ופרס, או נניח מתקופת האלופים בצבא, האלוף גנדי עם האלוף שרון – הם סומכים על המלה. משום שנערך הסכם בעל-פה, אסור לדעת?

לכן ההסתייגות הראשונה שלי באה ואומרת: גם אם נערך הסכם בעל-פה, חייבים להניח את עיקריו על שולחן חברי הכנסת.

היו"ר ע' דהאמשה:

חבר הכנסת יהלום, אז מי יכתוב את זה, אם הוא בעל-פה?

שאול יהלום (מפד"ל):

האנשים שערכו אותו. כמו שהם חייבים בכתב.

היו"ר ע' דהאמשה:

אז יעלו את זה כזיכרון דברים.

שאול יהלום (מפד"ל):

כן. כתבתי: "עיקריו".

היו"ר ע' דהאמשה:

יש לי הצעה. אולי יונח ברשמקול.

רחמים מלול (ש"ס):

אם כל ההסכם כתוב, הוא כבר לא הסכם בעל-פה?

שאול יהלום (מפד"ל):

בסדר. לכן יראה אדוני מה כתבתי: "עיקריו". כתבתי "את עיקרי תוכנו", כדי שידעו שיש הסכם.

היו"ר ע' דהאמשה:

או שתונח הקלטה שלו.

שאול יהלום (מפד"ל):

כלומר, זה לא ההסכם. אלה עיקריו.

היו"ר ע' דהאמשה:

חבר הכנסת יהלום, הקלטה של הדברים.

שאול יהלום (מפד"ל):

אין לי דרך אחרת. יכולתי להגיש הסתייגות: "ידווח בעל-פה לחברי הכנסת", אבל זה לא רציני. אתה יודע מה? אם זה בעל-פה, יגידו: אמרתי – ולך תוכיח שהוא לא אמר.

היו"ר ע' דהאמשה:

אז שהדברים יהיו מוקלטים. אומנם לא בכתב, אבל שני הצדדים יקליטו – כל אחד יקליט כמה משפטים, עיקר הדברים, ונשמע אותם.

שאול יהלום (מפד"ל):

לא משנה כרגע. אפשר להביא את זה בתיקון. אני חושב, שמן הראוי, על-פי הצדק, ההגינות והיושר הפוליטי, שקודם כול נקבע, שגם הסכם בעל-פה צריך לבוא לידיעת חברי הכנסת. זה חוק לא משוריין. אם מישהו ירצה אחרי כן לתת תיקון שהכוונה כאן להקלטה, או שמזכיר הכנסת יפרסם – אינני יודע. אבל הרעיון הוא לא לפטור הבאת הסכמים בעל-פה לידיעת חברי הכנסת.

אני מודה ליושב-ראש הוועדה, שהסכים להצטרף ולתמוך. אני קורא לחברי הכנסת לתמוך בהצבעה בהצעתי – בהסתייגותי. תודה.

היו"ר ע' דהאמשה:

תודה רבה לחבר הכנסת יהלום.

חברי הכנסת, ההצבעה לא תהיה עכשיו. היא תהיה במועד מאוחר יותר.

שאול יהלום (מפד"ל):

לא. עכשיו.

היו"ר ע' דהאמשה:

היא תהיה במועד מאוחר יותר. בינתיים נשמע את יושב-ראש ועדת החוקה, חוק ומשפט. נראה שיש לו מה להוסיף בעניין.

שאול יהלום (מפד"ל):

– – –

היו"ר ע' דהאמשה:

ההצבעה לא תהיה עכשיו, אלא במועד מאוחר יותר. אולי במשך היום, אבל לא עכשיו. חבר הכנסת רובינשטיין, בבקשה.

אמנון רובינשטיין (יו"ר ועדת החוקה, חוק ומשפט):

אדוני היושב-ראש, רבותי חברי הכנסת, אני תומך בהצעה המשולבת של חבר הכנסת יהלום, ואני רוצה להסביר. הסכם בעל-פה, אם נראה שיש תקלות – נבהיר זאת בחקיקה מתקנת. זה לא חוק משוריין. זה חוק רגיל. לכן אני תומך בהצעה שלו, על סמך ההנחה שהסתייגות מס' 2 – החוק הנורווגי – נופלת. אגב, נושא החוק הנורווגי הוא נושא חשוב – החוק הקרוי החוק הנורווגי – אבל צריך לדון בו בהצעת חוק מסודרת בקריאה ראשונה, משום שזה דבר מאוד עקרוני. תודה רבה.

היו"ר ע' דהאמשה:

תודה רבה ליושב-ראש ועדת החוקה.

חברי הכנסת, אנחנו נצא עכשיו להפסקה של עשר דקות.

יהודית נאות (שינוי):

למה?

היו"ר ע' דהאמשה:

מטעמי אילוצים של סדר-יום והכנת הצעות ודברים כאלה. עשר דקות – ננשום בהן אוויר ונראה גם איך הדברים מתגבשים. תודה רבה.

שאול יהלום (מפד"ל):

יהיה צלצול.

היו"ר ע' דהאמשה:

אחרי עשר דקות נדבר.

זבולון אורלב (מפד"ל):

שיהיה צלצול.

היו"ר ע' דהאמשה:

בוודאי. יהיה צלצול. תודה רבה.

(הישיבה נפסקה בשעה 12:35 ונתחדשה בשעה 13:01.)

# מסמכים שהונחו על שולחן הכנסת

היו"ר ע' דהאמשה:

חברי הכנסת, אני מחדש את ישיבת הכנסת. נתחיל בהודעה לסגן מזכיר הכנסת. בבקשה.

סגן מזכיר הכנסת ד' לב:

ברשות יושב-ראש הישיבה, הנני מתכבד להודיע, כי הונחה על שולחן הכנסת, לקריאה שנייה ולקריאה שלישית, הצעת חוק-יסוד: הממשלה, שהחזירה ועדת החוקה, חוק ומשפט. תודה.

היו"ר ע' דהאמשה:

תודה רבה לסגן מזכיר הכנסת.

# הצעת חוק-יסוד: הממשלה

# (קריאה שנייה וקריאה שלישית)

היו"ר ע' דהאמשה:

חברי הכנסת, אנחנו עוברים לנושא הבא: הצעת חוק-יסוד: הממשלה, בקריאה שנייה ובקריאה שלישית. יציג את ההצעה יושב-ראש ועדת החוקה, חוק ומשפט, חבר הכנסת אמנון רובינשטיין. בבקשה.

חברי הכנסת מש"ס, אני מבקש לשבת. חברי הכנסת.

אמנון רובינשטיין (יו"ר ועדת החוקה, חוק ומשפט):

אדוני היושב-ראש, כנסת נכבדה, אני מתכבד להציג בזה ולהביא לקריאה שנייה ושלישית את הצעת חוק-יסוד: הממשלה, שהורתה בהצעת חוק פרטית של חבר הכנסת עוזי לנדאו ויוסי ביילין בכנסת הקודמת, והוחל עליה דין הרציפות.

אתאר את הצעת החוק. אני כבר אומר מראש, רבותי חברי הכנסת, זוהי הצעת חוק שאני מביא על דעת רוב חברי הוועדה, לא על דעתי האישית.

הצעת החוק המקורית של חבר הכנסת לנדאו ביטלה את הבחירה הישירה, את חוק-יסוד: הממשלה, שהתקבל בשנת 1992, אבל לא הכניסה שינויים בשיטה הקודמת.

אף שוועדת החוקה תמכה בביטול הבחירה הישירה, היא הכניסה כמה שינויים משמעותיים מאוד. אציין רק שניים מהם, העיקריים. יש שבעה-שמונה שינויים שהעתקנו מחוק הבחירה הישירה, אבל שני התיקונים המשמעותיים לכנסת הם – האחד, שאי-אמון יהיה ברוב של 61, ויחייב את הרוב הזה להציג ראש ממשלה אלטרנטיבי. אומנם הוא לא נבחר כראש ממשלה. הוא יהיה אז מועמד, מרכיב ממשלה. אנחנו חושבים שזה גורם שהיה חיובי מאוד בבחירה הישירה, ועל דעת כמעט כל חברי הוועדה הכנסנו את העניין הזה. דבר שני – לקחנו מחוק הבחירה הישירה את סמכות ראש הממשלה – – –

היו"ר ע' דהאמשה:

רק רגע, בצד הזה של הבית יש הפרעות. חבר הכנסת שטרית, אני מבקש. תודה.

אמנון רובינשטיין (יו"ר ועדת החוקה, חוק ומשפט):

העתקנו מחוק הבחירה הישירה, דהיינו: מחוק-יסוד: הממשלה הקיים עד שהוא יבוטל, אם הוא יבוטל היום, את הרעיון, שראש ממשלה יכול לפזר את הכנסת. פרופסור קלוד קליין, שהופיע בפנינו, הסביר לנו, שברוב מדינות אירופה, בשיטות פרלמנטריות יש סמכות כזאת בצורות שונות. בעצם היתה תמיכה כללית ברעיון – סליחה, לא כללית, חבר הכנסת זאב התנגד לזה – היתה תמיכה של רוב חברי הוועדה בסמכות הפיזור הזאת.

אבל יש לנו שתי גרסאות, בעצם שלוש גרסאות, לסמכות הפיזור הזאת. גרסה אחת היא שזה יהיה כמו היום בסעיף 22 לחוק-יסוד: הממשלה, דהיינו: שזה מחייב הסכמת הנשיא. ורסיה שנייה – שזה לא מחייב הסכמת הנשיא. את הוורסיה השלישית יציג חבר הכנסת לפיד. זה עניין חשוב ביותר.

ויכוח גדול היה בוועדה על עניין התחולה. היתה טענה של המיעוט, שזה לא צריך לחול בכנסת הבאה, אלא בכנסת שלאחר מכן. אבל עמדה זו לא התקבלה. יש הסתייגויות בעניין זה.

רבותי, חברי הכנסת, הצעת החוק הזאת – – –

היו"ר ע' דהאמשה:

חברי הכנסת בצד הזה, אני מבקש. חבר הכנסת יהלום. חברי הכנסת.

אמנון רובינשטיין (יו"ר ועדת החוקה, חוק ומשפט):

הצעת חוק זו היא הצעת חוק מהפכנית. היא מחזירה את שיטת הבחירות הפרלמנטרית היחסית הקודמת.

אני רוצה לומר, שאין כל ספק שהתגלו פגמים בחוק הבחירה הישירה. חבר הכנסת לפיד ואני הצענו שנדון בתיקון חוק הבחירה הישירה. אבל הרוב לא קיבל את זה.

אני רוצה להדגיש דבר אחד: השיטה הקודמת היא שיטה יוצאת דופן. הרי מה זו דמוקרטיה? דמוקרטיה זו פשרה בין ייצוגיות לבין משילות, כפי שקוראים לזה היום בעברית, אפקטיביות. יש כל מיני מדינות שעשו את הפשרה הזאת בצורות שונות. בשיטות האנגלו-סכסיות הפשרה היא, שיש רק שתי מפלגות, או שלוש מפלגות לכל היותר. באירופה יש אזורי בחירה שמקטינים את היחסיות ויש אחוזי חסימה גבוהים מאוד, 4%–5%. בישראל, בשיטה הישנה, אין מיתון של היחסיות הטהורה, דבר שמאוד מאוד מקשה את המשילות, את האפקטיביות.

אני חשבתי בזמני שצריך לתקן את שיטת הבחירות, אבל לא היה לזה רוב בכנסת. מכאן עברנו לבחירה הישירה.

הבחירה הישירה נכשלה, ויש האומרים, הוכשלה על-ידי ראשי ממשלה חסרי ניסיון. יש ורסיות לכאן ולכאן. על כל פנים, אני רוצה להדגיש, שאנחנו לא חוזרים לשיטה הישנה אם הכנסת תקבל את החוק הזה, אלא בתיקונים מסוימים.

אני כשלעצמי העדפתי את העמדה שצריך לתקן את חוק הבחירה הישירה ולא לבטל אותו. אבל, לדאבוני הרב, נשארתי במיעוט.

אני מבקש מחברי הכנסת לעיין היטב בחוק, ובעיקר בהסתייגויות, ולהצביע בהתאם להשקפתם.

היו"ר ע' דהאמשה:

תודה רבה ליושב-ראש ועדת החוקה. חברי הכנסת, יש לנו שורה של מסתייגים והסתייגויות. ראשון המסתייגים, חבר הכנסת אופיר פינס-פז, בבקשה.

אופיר פינס-פז (ישראל אחת):

אדוני היושב-ראש, חברי חברי הכנסת, אני מקווה שהכנסת תעשה היום את מה שהציבור בישראל מצפה ממנה ותבטל את שיטת הבחירה הישירה, שדרדרה את מדינת ישראל לתהומות.

דוד טל (ש"ס):

מי דרדר? מה הדמגוגיה הזאת?

אופיר פינס-פז (ישראל אחת):

היא הביאה את הפוליטיקה הישראלית לסקטוריאליות, להקצנה, לפילוג.

דוד טל (ש"ס):

דמגוגיה, דמגוגיה.

אופיר פינס-פז (ישראל אחת):

חרדים נגד חילונים, יהודים נגד ערבים. המדינה הזאת נגמרת.

דוד טל (ש"ס):

תתביישו לכם. תתביישו לכם.

אופיר פינס-פז (ישראל אחת):

המדינה הזאת נגמרת, כי בבית הזה יושבים אנשים שחיים מהפיצול, שחיים משני הפתקים – –

אריה גמליאל (ש"ס):

אתה מסית, אתה מסית.

אופיר פינס-פז (ישראל אחת):

– – חיים משני הפתקים הארורים האלה.

דוד טל (ש"ס):

מה שאתה לא מצליח לעשות בקלפי, אתה רוצה לעשות פה?

היו"ר ע' דהאמשה:

חבר הכנסת דוד טל, נשמעת היטב. בסדר.

אופיר פינס-פז (ישראל אחת):

אני אומר לכם: הפוליטיקה הישראלית איבדה את שיקול הדעת, איבדה את האחריות, את הראייה הכוללת. הכול הולך לאבדון. כל מפלגה רואה את הסקטור שלה, את הקטע שלה, את הרייטינג שלה, וחוץ מזה לא מעניין אף אחד שום דבר.

יוסף פריצקי (שינוי):

אדוני, אתה לא במרכז העבודה. אתה לא במרכז העבודה.

אופיר פינס-פז (ישראל אחת):

הליכוד היא מפלגה בינונית. העבודה היא מפלגה בינונית. אין היום מפלגות גדולות בפוליטיקה הישראלית, ואין מדינה רצינית שאין בה מפלגות גדולות, שמקנות יציבות, שמקנות שיקול דעת קולקטיבי, שמייצגות את רוב הציבור, את הרוב הדומם.

יוסף פריצקי (שינוי):

יש שיטת בחירות אזורית.

אופיר פינס-פז (ישראל אחת):

לכן אני מקווה, שהכנסת תסיר היום את חרפת הבחירה הישירה, תמחק את החוק הנורא הזה מספר החוקים הישראלי.

יוסף לפיד (שינוי):

לא החוק נכשל. אתם נכשלתם.

אופיר פינס-פז (ישראל אחת):

אני אומר לכם: זה מה שצריך לעשות. אני מקווה שלא תיווצרנה כאן קוניונקטורות שתכשלנה את העניין הזה.

לגבי הסתייגות אחת שיש חברים שלא בטוחים בה, עניין פיזור הכנסת על-ידי ראש הממשלה. זה עניין שתמכנו בו והוא חשוב, אבל הוא מסויג, וצריך לדעת שהוא מסויג בשני דברים: הוא מסויג בקשר לנשיא המדינה, והוא מסויג בהקשר של היכולת להקים קואליציה חלופית, מה שנקרא אי-אמון קונסטרוקטיבי. גם בהקשר של פיזור כנסת על-ידי ראש ממשלה צריך לזכור את זה.

החוק שמובא הוא חוק מאוזן. הוא חוק שישבו עליו עשרות שעות, ובצדק. אומנם עשינו זאת יחסית במהירות, אבל הקדשנו לעניין הזה ימים רבים ועשרות שעות. 12 ישיבות, אומר חבר הכנסת אמנון רובינשטיין, יושב-ראש הוועדה.

אני מקווה, שהיום, לפני השבעת הממשלה, החוק הזה ייעלם, ונחזור לשיטה הפרלמנטרית, שבה הכנסת היא הריבון, הכנסת מייצגת את הציבור, ונביא לפוליטיקה יותר שקולה, יותר הגיונית, יותר מרוסנת, פחות סקטוריאלית, שיש בה יכולת לראייה כוללת. תודה, אדוני היושב-ראש.

היו"ר ע' דהאמשה:

תודה רבה לחבר הכנסת אופיר פינס. חבר הכנסת עזמי בשארה, בבקשה.

תמר גוז'נסקי (חד"ש):

אדוני היושב-ראש, נאמר לי שיש הסכמה שכל אחד מדבר חמש דקות – – – תראה מה הולך פה. אין רשימת דוברים ואין שום דבר. אני לא מבינה מה הסיפור. אדוני היושב-ראש, יש לי שאלה.

היו"ר ע' דהאמשה:

חבר הכנסת בשארה, בבקשה. חבר הכנסת עזמי בשארה, תנמק בינתיים הסתייגות אחת. הדיון נמשך. קח קצת זמן, בסדר.

עזמי בשארה (בל"ד):

אדוני היושב-ראש, חברי הכנסת – – –

היו"ר ע' דהאמשה:

רבותי, אדוני מזכיר הכנסת וחברי הכנסת, אני מבקש לעשות את זה במקום אחר. תנו לנו לנהל את הדיון.

מזכיר הכנסת א' האן:

ועדת הכנסת קבעה שעתיים בסך הכול.

היו"ר ע' דהאמשה:

אריה האן, תעשה לי טובה. תסכמו את העניין במקום אחר. תחזרו אלי עם סיכום. תנו לחבר הכנסת בשארה לדבר בינתיים. תסכמו מה שאתם רוצים ותחזרו אלי עם הסכמה.

מזכיר הכנסת א' האן:

זה לא עניין של הסכמה. היתה החלטה של ועדת הכנסת – –

היו"ר ע' דהאמשה:

אז תביא לי אותה.

מזכיר הכנסת א' האן:

– – וועדת הכנסת קבעה שעתיים בסך הכול בצורה פרופורציונלית.

היו"ר ע' דהאמשה:

תן לי את זה בכתב. חבר הכנסת בשארה, בבקשה.

רבותי, אני מבקש לפנות פה את המקום. חבר הכנסת יהלום, חבר הכנסת לפיד, אני מבקש לפנות פה את המקום. חברי הכנסת. חבר הכנסת ריבלין, תודה רבה. חבר הכנסת בשארה, בבקשה.

עזמי בשארה (בל"ד):

אדוני היושב-ראש, אני כידוע תומך – – –

היו"ר ע' דהאמשה:

חבר הכנסת רובי ריבלין, בבקשה. חבר הכנסת יהלום. חברי הכנסת, האם אני צריך לקרוא לסדרנים? אני מבקש לפנות פה את המקום. תודה רבה.

עזמי בשארה (בל"ד):

כידוע, מאז הקדנציה שעברה אני תומך בשינוי שיטת הבחירות ובחזרה לשיטה הישנה. כמובן, השלכנו הרבה הרבה תחלואים שקרו בשנים הקודמות על שינוי שיטת הבחירות. כמעט כל האנשים שתומכים בחזרה לשיטת הבחירות הישנה והלובי הציבורי שקם, מאשימים את שיטת הבחירות בכל תחלואי החברה הישראלית שהתבהרו לנו בשנים האחרונות. אני חושב שזאת גם הגזמה.

אני רוצה לייחד את הדיבור עכשיו להגזמה בנושא הזה, מכיוון שאני חושב – – –

היו"ר ע' דהאמשה:

אדוני מזכיר הכנסת. חברי הכנסת ריבלין ויהלום. חברי הכנסת, אני מבקש לפנות פה את המקום. תודה.

נסים זאב (ש"ס):

מה זה פה, מגרש כדורגל? חושבים שזה מגרש כדורגל. אפשר לדבר בחוץ.

עזמי בשארה (בל"ד):

מזכיר הכנסת לא יכול להיות זה שעושה את המהומה, באמת.

היו"ר ע' דהאמשה:

חבר הכנסת יהלום. בבקשה, חבר הכנסת בשארה.

עזמי בשארה (בל"ד):

אני כמובן ראיתי בשינוי שיטת הבחירות לבחירה הישירה לא רק פגיעה במעמדה של הכנסת, אלא גם גילוי של סתירות בחברה הישראלית, שנקראות פה בעגה הפרלמנטרית "סקטוריאליות יתירה", ומה שאנחנו קוראים לו במדע המדינה "פוליטיקה של זהות", פוליטיקה של זהות שבעצם לא השאירה דבר אחד אידיאולוגי, או שלא השאירה אבן על אבן באמת.

היא הפכה את החילוניות מוויכוח אידיאולוגי לוויכוח תרבותי של זהות בין תרבות חילונית לתרבות דתית. היא הפכה באוכלוסייה הערבית את נושא השוויון לזהות של האוכלוסייה הערבית, במקום שזה יהיה פרויקט אידיאולוגי לשוויון בחברה הישראלית בכלל.

בקיצור, נעלם פה בכנסת הזאת האזרח. האזרח הקטן, בואו נגיד האזרח המופשט, האזרח האבסטרקטי שאין לו סקטור, והוא גם לא חי מקומבינות ולא חי מכל מיני הסדרים קואליציוניים, אלא שיש פרויקטים אידיאולוגיים שמייצגים אותו בכנסת לכאן או לכאן, המעמד הבינוני, מעמד הפועלים וכו'.

ברור שזה נעלם מהכנסת, והיתה התפזרות של החברה הישראלית לסקטורים, דבר שהוא מאוד מסוכן, מכיוון שניתנה לאזרח הישראלי האפשרות לבחור בין שני פתקים: פתק אחד הפך בעצם לפתק מדיני, ואילו ראש הממשלה זה לא רק עניין מדיני; וכל שאר הנושאים שהם לא מדיניים – כלכלה, חברה וכו' – הפכו לעניינים סקטוריאליים, דבר מאוד מאוד מסוכן.

אני מסכים ששינוי שיטת הבחירות פה הוא דבר מאוד נחוץ, וחזרה לשיטה הישנה היא דבר מאוד נחוץ, אבל בואו לא נשלה את עצמנו, אדוני היושב-ראש. יש נטייה בבית הזה לחשוב כאילו החזרה לשיטה הישנה תפתור את כל הבעיות, וכאילו התהליכים שקרו בשנים האחרונות הם רוורסיביליים. הם לא כל כך רוורסיביליים, אדוני היושב-ראש, וזה לא כל כך ברור מאליו, שאם יחזירו את שיטת הבחירות הקודמת, אנשים יחזרו להצביע למפלגות גדולות.

אני אתן לך דוגמה. אחת הדוגמאות שחיזקו אותי בעמדתי כן לחזור לשיטה הישנה – במגזר הערבי, למשל, המפלגות הגדולות לא יחזרו. אני יודע שתהליכים שקרו במגזר הערבי הם תהליכים מאוד אותנטיים. למרות העובדה שעכשיו המפלגות הגדולות יחזרו להדגיש את הנושא הפרלמנטרי ולא רק את ראשות הממשלה, זה פשוט לא יקרה.

לדעתי, התהליך של דה-ציוניזציה של המגזר הערבי יימשך. המפלגות הציוניות לאט לאט ייסוגו משם והערבים יבחרו את נציגיהם. האם זה יהיה כך בסקטורים אחרים? אינני יודע, ואני לא יכול לשפוט, האם חלק ממצביעי ש"ס, למשל, יחזרו להצביע ליכוד או לא. מוקדם עוד לשפוט, אבל אני רק מזהיר מהנטייה ומהחשיבה, שרק שינוי טכני של שיטת הבחירות ישנה מייד את דפוסי ההצבעה – לא, זה לא יקרה. אני חושב, שהתהליך עמוק יותר, והמשבר של המפלגות הגדולות עמוק יותר מעניין טכני.

עכשיו נסתכל על עניין תקציב המדינה, למשל. תסתכלו על מה שקרה בבית הזה. אין אפילו ההבדל שבין לייבור לקונסרבטיבים באנגליה. אין אפילו ההבדל בין דמוקרטים לרפובליקנים. פשוט יש מפלגת שלטון שמציעה תקציב. מפלגת השלטון שבאה במקומה מאמצת אותו תקציב, כאילו אין שתי מפלגות. יש מפלגת שלטון ומפלגת אופוזיציה, ומי שבשלטון מתנהג כמו מי שהוא בשלטון. ולכן אין לך תקציב יותר סוציאלי מאחר, אלא יש לך תקציב של שלטון.

לכן, עם מצב כזה – למשל במפלגת העבודה, המשבר הפנימי שלה הוא לא משבר טכני, לדעתי, ואלה לא מריבות פנימיות, כפי שעיתונאי הרכלנות אוהבים לספר. יש משבר אמיתי והיסטורי במפלגת העבודה, שמאבדת את הפרויקט האידיאולוגי שלה.

אחרי שהיא בנתה את המדינה, היא אמרה שהיא תביא שלום, והוכח שהיא לא יכולה להביא שלום. נראה שהיא איבדה משהו. ומי שמסתכל על עמדת המרכז שלה ואחר כך על חגיגות השרים שנבחרו, חושב לרגע שמפלגת העבודה ניצחה בבחירות. מכיוון שהפרויקט הסוציאלי-החברתי שלה נדחק הצדה, הפכו המריבות הפנימיות העניין המרכזי. זה קורה למפלגה שאיבדה את האידיאולוגיה שלה.

מפלגה כזאת, או כמו מפלגת הליכוד – מפלגות כאלה לא יכולות פתאום לחזור ולומר: יש פה שני פרויקטים אידיאולוגיים מתחרים, בואו תצביעו, כפי שהיה פעם למשל בין מפא"י לבין הציונים הכלליים. היו שני פרויקטים ברורים. כמובן, הליכוד אימץ את התוכנית שלהם אחר כך.

הדבר הזה לא קיים היום בחברה הישראלית. תסתכל על הליכוד ועל העבודה. אפילו יצחק שמיר לא יכול היה לצרף את זאבי לממשלה שלו, ובני בגין איים לעזוב בזמנו. עכשיו מפלגת העבודה מוכנה לשבת עם זאבי ועם ליברמן באותה ממשלה, ומביאים לכאן ממשלה עם עוזי לנדאו כשר לביטחון פנים. האם אתה יודע מה זה? זה כמו למנות את אליק רון לשר לביטחון פנים. זה ממש כמו להפוך עכשיו את אליק רון לשר לביטחון פנים במדינת ישראל.

עם פרויקטים כאלה, עם הצעות כאלה של מפלגות גדולות – המפלגות הגדולות לא יכולות לחזור רק מכיוון ששינינו את שיטת הבחירות ולהיות השחקנים המרכזיים ולחזור לכבוש את הסקטורים. אדם יכול לוותר על העניין הסקטוריאלי שלו, על בחירת הנציגים הסקטוריאלים שלו, אם הוא מרגיש שיש פרויקטים פוליטיים, סוציאליים, חברתיים גדולים, שמוצגים בחברה הישראלית ומייצגים אותו בתור אזרח ולא בתור בן העדה הזאת או בן העדה האחרת.

אדוני היושב-ראש, אני לא רואה את התהליך הזה. אני לא רואה שהתהליך הזה קורה. אני רואה יתר סקטוריזציה, ואני מאוד רוצה להזהיר מהנטייה לחשוב, שרק אם אנחנו חוזרים לשיטת הבחירות הישנה, פתאום בממשלת ישראל יתחרו שתי מפלגות גדולות על שני בלוקים גדולים. את דברי אלה אני אומר ליושב-ראש הוועדה מר אמנון רובינשטיין, שהוא ממש סמכות בנושא הזה – העלאת אחוז החסימה תפטור אותך משתיים-שלוש מפלגות, אבל תגדיל את כוחן של המפלגות הפנימיות. גם זה עניין טכני, וגם זה לא יפתור את הבעיה. בסופו של דבר, אם העניין הוא סקטוריאלי, אתה לא תפתור את זה בהעלאת אחוז חסימה. בסדר, אז ייעלמו מפלגות קטנות. אבל הבעיה שלך בכנסת היא לא המפלגות הקטנות. הבעיה שלך בכנסת היא הסקטורים הגדולים שמייצרות מפלגות בינוניות ששום אחוז חסימה לא יוציא אותן מהכנסת. ולכן, התהליך הזה הוא תהליך חברתי-פוליטי והוא הכרחי בחברה הישראלית.

תזכור, אדוני, שזאת חברה שגם בזמן המפלגות הגדולות, גם בזמן מה שנקרא בניית מוסדות המדינה, כאשר מפא"י הפקיעה את מוסדות המדינה כולם בתהליך הלאמה בשביל ההתיישבות וכו', בעצם במאבק נגד הפלסטינים, גם בזמן ההוא, מעולם לא היה רוב במדינת ישראל למפלגה אחת. מעולם. גם לא בשיטה הישנה. לא קרה שלבן-גוריון היה רוב של מפלגתו בכנסת הזאת. תמיד הוא היה צריך לעשות קואליציות. וזה כשהיתה למפלגת העבודה דרך שהיתה מהצד השני של המתרס שלי, כערבי-פלסטיני. אבל בכל זאת היתה לה דרך. היא עיצבה משהו וממולה היה בלוק אחר.

תאר לעצמך עכשיו, כשהמפלגות הגדולות בעצם אין להן פרויקטים אידיאולוגיים ואנחנו נהנים חודשים שלמים לשמוע רק את סיפורי המריבות הפנימיות, הקונספירציות והקומבינות והעניינים האישיים של כל אחד ואחד, עד כדי כך, שכאשר מפלגתו נופלת והוא מצליח להיות שר בממשלתה של המפלגה היריבה, הוא חוגג כאילו מפלגתו ניצחה. זה מצב של התנוונות והתפוררות של המערכת הפוליטית, ששום דבר טכני לא יפתור.

אני רציתי להזהיר, שלא נתלה את כל התקוות רק בכך שנחזור לשיטה הישנה, וכבר הכול יתפקד ויהיה מצוין. האם יש פה שני קווים בכנסת הזאת, האחד שאומר שהוא יביא שלום צודק עם הפלסטינים והשני אומר שלא יביא שלום צודק או שלום מסוג אחר? אין לך. ממשלה אחת עם פרס וגנדי זה מה שיש לך. בנושא החברתי-הכלכלי, יש לך מפלגה או זרם גדול בכנסת שאומר שהוא בעד שוויון אזרחי לאזרח מול זרם אחר אידיאולוגי? אין לך. אותו תקציב, זה פשוט לא ייאמן.

היו"ר ע' דהאמשה:

חברי הכנסת מש"ס, אני מבקש להפסיק את החגיגה הזאת. נא לשבת ולהאזין לנואם.

עזמי בשארה (בל"ד):

איך יכול להיות לציבור כציבור ולאזרח כאזרח, בלי השתייכויות עדתיות, איך הוא יכול לקחת את ההערות שלנו בדיונים על התקציב בקריאה הראשונה ברצינות, כאשר אותם אנשים שאמרו אותם דברים עכשיו מצביעים בעד התקציב?

זה לא יפתור שום עניין טכני, אדוני, זה משבר עמוק מאוד של המערכת המפלגתית במדינת ישראל, ואני חושב שיש לו גם שורשים ארוכים מאוד לגבי זהותה של החברה הזאת ועתידה של החברה הזאת ויכולתה של המערכת הפוליטית להתחרות על דבר אחד: על ראיות שונות של האינטרס של האזרח כאזרח במדינת ישראל. על זה מתחרה מערכת פוליטית. אין לשלוח לפה רק נציגים של סקטורים שמוכנים לעשות את כל הקומבינות בעולם ולוותר על כל הנושאים הפוליטיים והאידיאולוגיים כדי להיבחר עוד הפעם. הרי זה מה שיוצר מדיניות סקטורית. היא לא מייצרת שירות לסקטור אלא היא מייצרת שירות לפוליטיקאי של הסקטור, שבא לייצג את הסקטור. לכן אנחנו רואים את ההתפוררות וההתנוונות הזאת.

אדוני היושב-ראש, אני כמובן תומך בהחזרת השיטה הקודמת. היתה לי בעיה עם הסיפור של ראש הממשלה הנבחר שמפזר את הכנסת. אני מבין, חבר הכנסת תאופיק חטיב, וזה היה הוויכוח שלנו, שראש הממשלה הזה, רק אם אין לו רוב קונסטרוקטיבי, כלומר אם אין רוב קונסטרוקטיבי אלטרנטיבי, הוא יכול לפזר. כלומר, אם יש רוב לראש ממשלה אחר, הוא לא יכול לפזר, וכן זה מותנה בהסכמת הנשיא. נוכל להתווכח על זה אחר כך. על כל פנים, אני תומך בחוק. תודה רבה לך, אדוני.

היו"ר ע' דהאמשה:

תודה רבה לחבר הכנסת עזמי בשארה. חברי הכנסת, כל עוד אין בפני רשימה מגובשת ומוסכמת של הדוברים, אני אלך על-פי החוק והתקנון. אני אקרא בשמות המסתייגים וכל אחד יעלה בתורו. בינתיים אתן ליושב-ראש הוועדה לומר כמה מלים. בבקשה.

אמנון רובינשטיין (יו"ר ועדת החוקה, חוק ומשפט):

אדוני היושב-ראש, כנסת נכבדה, אני פשוט שכחתי לציין ולהביע תודה לסגל של הוועדה ושל משרד המשפטים, שעשו כאן עבודה מאומצת ביותר עד 03:00. כוונתי לסגל של הוועדה, למנהלת הוועדה גברת דורית ואג, ליועץ המשפטי של הוועדה עורך-דין שלמה שהם, ובמיוחד תודתי לאנשי משרד המשפטים, המשנה ליועץ המשפטי לממשלה עורך-הדין יהושע שופמן, המלווה את הוועדה בנאמנות ובמסירות ובידענות רבה, לעורכת-הדין סיגל קוגוט, מומחית גדולה מאוד לחוקים האלה, שבלעדיה היינו טובעים בים הסעיפים. עבדנו הרבה וגם מהר, ובלי העזרה שלהם לא היינו יכולים להשיג את התוצאות האלה. תודה לכולם.

אני רוצה להוסיף את תודותי לעורכת-הדין דלית דרור, שליוותה אותנו בידענותה ובכשרונה. אני מצטער אם השמטתי שם כל שהוא.

היו"ר ע' דהאמשה:

תודה רבה ליושב-ראש הוועדה. קבוצת יהלום – חבר הכנסת יהלום, יש לך עשר דקות, בבקשה. אנחנו הולכים לפי קבוצות של מסתייגים על-פי החלטה של ועדת הכנסת, שמביאים לי אותה עכשיו, ואנחנו ננהג לפיה.

שאול יהלום (מפד"ל):

על דעת היושב-ראש, אנחנו מוסיפים את תודתנו לפרקליטים שליד עורך-דין שהם, עורך-דין בועז פרסלר ורוני המתמחה, תודה רבה לכם.

רבותי, היום אנחנו עדים למעשה שאינני יודע אם במדינה נאורה, מערבית ודמוקרטית יש לו תקדים. שתי המפלגות הגדולות, בראותן את הסקרים שלפיהם אם תהיינה בחירות הן עומדות להפסיד מכוחן על חשבון המפלגות הקטנות האידיאולוגיות, הן הולכות בכוחנות, בדורסנות, לפעמים תוך כדי איבוד של כל פרופורציה דמוקרטית, ומשנות את חוק הבחירה במדינת ישראל.

רבותי, לא רק שהן משנות – ואולי זה לגיטימי, אם החוק הנוכחי הוא שינוי ויחזיק שמונה שנים. אבל החוק הנוכחי, כאשר אלה שרצו לשנות אותו באו ואמרו מה הם כללי המשחק – אנחנו בקדנציה נוכחית לא משנים. אנחנו נשנה תמיד לקדנציה הבאה. וזאת למה? אם בקדנציה הנוכחית אפשר תמיד לשנות את שיטת הבחירות, וזו המסורת הדמוקרטית, הרי שתמיד, שנה לפני הבחירות, יעשו 61 חברי כנסת סקר, יראו איזו שיטת בחירות הטובה ביותר למפלגותיהן וישנו את השיטה ובלבד שיגדילו את כוחם להישאר בשלטון. זה מה שעושות עכשיו הליכוד וישראל אחת. לא זו בלבד שהן משנות את החוק כדי להקטין את כוחן של המפלגות הקטנות, אלא הן עושות זאת עוד קודם לבחירות של הכנסת ה-16, וכל זאת משום שהן רואות בסקרים שהמצב יימשך חס וחלילה, או כמה מפלגות אידיאולוגיות יגדילו את כוחן.

רבותי, במדינת ישראל החברה עדיין הטרוגנית. זו מדינה של שסעים, מדינה של קיבוץ גלויות, דתיים וחילונים, עשירים ועניים, סוציאליסטים וליברלים. מכל הבחינות. יש בנו עולים חדשים, עולים ותיקים, עדות שונות, הזרמים האידיאולוגיים והחברתיים נמצאים אצלנו במאבק מתמיד בחברה. יגידו כולם, מה יותר טוב, שהזרמים האלה ימצאו ביטוי בזירה המחוקקת, בזירה של הכנסת, בזירה המרכזית שבה מתהוות הפשרות – החקיקה והפיקוח של המדינה, או שכאן תהיינה שתי מפלגות גדולות, לא אידיאולוגיות, מעורבבות? הראיה, תסתכלו היום על מפלגת העבודה: היא איבדה כל אידיאולוגיה, היא מפולגת ומסוכסכת בתוכה, יד איש וחרב איש ברעהו. תראו את הליכוד, תראו איזו ממשלה הוא הרכיב – ללא אידיאולוגיה, ללא כלום. יושב עם מי שהוא לא צריך, לא יושב עם מי שהוא כן צריך, וכל זאת כיוון שמטבע הדברים מפלגות גדולות הן מפלגות שהאידיאולוגיה נבלעת בתוכן.

מה רוצות שתי המפלגות הגדולות – לשנות את השיטה כך שמפלגות קטנות תימחקנה לחלוטין. נכון, ייתכן מאוד שצריך היה לשפר גם את השיטה הנוכחית, נניח להעלות את אחוז החסימה. ייתכן מאוד שצריכה להיות מפלגה של מינימום שלושה חברי כנסת, אולי ארבעה. כפי שמנענו בעבר שתהיה מפלגה של איש אחד, אולי גם מפלגה של שניים קטנה מדי. צריך להגיע למפלגות של שלושה-ארבעה. זאת אפשר לעשות בפשטות על-ידי העלאת אחוז החסימה, דבר שיש עליו הסכמה בכנסת הנוכחית, אבל לבוא ולשפוך את התינוק עם המים, לבוא ולהפוך את כל השיטה?

ובינינו לבין עצמנו, תראו, אזרחים יקרים ששומעים אותנו, איך מזלזלים בכם. מה אומרת השיטה? השיטה נותנת לאדם הרגיל שבא לבחירות שתי דרגות חופש, שתי הצבעות, דמוקרטיה כפולה. היא אומרת לו, מצד אחד, מה המפלגה שאתה חפץ ביקרה? תצביע בעבורה. מצד שני, איזה ראש ממשלה אתה רוצה. ויכול האזרח המורכב, אם באמת הוא מורכב וחושב, להגיד: אני רוצה לבחור במפלגה שתדאג לצד ההתיישבותי, לצד הימני, ולראש ממשלה אני בוחר מישהו מהכיוון השני. יאזנו זה את זה, או תהיה פשרה בין השניים. אומרים לו: לא, אנחנו מונעים ממך, האזרח הפשוט, דרגה זו של דמוקרטיה, אתה חייב להצביע בפתק אחד ולא בשניים. למה? כיוון שאריק שרון, יוסי ביילין, אופיר פינס ושמעון פרס חושבים, שאם ייתנו לך את האפשרות להיות דמוקרט כפול שתיים, להצביע בדרגת חופש כפולה – להצביע למען שני הדברים, גם למען המפלגה וגם לראש הממשלה – אוי ואבוי, יקרה אסון, ירד כוחן של המפלגות הגדולות, אולי יגדל כוחה של איזו מפלגה קטנה. איך נראה את פנינו ברחוב, אומרים במפלגות העבודה והליכוד. לא מביישים אותם המאבקים הפנימיים בתוכם, לא מבייש אותם אי-מילוי ההסכמים שהם חותמים עליהם, לא מעניין אותם חוסר המוסריות שלהם. כל אלה שטויות, רק הגודל, רק מספר הכיסאות – זה ותו-לא.

ורבותי, יודעים אתם איך התקבל חוק-יסוד כזה, איזה תהליך עבר? תהליך של "בליץ" בוועדת החוקה, חוק ומשפט, בלחץ נוראי מצד אחד של מציע החוק עוזי לנדאו, מצד שני של רובי ריבלין, יושב-ראש סיעת הליכוד, מצד שלישי של אופיר פינס, יושב-ראש סיעת העבודה. לקחו את אמנון רובינשטיין, האיש ההגון וההוגן הזה, ואמרו לו: בוקר-בוקר, אתה חייב לקיים שלושה, ארבעה וחמישה דיונים בשבוע, ביום ובלילה, גם בימים שבהם הכנסת לא עובדת, ובלבד שאנחנו נקבל את החוק היום. למה? מה יש אם היו מקבלים את החוק בעוד חודש? לא, היום חייבים לקבל את החוק. אם הדיונים יהיו לא רציניים מספיק, ואם יסתמו את הפיות לחברי כנסת שרוצים לדבר קצת יותר, במקרה כזה כל זה לא מעניין אותנו – החוק הוא חוק שאנחנו חייבים לקבלו.

לא זו בלבד, אלא בכנסת הזאת נשריין אותו, שיוכלו לשנותו רק 61 חברי כנסת. ואיך נביא לכך שיהיו לנו 61 – בשעת הצגת הממשלה. לא מחר, לא מחרתיים, רק ברגע הצגת הממשלה, כאשר כולם באים לכאן באופן חגיגי, כאשר מציגים את הממשלה נקבל אותו.

אני מסיים, כדי לתת גם לחברי קבוצתי לדבר. אחרי ידברו חברי היקרים חבר הכנסת זבולון אורלב, יושב-ראש ועדת החינוך, וחברנו היקר המשפטן נחום לנגנטל, חבר ועדת הכספים. אנחנו נוכיח לכם שמדובר בחוק גרוע, בחוק דורסני, בחוק שלא ייתכן שיגיע לשולחן הדיונים, בחוק ששתי הסיעות הגדולות רוצות לקבל אותו, ונקרא לחברי הכנסת להצביע היום אחר-הצהריים נגדו.

היו"ר ע' דהאמשה:

תודה רבה לחבר הכנסת יהלום. חבר הכנסת אורלב, בבקשה. יש לך עשר דקות. אחריו – חבר הכנסת לנגנטל, ואחריו – קבוצת לפיד.

זבולון אורלב (מפד"ל):

אדוני היושב-ראש, חברי הכנסת, בקצב שבו הכנסת משנה את חוקי-היסוד שלה בכלל ואת חוקי הבחירה לכנסת בפרט, צריך להחליף את ספרי הלימוד במקצוע האזרחות בבתי-הספר כמעט כל שנתיים, שלוש שנים. זה לא שכולם לומדים אזרחות, תיכף נאמר כמה מלים על כך, אבל מחזור מסוים, שבו הכנסת בחרה לפי שיטה מסוימת, למד שהשיטה הדמוקרטית במדינת ישראל היא שיטת הבחירה הישירה, אבל אחרי כמה שנים השתנתה השיטה, והתלמידים הבאים לומדים על-פי שיטה אחרת. אין לזה צורה.

רבותי, השלטון במדינת ישראל צריך את היציבות שלו, ואני חושב שהשינויים התכופים והדיונים בשינויים תכופים, הם כשלעצמם רעה חולה. אם הזכרנו את לימודי האזרחות, אני רוצה לומר לחברי הכנסת שיש לנו סיבה לדאוג. אולי בגלל הדרך שבה אנחנו נראים ואיך שאנחנו מתייחסים לחוקים שלנו, המקצוע שבו רבים ביותר הנכשלים בבחינות הבגרות – חבר הכנסת שאול יהלום, ידידי, סגן שר החינוך לשעבר – הוא מקצוע האזרחות.

ואולי, כך גם אמר פרופסור קרמניצר, אולי הכישלון הזה גם מבטא איזו גישה של התלמידים לכל מוסדות הדמוקרטיה. חלק מהעניין הוא השינויים התכופים האלה. לא רק זה, אלא שרק 40% מתלמידי חטיבות הביניים לומדים אזרחות, ורק כ-50% מתלמידי התיכון, כי רק אלה שניגשים לבחינות הבגרות לומדים אזרחות, כי זוהי יחידת חובה, אבל 50% מהתלמידים לא ניגשים לבחינות הבגרות ולא לומדים אזרחות כלל.

לכן, אנחנו צריכים להתייחס אל החוקים ביתר רצינות, והכנסת צריכה להקרין אמינות. הכנסת צריכה לשדר לאוכלוסייה, שמוסד מכובד לא משנה את החוקים שלו כל שני וחמישי.

אני חושב, ששתי השיטות, גם השיטה הישנה של הפתק האחד וגם השיטה החדשה, כמו שהיא נוהגת היום, של הבחירה הישירה, שתיהן נכשלו. עובדה שהבית הזה מפולג ומחולק. אני לא יודע מה תהיינה תוצאות ההצבעה, אבל התוצאה, כך אומרים, תוכרע לכאן או לכאן על-ידי חברי כנסת בודדים. אם כמחצית הבית סבורה ששיטה מסוימת אינה ראויה, פירושו של דבר ששני חלקי הבית צודקים, וכנראה בשתי השיטות יש ליקויים ומכשלות רבות.

בשיטה הישנה ראינו – בשיטה שעבדה קרוב ל-45 שנה, ואולי קצת יותר – שיטה לא ראויה. עובדה ששינינו אותה לשיטה הישירה, כיוון שהיא הביאה לסחיטה ולאי-יציבות. כל סיעה קטנה יכלה לסחוט את ראש הממשלה על כל חוק, על כל רבע תקציב, בשעה ששיטת הבחירות הישירה מקנה את היציבות.

אני רוצה להזהיר את עצמנו ולומר, שאם תתקבל ההצעה לשינוי שיטת הבחירות, עלולה לבוא יוזמה לשנות את השיטה הזאת גם ברשויות המקומיות. צריך לזכור שברשויות המקומיות האזרחים מצביעים בשני פתקים: פתק אחד לראש הרשות ופתק שני למועצה, ושם אין עניינים אידיאולוגיים, ואף-על-פי שאין עניינים אידיאולוגיים, רק כדי להקנות יציבות לעירייה וכדי שראש העיר לא יהיה נסחט כל רגע, הסכמנו כולנו על שיטת הבחירה הישירה לראש הרשות.

וכרגע בכנסת, חוץ מעניין היציבות, אנחנו רוצים גם להביא לידי איזון של דעות, של קשת הדעות בחברה. אני שמעתי את יושב-ראש הקואליציה מדבר על כך שצריך לבטל את הסקטוריאליות. אני לא מבין בדיוק מה זה סקטוריאליות.

דוד טל (ש"ס):

כאילו שהוא לא סקטוריאלי.

זבולון אורלב (מפד"ל):

הוא אבי אבות הסקטוריאליות.

היו"ר ע' דהאמשה:

מי זה?

זבולון אורלב (מפד"ל):

מי שמדבר על סקטוריאליות. אצלנו במקורות לומדים, שכל הפוסל – במומו פוסל. כך אומרים, חבר כנסת דוד טל? מי שמדבר על סקטוריאליות, בדרך כלל נגוע בסקטוריאליות.

היו"ר ע' דהאמשה:

חבר הכנסת אורלב.

זבולון אורלב (מפד"ל):

כמה זמן אני מדבר?

היו"ר ע' דהאמשה:

יש לך עוד מחצית הזמן. שכנעת אותי בצדקת דעתך שזה מפריע לתלמידים ללמוד ולהורים שצריכים לקנות ספרים כל פעם, ולשנות מחדש. את הצד הזה למדנו טוב. אתה מציע לשנות גם ברשויות המקומיות?

זבולון אורלב (מפד"ל):

לא, לא. להיפך. אני מזהיר, שאם נשנה את שיטת הבחירה הישירה בכנסת – אם המהלך הזה יצליח – יעלה למישהו הרעיון גם לשנות את השיטה הזאת ברשויות המקומיות. הרי מה שטוב לכנסת טוב גם לרשויות המקומיות.

היו"ר ע' דהאמשה:

ואז מה יהיה?

זבולון אורלב (מפד"ל):

ואז גם ברשויות המקומיות נחזור לשיטת הפתק האחד, שלא בוחרים ישירות את ראש הרשות, ושוב נחזור למחזות המבישים של מהפכות חצר וכלנתריזם – אני לא רוצה, מפאת כבודו, לומר על שם מי מכונה התופעה כלנתריזם, איך חבר סיעה אחת עובר לסיעה השנייה כדי להפיל את ראש העיר, כי נתנו לו איזו רבע משרה של סגן ראש עיר, כפי שהיה אז, בראשית שנות ה-50, בעיריית ירושלים. אני מזהיר מפני התופעה הזאת. לכן, צריך לנהוג בכובד ראש.

לעומת זאת, אני לא רוצה להיראות כחסיד השיטה הישירה כפי שהיא נוהגת היום. גם בה יש ליקויים רבים, ויש סיבות טובות לבקר את השיטה הקיימת היום. לי יש סיבה מצוינת לבקר. הנה, המפד"ל ישבה במטה משותף עם אריק שרון כדי לבחור בו בבחירה ישירה, ועבדה. כל יום ראשון הייתי הולך למטה משותף עם הליכוד – אומנם פעם אחת התפטרתי כי אריק שרון הכריז שלא ייתן את תיק החינוך למפד"ל וחשבתי שאין סיבה לכך – אבל ישבתי. בראש המטה ישב ידידי הטוב חבר הכנסת סילבן שלום, שמיועד לשר האוצר ואני מאחל לו הצלחה רבה. ישבנו באמת ועבדנו בלב ונפש – לא תמורת כיסא ולא תמורת תפקיד אלא מפני אמונה משותפת בצדקת הדרך בכל מה שקשור לזהותה היהודית של מדינת ישראל, בכל מה שקשור לרצון לשמור על מדיניות ביטחון מדינית-לאומית כפי שאנחנו רואים עין בעין. לא דיברנו על כיסאות, לא דיברנו על תפקידים, לא ניהלנו משא-ומתן. עבדנו כמשפחה אחת. והנה, ברוך השם אריק שרון נבחר – ואני שמח שהוא נבחר, גם עכשיו אני שמח שהוא נבחר ואני שמח שהליכוד בשלטון.

היו"ר ע' דהאמשה:

זאת אומרת, אתה לא מצטער שהוא נבחר.

זבולון אורלב (מפד"ל):

לא מצטער, חס וחלילה, ואני לא ארים יד להפיל אותו – כל עוד הוא הולך בדרך שאנחנו חושבים שהיא דרך ראויה. אנחנו לא מצביעים לאדם, אנחנו מצביעים לדרך, וכל עוד הדרך נשמרת, אנחנו לא נפיל אותו.

הימין הקיצוני הפיל כבר מספיק ראשי ממשלות של הימין – גם את שמיר וגם את נתניהו – ועד היום אנחנו מצטערים על הדבר הזה.

אבל הנה הוא נבחר בבחירה ישירה ותראה איזו תוצאה – המפד"ל בחוץ. מישהו היה מאמין? היו אומרים: זו בדיחה גרועה, זה דבר לא רציני. בשיטה הישנה זה לא היה קורה. כלומר, אם אריק שרון לא היה נבחר בבחירות ישירות אישיות לראש ממשלה והוא היה עומד להקים קואליציה בשיטה הישנה של פתק אחד – זה לא היה קורה.

אז לכאורה יש לי סיבה טובה להגיד, השיטה הזאת גם לא טובה, ובוודאי האי-יציבות כפי שראינו בממשלת נתניהו והאי-יציבות שראינו בממשלת ברק. ראש ממשלה נבחר בבחירות ישירות – הוא חושב שהוא שליח של אלוהים: מתנהג באופן שהוא מתכחש למצע שלו, לדרך שלו, לשותפים שלו. אבל אני חושב שצריך למצוא כאן את האיזון הנכון בין שתי השיטות האלה, ולכל שיטה יש היתרונות שלה.

אני לא אתמוך בשינוי השיטה הישירה מפני שאינני בטוח כלל וכלל שהשינוי יביא את הבשורה. אני גם לא אתמוך בהצעת החוק לשינוי השיטה הישירה מפני שהיא באה באיזו חבילה כזאת של עסקנות פוליטית מצד שתי המפלגות הגדולות, שאינני יודע לאן זה יוביל. מחר בבוקר הם גם יחליטו, תחת הססמה לבטל סקטוריאליות, לסתום פיות של מפלגות כמו המפד"ל. יעלו את אחוז החסימה באופן דרמטי, יסתמו פיות פה במדינת ישראל. ציבורים שלמים שיש להם ביטוי באוכלוסייה פתאום לא ימצאו ביטוי כאן בכנסת ותהיה מיוריזציה – השתלטות של רוב קטן על כל הבית.

היו"ר ע' דהאמשה:

נא לסיים, חבר הכנסת אורלב.

זבולון אורלב (מפד"ל):

ולכן, מכל הסיבות האמורות, אחרי התלבטות קשה, החלטתי להימנע, ולא אתמוך בשינוי השיטה. תודה.

היו"ר ע' דהאמשה:

תודה רבה לחבר הכנסת אורלב. חבר הכנסת לנגנטל. אתה רוצה לדבר?

נחום לנגנטל (מפד"ל):

– – –

היו"ר ע' דהאמשה:

אתה יכול לוותר. הדיון הזה יתנהל לפי סיעות, חבר הכנסת דוד טל, ולפי המוסכם כל סיעה תקבל את הזמן שלה ברצף. בינתיים אנחנו גומרים עם המפד"ל, נתחיל עם סיעת שינוי, ואחרי זה חבר הכנסת – – –

קריאה:

– – –

היו"ר ע' דהאמשה:

לא. ש"ס במקרה הזה מצטמקת ומקבלת רק שני דוברים שישתרבבו בתוך הרצף. בבקשה, חבר הכנסת נחום לנגנטל.

נחום לנגנטל (מפד"ל):

אדוני היושב-ראש, אני רק מקווה שאדוני לא אומר שעכשיו אתם גומרים את המפד"ל. אדוני אמר: אנחנו עכשיו גומרים את המפד"ל.

היו"ר ע' דהאמשה:

לא. זה בכוונה טובה כמובן – אין שום ספק – גומרים לשמוע את הדוברים של המפד"ל. אני לא אריק שרון, בכל אופן, ואני לא מרכיב ממשלה.

נחום לנגנטל (מפד"ל):

תודה, אדוני.

אדוני היושב-ראש, קשה לי שלא לנאום מדוכן זה בפעם הראשונה – ואני מתכבד לעמוד באולם הזה ולנאום מול השולחן החדש שאני כרגע רואה לנגד עיני. זה מחזה מאוד מעניין, נחמד. הוא קצת מקשה עלי כי הייתי רגיל להתרכז בשטיח האפור שהיה כאן, וכך הייתי מרכז את מחשבתי כשהייתי נואם. ועכשיו, גם את המעט שנשאר לנו, חברי הכנסת הנואמים מדוכן זה, להתרכז באיזו נקודה, אנחנו כבר לא יכולים, כי כרגע תפסו לנו את המקום הזה עם שולחן, עם שבעה כיסאות.

עסאם מח'ול (חד"ש):

עוד יגדילו – – –

זבולון אורלב (מפד"ל):

זה לא יציב.

נחום לנגנטל (מפד"ל):

חבר הכנסת אורלב גם אומר שהשולחן לא יציב.

יצחק כהן (ש"ס):

בלי כפתורים.

נחום לנגנטל (מפד"ל):

חבר כנסת יצחק כהן בודק את זה מבחינה מקצועית יותר, ולכן אני רוצה באמת – – –

היו"ר ע' דהאמשה:

זה עוד לא מוכן סופית, חבר הכנסת. זה יושלם – – – מאוחר יותר.

נחום לנגנטל (מפד"ל):

לכן, אדוני היושב-ראש, מאחר שבזמן הסיעה שיש לנו לדון בהצגתה של הממשלה היום אחר-הצהריים נפקד מקומי, כי החליטו לתת את רשות הדיבור לאחרים, אני מנצל את ההזדמנות לברך מדוכן זה בייחוד את השולחן החדש ובייחוד את הכיסאות סביבו. קצת יותר קשה לי לברך את השרים שיתמנו הלילה לכהן כשרים בממשלה הזאת.

אדוני היושב-ראש, רבותי חברי הכנסת, אני אומר רק בשלושה-ארבעה משפטים. הסוגיה הזאת היא סוגיה שאני התוודעתי אליה רק בחודשים האחרונים. נכון שיש רבים פה בבית הזה שעשו "מיילג'" גדול של בדיקת כל סוגיית הבחירה הישירה במדינת ישראל, והנושא הזה הוא נושא מאוד מאוד מאוד ותיק בעיניהם.

אני מתלבט גם ברגע זה לגבי סוג או אופן הצבעתי בהצעה הזאת של בחירה ישירה, משום שאני חושב שהבחירה הישירה בשיטה הנוכחית היא שיטה שהיא לא נכונה, יש בה הרבה הרבה פגמים.

לעומת זאת, החזרה הכמעט-מלאה לשיטה הקודמת מרתיחה אותי לא פחות. אני חושב, שעצם העובדה שאנחנו נזכרים באותם מחזות מאוד מאוד מאוד קשים שהיו בהנהגת – – –

היו"ר ע' דהאמשה:

גם חבר הכנסת אורלב וגם אתה מעוררים אצלי מחשבה: אם הייתם בקואליציה, גם הייתם נוקטים אותה עמדה?

נחום לנגנטל (מפד"ל):

אני כן.

זבולון אורלב (מפד"ל):

ודאי, ודאי.

נחום לנגנטל (מפד"ל):

חבר הכנסת דהאמשה, אני רוצה לומר לך, הרי יש בינינו יחסי אמון, ואני מקווה שאני לא מקלקל לך בקרב בוחריך כשאני אומר את זה. מעיד אני שמים וארץ, הייתי בדעה ברורה שצריך לשנות את השיטה, אחרי זה שיניתי את דעתי, ואני באמת מתלבט בזה. השתתפתי בהרבה ימי עיון שעסקו בעניין הזה בשבועות האחרונים, למדתי את העניין הזה, ועדיין לא ברור לי למה כל כך טוב יהיה לחזור לשיטה הקודמת, איך היא תפתור לנו את כל הבעיות.

היו"ר ע' דהאמשה:

אף אחד לא אומר שזה כל כך טוב. בערבית יש פתגם שאומר, שהכאב הכי קשה זה הכאב הנוכחי. אנחנו כרגע סובלים מהשיטה הזאת, ולכן היא כל כך כואבת וצריך לשנות אותה. כשתכאב השיטה הישנה שוב, נשנה גם אותה.

נחום לנגנטל (מפד"ל):

אני בטוח שיש פתגם בערבית שאומר, שאם כואב לך מאוד היום אבל כאב לך מאוד מאוד אתמול, אתה לא יכול לשכוח את מה שכאב לך מאוד מאוד אתמול. אני בטוח שיש כזה פתגם בערבית.

היו"ר ע' דהאמשה:

אתה מרגיש את הכאב הכי חזק באותו רגע שהוא כואב.

נחום לנגנטל (מפד"ל):

חבר הכנסת בשארה, אתה מכיר כזה פתגם אולי? תנסה להיזכר.

אשר על כן, רבותי חברי הכנסת, היום אני לא אוכל להצביע בעד שינוי שיטת הבחירה הישירה. אני מבין שאם אני לא אנהג כך – אין שום משמעות אם אני מצביע נגד או אם אני נמנע, אבל מאחר שאינני רוצה להתנגד לשיטה הזאת, אני חושב שאני אמנע מההצבעה הזאת. אני באמת חושב שהדברים לא ברורים, לא לצד זה ולא לצד אחר. תודה רבה.

היו"ר ע' דהאמשה:

תודה רבה לחבר הכנסת לנגנטל. קבוצת לפיד – יעלה ויבוא חבר הכנסת פריצקי. חמש דקות, בבקשה.

דוד טל (ש"ס):

מה עם קבוצת טל?

היו"ר ע' דהאמשה:

אני יודע שאתה אלרגי כשאתה שומע: קבוצת לפיד, חבר הכנסת טל, אבל מה לעשות? בינתיים אתם בממשלה והם לא, לכן הם ינמקו הסתייגויות.

עופר חוגי (ש"ס):

איזו ממשלה?

היו"ר ע' דהאמשה:

הממשלה שבדרך. חבר הכנסת פריצקי, בבקשה.

יוסף פריצקי (שינוי):

אדוני היושב-ראש, מורי ורבותי חברי הכנסת, הטיעון נגד שיטת הבחירה הישירה מזכיר לי את אחד הטיעונים הנפלאים בפילוסופיה, שטוב יותר להיות חולה שחפת מאשר מיליונר. אתה יודע למה, חבר הכנסת מלול? כי 60% מחולי השחפת מתים, ולעומת זאת 100% המיליונרים מתים. לכן יותר טוב להיות חולה שחפת מאשר מיליונר. זה בערך סגנון הטיעון של חוק הבחירה הישירה.

סוג אחר של טיעון למה צריך לשנות את חוק הבחירה הישירה הוא, שמים הורגים. אתה יודע למה, חבר הכנסת עזמי בשארה? כי כל האנשים שמתו שתו מים וברור שמים הורגים. למען השם, מה הקשר בין השיטה לבין הדבר הזה? השיטה הזאת של חוק הבחירה הישירה נוצרה כי הכנסת הזאת היתה תוהו ובוהו, הרי היא לא נוצרה יש מאין. השיטה הקודמת, שמבקשים להחזיר אותנו אליה, היתה שיטה רעה.

אני לא הייתי בבית הזה, אבל כולנו זוכרים את מה שהיה פה. היו קבוצות לחץ קטנות שאיימו על ראש הממשלה או על ההרכב הממשלתי השכם והערב. לזה אנחנו רוצים לחזור? אני מסכים ששני ראשי הממשלה – ראש הממשלה השלישי שנבחר לפי השיטה הזאת, אנחנו לא יודעים איך הוא ינהג – אבל שני ראשי הממשלה הקודמים, הן ראש הממשלה ברק והן קודמו, נתניהו, היו ראשי ממשלה לא טובים. בגלל זה צריך להחליף את השיטה, או שצריך למצוא ראש ממשלה טוב? איזה מין טיעון הוא זה? איזה מין דבר הוא זה?

אני רוצה להזכיר לחברי הכנסת דבר נוסף, שראש הממשלה שעדיין מכהן, חבר הכנסת אהוד ברק, לא הודח כאן בהצבעת אי-אמון. מה שהוא עשה, הוא עשה דבר איום ונורא, הוא עשה שימוש ציני בחוק, משום שאף אחד ממנסחי החוק לא העלה בדעתו, שראש הממשלה שמתפטר, הוא זה שיחזור ויעמיד את עצמו לבחירה שוב. אין בזה שום היגיון. אגב, בשיחות שקיימנו עם יוזמי חוק הבחירה הישירה אמרו לנו: שמע, מישהו העלה את הרעיון הזה. אמרו: בואו נכתוב בחוק שראש הממשלה יכול לכהן וכו' ובלבד שהוא לא יעמוד לבחירות מחדש. אמר מי שאמר: זה לא יכול להיות, אי-אפשר לכתוב שטויות כאלה בחוק. אבל השטויות האלה קרו.

רבותי, חברי הכנסת, אי-אפשר לחזור לשיטה הקודמת, שהיא שיטת סחטנות פוליטית. אי-אפשר לחזור לשיטה הקודמת, שבה סיעה של שלושה או ארבעה, שאיננה מזוהה עם הגושים הגדולים, יכולה לעשות מה שהיא רוצה, כי היא תאיים שראש ממשלה שישב ליד השולחן הזה, השולחן הזה – אולי יעשו עוד שולחן או איזה שולחנון קטן שם – יתחלף כל פעם. זה בלתי אפשרי. זאת שיטת ממשל לא יציבה. ראש ממשלה, גם אם אנחנו מולו באופוזיציה, וככל הנראה אנחנו נהיה באופוזיציה הזאת, צריך לנשום, צריך לכהן, צריך לנהל ענייני מדינה, בשביל זה יש ממשלה.

ראש ממשלה לא יכול להיות צפוי כל הזמן, כל שני וחמישי, לסחטנות פוליטית, ולכן יש להבטיח בחירה ישירה של ראש ממשלה ולחזק את מעמדו של ראש הממשלה. לשיטתנו, לשיטת הסיעה שלנו, ראש ממשלה אי-אפשר בכלל ואנחנו חושבים שאסור שידיחו אותו ברוב של 61, אלא ראש ממשלה צריך שידיחו אותו ברוב הרבה יותר גדול, ולשיטתי מה שנקרא באנגלית for cause, מעילות ברורות, ולא סתם, כי הוא נבחר על-ידי העם, והוא נבחר לכהן, מה לעשות, והכנסת צריכה להסתדר עם הדבר הזה, עם ראש הממשלה. היא יכולה להציע הצעות חוק והיא יכולה לבקר אותו, אבל ממשלה צריכה לנהל מדינה וראש ממשלה לא יכול להיות שבוי אצל כל אחד ואחד.

לא בכדי אנחנו רואים מי תומכים בשיטה הזאת ומי מתנגדים לה. קודם כול, תומכות בה שתי המפלגות הגדולות. למה?

היו"ר ע' דהאמשה:

אולי תרשה לחבר הכנסת יוסף לפיד שיסביר למה.

יוסף פריצקי (שינוי):

זמני תם, אדוני היושב-ראש?

היו"ר ע' דהאמשה:

כן, כמעט.

יוסף פריצקי (שינוי):

אני מודה לאדוני היושב-ראש.

היו"ר ע' דהאמשה:

תודה רבה. חבר הכנסת יוסף לפיד בסוף? חבר הכנסת אברהם פורז, בבקשה. הכול בתוך שינוי. פעם אמרו שהכול בתוך ש"ס ועכשיו הכול בתוך שינוי.

אברהם פורז (שינוי):

אדוני היושב-ראש, רבותי חברי הכנסת, לכל שיטת בחירות יש יתרונות וחסרונות, ותמיד צריך לשקול מה עדיף, שיטה זו מול שיטה אחרת. אני יודע ששתי המפלגות הגדולות רוצות לחזור לשיטה הישנה, משום שהן מאמינות שזה יגדיל את כוחן. הליכוד מקווה שעל-ידי חזרה לשיטה הקודמת הוא ינגוס בכוחה של ש"ס; מפלגת העבודה מקווה, כנראה, לקבל יותר מקולות העולים, הציבור הערבי, אולי על חשבונה של מרצ. ייתכן שגם זה נכון, ואולי באיזה מקום בשוליים תצליח מפלגת העבודה לגדול במנדט או בשניים. אבל, בסופו של דבר, הציבור שתומך במפלגות העולים, הציבור שתומך בש"ס, הציבור שתומך במרצ נשאר בסופו של דבר, בגדול, נאמן, ואנחנו יודעים שהמפלגות האלה קיבלו לא מעט מנדטים גם בתקופה שלפני כן.

אבל, יש תופעה אחת ששיטת הבחירה הישירה מונעת. הייתי פה גם באותה כנסת שכיהנה בשנים 1988 עד 1992, אותה כנסת ששינתה את השיטה שרוצים היום להחזירה. הכנסת שינתה את השיטה ההיא, פשוט מאוד, משום שהשיטה הקודמת היתה שיטה מושחתת ומסואבת. במה היתה השחיתות? השחיתות היתה בזה, שכדי להעביר שלטון מצד לצד היו פונים לחבר כנסת אחד או לחבר כנסת אחר ומפתים אותו לעבור לצד השני. אתם חושבים שהתרגיל המסריח של שמעון פרס בשנת 1990 היה התרגיל המסריח הראשון? לא, הוא לא היה הראשון. כמה שנים קודם לכן, ב-1983, כשבגין היה ראש הממשלה, ניסה שמעון פרס אותו דבר. הוא קלט שני עריקים מהליכוד, אמנון לין ויצחק פרץ, ובעזרתם ניסה להפוך את השלטון, אבל זה לא הצליח.

ב-1990, בואו ניזכר מה היה, למה השיטה שונתה? למה היא שונתה אז? כי יצחק מודעי אמר שהוא מוכן לתמוך בליכוד אם ייתנו לו ערבות בנקאית לזה שישריינו אותו לכנסות הבאות; משום שאברהם שריר, שהיה מתוסכל מזה שיצחק שמיר לא מינה אותו לשר, היה מוכן לעבור ולתמוך במפלגת העבודה כנגד זה שהבטיחו לו להיות גם שר התחבורה וגם שר התיירות לשתי קדנציות; וזה משום שאפרים גור, שנבחר ברשימת מפלגת העבודה, עבר לצד השני. כל הדברים האלה הם שחיתות.

תראו, מה קרה? מה אמרו לנו על הבחירה הישירה? שייבחר ראש ממשלה דיקטטור, חלילה, אחד שעוצמתו תהיה כזאת שלא יהיה אפשר להדיח אותו. איך אמרו לנו? הכנסת תהיה חסרת חשיבות. זו תהיה מונרכיה בעצם. שום דבר.

ומה אנחנו רואים? אנחנו רואים, ששני ראשי ממשלה שלא הצליחו בתפקידם, הצליחו לאבד את הרוב בכנסת באמצע תקופת כהונתם, נתניהו אחרי שנתיים וחצי, ברק היה עוד יותר "מוצלח" מקודמו, הוא הצליח לעשות את זה יותר מהר, ושניהם הודחו על-ידי הכנסת.

מה האסון הגדול שהיו לנו בחירות? נכון, האסון הגדול הוא בזה ששתי המפלגות הגדולות החליטו, שכדי להריץ ראש ממשלה צריך יותר מ-40 מיליון שקל כל אחת, כדי להסביר לנו ולהציג בפנינו את שתי הדמויות הבלתי-מוכרות, החדשות בפוליטיקה הישראלית, שרון וברק. בשביל זה היינו צריכים 40 וכמה מיליון. מפלגת העבודה היתה צריכה 40 וכמה מיליון גם כדי להסביר לנו, שיום אחרי ששרון ייבחר, יהיה מצב חירום, כולנו נקבל צו-8, המלחמה תפרוץ, אנחנו נתקיף את טהרן ואת אסואן. זו היתה מערכת הבחירות של מפלגת העבודה. הליכוד היה צריך 40 מיליון כדי שלא להגיד כלום. גם זה כשרון, לקבל 40 מיליון ולא לומר כלום, זה גם כן פטנט מאוד יפה.

אגב, בשביל להראות את הנכדים שלך ואת הפרות, לוקחים צוות אחד, יום אחד, ומראים כל הזמן את הפרות ואת הילדים, את הנכדים. זה נורא יפה. אפשר לעשות עוד כמה תמונות פסטורליות. אפשר גם לקנות אולי מאיזו חברת הפקה שוויצרית נוף מושלג, יש נופים יפים, גם קניון, כל מיני אתרים יפים בעולם.

בסופו של דבר הוכח, שבתוך 60 יום אפשר לעשות בחירות, ואפשר להחליף ראש ממשלה כושל בראש ממשלה שהיום יוצא לדרכו. זה לא יותר נקי, יותר אלגנטי, יותר יפה מאשר שהשלטון היה עוזב בזה שהיו משחדים פה מישהו, שאיזו קבוצה של עריקים היתה עוברת מצד לצד? זה היה יותר אלגנטי אם למשל שרון היה נבחר לראשות הממשלה על-ידי זה שהוא היה מצליח לשכנע את דוד לוי ואת גשר, שנבחרו ברשימה של ברק, לעבור לצד השני? זה היה יותר יפה? זה היה יותר אלגנטי?

לכן, אדוני היושב-ראש, צריך להשאיר את שיטת הבחירה הישירה; אפשר להכניס בה תיקונים, אבל חלילה לנו מלחזור לשיטה הקודמת.

היו"ר ר' ריבלין:

אני מודה לחבר הכנסת היותר-מקפיד על כל תקנון הכנסת, אברהם פורז, שעל השנייה הוא סיים את דבריו. יעלה ויבוא חבר הכנסת טומי לפיד, אשר אני לא אפסיק את דבריו, הוא ידבר כמה שהוא רוצה. פורמלית יש לך חמש דקות.

אברהם פורז (שינוי):

הוא סגן יושב-ראש האופוזיציה. מגיע לו – – –

היו"ר ר' ריבלין:

אמרתי שפורמלית יש לו חמש דקות. עכשיו נבדוק.

יוסף לפיד (שינוי):

אני לא אנצל יתר על המידה את אורך רוחך.

אדוני היושב-ראש, כנסת נכבדה, מה היינו אומרים אילו אחרי הכישלון המחפיר של ריצ'רד ניקסון בבית הלבן האמריקנים היו משנים את הקונסטיטוציה שלהם, מפני שלפי הקונסטיטוציה שלהם נשיא יכול להשתולל ולעשות כאוות נפשו בחוק? אם אדון ניקסון הוא פרדיגמה של השלטון האמריקני, ברור שהקונסטיטוציה חייבת שינוי. זה בדיוק מה שמנסים לעשות אצלנו.

נכון ששני ראשי הממשלה, נתניהו וברק, גם יחד וכל אחד לחוד, נכשלו בעת כהונתם. ואז באים ואומרים: רבותי, נשבור את הכלים. אבל הבעיה היא לא בכלי, הבעיה היא בצורה שבה שני האדונים האלה ניהלו את המכשיר שהועמד לרשותם.

וכי יש ספק בכך שאילו נתניהו וברק היו מצליחים, איש לא היה מעלה בדעתו לבוא לכאן ולהציע שינוי החוק? איש לא היה חושב על כך. ואז תאמרו שהחוק לא אפשר להם להצליח.

נכון שבחוק הנוכחי יש פרצה שקוראת לכישלון. הפרצה היא בכך, ש-61 חברי כנסת יכולים להפיל את הממשלה של ראש ממשלה שאולי נבחר ברוב של 70%. זה נובע מכך, שכאשר נדון החוק הזה, לקחו את ההצעה של פרופסור אוריאל רייכמן, ובה נאמר שרק ברוב של 73 חברים, דהיינו 60% פלוס אחד, ניתן להפיל את הממשלה, ואמרו: לא כדאי עד כדי כך לחזק את ידיו של ראש הממשלה, ו-61 חברי כנסת יוכלו להפיל אותו. ומאותו רגע נוצר מצב, שבו עם בוחר ברוב גדול מאוד ראש ממשלה, אבל 61, דהיינו 50.0001% של העם המיוצג בכנסת יכול להפיל אותו ראש ממשלה שנבחר על-ידי 70% של העם. יצרו פה דיסקרדיטציה שלא הצליחו לאחות אותה, וזה החור שדרכו ברחה – – –

היו"ר ר' ריבלין:

לא 70% של העם בחרו אותו. 70% של נציגי העם צריכים להדיח אותו. יכול להיות שבחרו בו.

יוסף לפיד (שינוי):

אני אומר שלא חשוב, 70%, 80%, אבל ברור מאוד שהוא נבחר על-ידי רוב הרבה יותר גדול. וזאת הפרצה שדרכה כל העסק הזה ברח. ואז במקום לומר: רבותי, בואו נתקן את הפרצה הזאת, ובואו נחזור לרעיון המקורי של חוקה בישראל, ונאמר: חוק בחירה ישירה, אבל אפשר להפיל את הממשלה רק ב-60% של הקולות, אומרים: לא, נשבור את כל העסק ונחזור לדבר שכבר הוכח כגרוע וככושל ובגללו נאלצנו לעבור לחוק החדש. דהיינו, כל הפרוצדורה הזאת היא מוטעית, היא הפוכה. במקום לתקן את המשגה האחד שהכניסו בכוח לתוך החוק הנוכחי, רוצים לחזור לחוק שהוכח כגרוע.

אני תמה על הזיכרון הקצר של חברי. אני הייתי כתב "מעריב" בכנסת. הרי הסחיטה של המפלגות הקטנות מול שתי המפלגות הגדולות נמשכה עשרות שנים. מה, עכשיו זה נתגלה? איך שכחו את זה? ולזה רוצים לחזור?

אני מסכים שאפשר להעלות את אחוז החסימה ועל-ידי כך להקטין את מספר המפלגות הזעירות, אם כי בכנסת ה-12 התברר שזה לא עובד כי הם מתחילים כמפלגות גדולות והולכים ומתפצלים כמו אמבות תוך כדי כהונתה של הכנסת, ובכנסת ה-12, אני חושב, הגיעו בסופה ל-20 סיעות בשיטה הישנה. מה מתקנים עכשיו? ואז, כדי להצדיק את המעשה, ממציאים את הביטוי: מפלגות סקטוריאליות. מה פירוש הדבר מפלגות סקטוריאליות? מפלגות שמייצגות ציבור מסוים.

מוחמד ברכה (חד"ש):

שינוי וש"ס.

יוסף לפיד (שינוי):

גם אתם מייצגים ציבור מסוים, אתם מייצגים את הציבור הערבי, אז אתה סקטוריאלי.

היו"ר ר' ריבלין:

יש להם מצביעים יהודים.

יוסף לפיד (שינוי):

ועל מי הם אומרים שהוא לא סקטוריאלי? הסלט ששמו ממפלגת העבודה הוא לא סקטוריאלי, מפני שהכול נכנס בו ואף אחד לא יודע את מי הם מייצגים. מה שקורה בתוכם עכשיו מוכיח זאת.

רבותי, חשוב מאוד שהכנסת תשקף את הציבור כפי שהוא. ומה ששתי המפלגות הגדולות המבוהלות אומרות עכשיו הוא: רבותי, אנחנו לא רוצים שהכנסת תשקף את רצון העם, אנחנו רוצים לכפות על העם שיצביע בעדנו. בזה מדובר. הם גם לא מסתירים את העובדה הזאת. לא שהם יכולים להגיע לזה. כי מה שיקרה אם החוק הזה, חס ושלום, יעבור הוא, שהם יתפצלו אחרי שייבחרו והמצב הנוכחי יחזור על עצמו, רק לא לפני הבחירות אלא אחרי הבחירות.

זאת מזימה אנטי-דמוקרטית של שתי מפלגות גדולות שנאבקות על המשך שלטונן הבלתי-מעורער במדינה זו במשך 50 שנה. זה כל הסיפור, וכל מי שרוצה בשלטון דמוקרטי במדינה הזאת צריך להתנגד לכך, אף שנמצאו אנשים שמימנו ביותר ממיליון שקל מסע מודעות – בחלקן מסולפות – של עמותה שמאחוריה מסתתרת עמותה אחרת כדי לשכנע את הציבור לקבל את הצעת החוק החדשה.

אני יודע בבטחה, שהציבור הגדול רוצה שבכנסת הזאת ישבו אנשים שבאמת ובתמים מייצגים אותו. רבותי, אני שואל אתכם, שינוי מייצגת את הציבור החילוני הליברלי הנאור שהוא ברובו משכיל, האם לציבור הזה לא מגיע ייצוג בכנסת? האם אין אינטרסים של מעמד הביניים במדינת ישראל ששינוי מייצגת? האם מעמד הביניים – – –

מוחמד ברכה (חד"ש):

למה אתה מניח שאתם "נופלים" בשיטה הקודמת?

יוסף לפיד (שינוי):

תסלח לי, לא אכפת לי שבמדינת ישראל יש אנשים שעד היום מצביעים בעד קומוניסטים, ככל שזה מגוחך, אבל זה שזאת מדינת מעמד הביניים היום, אנחנו יודעים, זאת כבר לא המדינה של הפרולטריון, זאת מדינת שחוט השדרה שלה הוא מעמד הביניים, לא מגיע לו ייצוג?

מוחמד ברכה (חד"ש):

למה אתה צריך לרדת לרמה כל כך נמוכה כשמתווכחים על מה שאתה אומר?

היו"ר ר' ריבלין:

אני רק רוצה לומר לנואם הנכבד, בהחלט מורה, לא מורה ורב, מורה של כולנו, שחמש הדקות שלך מסתיימות בעוד שתי דקות.

מוחמד ברכה (חד"ש):

חמש דקות שהתחילו לפני עשר דקות.

היו"ר ר' ריבלין:

רק היושב-ראש קובע את הזמן, לפי השעון שלי.

יוסף לפיד (שינוי):

עכשיו אני רוצה להגיע לנקודה ששקולה בעיני לכל שאר הנקודות ביחד, והיא הניסיון להעביר את זה בתוקף תחולה מיידי. אם עד עכשיו ניסינו לשכנע אתכם בנושא שיש בו אלמנט דמוקרטי אף כי הוא לא לרוחנו, הרי פה יש ניסיון שיש לו אופי פוטשיסטי, אנטי-דמוקרטי מובהק, מפני שאם אנחנו נרשה לכנסת X לחוקק חוק שעל-פיו נבחרת כנסת Y, הבאה מייד אחריו, אנחנו מזמינים את מי ששולט בכנסת הנוכחית בכל פעם לחוקק חוק שיבטיח לו להיבחר לכנסת הבאה. אנחנו מנציחים שיטה, לא חשוב איזו, חשוב שהרוב, ברגע מסוים שמוחלט בו על בחירות, יתכנס ויחליט איזו שיטת בחירות תבטיח לו את הניצחון בבחירות הבאות. ברור שזה אנטי-דמוקרטי. ולא בכדי החוק הנוכחי נדחה בכנסת אחת לכנסת שבאה אחריה, כדי שכל הציבור שהלך לבחירות ידע לקראת מה הוא הולך.

חבר הכנסת ריבלין, גם אם הצעת החוק הנוכחית חס ושלום תעבור, היא לא יכולה לעבור, אסור שהיא תעבור בתוקף מיידי לכנסת הקרובה, אם הדמוקרטיה במדינת ישראל יקרה לך, כי אני מודיע לך, שהגולגולת צפה על פני המים, ומה שקרה לאותו בעל גולגולת יקרה בפעם הבאה לך, מפני שאם עכשיו אתה מארגן לך כנסת שתהיה נוחה לך בבחירות הקרובות, מישהו אחר יום אחד יארגן כנסת שתהיה נוחה לו ולא לך, ואסור לעשות זאת. אילו היתה למדינת ישראל חוקה, לא היו מרשים לעשות זאת.

לכן, אני פונה אליכם ואומר לכם, גם אם תצליחו להעביר את החוק הזה, אל תתעקשו על כך שהוא יחול בבחירות הקרובות. תנו לעם לתת את דעתו על מהלך כל כך קיצוני, תנו לעם להחליט האם הוא רוצה בו, ואל תעשו תקדים שיתנקם בדמוקרטיה הישראלית לאורך ימים בצורה חמורה ביותר, עד שיום אחד תתכנס הכנסת ותחליט: בעצם אנחנו הכי טובים, הכי יפים, הכי נהדרים, בואו נצביע, 61 איש, שהכנסת הזאת, כפי שהיא, נשארת עוד קדנציה, כי בחוק שלכם ובאופן קבלתו ובאופן תחולתו מובנית האפשרות הזאת שהכנסת תנציח את עצמה, והכנסת אינה ראויה ואינה צריכה ואסור שתנציח את עצמה.

אז מה שאנחנו אומרים – בזה אני מסיים, אדוני היושב-ראש – זאת הצעת חוק רגרסיבית וגרועה מפני שצריך לתקן לעתיד ולא לחזור על שגיאות העבר, וגם אם זה יעבור, אסור שזה יחול על הבחירות הקרובות. תודה רבה.

היו"ר ר' ריבלין:

תודה רבה לחבר הכנסת טומי לפיד שהקפיד על הזמן הקפדה יתירה ואני לא הייתי צריך להשגיח. אני מזמין את חברת הכנסת יהודית נאות; בבקשה, חמש דקות.

יהודית נאות (שינוי):

אדוני היושב-ראש, עמיתי חברי הכנסת, כאשר פרלמנט דן בשיטת ממשל הוא בעצם צריך לראות לנגד עיניו מטרה או שתי מטרות עיקריות – יציבות שלטונית וניהול תקין, כאשר השמירה על היחסים בין הממשלה וראש הממשלה לפרלמנט יהיו כאלה שלכל אחד יהיו התפקידים המוגדרים שלו ויהיה איזון והיזון הדדי. זה לא מה שקורה בפרלמנט שלנו. להוותנו, בעצם אנחנו הגענו בפעם שעברה, אני לא הייתי חברת כנסת אבל כן הייתי חלק מאותה קבוצה שעזרה ל"חוקה לישראל" להגיע לכך שהכנסת חוקקה – אחרי ארבעה מציעים – חוק ששינה את השיטה הקודמת. ומדוע? משום שהשיטה הקודמת לא ענתה על אמות המידה שאני כרגע הצבתי – יציבות שלטונית, ניהול תקין והיזון הדדי בין הפרלמנט, הממשלה וראש הממשלה.

ואכן, היו פגמים בשיטה הקודמת, הם ישובו, והם ישובו אפילו ביתר שאת, משום שהשיטה הקודמת אפשרה לכל אותן תופעות שהציבור נקעה נפשו מהן, כמו שחיתות, סחיטה, אי-יציבות, לקרות.

שיטת הבחירות הישירה רצתה בעצם למנוע את הדברים הללו. יש בה פגם בהקשר של האי-יציבות השלטונית בכך שאפשרה הבעת אי-אמון בראש הממשלה על-ידי 61 חברי כנסת, דבר שלפי כל קנה-מידה וגם על-פי הצעת החוק המקורית לא היה אמור לקרות. אם היינו מגדילים את הרוב הדרוש כדי להביע אי-אמון, על-פי כל חוות דעת שקיבלנו היינו מגדילים את היציבות השלטונית. אני סבורה במלוא ההכרה, שחלק מההתנהגויות הפסולות של שני ראשי הערים שנבחרו בשיטה הישירה וחלק גדול מכישלונם היה העובדה, שרוב של 61 חברי כנסת יכול היה להפיל אותם.

זאב בוים (הליכוד):

ראשי ממשלה את מתכוונת.

יהודית נאות (שינוי):

כן, מה אמרתי?

זאב בוים (הליכוד):

ראשי ערים.

יהודית נאות (שינוי):

מה לי ולראש ממשלה – – –

היו"ר ר' ריבלין:

גם הם נבחרים ישירות.

יוסף לפיד (שינוי):

היא היתה סגן ראש עיר.

יהודית נאות (שינוי):

אצלי המחשבות מקדימות את הדיבור, ואני רציתי לומר, חבר הכנסת בוים, זה היה המשפט הבא שלי.

את התחלואים של שיטת הבחירות הישירה אני כתבתי במזכר לוועדת החוקה, בזמני, משום שראשי הערים כבר מ-1978 נבחרו בשיטת הבחירות הישירה, אלא מאי? לא היה ואין עד היום אפשרות להדיח ראש רשות ברוב של 50% ועוד קול. אי-אפשר, אלא אם כן יש הרבה מאוד עילות. לכן אני חשבתי שזה יהיה פגם, וזה הוכיח את עצמו.

אני לא רוצה לדבר על הפגמים האישיים בהתנהגויות של ראש הממשלה לשעבר נתניהו וראש הממשלה ברק, כי במהות השיטה הכשילה אותם בדרך שבה היא התקבלה.

אין לי ספק, ואני אומרת זאת חד-משמעית לפרוטוקול, שתאוותן ומאוויי נפשן, הן של הליכוד והן של העבודה, לא יתממשו. אתם אולי תגדלו במנדט או בשניים, ואולי משאת לבכם, ש"ס, תקטן, ושינוי לא תגדל, היא תישאר במקומה, אבל הרוב הקואליציוני שאתם תזדקקו לו ילך ויגדל אם תשנו את השיטה בחזרה, משום שתמיד תהיו חשופים לסחטן האפשרי שתמורת אוטו יחליף את הכיסא ואת אמונו. לכן תצטרכו יותר ויותר ויותר סיעות בקואליציה כדי לקיים יציבות שלטונית, והמשמעות היא יותר ויותר שלמונים, יותר ויותר כושר סחיטה לחברי כנסת בודדים. אז מה הרבותא? שהרי מהו חבר כנסת בודד? הוא מייצג 1/120 מהציבור המצביע – – –

היו"ר ר' ריבלין:

ומה תאמרי לנו ב-20 השניות האחרונות?

יהודית נאות (שינוי):

אין לזה שום שחר.

אני רוצה לומר, שהבעיה המרכזית שבצדק בעטיה המפלגות הגדולות מתפוררות ומאבדות מצביעים היא העדר חוט שדרה שלטוני, ואת זה גם שינוי השיטה לא יחזיר לכם.

היו"ר ר' ריבלין:

תודה רבה לחברת הכנסת נאות, שגם כן, בצורה נאה ביותר, סיימה בדיוק בדקה האחרונה. לחבר הכנסת אליעזר זנדברג אני אפילו לא צריך לומר זאת, יעלה ויבוא, ואחריו – חבר הכנסת בריילובסקי, ולאחר מכן – חבר הכנסת יוסי כץ וחבר הכנסת ברכה.

דוד טל (ש"ס):

מתי אנחנו, אדוני היושב-ראש?

היו"ר ר' ריבלין:

גם אתה יגיע זמנך. חבר הכנסת טל גם נמצא אצלי ברשימה. האם אדוני רוצה שנקדים אותו? הרי כאש בעצמותיו הדברים שהוא רוצה לומר. יאחוז אותם ויאגור את העצמות באש.

דוד טל (ש"ס):

העצמות והאש. תודה, אדוני.

קריאה:

– – –

היו"ר ר' ריבלין:

בסדר גמור. בבקשה, חבר הכנסת זנדברג.

אליעזר זנדברג (שינוי):

אדוני היושב-ראש, רבותי חברי הכנסת, יושב-ראש הישיבה זוכר בוודאי את הימים של הפרדסים, הימים של הערבויות והימים של החתימות תחת לחץ וספק חתימה או לא חתימה. למי שלא זוכר או לא יודע על מה אני מדבר אולי כדאי להסביר, שאלה לא סיפורים מתקופת הפלמ"ח או סיפורים מכל מיני פרשיות עלומות, אלא שלבים ונקודות ציון במעברים בין ממשלה אחת לאחרת ובכינון של קואליציה כאן, בבית הזה במדינת ישראל, לא לפני זמן כל כך רחוק, לפני עשר שנים, קצת יותר מעשר שנים.

היינו בסיטואציות מביכות ביותר, שבהן הקמת הממשלה היתה תלויה בערבות בנקאית אישית שאמורה היתה להימסר לאדם על מנת שהוא יהיה משוכנע שהבטחות אישיות אחרות שהציעו לו תקוימנה, כמו למשל שהוא יהיה שר במשרה מסוימת; או חבר כנסת שהחליט שהוא מפיל את הממשלה הקודמת והתחייב לתמוך בממשלה אחרת, הממשלה ששמעון פרס ביקש להקים, ואז על מנת לשנות את דעתו, או על מנת לשמור שהוא יחזור בו מדעתו זאת, שכנעו אותו להמתין בפרדס במשך יום שלם, שאף אחד לא ימצא אותו, ואז אף אחד לא ישנה את דעתו בפעם השלישית או הרביעית. וחבר כנסת אחר, שאגב באופן אישי אני מחבב אותו מאוד, שחתם על מסמך אבל אמר: בעצם לא חתמתי אלא ציירתי עיגולים, או, אני לא יודע, עשה איזה ציור כלשהו, זאת לא חתימתי, וחזר בו, או עשה כאילו הוא חותם – – –

אמנון רובינשטיין (יו"ר ועדת החוקה, חוק ומשפט):

– – –

אליעזר זנדברג (שינוי):

חבר הכנסת רובינשטיין מתקן אותי. רבותי, זאת היתה השיטה הישנה, וזאת השיטה שאתם מבקשים להחזירה. וזאת השיטה שאתם מבקשים להחזירה. אני אומר זאת פעם נוספת, כי באיזו נקודה על ציר הזמן, שעה שמבקרי השיטה הקיימת היום, הבחירה הישירה, השמיעו את קולם והציעו לחזור או לתקן, הם דיברו על תיקון שאיננו החזרה המדויקת לשיטה הישנה. הם דיברו על תיקון, למשל, שראש המפלגה שקיבלה את מספר המנדטים הגדול ביותר יהיה ראש הממשלה ויקים את הקואליציה סביבו. זה באמת היה יכול להתמודד עם כמה טענות שהיו כאן לגבי סחר-מכר, לגבי השפעת המפלגות הקטנות. אבל ברגע שחזרנו לשיטה, שלפיה בוחרים כנסת ואז אדם מסוים מהכנסת, חבר כנסת, שהנשיא מטיל עליו את התפקיד, עושה מסחרה ומציע לזה כך ולזה אחרת ומקים את הקואליציה, חזרנו בדיוק לשיטה הישנה.

אחד העקרונות בשיטה החדשה שכל כך הבדיל אותה מן השיטה הישנה, בעיני לפחות, היה עניין השקיפות, עניין הוודאות לגבי הסכמים שנערכים והתחייבויות שניתנות מראש, כי אחד הדברים שאולי הפוליטיקאים כאן שכחו ואולי לא מוצא חן בעיניהם בשיטה החדשה, להבדיל מהשיטה הישנה, הוא, שבשיטה החדשה את ההתחייבויות נתת מראש. ברגע שראש הממשלה נבחר – זה המצב. הוא כבר מנהל שיחות להקים קואליציה כאדם שנבחר.

בשיטה שאנחנו חוזרים אליה, כל מפלגה יכולה להבטיח לבוחרים הכול. כל ראש רשימה שמתמודד על ראשות ממשלה יכול להבטיח לבוחרים הכול, ויום לאחר הבחירות הוא יכול לחזור בו מהכול ולתת לכל אחת מהשותפות הפוטנציאליות בקואליציה שלו כל מה שהן רוצות. ומה עם הבוחר? ומה עם האדם שבחר והאמין וידע שהאיש הזה שרץ לראשות הממשלה יפעל כפי שהוא הבטיח?

בשיטה הקיימת ההסכמים בין המפלגות השונות, הסכמי התמיכה, מי נותן מה ובעבור מה, גלויים לציבור לפני הבחירות. בשיטה שאנחנו חוזרים אליה הכול ייעשה לאחר מכן, וזה עיקרון חשוב, עיקרון חשוב מאוד.

אני לא סבור שהשיטה הנוכחית נקייה מליקויים. אני לא סבור שהשיטה הנוכחית מושלמת. הראיה, ראש ממשלה בישראל ידע לנצל אותה לרעה, ידע לעוות אותה, ידע להשתמש בה שימוש ציני וללכת לבחירות מיוחדות.

אני יכול להעיד, אדוני היושב-ראש, שאני הייתי בין האנשים, אומנם לא כחבר כנסת, שהיו פעילים בניסוח ובאיחוד של ארבע הצעות החוק לבחירה ישירה. אנחנו ראינו מול עינינו את דוד בן-גוריון שפרש והלך לנגב, את מנחם בגין שהודיע שהוא פורש, ואמרנו: כאשר רק ראש הממשלה פורש מן החיים הפוליטיים, לא נגרור את כל הכנסת למערכת בחירות, כי בסך הכול מדובר באדם שקם ופרש לביתו. איפה בן-גוריון ומנחם בגין ואיפה אהוד ברק? אהוד ברק עשה תרגיל שגרר את כולנו לסיטואציה לא ברורה ומביכה, והיום אנחנו, לכאורה, על מנת להתמודד עם הקשיים והמבוכה שהוא גרם לנו, מחליטים לשפוך את התינוק עם המים, את כל השיטה כולה.

צריכים לתקן את השיטה הנוכחית, להעלות את אחוז החסימה, להקשות על מפלגות – –

היו"ר ג' עזרא:

תודה.

אליעזר זנדברג (שינוי):

– – שרצות ברשימה – אני מסיים – להקשות על מפלגות שרצות ברשימה משותפת להתפרק לסיעות קטנטנות לאחר הבחירות, ויש עוד רשימה של תיקונים. אבל חזרה לשיטה הישנה היא חזרה לסחטנות.

ועוד משפט אחד, אדוני היושב-ראש, שהוא באמת ליקוי חמור ביותר. אני מבקש מכל אחד, באמת, בכנות, לפני שהוא מצביע, לבוא ולחשוב מה הוא עושה.

אנחנו מחליטים על שינוי השיטה מכאן ולאלתר, מכאן ולהבא, בלי לנקוט אותו – נקרא לזה מבודד או אלמנט של זהירות שתמיד אנחנו פועלים על-פיו ואומרים: רק לאחר מערכת הבחירות הבאה. הלוא אנחנו בעצם, שיטת בחירות – – –

היו"ר ג' עזרא:

תודה, תודה, אתה מוכרח לסיים, הרשימה ארוכה.

אליעזר זנדברג (שינוי):

– – – שיטת בחירות כזאת, תיקון שלה, ראוי היה שיתברר במשאל-עם, כי זה תיקון קונסטיטוציוני. אין לנו משאלי-עם, אז משאל-עם הוא הבחירות הבאות – – –

היו"ר ג' עזרא:

תודה. חבר הכנסת זנדברג.

אליעזר זנדברג (שינוי):

אנחנו כאן קובעים – – – אני מסיים משפט אחרון – – –

היו"ר ג' עזרא:

משפט אחרון, משפט אחרון.

אליעזר זנדברג (שינוי):

– – – מסוכן, ואני מקווה שחברי הכנסת יבינו זאת ויפסיקו.

היו"ר ג' עזרא:

תודה רבה.

אליעזר זנדברג (שינוי):

זה פשוט קורע את הלב.

היו"ר ג' עזרא:

תודה רבה. חבר הכנסת ויקטור בריילובסקי, אחריו – חבר הכנסת דוד טל, ואחריו – חבר הכנסת ברכה.

ויקטור בריילובסקי (שינוי):

אדוני היושב-ראש, כנסת נכבדה, היום נציגים של שתי מפלגות גדולות כאילו שכחו את כל החסרונות של שיטת הבחירות הישנה והם מתארים לנו תמונה יפה של המערכת הפוליטית אחרי שאנחנו נחזור לשיטה הישנה. כאילו עברנו לשיטת הבחירות הנוכחית מפני שהחלקנו על השכל ולא מפני שהשיטה הקודמת היתה פגומה ובלתי יעילה.

בגלל זיכרון קצר של הציבור אנחנו שומעים מאלה ומאלה המלצה לחזור תיכף ומייד למערכת הישנה. אבל זה לא רק זיכרון קצר. למנהיגים הפוליטיים שלנו יש שיקולים פוליטיים נטו על רקע אובדן כוח של המפלגות הגדולות וסכנה להפסיד כיסאות.

המנהיגים הפוליטיים האלה יודעים לקרוא סקרים, והם רואים שחזרה לשיטה הישנה יכולה לשפר קצת את המצב הפוליטי שלהם. אבל אני יכול להזכיר לחברי הכנסת הנבהלים האלה, שהירידה בכוח הפוליטי של המפלגות הגדולות התחילה עוד לפני שעברנו לשיטת הבחירות הקיימת. זה קרה מפני שהמפלגות הגדולות נמצאות בתהליך של אובדן היסוד האידיאולוגי שלהן, וכתוצאה מזה – ירידה בהשפעה על הציבור ואובדן התפקיד המנהיגותי בחברה. זה תהליך טבעי, שאין לו קשר לשיטת הבחירות. שינוי שיטת הבחירות בחזרה זה לא שיטה נגד המחלה הזאת.

יש עוד נקודה חשובה שאני רוצה להזכיר – אפילו אם נניח, חס וחלילה, שנעבור לשיטת הבחירות הישנה, אם נחליט שזה דבר חיוני ונחוץ למדינת ישראל שלנו, אז צריך לעשות את זה בצורה אחראית ודמוקרטית. מחליטים עכשיו ומיישמים בבחירות לכנסת ה-17. כך עשינו בפעם שעברה וכך צריך לעשות עכשיו.

לסיכום אני רוצה להגיד, שבמקום לעבור משיטה גרועה אחת לשיטה גרועה אחרת ובחזרה, בואו נחשוב בכיוון של שיטה חדשה ומתקדמת – אנחנו יכולים לעשות כמה תיקונים בשיטה הנוכחית וללכת קדימה. תודה רבה.

היו"ר ג' עזרא:

תודה רבה. חבר הכנסת דוד טל.

קריאה:

– – –

היו"ר ג' עזרא:

סליחה, היתה פה בקשה שאני קיבלתי אותה. חבר הכנסת ברכה, אתה תדבר אחר כך.

יוסי כץ (ישראל אחת):

אני הייתי צריך לדבר.

מוחמד ברכה (חד"ש):

– – –

היו"ר ג' עזרא:

אני קיבלתי דברים מוכנים, וזה מה שקיבלתי. יכול להיות שיש כאן אי-הבנה. אתה יכול לחכות שלוש דקות?

מוחמד ברכה (חד"ש):

חמש דקות.

דוד טל (ש"ס):

יש לי 30 דקות.

היו"ר ג' עזרא:

יש לך שלוש דקות, כך זה עם כולם.

דוד טל (ש"ס):

יש לי הרבה הסתייגויות. תעצור אותי כשתרצה.

אדוני היושב-ראש, רבותי חברי הכנסת, יש לי הרושם שעמיתי מהליכוד ועמיתי ממפלגת העבודה סבורים שזה נכון, והם כנראה חדשות לבקרים מזכירים לעצמם ש"אלוקים לשלטון בחרתנו". הם לא מסוגלים להבין שחלו תמורות בחברה הישראלית. הם סבורים עוד מהימים של דוד בן-גוריון ומנחם בגין, זיכרונם לברכה, שהיו שני הגושים הגדולים, שהם צריכים תמיד להישאר הגושים הגדולים, וחס וחלילה אם העם, אם הציבור, אם הבוחר, יחשוב אחרת ממה שהם חושבים או ממה שהם רוצים. הם רוצים תמיד להיות הגושים הגדולים. ואיפה שכבות אחרות בחברה הישראלית, שאין להן כאלה גושים גדולים? האם לא נכון, לא ראוי, חבר הכנסת כץ, שיהיה להן איזה ייצוג כאן בכנסת הזאת, כדי שיהיה מישהו שיבטא את דעתן?

למה קמות כל מיני מפלגות סקטוריאליות כאלה ואחרות? משום שאותם גושים גדולים, בגלל שיכרון הכוח שלהם, שכחו אותן, מאסו בהן, דרסו אותן. הם לא תמכו בהן, לא עודדו אותן, לא דרבנו אותן לדבר אחר, דאגו רק לעצמם. משום כך חלו תמורות בחברה הישראלית והציבור החליט להקים כזאת מפלגה וכזאת מפלגה.

ולמה רוצה השיטה החדשה להביא אותנו? הזכירו כאן חברי כל מיני סיבות כאלה ואחרות. אבל אני רוצה שתדעו, שהדבר הכי גרוע בשיטה ההיא, שכל אלה שרוממות הדמוקרטיה בגרונם צריכים להבין, שמפלגה כמו עם אחד למשל, שהיא בת שני חברים, לא יותר, 50,000 מצביעים – אזי 50,000 מצביעים, אדוני השר לביטחון הפנים המיועד, מר לנדאו, יבחרו והם יקבעו בתנאים מסוימים לי ולך ולכל הכנסת הזאת מי יהיה ראש הממשלה. אתה חושב שזה סביר? שזה נכון? שזה ראוי? שזה דמוקרטי? או שהרבה יותר דמוקרטי, אם כי לא אבסולוטי, אבל הרבה יותר דמוקרטי שכלל הציבור יבחר את ראש הממשלה שלו. איך אפשר להעלות בכלל על הדעת שמפלגה כזאת קטנה – ולאו דווקא עם אחד – יכולה לבוא ולהחליט מי יהיה ראש הממשלה.

מנסים לצייר את ש"ס כמי שכתוצאה מהבחירה הישירה גדלה וגדלה וגדלה. אני רוצה לומר לכם, שמבחינת המשקל הסגולי של התנועה, גם אם יהיו רק עשרה מנדטים, המשקל הסגולי של תנועה כזאת יהיה לאין-ערוך הרבה יותר גדול כדי לקבוע מי יהיה ראש ממשלה. אני לא צריך 70% או 80% מכלל ציבור הבוחרים. ציבור בוחרים של 200,000, 300,000 איש בוודאי יכול להחליט אם יהיה זה ביבי נתניהו או מישהו אחר.

אני רוצה להזכיר שאנחנו לא היינו בעד השיטה החדשה, אבל אי-אפשר במדינה דמוקרטית להחליף שיטת בחירות חדשות לבקרים. למה עשו את כל זה? ניסו להסביר לנו כאן באותות ובמופתים אנשים חכמים בחוכמתם כי רבה היא, אנשים ממדעי הרוח וממדעי המדינה, עד כמה זה נכון להנהיג את השיטה הזאת כדי לדכא ציבור מסוים. וכשלא עלתה בידם הם הולכים היום חפויי ראש, מתביישים ומנסים להסביר שהשיטה הזאת לא טובה.

אולי ראשי ממשלות אחרונים באמת לא השכילו להנהיג את המדינה הזאת כפי שצריך, אבל צריך להמשיך ולדבוק בשיטה הזאת. אולי צריך להמשיך ולתקן אותה, אולי בעוד עשר או 15 שנה להחליף אותה אם נראה שאין מזור, אבל לא מחליפים שיטה כל שני וחמישי.

היו"ר ג' עזרא:

תודה רבה. חבר הכנסת מוחמד ברכה, ואחריו – חבר הכנסת יוסי כץ. ואחריו, לפי הסדר – חברת הכנסת נעמי חזן.

מוחמד ברכה (חד"ש):

אדוני היושב-ראש, רבותי חברי הכנסת, אנחנו שמים לב בהחלט, שבמהלך הדיון חברי הכנסת שאינם רוצים לחזור לשיטה היחסית לא מרבים לדבר בשבחה של השיטה הקיימת, אלא מנסים להתמודד כאילו עם מגרעותיה של השיטה הקודמת. זה כשלעצמו אומר הכול.

בשנה-שנתיים האחרונות הרבינו מלים בכל מה שנוגע לשיטה ולנושא של שמירת הפרלמנטריזם ושמירת הדברים המאחדים בתוך החברה, ולא שיטה מפלגת ומשסעת, שמרכזת שלטון בידי איש אחד, כפי שראינו את זה בשתי הכנסות הקודמות, גם בימי ממשלתו של נתניהו וגם בימי ממשלתו של ברק.

שיטת הבחירה הישירה היא שיטה של הפרטת הפוליטיקה נוסח הימים האלה שמפריטים בהם הכול – מפריטים ערכים, מפריטים כלכלה, מפריטים חברה, ופה גם מפריטים פוליטיקה והופכים אותה לקבוצות של אינטרסים וקבוצות של לובים למיניהם.

אני חושב שהגיע הזמן להתנער מהשיטה הזאת ולחזור לשיטה הפרלמנטרית. זאת בעיקר על מנת שלא יועמקו השסעים בתוך החברה, וההתארגנות הפוליטית תהיה על בסיס מה שמאחד ולא על בסיס מה שמפריד. אנחנו רואים, שבמצב הקיים היום כל קבוצה או כל בעלי אינטרסים מתארגנים כמפלגה, רצים לבחירות, ואז הציבור שלהם יכול לפצל את ההצבעה שלו. כלומר, הוא עם המחנה הזה ולכן הוא ייתן קול לראש הממשלה הזה, ואחר כך הוא ילך לסקטור או לקבוצה או ללובי הקטן שהוא מייצג. אני חושב שזה מכשיר, לא רק כפי שמנסים לצייר אותו כאילו זה משרת את המפלגות הגדולות, אלא זה מכשיר שבא לבודד את הקבוצות החלשות בתוך החברה. אני חושב שזה חמור.

הנושא השני שאני חושב שיש להתייחס אליו, שקיים בשתי גרסאות בהצעת החוק כפי שהובאה על-ידי יושב-ראש ועדת החוקה, הוא הנושא של האי-אמון. אני לא מקבל, רבותי חברי הכנסת, את ההצעה של מה שנקרא אי-אמון קונסטרוקטיבי. כי אסור לפגוע במכשיר הפרלמנטרי החשוב הזה שנקרא אי-אמון, ולא צריך להגיש אי-אמון רק כשיש 61, אלא מכשיר האי-אמון הוא מכשיר בידי האופוזיציה, בידי המפלגות, על מנת לחייב את הממשלה לעמוד מול הכנסת על מנת לתת דין-וחשבון או להתמודד עם שאלות קשות וחשובות בחיי החברה, הפוליטיקה והכלכלה.

הנושא הנוסף הוא הנושא של אחוז החסימה. אני דוחה מכול וכול כל אפשרות או כל מגמה של קשירת הנושא של חזרה לשיטה הפרלמנטרית עם העלאת אחוז החסימה. אני חושב, שיש וצריך שיהיה מקום בכנסת גם למיעוט לאומי וגם למיעוט אידיאולוגי, ולא ייווצר מצב שהמפלגות הן מעין שדולות או להקות עידוד.

היו"ר ג' עזרא:

זמנך תם.

מוחמד ברכה (חד"ש):

כן, אדוני, אני מסיים.

צבי הנדל (האיחוד הלאומי – ישראל ביתנו):

הוא מדבר יפה, תן לו לדבר.

מוחמד ברכה (חד"ש):

בזה אנחנו מסכימים? גם זה קורה.

צבי הנדל (האיחוד הלאומי – ישראל ביתנו):

אל תתחרט בגלל זה.

מוחמד ברכה (חד"ש):

אנחנו, סיעת חד"ש, הסיעה העקבית ביותר בהתנגדות לבחירה הישירה מהיום הראשון, כסיעה, ולא כבודדים ולא כפרטים.

הנושא האחרון שאני רוצה להתייחס אליו – אני חושב שבמצב הקיים היום, במאבק הפרלמנטרי הציבורי, במקום שאנשים ומפלגות יילחמו על תפיסה מדינית, יש תהליכים של מיקח וממכר. במקום להיאבק על שוויון, נאבקים על תקציבים סקטוריאליים. במקום להיאבק על צדק חברתי, מדברים על שוחד לקבוצה כזאת או אחרת. לכן אני חושב שצריך להחזיר את הפוליטיקה האמיתית למערכת הפוליטית. תודה רבה, אדוני.

היו"ר ג' עזרא:

תודה. חבר הכנסת יוסי כץ, ואחריו – חבר הכנסת עוזי לנדאו.

יוסי כץ (ישראל אחת):

אדוני היושב-ראש, חברי הכנסת, אני רוצה קודם כול להביע צער ולהשתתף באבלה של השרה דליה איציק. בשל היותי בן למשפחת כוהנים, אינני מבקר בבית-הקברות ונבצר ממני להשתתף בהלוויה.

הנושא שעומד לפנינו בסדר-היום הוא בהחלט נושא שנוי במחלוקת. אינני חושב שלמי מאתנו יש פוליסת ביטוח לגבי הצלחת השיטה שהוא תומך בה. אבל דבר אחד בטוח, שיטת הבחירות שלפיה נהגנו בפעמים האחרונות גרמה לכך שהגברנו את הלחצים על ראש הממשלה. אנחנו רואים כאן מול עינינו את אחת התוצאות של מערכת הלחצים הזאת, שולחן הממשלה מתרחב ומתרחב, ואין ספק שלשיטת הבחירות הישירה היו תוצאות לוואי שליליות ביותר. לעניות דעתי, התוצאה הגרועה ביותר היא העובדה, ששני ראשי הממשלות האחרונים שנבחרו, שניהם אנשים מוכשרים בצורה בלתי רגילה, ובאחד מהם אפילו תמכתי, שניהם לא תפסו את מערכת היחסים שצריכה להיות בין שריהם לבינם, כלומר, בינם לבין השרים שיושבים בממשלתם, ובינם לבין הבית הזה, הכנסת.

לפי דעתי, החולי הרציני ביותר של שיטת הבחירה הישירה הוא שראש הממשלה אומר: אני נבחרתי על-ידי העם; אתם, עם כל הכבוד, שיחקתם באיזה משחק אחר. זה, לפי דעתי, הפגם הגדול ביותר של שיטת הבחירות, שהיא בעצם אנדרוגינוס שלא קיים בשום מקום בעולם. צריך להודות בכך.

שיטת בחירות ישירה יכולה להיות אם יש לה הבלמים והאיזונים וכל המרכיבים שקיימים בשיטת בחירות ישירה. היא לא יכולה להיות שיטת אנדרוגינוס כזה, מין יצור כלאיים כזה, שלא קיים בשום מקום בעולם. אם לא בחרנו לתקן אותה ולעשות אותה שיטה טובה יותר, הרי כדאי להיפטר ממנה ולהעביר אותה מן העולם.

אני רוצה לנצל את זכות הדיבור שלי לנמק רק הסתייגות אחת – חבר הכנסת ארנס נמצא כאן, חשוב מאוד שתשמע במה מדובר. אני מברך אותך, ואני פונה אליך במיוחד, כי אתה היית אחד מן האנשים שדחפו לביטול שיטת הבחירה הישירה, וכמובן חבר הכנסת לנדאו וחבר הכנסת לשעבר ביילין. יש נושא אחד שלא הגענו עליו להסכמה בוועדה, ואנחנו באים עם שתי גרסאות: מה קורה כשראש הממשלה מגיע למסקנה שבכנסת יש רוב שמתנגד לממשלה. לפי אחת הגרסאות, הוא, ללא הסכמת הנשיא, יכול להביא להתפזרותה של הכנסת. לפי הגרסה השנייה, הוא צריך לקבל את הסכמת הנשיא. באים אנחנו ומציעים, קבוצת לפיד ואנוכי, הסתייגות שאומרת כך: הסכמת הנשיא נדרשת אבל היא לא בלעדית, היא משעה את התהליך ל-14 יום. כלומר, אנחנו אומרים: הוא צריך לפנות לנשיא לקבל את הסכמתו, אבל אם הנשיא מתנגד, יש 14 יום שרק אז הוא יכול להפעיל את שיקול דעתו לפזר את הכנסת. כלומר, לא למהר. ראש הממשלה קובע לפזר את הכנסת בלי שום שיהוי או שיקול דעת. לכן אנחנו חושבים שכדאי לקבל את ההסתייגות הזאת. תודה.

היו"ר ג' עזרא:

תודה. חבר הכנסת עוזי לנדאו, בבקשה. אחריו – חבר הכנסת עסאם מח'ול.

עוזי לנדאו (הליכוד):

אדוני היושב-ראש, חברי הכנסת, מאוד מעניין, שלא לומר משונה, לראות את הברית הקדושה שראינו הבוקר מעל הדוכן הזה, בין טומי לפיד לבין אנשי ש"ס. בכל הכבוד לשתי המפלגות הניצות, זו מול זו, היום אנחנו רואים ברית אחים קרובה נגד ביטול הבחירה הישירה לראש הממשלה. והסיבה היא די פשוטה – – –

אריה גמליאל (ש"ס):

מה זה קשור?

עוזי לנדאו (הליכוד):

אני אומר לך מה זה קשור – – –

אריה גמליאל (ש"ס):

יש לנו בעניין זה דעה משותפת.

עוזי לנדאו (הליכוד):

בסדר. אני תמיד בעד הנה מה טוב ומה נעים שבת אחים גם יחד, אבל כאשר חבר הכנסת לפיד מנצל כל הזדמנות כדי להתכתש עם ש"ס, והנה היום הוא מתחבק עמכם בפומבי, צריך שאנחנו נשאל את עצמנו מדוע. והסיבה היא שבוודאי מפלגות קטנות עושות קופה מהמצב הנוכחי, שעל-פיו ניתן להוסיף ולהישאר באותו מצב אבסורדי של תוהו ובוהו פרלמנטרי ופוליטי, שעל-פיו ראש ממשלה פעם אחת, כפי שיכולנו לראות בחודשים האחרונים, יכול לעשות כמעט ככל העולה על רוחו ולגרור את ישראל למצבים בלתי אפשריים, ופעם שנייה אנחנו רואים כיצד לעתים כמה סיעות, חלקן קטנות, בקואליציה, יכולות להביא לתוהו ובוהו בעבודתה של ממשלה.

אריה גמליאל (ש"ס):

אני ואתה ותיקים פה – – –

עוזי לנדאו (הליכוד):

חבר הכנסת גמליאל, אנחנו מסכימים על דברים רבים, על זה אנחנו לא מסכימים, בכל הכבוד. אם בפרשת תרומה של השבוע שעבר עסקינן, תרום מעט נחת כדי שאוכל לסיים את הדברים.

היום, כאשר נעביר את החוק זה יהיה צעד חשוב בדרך להחזרת הדמוקרטיה של מדינת ישראל לנורמליות, לשפיות, ליתר סדר בכנסת. נחזור להיות כדמוקרטיות המסודרות בעולם, שיש בהן שתי סיעות גדולות עיקריות: אחת אופוזיציה, אחת קואליציה. יש גם מקום לסיעות קטנות, אך לא כל כך הרבה ולא שיפצלו את הפרלמנט במידה בלתי סבירה ובלתי ראויה. אני רוצה לקוות, שתהיה אז כנסת חזקה, תהיה אחריות, תהיה פחות סחטנות, ונוכל לקוות שיהיו תנאים טובים להעלות את מדינת ישראל על פסים מסודרים.

אני רוצה עוד לציין, שהמאבק שהיום יגיע אל סיומו החל לפני כעשר שנים. עוד לפני חמש שנים, ביולי, העברתי מכתב לראש הממשלה מר נתניהו, קודם הקמת הממשלה, ובו ציינתי בפניו, שלא אוכל לתמוך בקווי היסוד של הממשלה כשיש בהם משום חנק איטי של הדמוקרטיה בישראל. אני מדבר על קווי יסוד שדיברו על כך שלא ישונה החוק לבחירה ישירה של ראש הממשלה, אלא ברוב מיוחד או בהסכמה של כל הסיעות הנוגעות בדבר.

אני זוכר שהתחלנו אז את המאבק הזה בתנאים קשים, נגד ממשלה ונגד ראש ממשלה מכהנים, עם מיעוט בכנסת ומיעוט בציבור, כ-30%. אבל הנה עוד דוגמה לכך, שכאשר יש עקרונות חשובים לפנינו, כשהננו הוגנים בדרך אל המטרה, מתפשרים על מה שצריך – וההצעה שמונחת היום לפנינו היא מין פשרה – ואנחנו עקביים ומתמידים, בסיכומו של דבר אנחנו זוכים.

עוד אדגיש, אדוני היושב-ראש, שאויבי מדינת ישראל רואים את המבנה הרעוע של הממשלה. אני רוצה להזכיר, שכאשר עמד ראש הממשלה מר בגין והביא לשלום בינינו לבין הגדולה באויבותינו אז, מצרים, היתה לו כנסת אחרת, עם אחריות, עם סיעות שיכולות היו להתאחד על דברים חשובים. על כן אני בוודאי עם כל מי שמבקש שלום וביטחון, כולנו צריכים ליצור את התנאים לכנסת שתהיה אחראית, לממשלה שתהיה יציבה, ממשלה שתוכל לקבל החלטות גם בתחום הביטחון וגם בתחום השגת השלום, שתיטיב עם כולנו. אדוני היושב-ראש, תודה רבה.

היו"ר ג' עזרא:

תודה. חבר הכנסת עסאם מח'ול, ואחריו – חברת הכנסת מרינה סולודקין, מהנוכחים.

עסאם מח'ול (חד"ש):

אדוני היושב-ראש, חברי הכנסת, הממשלה שמציעים לנו היום היא פרי בוסר של חוק הבחירה הישירה לראש הממשלה. היא המוצר האומלל של החוק הזה, ולכן צריך והגיע הזמן לשנות את חוק הבחירה הישירה ולחזור לשיטה הישנה.

לא מזמן דיברנו על ברק כתואם נתניהו, אבל עד שהוא הספיק ליפול ולסיים את הקדנציה שלו מעמידים בפנינו ממשלת הבבושקה הרוסית; ממשלה של אחידות, ממשלה שבמקום הסבתא עומדת מבחוץ דמותו של הסבא, בתוכה עוד סבא יותר קטן וסבא יותר קטן וסבא יותר קטן, וכולם אותו דבר. זאת לא ממשלת אחדות, זאת ממשלת אחידות. זאת ממשלה שלא משאירה מקום לדמוקרטיה, וזו ממשלה שמנסה לטרוף את הפלורליזם של המשטר ושל החברה שבה אנו חיים.

אי-אפשר להמשיך ולהעלים עין ואי-אפשר להמשיך ולהחריש מול המציאות הקשה שבה אותה ממשלה יכולה להיות בעלת הזכויות על הצעת התקציב, ואותה ממשלה תהיה בעלת הזכויות על האופוזיציה של אותו תקציב, ושתיהן יתמכו ויעבירו אותו תקציב. זה בלתי אפשרי לאמץ שיטה שתעודד, במקום דמוקרטיה, במקום חברה אזרחית, חברה סקטוריאלית ושבטית. אי-אפשר להמשיך ולהעלים עין מכך ששיטת הבחירה הישירה של ראש הממשלה היא ביטוי והיא הסיבה למשבר מבני של הפוליטיקה הישראלית, משבר שאי-אפשר לצאת ממנו לא על-ידי בחירות ולא על-ידי ממשלת אחדות, אלא על-ידי מאבק נגד האחידות הזאת, נגד המונוליתיות הזאת של החברה הישראלית.

אי-אפשר להשלים עם שיטה שבה אין מקום לעמדות ואין מקום למפלגות עם אידיאולוגיה, אלא יש מקום לקבוצות אינטרסים שיכולות לקדם אינטרסים ולעשות עסקאות כדי לקדם אינטרסים במקום להיאבק על אופיה של החברה ועל האידיאולוגיה ועל הרעיון.

היו"ר ג' עזרא:

תודה.

עסאם מח'ול (חד"ש):

אני מסיים. אי-אפשר להשלים עם שיטת בחירות שאפשר לחלום שהיא תביא לסקטור זה או אחר יותר חברי כנסת, אבל היא בהכרח תביא לכך שהכנסת כולה תהיה הרבה יותר חלשה, הרבה יותר מרוקנת מתוכנה, והמפלגות מרוקנות מתוכנן, מול ראש הממשלה ומול השיטה הזאת.

אנחנו מדברים על שיטה אנטי-דמוקרטית בעליל, שמרוקנת את הדמוקרטיה מתוכנה, וצריך לקבור אותה וללכת הלאה, כדי לשנות את המציאות. שינוי המציאות לא יתאפשר רק על-ידי שינוי שיטת הבחירות, אלא על-ידי שינוי מהותי של המדיניות והליכה למדיניות של שלום צודק, שוויון וצדק חברתי. זה המוצא מהמשבר המבני של הפוליטיקה הישראלית.

היו"ר ג' עזרא:

תודה. חברת הכנסת נעמי חזן, ואחריה – חברת הכנסת ענת מאור. אם כל האחרים לא יהיו – חברת הכנסת מרינה סולודקין.

נעמי חזן (מרצ):

אדוני היושב-ראש, חברי הכנסת הנוכחים, היום הוא יום מורכב מאוד בהיסטוריה הפוליטית של מדינת ישראל. ייתכן מאוד שיש קרן אור אחת ביום הזה, וזו הכוונה לסיים את הליך ביטול חוק-יסוד: הממשלה, מה שקרוי הבחירה הישירה לראש הממשלה.

בשנת 1992, כאשר הכנסת ה-12 חוקקה את החוק הזה, היא עשתה את זה בניגוד מוחלט לדעת הרוב המכריע של אנשי מדע המדינה במדינת ישראל, מכמה סיבות מאוד ברורות. בין היתר, כי מעולם לא התנהל דיון בישראל, האם אנחנו רוצים שיטה נשיאותית או שיטה פרלמנטרית מבחינת מבנה המשטר הדמוקרטי במדינה. אנחנו, ביצירתיות הישראלית הצפויה, החלטנו להמציא שיטה שאין לה אח ורע בעולם הדמוקרטי, לא מבחינה היסטורית ולא בעולם היום. אנשים הזהירו מפני הסכנות הפוטנציאליות בשיטה הזאת, אדוני היושב-ראש, חברי הכנסת, אבל ייתכן מאוד שהכישלון הגדול הוא דווקא בכך שכל הציפיות שיוחסו לשיטה לא התממשו, ולהיפך, הבעיות שהן באו לתקן הוחרפו.

הבעיה הראשונה היא הבעיה של סחטנות פוליטית. אם כרגע יתמקדו המצלמות במליאה בדיון בין חברי ש"ס, יבינו היטב שבמקום למנוע סחטנות פוליטית יש לנו עכשיו שלוש תחנות של סחטנות פוליטית: לפני הבחירות, בזמן הרכבת הקואליציה ואחר כך, יום יום.

השיטה הזאת היתה אמורה לייצב את המערכת הפוליטית, אבל בינתיים שני ראשי הממשלה שנבחרו בשיטה הזאת כיהנו פחות זמן מקודמיהם. השיטה הזאת היתה אמורה להפחית בצורה ניכרת את מספר המפלגות. היום יש בכנסת ישראל 18 סיעות ועוד היד נטויה, יותר, אגב, מאשר אי-פעם. זה לא עניין של התפלגות המערכת הפוליטית, זה עניין של התפלגות, התרסקות טוטלית של המערכת המפלגתית.

לכן זה מאבק גם אישי שלי, שנמשך למעלה מתשע שנים, כחברת כנסת. אני שמחה שנוכל לתת לפחות מתנה אחת לאזרחי מדינת ישראל היום – ביטול הבחירה הישירה לראשות הממשלה. תודה, אדוני.

היו"ר ר' ריבלין:

תודה לחברת הכנסת נעמי חזן. חברת הכנסת ענת מאור – אינה נוכחת. חבר הכנסת אליעזר כהן – אינו נוכח. רשות הדיבור לחבר הכנסת משה גפני.

# מסמכים שהונחו על שולחן הכנסת

היו"ר ר' ריבלין:

לפני כן, הודעה לסגן מזכיר הכנסת.

סגן מזכיר הכנסת ד' לב:

ברשות יושב-ראש הישיבה, הנני מתכבד להודיע, כי הונחו על שולחן הכנסת –

לקריאה שנייה ולקריאה שלישית: הצעת חוק דחיית שירות ביטחון לתלמידי ישיבות שתורתם אומנותם (הוראת שעה), התשס"א–2001, שהחזירה הוועדה המיוחדת לעניין חוק שירות ביטחון (דחיית שירות לתלמידי ישיבות שתורתם אומנותם) (הוראת שעה); והצעת חוק הפיקוח על המטבע (תיקון מס' 4), התשס"א–2001, שהחזירה ועדת הכספים.

החלטת ועדת האתיקה מיום י"ב באדר התשס"א, 7 במרס 2001, בעניין בקשת נקבל לפסול חבר הוועדה. תודה.

# הצעת חוק-יסוד: הממשלה

# (קריאה שנייה וקריאה שלישית)

היו"ר ר' ריבלין:

חבר הכנסת אדלשטיין, בבקשה. חבר הכנסת גפני, סליחה. פשוט דילגתי, וחשבתי שהוא לא נוכח. חברת הכנסת ענת מאור, את היית פה כשקראתי לך?

ענת מאור (מרצ):

– – –

היו"ר ר' ריבלין:

את ביקשת להיות בסוף. אז לא אמחק אותך. חבר הכנסת יולי אדלשטיין, בבקשה. אחריו – חבר הכנסת גפני, ואחריו – חבר הכנסת שרנסקי וגם חברת הכנסת מרינה סולודקין. אם אדוני ירצה שהיא תהיה לפניך, אין בעיה. אתה רשום אצלי. לכל אחד מכם שלוש דקות, והפעם אני מקפיד.

יולי-יואל אדלשטיין (ישראל בעלייה):

אדוני היושב-ראש, מכיוון שרוב הדברים שאפשר לומר על מה שקורה בנושא הבחירה הישירה כבר נאמרו, אחזור רק על כמה נקודות.

ברצוני לומר, קודם כול, שלדעתי, המהלך שאנחנו מתכוונים לבצע היום – ואני מקווה מאוד שהמהלך הזה לא יצליח – כלומר לחזור לשיטה הקודמת, הוא מהלך מאוד מוטעה. לדעתי, הדרך הנכונה היא להסתכל בעיניים פקוחות על חסרונות חוק הבחירה הישירה ולנסות לתקן – לנסות לתקן אולי את אחוז החסימה, לנסות לתקן בנושא פילוג הסיעות ולנסות לתקן אולי עוד דברים שגרמו לאי-יציבות של המערכת הפוליטית בשנים האחרונות.

עם זאת, לבנות על הזיכרון הקצר ולומר שכל הדברים, שאני לא רוצה לחזור עליהם כי כולם כבר הזכירו אותם, ה"מיצובישי" ו"אברשה, חזור הביתה" ו"התרגיל המסריח" – הרי כל הדברים האלה היו בשיטה הקודמת, וההפגנות, כמה מאות מטר מהכנסת היו בשיטה הקודמת. האם לזה אנו רוצים לחזור?

לדעתי, אם אנחנו לא רוצים לעשות את הטעות הזאת, עלינו להתקדם – לא לחזור אחורה, לא לזגזג, אלא להתקדם על מנת לשפר את מה שאפשר לשפר בנושא הבחירה הישירה.

הערה אחרונה – אני שומע בימים האחרונים, בשבועות האחרונים, וגם רואה כל מיני מודעות, על כביכול מצב שבו כל המומחים למדעי המדינה וכל מי שעוסק בתחום הזה מבקרים את השיטה הנוכחית במדינת ישראל. חברים, אני רק רוצה להזכיר לכם, שלפני עשר שנים כל המומחים למדעי המדינה דיברו על הצורך לשנות את השיטה, ובין היתר תמכו בבחירה בשני פתקים.

לדעתי, על סמך ניסיון מאוד מצומצם של שני ראשי ממשלה שהגיעו לכס ראש הממשלה ממש בתחילת הקריירה הפוליטית שלהם, פשוט לא נכון להגיע למסקנה שהשיטה לא טובה. תודה.

היו"ר ר' ריבלין:

תודה לחבר הכנסת יולי אדלשטיין, שהשאיר דקה נוספת לחברת הכנסת מרינה סולודקין.

קריאה:

– – –

היו"ר ר' ריבלין:

זה בקבוצות. אתה מייד אחרי חבר הכנסת שרנסקי. חבר הכנסת גפני, אני מצטער. זה הולך בקבוצות. לא שמתי לב שהם נמצאים והזדרזתי.

רחמים מלול (ש"ס):

אדוני היושב-ראש, בגלל הדיון על ביטול חוק הבחירה הישירה יש חברי כנסת שעברו לכיסאות הפנסיונרים.

היו"ר ר' ריבלין:

הם כבר מתרגלים.

מרינה סולודקין (ישראל בעלייה):

זו בדיחה.

היו"ר ר' ריבלין:

המחשבה היא טובה, אבל לאו דווקא הם. יש לי מועמדים אחרים.

יולי-יואל אדלשטיין (ישראל בעלייה):

אתה מכין רשימות.

אריה גמליאל (ש"ס):

היושב-ראש – – –

היו"ר ר' ריבלין:

גברתי, בבקשה. שלוש דקות עומדות לרשותך.

מרינה סולודקין (ישראל בעלייה):

כבוד היושב-ראש, כנסת נכבדה, אני רוצה להדגיש שאני אישית מאוד מתנגדת לביטול שיטת הבחירה הישירה של ראש הממשלה. אני רוצה לומר לכם, שאני חושבת שאנחנו עושים בזה צעד אחורנית, וזה לא נכון. עם כל הכבוד, אני רואה, וגם סיעתי, שהשינויים בחוק-יסוד: הממשלה והניסיון לבטל את הבחירה הישירה הם קנוניה של המפלגות הגדולות כדי לשפר את מצבן העגום, ניסיון כושל של המפלגות האלה להגדיל את מספר המנדטים בכנסת על חשבון מפלגות שמייצגות מגזרים ואינטרסים חברתיים. אני חושבת, שהמפלגות הגדולות – – –

חבר'ה, קצת שקט.

היו"ר ר' ריבלין:

רבותי חברי הכנסת. חברי הכנסת של ש"ס, חברי הכנסת האשם מחאמיד ורחמים מלול, אני מבקש מכם לשמור על שקט. זה לא על חשבונך.

מרינה סולודקין (ישראל בעלייה):

בטח.

המפלגות הגדולות לא הצליחו, כיוון שהאידיאולוגיות של "ארץ-ישראל השלמה" ו"הסוציאל-דמוקרטיה" כמעט נעלמו והפכו בלתי רלוונטיות. גם המסר החברתי איננו קיים בשתי המפלגות שלא מצליחות להתמודד גם עם הפסיפס המורכב מאוד של החברה הישראלית.

לדעתי, במקום להעלות את רמת השירות שניתן לציבור הבוחרים, להכניס לכנסת אנשים בולטים מבחינה מוסרית, מקצועית ואידיאולוגית, חושבים שבביטול הבחירה הישירה של ראש הממשלה יתקנו את המצב.

למעשה, אנחנו בישראל בעלייה מכוננים את סדרת החוקים, איך לשפר את המצב הקיים בלי ביטול הבחירה הישירה. צריך פשוט להעלות את שיעור החסימה עד ל-3%, ושלב אחרי שלב לעבור לבחירות אזוריות חלקיות.

לדעתי, ביטול השיטה הקיימת הוא טעות חמורה, כיוון שמי שיבחר את ראש הממשלה, במקום כולנו, יהיו עסקנים קטנים במפלגות שיבחרו בשבילנו את ראש הממשלה. אסור לסובב לאחור את גלגלי ההיסטוריה. חייבים לשפר את השיטה הקיימת. תודה רבה.

היו"ר ר' ריבלין:

תודה רבה לחברת הכנסת סולודקין. אדוני ראש סיעת ישראל בעלייה, יש לך שש דקות, כי חבר הכנסת גנדי ריגר לא נמצא. אתה יכול לנצל את הזמן העומד לרשות סיעתך, כי כל סיעה קיבלה בהתאם. אם תרצה, אני לא מגביל אותך.

נתן שרנסקי (ישראל בעלייה):

אדוני היושב-ראש, חברי הכנסת, באמת אפשר לשמוע בימים אלה הרבה ביקורת על השיטה הנוראית הזאת שקיימת, שכתוצאה ממנה יש כל הזמן איזה תרגיל מסריח בכנסת, וב"וולבו" אחד אפשר לקנות חבר כנסת ולשנות את המצב במדינה – כך אומרים לפחות. ראש הממשלה מתעלם מהכנסת ואומר שהוא לא צריך רוב, ואפילו עם קבוצה קטנה של חברי כנסת הוא יכול ללכת ולעשות מה שהוא רוצה – כך אומרים. שוכחים רק, שהתרגיל המסריח, האמא או האבא של כל התרגילים המסריחים, היה דווקא בשיטה הקודמת, ואז גם קיבלנו את הכינוי הזה. ואז באמת לא היה תרגיל ה"וולבו" אלא תרגיל ה"מיצובישי". בקשר לזה שאפשר להתעלם מהרוב – מתי נולד המשפט שאפילו עם רוב של קול אחד אפשר ללכת עד הסוף? מתי הלכו להסכם אוסלו בלי שום קונסנסוס בעם? תחת השיטה הקודמת.

שומעים ביקורת נוספת. בימים האלה ברור עד כמה זה רע שיש במדינת ישראל הרבה מפלגות. אתם רואים? צריך לנהל משא-ומתן עם כל מפלגה ומפלגה. למה יש כל כך הרבה מפלגות? אנחנו שוכחים, שמדינת ישראל היא מדינה בדרך, ואולי פחות או יותר היא כבר התייצבה. אבל החברה בישראל היא בתחילת הדרך. מה זה עם ישראל שיושב בציון? איזה סוג של חברה יכולה לכלול בתוכה את עם ישראל שיושב בציון? אנחנו רק מנסים לתת תשובה על השאלה הזאת. קבוצות שונות של יהודים ממדינות שונות, מתרבויות שונות ועם תשובות שונות על שאלות בסיסיות של מה זה עם יהודי – הם מנסים להשפיע על עיצוב החברה. לא רק שזה לא רע – זה טוב מאוד.

בתחילת שנות ה-50, ה-60 וה-70 הגישה היתה מאוד פטרנליסטית. המפלגות הגדולות יודעות טוב מאוד מה צריך. מה צריכה יהדות מרוקו – ידענו אנחנו, היהודים מרוסיה שבאו 50 שנה לפניהם. מה צריכים יהודים מרומניה, מה צריכים דתיים וחילונים ומה צריכים ותיקים ועולים – המפלגות הגדולות ידעו הכול. והם, קבוצות שונות בתוך העם, רצו להשפיע. העובדה שהיום יש כל כך הרבה קבוצות שאפשר לשמוע בקולן – ולא רק לשמוע, אלא הן יכולות גם להשפיע – תרמה לאינטגרציה האמיתית. לא צריך להילחם בזה, אלא צריך לעודד את זה.

עם זאת, אין ספק שחשוב מאוד לחזק את הדמוקרטיה שלנו ולמנוע תופעות של תרגילים מסריחים גם בשיטה שהיתה וגם בשיטה שקיימת היום. ועל כן, צריך להמשיך את השינויים ולהמשיך את הרפורמה.

עשינו שינוי לבחירה הישירה של ראש הממשלה, ופתאום ראינו שיש פער גדול בין ראש הממשלה והכנסת לבין הזכויות של ראש הממשלה ושל הכנסת, וסובלים מזה, אז צריך סוף-סוף לקדם גם את הבחירה הישירה של חברי הכנסת, או רוב של חברי הכנסת, או לפחות חצי מחברי הכנסת. אני מבטיח, שברגע שתהיה בחירה ישירה של חברי כנסת, רוב התופעות של גנבת קולות, גנבת מנדטים וגנבת כסף ייעלמו.

אנחנו נגד הליכה אחורה. אנחנו בעד המשך הרפורמה. תודה רבה.

היו"ר ר' ריבלין:

תודה רבה לחבר הכנסת שרנסקי. חבר הכנסת משה גפני, ואחריו – חברת הכנסת מאור. חבר הכנסת טלב אלסאנע נמצא – בסדר. תמר גוז'נסקי נמצאת – בסדר. בזה אנחנו מסיימים אחרי זה. לא מייד, אבל בעוד 20 דקות נתחיל להזעיק את הקהל הנכבד.

קריאה:

– – –

היו"ר ר' ריבלין:

עוברים לחוק טל? כך סוכם? אין בעיה. כן, אנשים בלוויה, מה תעשה? תחכה עד שהם יגמרו להצביע? נצביע על כך קודם, ואחרי כן על חוק טל.

יעלה ויבוא חבר הכנסת משה גפני, אשר יבוא ויישא את דברי יהדות התורה, וכל מה שקשור להסתייגויותיו בקשר לחוק הבחירה הישירה. בבקשה.

טלב אלסאנע (הרשימה הערבית המאוחדת):

מי אחריו?

היו"ר ר' ריבלין:

חבר הכנסת משה גפני, ואחריו – חברת הכנסת ענת מאור.

משה גפני (יהדות התורה):

אדוני היושב-ראש, רבותי חברי הכנסת, יש שני סוגי משטרים במדינות המערב: יש משטר נשיאותי, כמו שקיים בארצות-הברית, שיש בו איזונים ובלמים של בתי הקונגרס ושל הסנאט, ויש משטר פרלמנטרי, שקיים בחלק גדול ממדינות אירופה.

רבותי, חברי הכנסת מש"ס.

היו"ר ר' ריבלין:

האם סיעת ש"ס מקיימת כרגע התייעצות סיעתית?

משה גפני (יהדות התורה):

עכשיו אני מדבר אל סיעת ש"ס.

היו"ר ר' ריבלין:

אולי צריך להפסיק את הדיונים, עד שתסיימו את ההתייעצות הסיעתית. רבותי חברי הכנסת, מאחורי האולם נמצאת אכסדרה נפלאה.

משה גפני (יהדות התורה):

לא, אני צריך את הקשבתם, אדוני היושב-ראש.

היו"ר ר' ריבלין:

נא להקשיב לחבר הכנסת גפני.

רחמים מלול (ש"ס):

האם אני מבין שסיעת יהדות התורה תומכת בזה?

משה גפני (יהדות התורה):

יש לנו חופש הצבעה בעניין הזה. אני תומך בביטול הבחירה הישירה, ואני עומד להסביר למה.

רחמים מלול (ש"ס):

כי אני מבין שאתם חוששים מהגידול של ש"ס.

משה גפני (יהדות התורה):

להיפך, אבל אני הולך להסביר למה. לכן רציתי את הקשבתכם.

היו"ר ר' ריבלין:

בבקשה, חבר הכנסת גפני. עצרתי את השעון.

משה גפני (יהדות התורה):

רבותי חברי הכנסת, חלק מכם לא היה בכנסת כשהתחיל פה ההליך של ביטול הבחירה הרגילה לראשות הממשלה. מה שקרה זה שהיה תרגיל, שעשה בשעתו שמעון פרס. ואז – מי שזוכר – דיברו על הסחטנות החרדית.

צבי הנדל (האיחוד הלאומי – ישראל ביתנו):

איך קרה – – –

משה גפני (יהדות התורה):

לא חשוב, ועשו הפגנה בכיכר מלכי-ישראל אז, שהיום נקראת כיכר-רבין, כדי לעצור את החרדים ואת הסחטנות של החרדים. איך עוצרים את הסחטנות של החרדים? עושים יצור כלאיים שלא קיים בשום מדינה בעולם, עושים בחירה ישירה לראשות ממשלה. וכך חשבו לעצור את החרדים. אני עמדתי כאן ואמרתי: אתם לא עוצרים אף חרדי ושום כלום, אפשר את החרדים לעצור רק אם נזרוק אותם לים, בכל שיטה החרדים יהיו כאן. אפשר רק לזרוק אותם לים, ואם מישהו רוצה, שיגיד את זה, ותיכף נראה מי אומר את זה.

צבי הנדל (האיחוד הלאומי – ישראל ביתנו):

זה רעיון.

משה גפני (יהדות התורה):

לא עצרו את החרדים. הנה, יש ברוך השם 22 חברי כנסת חרדים. לא עצרו את החרדים, אבל חשבו שככה יעצרו אותם, ויצרו יצור כלאיים.

עכשיו תראו מה עשו למדינת ישראל עם הניסיון לעצור את החרדים, וזה גם לקח לעתיד. אני רוצה לתת דוגמה, שכבר נתתי אותה פה. אני לוקח יהודי חילוני שגר ברמת-אביב, והוא אומר: אני רוצה להצביע לברק לראשות הממשלה, משום שאני מאמין בדרך המדינית שלו – אני לא יודע מה היא, אבל לא חשוב – ומפני שאני מאמין בדרכו וכו', אני מצביע לברק לראשות הממשלה. זה היצר הטוב שלו. היצר הרע שלו אומר: שמע, החרדים הם סחטנים, וצריך להצביע גם נגד החרדים. אז בפתק השני הוא מצביע שינוי.

מה אמרה שינוי? שינוי אמרה כאן אתמול – ואני הרי לא נכנס כשטומי לפיד מדבר.

היו"ר ר' ריבלין:

האם אדוני מרמז ששינוי נגד החרדים?

משה גפני (יהדות התורה):

לא, אני לא מרמז דבר. אני עומד להגיד מה אומר טומי לפיד.

אומר טומי לפיד כאן אתמול – ואמרו לי את זה חברי כנסת חילונים מאוד – – –

מוסי רז (מרצ):

– – –

משה גפני (יהדות התורה):

חבר הכנסת מוסי רז.

היו"ר ר' ריבלין:

חבר הכנסת רז. אדוני לא שם לב שיש לו 33 שניות.

משה גפני (יהדות התורה):

אני אעשה את זה מהר.

אומר טומי לפיד – אני לא שמעתי זאת, משום שאני לעולם לא נכנס לכאן כאשר הוא מדבר, ואני יוצא אם הוא נמצא – החרדים הם כת מוזרה מאוד ששרדה בארץ הזאת, שאינה מזדהה עם היהדות, עם המדינה היהודית, היא רק עוקבת אחרי מה שהיהודים עושים כדי לסחוט, כדי לפגוע, כדי לקחת, כדי להרוויח, ואז כמו שאנחנו לא באים בתביעה אל הערבים לשרת בצה"ל, הגיוני שלא נבוא בתביעה אל החרדים. אין בין החרדים לבין היהדות ולא כלום, מלבד חיקוי של כמה תפילות שעליהן הם חוזרים, כי הם לא יודעים שום דבר אחר והם לא לומדים שום דבר אחר. ברגע שאתה מבין שהחרדים לא שייכים ליהדות, אתה מבין את התנהגותם וכו' וכו', כאילו הם היו יהודים. מי הביא את טומי לפיד לכנסת?

היו"ר ר' ריבלין:

מי?

משה גפני (יהדות התורה):

מי הביא את טומי לפיד לכנסת? אני אגיד לכם. הרי מה שמעניין אדם נורמלי זה מדיניות, הנושא החברתי או הכלכלי. זה מה שמעניין אותו. אם הוא היה מצביע בפתק אחד, הוא היה מצביע בפתק אחד. איך הגיע מצב כזה, שאנשים מצביעים גם למפלגה שאין לה כלום לא בנושא המדיני, לא בנושא החברתי, לא בנושא הכלכלי, ולא בשום נושא, מלבד דבר אחד – שנאה ושנאה ושנאה?

אני לא זוכר שאי-פעם היה כזה נאום בכנסת נגד קבוצה – לא נגד לומדי תורה, נגד החרדים בכלל, נגד 500,000 איש או מיליון איש.

היו"ר ר' ריבלין:

תודה רבה. תודה לחבר הכנסת גפני. אני אומר לך: אם אני הבנתי, כולם הבינו.

משה גפני (יהדות התורה):

שנאה כזאת. ולכן אני אומר לכם, רבותי חברי הכנסת מש"ס: השיטה פגומה ופסולה, והיא מביאה תופעות כאלה. אני מאמין שאתם תשמרו על כוחכם, ואפילו תעלו, מכיוון שאתם מביאים אידיאולוגיה. הם מביאים שנאה. אותם צריך לסלק מפה, מכיוון שהשיטה הביאה אותם.

היו"ר ר' ריבלין:

תודה רבה לחבר הכנסת גפני. חברת הכנסת ענת מאור, בבקשה. בבקשה, גברתי. הפעם אני מקפיד על הזמן. בבקשה.

ענת מאור (מרצ):

אדוני היושב-ראש, חברות וחברי הבית, ראשית, לעונג הוא לי לברך אותך שעה אחת בטרם המינוי החשוב לשר.

היו"ר ר' ריבלין:

אני בטוח שתהיי גם שעה אחת אחרי כן.

ענת מאור (מרצ):

אבל המיקרופון לא יהיה ברשותי.

אני רוצה לומר, שהצעת החוק הזאת היא אחד ההישגים החשובים שהכנסת מביאה טרם כינון ממשלה חדשה, וטוב שכך. אני רוצה לציין, שאישית נמניתי עם מתנגדי שינוי השיטה הזאת ב-1992, אבל אין ספק, להערכתי, שאלה שציפו ליתרונות מן השיטה החדשה, כמו יותר יציבות ויותר יעילות, התבדו.

היו"ר ר' ריבלין:

חבר הכנסת אלסאנע, אתה אחריה.

ענת מאור (מרצ):

הם התבדו בגדול, לא רק בגלל החילופים שקורים בין ראשי הממשלות, אלא גם בגלל מה שקרה תוך כדי כהונת הממשלה, ונוסף על כך – וזה אולי יותר חמור – חסרונות של כזאת סקטוריאליזציה של החברה הישראלית וכזאת הקצנה של כל סקטור לא היו בתרבות הפוליטית הקודמת.

אומרים, ובצדק, ששינוי השיטה הוא לא חזות הכול, אבל אין ספק שבלי זה היינו נקלעים לסחרור של משברים.

אני רוצה גם לציין, שהוועדה – הזכרנו את ועדת החוקה, חוק ומשפט – הוסיפה כמה מהדברים החיוביים שהיו בשנים האחרונות, כמו אי-אמון ברוב של 61 חברי כנסת, כמו סמכות פיזור לראש הממשלה על מנת למנוע סחטנות יתר, כשאנחנו יודעים שיש חסרונות גם בשיטה הקודמת. לפיכך, לא חזרה לשיטה שכולה מושלמת, אבל בהחלט נסיגה חשובה משיטה שהיתה קלוקלת ופגעה בתרבות הפוליטית בישראל.

חברות וחברי הבית, אני רוצה להסב תשומת לב להסתייגות שלי לסעיף 7, ואני לא אציג אותה להצבעה, שכן לשמחתי גם ראשי סיעות הליכוד והעבודה וגם מציעי החוק וגם נציגים מוועדת החוקה, חוק ומשפט חתמו על הסכם בהבנה, שלפיו לא יחול שינוי בכך שמרכיב הקואליציה העתידית יהיה חייב להיות מהמפלגה הגדולה.

סיעת מרצ, סיעתי, לא יכלה להצטרף לניסוח כזה וגם לא לחשש שאחר כך יהיה "תרגיל" לכאורה. נכון, יש בהחלט חשיבות למפלגות גדולות, יש חשיבות למרכז. אבל, אוי לנו אם תהיה שיטה כלשהי שתמנע את היכולת מפלורליזם דמוקרטי. ודווקא סיעות אידיאולוגיות עלולות להיפגע מחזרה לשיטה הישנה, ואנחנו תומכים בכך, אף שמבחינה סקטוריאלית אישית יכולנו להתנגד.

לכן אני מקווה ומאמינה, שההסכם הזה יכובד במלואו, וחזרה לשיטה הקודמת משמעותה גם אי-חזרה או אי-שינוי, לא היום ולא בעתיד ולא בכנסות הבאות, שרק ראש המפלגה הגדולה הוא אוטומטית ראש הממשלה.

אדוני היושב-ראש, אני רוצה לסיים ולומר, שהתרבות הפוליטית חשובה לא פחות מהשיטה הפוליטית, ואני מצטערת מאוד – – –

היו"ר ר' ריבלין:

תודה רבה.

ענת מאור (מרצ):

עוד מלה. מתחילה כהונתה של ממשלה חדשה, שפוגעת בתרבות הפוליטית, כי מצד אחד ראש הממשלה נבחר על מצע של שלום ועשה אחדות לאומית סביב שלום, ונתן התחייבות לישראל ביתנו, שהיא חמורה ביותר, שנוגדת את כל מצע הבחירות שלו. שנית, התוספת הזאת איננה תוספת דקורטיבית.

זו פגיעה בדמוקרטיה של מפלגה שהתנגדה רק לפני שנתיים בתקיפות כזאת להגדלת מספר השרים, והיום היא בזה לתקציב המדינה. אני רוצה לומר, שהעובדה שאנחנו כבר מתבשרים שראש הממשלה נבחר כנראה על-ידי הון לא תקין – אני פניתי למבקר המדינה ולוועדה לביקורת המדינה לדון בכך. אלה כתמים על הדמוקרטיה שאנחנו צריכים להורידם מסדר-היום הפוליטי וליצור תרבות פוליטית וליצור אמינות והוגנות ולהתקדם לשלום ולצמצם פערים. אבל, את זה השיטה לא תפתור, אלא מדיניות של ממשלה שאנחנו נוביל. תודה רבה.

היו"ר ג' עזרא:

תודה רבה. חבר הכנסת טלב אלסאנע, ואחריו – אחרונה, חברת הכנסת תמר גוז'נסקי.

טלב אלסאנע (הרשימה הערבית המאוחדת):

אדוני היושב-ראש, חברי הכנסת, בתחילת דברי אני רוצה לברך את המוסלמים לרגל חג הקורבן.

(נושא דברים בשפה הערבית; להלן תרגומם לעברית:

חג שמח לכם, אנו מקווים שחג הקורבן הבא יחול שעה שהביטחון והיציבות ישררו באזור הזה ויושם קץ לסגר ולמצב הטרגי שבו נתון עמנו הפלסטיני. אנו מאחלים גם כי יוכתר בהצלחה מאבקו של עמנו הפלסטיני בתוך גבולות 1948 להשגת השוויון.)

אדוני היושב-ראש, רבותי חברי הכנסת, דבר מוזר קורה בכנסת הזאת. אם השיטה הקודמת – – –

תמר גוז'נסקי (חד"ש):

– – –

היו"ר ג' עזרא:

רבותי, חבר הכנסת זאב, תעשו את זה בחוץ.

טלב אלסאנע (הרשימה הערבית המאוחדת):

מה האחווה הזאת בין שינוי לש"ס? מה קרה? אני רואה בימים אלה שיושב זאב עם טריף ושינוי עם ש"ס, ואנחנו מגיעים לאחרית הימים. אז אולי רק תיתנו לי לומר את דברי ואחר כך תמשיכו באחדות המופלאה הזאת.

רחמים מלול (ש"ס):

גם אתך עוד נשב.

טלב אלסאנע (הרשימה הערבית המאוחדת):

אהלן וסהלן. אני רוצה לומר שדבר מוזר קורה. תופרים כנסת על-פי הממדים של אריאל שרון, והממדים שלו לא קטנים, ממשלה רחבה; הכיסאות של הכנסת ישנים וחוק-יסוד משנים. מבטלים את חוק השיטה הישירה וחוזרים לשיטה הישנה, כאילו היא התגלמות השלמות. ואני שואל, אם השיטה הקודמת היתה טובה, למה שינו אותה? ואם היא נמאסה, מי המאיס אותה? מי שהמאיס אותה זה שתי המפלגות הגדולות, הליכוד והעבודה, שהיו גונבות מנדטים אחת מהשנייה, והיום הן רוצות לחזור אליה.

חבר הכנסת טומי לפיד, שמתנגד לחזרה לשיטה – אני רוצה לומר, שאם יש בעיה, משבר, המשבר הוא לא בשיטה, המשבר הוא במציאות הקשה, בצורך לקבל הכרעות, בצורך לקבל החלטות, ושום שיטה לא תחליף את הצורך במנהיגות אמיצה, אמיתית, שתתמודד עם האמת לאשורה. יש צורך במנהיגות שתבוא ותאמר לעם, שאי-אפשר להביא לכם את הביטחון המיוחל בלי שלום. אי-אפשר להביא שלום בלי לשים קץ לכיבוש. המשוואה, הנוסחה הפשוטה, היינו, ביטחון – משמעו שלום. שלום – משמעו לשים קץ לכיבוש, דבר שהוא פשוט, אבל צריך מנהיגות אמיצה שתגיד את האמת. ובינתיים, אין מנהיגות. השיטה לא תמציא את זה מעצמה.

לדעתי, כל ריצת האמוק הזאת לחזור לשיטה הישנה, לא תפתור את הבעיה. אני רוצה לומר לכם, שהפעם אנחנו רואים שמתחלפים ראשי ממשלה שנבחרו ברוב מוחץ. אהוד ברק נבחר ברוב סוחף והוא נפל אחרי שנה וחצי. אריאל שרון נבחר ברוב של שני-שלישים – – –

תמר גוז'נסקי (חד"ש):

עוד יותר גדול.

טלב אלסאנע (הרשימה הערבית המאוחדת):

עוד יותר גדול, ובתוך שנה הוא יפסיד את הכול, וגם הקואליציה הרחבה שלו תתפורר. כי כגודל הקואליציה שלו, שטח המשא-ומתן ויכולת התמרון שלו יהיו קטנים יותר. זה לא תחליף לקבלת החלטות. יש צורך בקבלת הכרעות.

לכן, הבעיה איננה בשיטה. מי שמנסה לתלות את האחריות בשיטה, משלה את האנשים. עכשיו מנסים להציג את זה כליברליזם, שזו שיטה טובה. אני רוצה לומר, שלנו, הציבור הערבי, זו לא בושה שיהיה ייצוג של הסקטורים בחברה, במדינה, בכנסת. זה דבר טוב. אבל, אנחנו יכולנו למשל להעניש את אהוד ברק עקב המדיניות שלו. אם אנחנו חוזרים לשיטה הישנה, איך אנחנו יכולים להעניש מישהו? אנחנו נאבד את יכולת ההשפעה. לכן אני מתפלא על חברי מהמפלגות הערביות שהם בעד ביטול השיטה הקיימת ורוצים לחזור לשיטה הישנה. אם אנחנו נישאר אז כמפלגות הערביות, יכולת ההשפעה שלנו, הרושם שלנו יהיה קטן, ועל זה אסור ללכת.

היו"ר ג' עזרא:

תודה. הנה, ערפאת מחזיק מעמד הרבה שנים. שיטה טובה.

חברת הכנסת תמר גוז'נסקי, בבקשה. אחריה – השר רמון.

תמר גוז'נסקי (חד"ש):

אדוני היושב-ראש, חברי הכנסת, אמרתי עכשיו, בדרכי לדוכן, לחבר הכנסת ארנס, שבשנים שחלפו מאז חוקק החוק, ובקרב הקשה שניהלנו לביטולו, בהתחלה לאי-אישורו ואחר כך לביטולו, היו הרבה מאוד ימים שחשבתי שלא נגיע בכלל לרגע הזה. לכן אני רואה בעובדה שהכנסת היום, בסיכוי סביר בהחלט, תבטל את שיטת הבחירה הישירה של ראש הממשלה, הישג לאלה שלחמו באופן עקבי נגד אישור החוק בזמנו ובעד שינויו במשך כל השנים האחרונות, לרבות הצעות חוק שהגשנו בכל כנסת לשינוי השיטה.

חברי הכנסת, השיטה נכשלה במטרות שהציגו לפניה יוזמיה. אמרו שהיא תביא יציבות והיא לא הביאה יציבות. אמרו שהיא תמנע פיצולים והיא לא מנעה פיצולים. אמרו שהיא תשפר את איכות השלטון, היא לא שיפרה את איכות השלטון. לכן השיטה הזאת, לפי כל המטרות שהציגו לפניה יוזמיה, נכשלה.

השיטה נכשלה משום שהיא הלבישה על שיטה פרלמנטרית מין גוף זר של בחירה ישירה, וראשי הממשלה שנבחרו בבחירה ישירה היו כישלון, כפי שאנחנו היינו עדים לו, כפי שהציבור הוכיח.

חברי הכנסת, לא הכול תלוי בשיטת הבחירות, וזו עובדה שעליה מסכימים פה חברי הכנסת. ודאי ששיטת הבחירות היא כלי, ומדיניות היא הדבר הקובע, ולכן, להערכתי, אם ראש הממשלה, למשל ברק, לא היה נכשל ומסתבך בתוך המדיניות מלאת הפחים והמלכודות שהוא בנה, והוא חשב שבמלכודות האלה ייפלו אחרים, והוא עצמו נפל בהן, יכול להיות ויש סיכוי סביר שהוא היה מגיע לבחירות עם הסכם שלום עם הפלסטינים – –

יוסף לפיד (שינוי):

– – –

תמר גוז'נסקי (חד"ש):

– – ואז הוא היה מתמודד, לא ברמת ההבטחות שלא מומשו, אלא ברמת ההסכם שמוצג בפני הציבור. לכן נושא המדיניות הוא נושא מרכזי.

אבל, גם שיטת בחירות יש לה משמעות. אני רוצה להזהיר מפני הניסיונות לתקוף שוב את הנושאים באמצעים טכניים, למשל, הרעיון הנלוז של העלאת אחוז החסימה. חברי הכנסת, מפלגת המרכז ז"ל, או איך שהיא נקראת היום, עברה בקלות את אחוז החסימה, וגם אם היה מדובר ב-3%, היא היתה עוברת בקלות – אז זה הפריע לה להתפרק? זה הפריע לה להפוך ללא-מפלגה? הבעיה איננה למנוע ממישהו שאין לו בעצם בסיס, אלא הבעיה היא שאנחנו צריכים לשמור על זכותם של כל הקבוצות, של כל הארגונים וכל השכבות בחברה הישראלית להגיע לייצוג, גם אם אנחנו מדברים על קבוצות שיש להן שותפות אידיאולוגית שחשוב שתיוצג בכנסת הזאת, שהיתה בכנסת הזאת והיא צריכה להישאר בכנסת הזאת.

ולכן אני מקווה, שהממשלה המנופחת שקמה לא תנסה לנצל ולרמוס את המפלגות הקטנות. אני פונה בזאת לכל המפלגות שהנושא הזה חשוב להן להתאחד כבר מעכשיו במערכה נגד העלאת אחוז החסימה. אני מאוד מקווה, שהכנסת היום אכן תבטל את שיטת הבחירה הישירה, וגם תאמר את דברה לממשלה החדשה שאמורה להיכנס, אבל על כך – בהמשך. תודה.

היו"ר ג' עזרא:

תודה. אחרון הדוברים, שר הפנים חיים רמון. אני רוצה לומר לנוכחים, שההצבעה לא תהיה עכשיו אלא לאחר הדיון השני, הדיון בחוק טל.

שר הפנים ח' רמון:

אדוני היושב-ראש, חברי הכנסת, גל של שטיפת מוח מעורבת בנוסטלגיה מזויפת וזיכרון קצר של הציבור הביא, לצערי, חלק גדול מחברי הכנסת לשינוי עמדתם בנושא שיטת הבחירות. לצערי, אני זוכר את חסרונותיה הגדולים מאוד של השיטה שהיום רוצים לחזור אליה ומתגעגעים אליה; זוכר טוב מאוד, לצערי, כי אם לא הייתי זוכר, אולי גם אני הייתי מתבלבל ותומך בשינוי השיטה.

צבי הנדל (האיחוד הלאומי – ישראל ביתנו):

השינוי הזה היה מהמוצדקים ביותר.

שר הפנים ח' רמון:

בערך כמו מלחמת לבנון.

משה ארנס (הליכוד):

מה זה שייך?

שר הפנים ח' רמון:

עניתי לחבר הכנסת הנדל.

משה ארנס (הליכוד):

הזיכרון שלך כנראה עוד יותר קצר.

שר הפנים ח' רמון:

סליחה, חבר הכנסת ארנס, אתה לא הבנת את ההערה. זו היתה בדיחה פרטית ביני ובין הנדל. אני מצטער שלא הבנת אותה, ואני חוזר לנושא.

משה ארנס (הליכוד):

הזיכרון שלך כנראה קצר.

שר הפנים ח' רמון:

כן, הזיכרון שלי ארוך. אני זוכר את שנות ה-90 ואת 1988 ואת 1992, כאשר בבית הזה סיעות של חמישה חברי כנסת, סיעת אגודת ישראל ללא דגל התורה, רצו ממיועד לראש ממשלה למיועד לראש ממשלה, והחתימו אותם על המסמכים הסחטניים ביותר בתולדות הפוליטיקה הישראלית, שלא היו כדוגמתם. אני מכיר אותם אחד לאחד. כל פעם היה טקס, פעם היה טקס עם הליכוד ופעם היה טקס עם מפלגת העבודה.

ראובן ריבלין (הליכוד):

עכשיו יש שני טקסים, האחד לפני הבחירות והשני לאחר הבחירות.

שר הפנים ח' רמון:

אין שום טקס לפני, כי יש ראש ממשלה שנבחר, ואתה יודע איך ראש הממשלה הזה יכול לעמוד בפני הרבה יותר סחטנות. תמיד יש, אבל לא רצים מהאחד לשני. סחטנות גם של כסף, גם של חוקים, גם של תפקידים.

למה רוצים לחזור לשיטה הקודמת? מאמינים. יש אנשים המאמינים, שכאשר נשנה את השיטה, החברה הישראלית תחזור להיות מה שהיתה.

שמואל הלפרט (יהדות התורה):

לפני השיטה הנוכחית נתתם את ה"מיצובישי" לגולדפרב. כאשר אתה נתת, זה היה יותר טוב?

שר הפנים ח' רמון:

לא אני נתתי, אפילו לא הייתי אז בממשלה, אבל זה היה על-פי השיטה הישנה.

שמואל הלפרט (יהדות התורה):

אתה טועה, זה היה על-פי השיטה החדשה.

היו"ר ג' עזרא:

חבר הכנסת הלפרט, אתה טועה.

שר הפנים ח' רמון:

גולדפרב היה ב-1995, בזמן אוסלו ב', על-פי השיטה הישנה. אפילו בעובדות אתה טועה.

שמואל הלפרט (יהדות התורה):

לא נכון.

היו"ר ג' עזרא:

אתה טועה, חבר הכנסת הלפרט.

יצחק גאגולה (ש"ס):

התשובה ברורה: כאשר ש"ס בפתח, כולם במתח.

שר הפנים ח' רמון:

האמינו שנחזור להיות החברה שהיינו, ולא מבינים שהחברה בישראל היא חברה שונה, והמפלגות הגדולות לא נכשלו בגלל השיטה, הן נכשלו מכיוון שהן לא ידעו להתאים את עצמן לחברה החדשה במדינת ישראל, מפני שנוצרו כאן כמה שבטים שהן לא ידעו לקלוט אותם בתוכן, ולכן כל אחד מהם הקים לעצמו תנועה פוליטית. זו הסיבה האמיתית לכך שבסופו של דבר קרה מה שקרה בחברה הישראלית. אתם חושבים, שאם תשנו את השיטה, העולים ייעלמו? מיליון עולים ייעלמו ולא יצביעו למפלגות עולים? הזהות התרבותית שלהם היא הקובעת. אתם חושבים שש"ס תיעלם? יש איזה דמיון, שלפיו כאשר נחזור לשיטת הבחירות הקודמת, ש"ס לא תהיה. יהיו לה ארבעה מנדטים פחות, אבל יכול להיות שיהיה לה הרבה יותר כוח. יהיו לה עשרה או 12 מנדטים, אבל עם הרבה יותר כוח, מכיוון שהם יוכלו לקבוע מי יהיה ראש ממשלה, מה שהיום הם לא יכולים לקבוע.

רחמים מלול (ש"ס):

גם היום הם יכולים לקבוע.

שר הפנים ח' רמון:

לא, העם קובע. עובדה שב-1999 כל ש"ס התגייסה נגד אהוד ברק, והוא נבחר. הם לא קבעו כלום. היה נדמה להם שהם יקבעו. אף אחד מש"ס לא הצביע לאהוד ברק ב-1999, והם נאלצו להיכנס לממשלה עם אהוד ברק, על ארבע כמעט. זו היתה הטעות של אהוד ברק. הם לא קבעו, אף שצעקו: ש"ס – ביבי, ש"ס – ביבי, זה לא עזר להם. אהוד ברק נבחר על-פי השיטה החדשה, והם היו חלק מהממשלה. אם היו יודעים להתנהג אתם כמו שצריך, עד היום היתה ממשלת ברק עם ש"ס, אף שכולם הצביעו לביבי. אין להם ההשפעה הזאת. אבל על-פי השיטה החדשה-הישנה, עם 12-10 מנדטים יהיה להם יותר כוח, וגם מועמד לראש ממשלה – תקשיבו היטב למה שאני אומר – והם לא ייעלמו.

אני רוצה לומר משהו על המגזר הערבי. המגמות במגזר הערבי הן שיצביעו אך ורק למפלגות ערביות. תם העידן הציוני במגזר הערבי, פרט – תקשיבו היטב – לסוג מסוים של מפלגות סקטוריאליות שתחזקנה תיקים מסוימים ותצלחנה לקבל 10,000 או 20,000 קולות במגזר הערבי, כמו שש"ס קיבלה, כמו שהמפד"ל קיבלה או מפלגות אחרות. זה מה שיקרה, זה הדבר שיקרה, מפלגות יהודיות יוק – לא תהיינה במגזר הערבי. אף מפלגה יהודית כמעט לא תיכנס עוד למגזר הערבי, כי לא יהיו שם קולות, לא יהיה לה סיכוי לקולות. בשיטה הזאת צריך אותם לבחירה לראש הממשלה, אפילו הליכוד צריך אותם, כי הוא רוצה את ה-5%–10%, ולכן הוא רץ למגזר הערבי. בשיטה הישנה, אף אחד לא יבוא. מי יבוא לשם כאשר ידעו שמתוך עשרה מנדטים שיש למגזר הערבי, כמעט 95% הולכים למפלגות ערביות? אף אחד לא ילך לשם, אפילו מרצ לא תלך לשם. גם הם לא ייעלמו.

ש"ס לא תיעלם אלא תתחזק, לא המגזר הערבי ולא העולים ייעלמו. ותיקי שתי המפלגות הגדולות מאמינים, שמייד כאשר ישנו את השיטה, המדינה תחזור להיות מה שהיתה לפני 40 שנה והם ישלטו בה. אלה חלומות באספמיה. במקום להתמודד עם הבעיות האמיתיות של החברה הישראלית, הפכתם את שינוי שיטת הבחירות ל"אל-ניניו" של החברה הישראלית. כל דבר שקורה – שיטת הבחירות. אלה דברי הבל, לא היה ולא נברא.

גורמים שהיה לוקח להם שנים להשתלב בחברה הישראלית, השתלבו במהירות, על-פי השיטה הנוכחית. אספר על חטאי ממשלתנו: ב-1996 היתה ממשלת רבין, שבעיני היתה הממשלה הכי טובה מאז ממשלת בן-גוריון הראשונה, למרות חברותי בה.

צבי הנדל (האיחוד הלאומי – ישראל ביתנו):

בגלל.

רחבעם זאבי (האיחוד הלאומי – ישראל ביתנו):

מפני.

שר הפנים ח' רמון:

חבר הכנסת זאבי השתמש בפועל נייטרלי: לא בזכות ולא למרות, אלא מפני.

ובאה הממשלה הזאת, אחרי שש"ס פרשה ממנה, בשנות ה-90 – לא היה אף שר יוצא צפון-אפריקה, אף שר יוצא צפון-אפריקה.

שר האוצר א' שוחט:

שטרית.

שר הפנים ח' רמון:

אחד, סליחה. נכון, אחד. שר אחד, כבר שנות ה-90. בינינו פה – אם לא היתה השיטה, היו נציגים של העולים בממשלות ישראל? היה לוקח עוד 20 שנה עד שמיליון איש שבאו והיו רוצים ייצוג – וחלק מההשתלבות שלהם היה בממשלות ישראל – ב-1996 היה נכנס? היה לוקח עוד 20 שנה עד שהיתה השתלבות פוליטית אמיתית של כל שבטי ישראל.

אני יודע – המפלגות, שחושבות שהן גדולות – כי הן כבר לא גדולות, אבל יש להן מנטליות של גדולות – כי הן חושבות שהשיטה תעשה אותן גדולות. בחיים לא תעשה אותן גדולות יותר, כי החברה לא מייצרת יותר מפלגות גדולות, אבל הן היו.

מטעם מפלגת העבודה היה סיכוי שעולה יהיה שר? מטעם הליכוד היה סיכוי שעולה יהיה שר? עוד 15-10 שנה לא היה קורה.

ואותו דבר במגזר הערבי. רק עליית כוחו של המגזר הערבי הביאה למה שהביאה בממשלה הזאת, ובממשלה הבאה – שאי-אפשר יותר שלא יהיה שר ערבי. גם זה לקח 50 שנה.

והשיטה הזאת מאפשרת ביטוי אמיתי, דמוקרטי, לכל חלקי החברה. צריך להעלות את אחוז החסימה – בבקשה, נעלה. אני לא יודע למה זה יעזור, אבל זה הדבר האמיתי.

יהודית נאות (שינוי):

פדרציות.

שר הפנים ח' רמון:

זה הדבר האמיתי. יש פדרציה של שבטים בישראל, בין היתר בגלל הכישלון הגדול של המפלגות הגדולות, שלא השכילו – כל אחת נשארה עם האוליגרכיה שלה. ועכשיו חושבים שיחזרו לזה? הם יעשו את המפלגות גדולות? מנין יבוא המקור? איפה המקור של מפלגת העבודה שממנו תוכל לגדול? נניח, ניקח שני מנדטים משינוי, גם זה לא יקרה.

היו"ר ג' עזרא:

ידידי, זמנך תם.

יוסף פריצקי (שינוי):

חבר הכנסת רמון, אני מסכים אתך בכל מלה – – –

קריאות:

– – –

שר הפנים ח' רמון:

סתם, פריצקי, סתם. כי הם מפנטזים, אני לא מסכים אתם, אבל אני אומר: יהיו עוד שני מנדטים. וממרצ לא ניקח, כי מרצ היתה בשיטה הקודמת יותר גדולה.

יוסף פריצקי (שינוי):

12.

שר הפנים ח' רמון:

12, ממנה אין מה לקחת. היא בוודאי תגדל.

ויצמן שירי (ישראל אחת):

שינוי.

שר הפנים ח' רמון:

כבר אמרתי שינוי. איפה עוד? מהעולים ניקח מנדט – –

ויצמן שירי (ישראל אחת):

כל ה-100%.

שר הפנים ח' רמון:

– – אז אנחנו נהיה במקום 23 – 26. דרמה. והליכוד יקבל מש"ס עוד ארבעה-חמישה מנדטים, אבל ש"ס תהיה יותר חזקה כי כושר המיקוח שלה יעלה.

מה ההיגיון? מה הנוסטלגיה המזויפת הזאת? וכל יום, כל יום יהיה איום על ראש הממשלה. כל יום. הוא לא יוכל לאיים על הכנסת, אבל הכנסת יום-יום תוכל לאיים עליו. יום-יום. זה מה שהיה וזה מה שיהיה, עוד יותר חריף ממה שהיה לפני כן.

ומה אתם עושים? בשביל מה? ואני אגיד משהו, שאם היתה לי הזדמנות, הייתי נואם אותו במרכז מפלגת העבודה, אבל לא היה דיון במרכז מפלגת העבודה על זה, ואני אומר אותו מדוכן הכנסת.

את הימין אני מבין.

היו"ר ג' עזרא:

השר רמון, גם השר ביילין מבקש, ויש לוח זמנים צפוף.

שר הפנים ח' רמון:

אני מסיים בתוך שלוש דקות, אני מבקש.

היו"ר ג' עזרא:

לא שלוש דקות, פחות.

ראובן ריבלין (הליכוד):

אם השר – – – לא נלך – – –

קריאות:

– – –

שר הפנים ח' רמון:

אני מבין את הימין. זו שיטה שבאמת נותנת יתרון לימין, אבל את חברי מספסלי השמאל – אותם אני ממש לא מבין.

אני רוצה לשאול. ב-1992, בתנאים הכי טובים, הכי אידיאליים: רבין מול שמיר, "מושחתים נמאסתם", 15 שנות ליכוד, בנס קיבלנו 61, הגוש קיבל 61 מנדטים, בנס. עוד 2,000 קולות, והיינו מפסידים בבחירות. גאולה כהן מקבלת 2,000 ומפסידים בבחירות. מישהו מעלה על דעתו שגוש השמאל היום יקבל גוש חוסם של 61? מנין? אני שואל, רוצה להבין.

אז אני מבין את ריבלין, הוא רוצה להיות בשלטון לכל החיים – זה בסדר, מוצדק, הוא תנועה פוליטית. לכן לא אכפת לו מכל הדברים האחרים שדיברתי עליהם ברמה העקרונית, ועוד יכולתי להוסיף את כל דברי ההבל שהוסיפו על השיטה כל מיני מומחים למדעי המדינה שאין להם מושג מהחיים האמיתיים ומהחברה האמיתית בישראל. אז אני מבין, זה לא מעניין אותו, הוא רוצה להיות בשלטון – הגיוני, תנועה פוליטית. אבל אנחנו? אנחנו, ב-1992 בקושי עשינו את זה, כתנועה פוליטית. בקצה. מאז, המגזר הערבי הקצין. נוצרה תנועת שינוי, שאני לא יודע אם היא בגוש חוסם שלנו או לא. לה בכלל – אני לא רוצה להיכנס עכשיו – יש אג'נדה, היא "ברוגז" עם חלקים בחברה הישראלית, אומרת את מה שהיא אומרת.

ראובן ריבלין (הליכוד):

צריך להשביע ממשלה היום.

ויצמן שירי (ישראל אחת):

חיים, בשיטה הבאה הם לא יהיו.

שר הפנים ח' רמון:

אל תשלה את עצמך. אתה לא תהיה, הם יהיו. אל תדאג, הם יהיו. אל תדאג.

היו"ר ג' עזרא:

חיים, אתה מוכרח לסיים.

שר הפנים ח' רמון:

אני מסיים.

ראובן ריבלין (הליכוד):

כל הזמן שחסכנו אנחנו מבזבזים.

שר הפנים ח' רמון:

ואני בא ומזהיר את חברי, שחזרה לשיטה הזאת – –

היו"ר ג' עזרא:

רבותי, אני מבקש לשמור על השקט.

שר הפנים ח' רמון:

– – שכולה מבוססת על נוסטלגיה דמיונית וגעגועים לדברים שלא היו ולא נבראו וחלפו מן העולם – היא גם מתכון בדוק לכך שאין שום סיכוי שגוש השמאל והמרכז יקבל 61 מנדטים.

ב-1999 – אני אתן את הדוגמה האחרונה ואני אסיים – אהוד ברק קיבל בין העולים יותר מ-50%. שתי מפלגות העולים הן מפלגות ימניות. הן קיבלו יותר מ-70% מהקולות, כלומר אהוד ברק קיבל 20% מהקולות שניתנו למפלגות ימין.

יוסף פריצקי (שינוי):

מפד"ל הוא קיבל.

שר הפנים ח' רמון:

הוא קיבל ממפד"ל, הוא קיבל מש"ס, הוא חדר לימין. זו הדרך היחידה לחדור לימין בשיטה הזאת – –

ויצמן שירי (ישראל אחת):

– – –

סאלח טריף (ישראל אחת):

– – –

שר הפנים ח' רמון:

– – בשיטת המפלגות אין שום סיכוי להגיע לכך.

היו"ר ג' עזרא:

תודה, תודה.

שר הפנים ח' רמון:

ואני קורא לחברי ברגע האחרון לא להעביר לצמיתות את השלטון לידי הימין להרבה מאוד שנים, עד שהחברה הישראלית תשתנה, וזה ייקח הרבה מאוד שנים.

קריאות:

– – –

היו"ר ג' עזרא:

תודה רבה לשר הפנים. שר המשפטים, בבקשה.

ויצמן שירי (ישראל אחת):

גם כשאהוד ניצח, הימין היה בשלטון – – – זה בגלל השיטה שאתה כל כך דוגל בה – – –

זאב בוים (הליכוד):

– – – אתם לא במרכז מפלגת העבודה – – –

קריאות:

– – –

היו"ר ג' עזרא:

רבותי, אני מבקש לתת לשר המשפטים לומר את דברו. בבקשה.

שר המשפטים י' ביילין:

אדוני היושב-ראש, כנסת נכבדה, אנחנו כאן באמת בכנסת ולא במרכז מפלגת העבודה, והטיעונים שיכולים להעלות הם לא טיעונים מפלגתיים. מדי פעם אנחנו חושבים שמצאנו שיטה שמנציחה את עצמנו, כמפלגות, ולא אחת מסתבר שקורה להיפך. שיטה שנדמה לך שהיא מנציחה אותך, בסופו של דבר מנציחה את חברך. לכן, לא רק מתוך אלטרואיזם, אלא גם מתוך ריאליזם, השאלה האמיתית היא, מהי השיטה הנכונה ביותר למערכת עצמה.

אברהם פורז (שינוי):

מתוך ריאליזם שלחת את ברק הביתה – – – להשפלה. היתה לכם ממשלת אחדות ברשותכם, טרפדתם את זה – – –

קריאות:

– – –

ראובן ריבלין (הליכוד):

רבותי, אנחנו חייבים לסיים את סדר-היום.

היו"ר ג' עזרא:

הוא יודע. יש לו עשר דקות. בתוך זה, אם הוא ירצה קריאות ביניים – בבקשה. אם לא – לא.

שר המשפטים י' ביילין:

חבר הכנסת פורז, אני חושב שזאת קריאת הביניים הראשונה שלך בנאום שלי, וזה הנאום האחרון שלי. אז קודם כול אני מודה לך עליה, כי אני חיכיתי לה כ-12 שנים.

והדבר השני – אני רוצה לומר לך, שכאשר אתה ראש ממשלה, אבל יש עליך וטו מדיני, והנושא המדיני הוא החשוב לך ביותר, גם אם אתה צודק וגם אם אתה טועה – אתה לא ראש ממשלה. ולכן, זה היה מצג שווא של ראשות ממשלה, ולא ראשות ממשלה אמיתית.

אברהם פורז (שינוי):

גם שרון הוא לא ראש ממשלה?

שר המשפטים י' ביילין:

אין עליו שום וטו שבעולם, שום וטו שבעולם.

אברהם פורז (שינוי):

תאמין לי, שהיכולת שלכם להשפיע – – –

שר המשפטים י' ביילין:

טוב, זה ויכוח היסטורי שאני לא מציע לקיים אותו עכשיו.

אברהם פורז (שינוי):

אתה הורדת את מפלגתך לאופוזיציה, אתה עצמך – – –

שר המשפטים י' ביילין:

חוק-היסוד הזה מחזיר אותנו למשטר פרלמנטרי מלא ממשטר נשיאותי למחצה, וכיוון שאנחנו מדינה עם משטר פרלמנטרי, אני חושב שמבחינה זאת זה הדבר הוודאי וגם הנכון.

מלבד זה, הוא רק צופה התנהגות, הוא לא כופה אותה. פחות דגש למשל על המנהיג של המפלגה ויותר דגש על הדרך, העדפת האינטרס הכללי על האינטרס המגזרי וריכוז קולות במספר קטן יותר של מפלגות.

נכון שהיו חסרונות לא מעטים בשיטה הישנה. חלקם הגדול, אגב, נמנע ובוטל בחקיקה עיקשת שמנעה או שמונעת במידה רבה מאוד כלנתריזם.

החקיקה הזאת היתה מייד אחרי הניסיון הכושל להקים ממשלה אחרת בשנת 1990.

אברהם פורז (שינוי):

לא ברור לך שיהיה רוב והרוב הזה כבר יכשיל כל – – – הרי איך – – את דוד לוי – – כי חשבתם שהוא בעל ברית שלכם.

שר המשפטים י' ביילין:

חסרונות הבחירה הישירה הם רבים בלי ספק מהחסרונות של השיטה הישנה. כשלעצמי, אגב, אני מעדיף את השיטה הגרמנית, שהיא שילוב של בחירות אזוריות ובחירות יחסיות. אני מניח, שאם השיטה הקודמת תוחזר, בשנים הקרובות אנחנו נעשה עבודה רצינית כדי לעשות תיקונים ושיפורים, אולי בכיוון הזה של השילוב הגרמני.

אני רוצה לומר דבר שהובטח גם על-ידי חברי, חבר הכנסת עוזי לנדאו, וגם על-ידי – שאנחנו לא ניתן יד לחקיקה שתגרום לכך שראש הסיעה הגדולה ביותר יהיה באופן אוטומטי ראש הממשלה, משום שזו תהיה פגיעה במפלגות היותר-קטנות.

ראובן ריבלין (הליכוד):

בוטל, בוטל.

שר המשפטים י' ביילין:

נכון שזה עלה במשך הדיונים וזה היה אחד הרעיונות, אבל אנחנו מבינים מה המחיר שיצטרכו לשלם מפלגות קטנות, ולכן זה ירד מן הפרק.

אני מוכרח לומר באופן אישי, שאם החוק יעבור היום בקריאה שנייה ושלישית, מבחינתי זו תהיה המתנה היפה ביותר שאני יכול לקבל כאשר אני נפרד מן הבית הזה. אני רוצה להודות לכל מי שבמשך עשר השנים האחרונות עשה מאמצים כדי לבטל את הבחירה הישירה, גם לאנשי העמותה לביטול הבחירה, שחבר הכנסת ארנס עמד בראשה, גם לד"ר אריק כרמון במכון הישראלי לדמוקרטיה, שהיה בה הרוח החיה, לחברי-עמיתי עוזי לנדאו, שאתו הצעתי את הצעת החוק לפני שנים, והצלחנו להעביר אותה גם ברציפות, והוא עושה את זה רגע לפני שהוא נבחר לשר ואני רוצה לנצל את ההזדמנות כדי לברך אותו.

אנחנו יכולים, בזכות המאמץ המשותף הזה של הרבה מאוד אנשים, להגיע לכך שהיום החוק יעבור בקריאה שנייה ושלישית ואנחנו נשנה את פניה של הפוליטיקה הישראלית. נדמה לי שהיא ראויה לזה וגם זקוקה לזה. תודה רבה לך.

היו"ר ג' עזרא:

תודה ובהצלחה, שר המשפטים יוסי ביילין.

רבותי, תם הדיון. ההצבעה, כאמור, תהיה בשעה יותר מאוחרת.

# הצעת חוק דחיית שירות ביטחון לתלמידי ישיבות שתורתם אומנותם

# (הוראת שעה), התשס"א–2000

# (קריאה שנייה וקריאה שלישית)

היו"ר ג' עזרא:

רבותי, אנחנו עוברים להצעת חוק דחיית שירות ביטחון לתלמידי ישיבות שתורתם אומנותם (הוראת שעה), התשס"א–2000, קריאה שנייה ושלישית. יציג את החוק חבר הכנסת ראובן ריבלין, בשם ועדת החוקה, חוק ומשפט וועדת הכנסת.

ראובן ריבלין (בשם הוועדה המשותפת):

אדוני היושב-ראש, חברות וחברי הכנסת, הצעת חוק דחיית שירות ביטחון לתלמידי ישיבות שתורתם אומנותם (הוראת שעה), התשס"א–2001, מוגשת כאן לפניכם לאחר שהוכנה לקריאה שנייה ושלישית. הצעת חוק זו מהווה חלק מהצעת חוק שירות הביטחון (דחיית שירות לתלמידי ישיבות שתורתם אומנותם) (הוראת שעה), התשס"א–2000.

הצעת החוק נדונה בכנסת בקריאה ראשונה ביום ו' בטבת התשס"א, 3 ביולי 2000 למניינם, והועברה לוועדה המיוחדת לעניין חוק שירות הביטחון (דחיית שירות לתלמידי ישיבות שתורתם אומנותם) (הוראת שעה), הלוא היא ועדה שהוקמה לצורך טיפול בחוק טל, ונקראה להלן ועדת-טל.

בהתאם לסעיף 121 לתקנון הכנסת, אישרה הכנסת לפי הצעת הוועדה ביום י"א באדר, אתמול, התשס"א, 6 במרס 2001 למניינם, להביא לפני הכנסת חלק מהצעת חוק שירות ביטחון (דחיית שירות לתלמידי ישיבות שתורתם אומנותם) (הוראת שעה), התשס"א–2000, להלן: הצעת החוק המקורית, כך שבחלק הראשון שיובא לפני הכנסת יוסדר הנושא הנדון בהצעת החוק המקורית למשך שנה או שנתיים, והחלק הנותר, קרי: ההסדר שיחול ביתרת התקופה שאליה מתייחסת הצעת החוק המקורית, יובא בפני הכנסת בנפרד, אם וכאשר אנחנו נמצא את הדרך לעשותו, או שנחליט להביא חוק אחר.

הצעת חוק זו מובאת כחלק ראשון של הצעת החוק המקורית. הצעת החוק מוגשת, בצירוף הסתייגויות, לקריאה שנייה ולקריאה שלישית, ביום י"ב באדר, היום, התשס"א, 7 במרס 2001 למניינם.

רבותי חברי הכנסת, אבקש להעיר את תשומת לבכם ולהפנות את תשומת לבכם לכך שהחוק מוגש בשתי גרסאות. גרסה אחת אומרת, שההוראה של אותו חוק, שאנחנו פיצלנו אותו מהחוק המקורי – חוק זה יעמוד בתוקפו עד תום שנתיים מיום פרסומו, או עד כניסתו לתוקף של החוק המסדיר את סוגיית שירות הביטחון של תלמידי ישיבות שתורתם אומנותם, לפי המוקדם. הגרסה השנייה אומרת, שחוק זה יעמוד בתוקפו עד תום שנה מיום פרסומו, עד כניסתו לתוקף וכו' וכו'. אני מבקש מחברי הכנסת, לאחר שישמעו את ההנמקות להסתייגויות, להצביע על החוק בגרסה אחת או בגרסה שתיים, וזאת מצוות הוועדה. תודה.

היו"ר ג' עזרא:

תודה. רבותי, אני מבקש לומר כאן, שיש קבוצות מסתייגים, וכל קבוצה קיבלה, על-פי החלטת ועדת הכנסת, זמן מוקצב. כל קבוצה תחליט כמה זמן ידבר כל אחד, אבל אני אפסיק את הקבוצה בסוף דבריה. הקבוצה הראשונה היא קבוצת חזן. אני רואה כאן את חבר הכנסת וילן – בבקשה. הזמן המוקצה לכם הוא 23 דקות, וכל מי שרוצה מקבוצה זו לדבר, יגיד לי כמה זמן לתת לו. אבו וילן, ארבע דקות לרשותך, בבקשה.

אבשלום וילן (מרצ):

כבוד היושב-ראש, כנסת נכבדה, ההסתייגות הראשונה שלנו לשם החוק מדברת על כך שבמקום דחיית שירות אנחנו מציעים לקרוא לחוק – אפליה, ולא במקרה. לצערי הרב, מה שקורה בחוק המוצע הוא סוג – ואני משתדל להיות זהיר בדברי, אבל הביטויים החריפים או הפחות-חריפים לא יעדנו את הכוונה – של תשלום פוליטי מודע שהחברה הישראלית החליטה לשלמו למגזר החרדי זה 52 שנה, ובניגוד גמור למה שרצה בשעתו ראש הממשלה הראשון, דוד בן-גוריון, כאשר דובר על כמה מאות תלמידי ישיבה שישוחררו משירות. הגענו היום לפטור גורף, סיטוני, לא צודק, לא הוגן, כאשר אנשים אינם יכולים לצאת לשוק העבודה גם לאחר שסיימו את חוק לימודיהם, שכן אינם משרתים בצבא, וחלק גדול מהם מהווה נטל על המערכת הכלכלית ואינו עובד.

כך אנחנו יוצרים חברה מעוותת, שיש בה אפליה ברורה בין דם לדם. יש כאלה שמשרתים בצבא, מסכנים את עצמם, ויש כאלה שדמם אדום יותר והם פטורים מחובת השירות הלאומי.

יותר מזה, האנשים הללו, לפעמים עד גיל 30 ויותר, כתוצאה מרצונם לדחות את השירות, אינם עובדים, אינם תורמים, ומי מממן אותם? בסופו של דבר, הקופה הציבורית. ואם לא הקופה הציבורית – הם אינם תורמים דבר לתוצר הלאומי הגולמי ויוצרים מערכת מעוותת מן הבחינה הכלכלית-החברתית, ושומרים על פער כלכלי בלתי נסבל בין האוכלוסיות במדינת ישראל.

חבר הכנסת רביץ אמר אתמול בדיון בוועדה המיוחדת דבר מאוד מאוד נכון – שאת עצם החוק קשה להם מאוד להסביר לאדם שהוא מחוץ למחנה שלהם. זה נכון. אני חושב, שהבעיה איננה התנצחות. הבעיה הבסיסית היא איך יוצרים באמת מצב, שאולי הוא בניגוד לתפיסתי. אני מוכן ללכת אתכם לפשרה, שבאמת יהיו כמה מאות בחורי ישיבות שלא ישרתו בצבא, בניגוד לעמדתי, אבל אני מכיר בצורך שלכם, באמונה שלכם, בצורך המיוחד הזה. אבל מדוע צריך פטור גורף לכולם? מדוע אי-אפשר לצאת לשוק העבודה בגיל 23-24? מדוע אתם חושבים שאפשר לקיים את הפדרציה הזאת של השבטים, כאשר שבט אחד כולו לא משרת, וחלוקת העול וההגנה על ביטחונה של ישראל, אינכם שותפים לה? – לא כמה מאות בחורי ישיבות, עשרות אלפים.

עומדים פה גופים ציוניים פר-אקסלנס, כמו הליכוד, כמו העבודה, ונותנים יד לתרגיל פוליטי מהסוג הגרוע ביותר. אני יודע שבפנימיותם ראש הממשלה הנבחר אריאל שרון מתקומם, אני יודע שראש הממשלה היוצא מתקומם, ובכל זאת אתם עושים יד אחת לצרכים פוליטיים ועושים מעשה שהוא בל-ייעשה מהבחינה המוסרית, שהוא לא צודק, שהוא לא הוגן, שהוא בעצם מקעקע את אושיות החברה הישראלית.

אני וחברי חברי מרצ נצביע נגד הדחייה הזאת – קראנו לזה אפליה, ולא במקרה – לשנה, לשנתיים, ואולי סוף-סוף פעם אחת נשב ולאחר מכן תבינו. אני היום בעד שירות לאומי לא כללי בחוק, התנדבותי בחוק – שמי שירצה ישרת. אבל מוכרחים להתחיל לטפל בפער הבלתי-נסבל בין אלה שנותנים לחברה שלוש וארבע שנים מהטובות בחייהם ובין כאלה שחיים על קופת הציבור ואינם נותנים דבר. תודה, אדוני היושב-ראש.

היו"ר ג' עזרא:

תודה. אני מבהיר לחברי הקבוצה, ברגע שתיגמרנה 23 דקות, נעבור לקבוצה השנייה. הביאו את זה בחשבון. חברת הכנסת ענת מאור, בבקשה.

ענת מאור (מרצ):

אדוני היושב-ראש, שאלת אותנו ואמרנו לך מראש, שאנחנו שישה חברי כנסת – ארבע דקות כל אחד.

אדוני היושב-ראש, חברות וחברי הבית, יצא שהכנסת נקלעה למצב שביום שהיא מכוננת ממשלה חדשה היא מטביעה במחטף כתם נוסף גם על התרבות הדמוקרטית שלנו, ועוד יותר – על השוויון בחברה הישראלית.

אין זה מקרה שעקרון השוויון אפילו לא מופיע בשום חוק-יסוד במדינה. אבל לעשות אפליה כזאת בוטה, בראש חוצות, ולתת לגיטימציה להשתמטות – וממי ניתנת הלגיטימציה הזאת? חברי הליכוד, אבדה לכם הבושה? אתם מכוננים ממשלה, נותנים מכתב התחייבות לחבר הכנסת ליברמן ולחבר הכנסת זאבי, מכתבים מחרחרי מלחמה. אריק שרון נבחר להיות ראש ממשלה בזכות מסר שהוא יביא שלום, וזו המחויבות שלו. אף שהתנגדנו בתוקף לבחירתו, אני מתפללת שטעינו. אבל יד אחת נותנת לגיטימציה לליברמן-גנדי שמצהירים ששלום הוא לא אפשרי; יד שנייה נותנת לגיטימציה היום בכנסת להשתמטות בדין לעשרות אלפי בני ישיבות.

חברות וחברי הבית, כנראה כבר שכחו. כל הנושא כולו התחיל מבג"ץ של סיעת מרצ, של חבר הכנסת אמנון רובינשטיין וחבר הכנסת לשעבר חיים אורון, ובעצם בג"ץ אמר לכנסת לחוקק על מנת להגביל את ההשתמטות. מה עושה הכנסת? 30,000, 40,000, 50,000, ואחרים ילכו להילחם?

סיעתנו לא רק שתתנגד לחוק, אלא כמו לגבי חוק דרעי, החוק העגום הזה שהכתים בכתם את המשפט ונתן דרור לאסירים שחטאו ופשעו, כך גם פה ניאלץ מייד להגיש חוק לביטול החוק.

אני רוצה לומר, חברות וחברי הבית, החוק הזה מצטרף לשרשרת מחדלים קשים ביותר. כבר ציינתי את המכתב הנוראי הזה לישראל ביתנו. אני רוצה לציין את מספר השרים. השולחן הזה הוא לא עניין דקורטיבי. חבר הכנסת רן כהן, אתה זוכר דבר כזה מאז אתה בכנסת? בכל ממשלות ישראל לא היה דבר כזה. אלה אנשים שרק לפני שנה וחצי עמדו וזעקו על בזבזנות, על אי-אמון בציבור, על הזלזול, ועכשיו במחטף – מינוי כזה של שרים.

אני רוצה להזכיר לכם, הכתבות שקראנו על ראש הממשלה שנבחר, על הקשר בין הון ושלטון, על העמותה שהוא יצר ועל כספים שהוא קיבל מחו"ל.

החוק הזה הוא חוק לדיראון, אם הכנסת תעביר אותו. סיעתנו תתנגד. אם ראש הממשלה, שהצביע נגד החוק, מתכוון היום לתמוך בו ומתכוון, חס וחלילה, לגרום להסלמה ולשלוח בחורים אחרים למלחמה, זה כתם שלא נאפשר אותו. תודה רבה.

היו"ר ג' עזרא:

תודה רבה.

# מסמכים שהונחו על שולחן הכנסת

היו"ר ג' עזרא:

הודעה לסגן מזכיר הכנסת.

סגן מזכיר הכנסת ד' לב:

ברשות יושב-ראש הישיבה, הנני מתכבד להודיע, כי הונחה על שולחן הכנסת החלטת ועדת האתיקה מיום י"ב באדר התשס"א, 7 במרס 2001, בקובלנותיהם של מר צבי גוטמן והתנועה לאיכות השלטון בישראל נגד חבר הכנסת מקסים לוי. תודה.

היו"ר ג' עזרא:

תודה.

# הצעת חוק דחיית שירות ביטחון לתלמידי ישיבות שתורתם אומנותם (הוראת שעה), התשס"א–2000

# (קריאה שנייה וקריאה שלישית)

היו"ר ג' עזרא:

חברת הכנסת נעמי חזן, בבקשה.

נעמי חזן (מרצ):

אדוני היושב-ראש, רבותי חברי הכנסת, החוק הזה, שבא להאריך בהוראת שעה את דחיית הגיוס, את הפטור לתלמידי ישיבות, הוא חוק בעייתי, שבג"ץ כבר אמר את דברו עליו. למעשה בג"ץ הורה לכנסת לחוקק חוק שעומד בנורמות הסבירות של כבוד האדם וחירותו ושל עקרון השוויון.

אדוני היושב-ראש, אני חברה בוועדה המיוחדת לעניין התיקון לחוק שירות ביטחון, ואני חושבת שהיינו תמימי דעים אם היית יכול להצביע על-פי מצפונך.

ערב הבחירות התבקשנו להאריך את הדחייה לתקופה של ארבעה חודשים וחצי בטענה שבגלל הבחירות אסור לעסוק בחקיקה חפוזה לעניין זה, אף-על-פי שהוועדה המיוחדת כבר ישבה כמעט שנה בנושא הזה, וניתנה ארכה של ארבעה חודשים וחצי.

מה קורה פה היום, אדוני היושב-ראש? בעוד כמה שעות תוצג הממשלה החדשה בראשות אריאל שרון, וכחלק מההסכמים הקואליציוניים הוחלט להעביר חוק שיאריך את הוראת השעה עד שנתיים תמימות. אין בין ההסכם הזה לבין המהות של הנושאים שאנחנו עוסקים בהם שום קשר.

חבר הכנסת רביץ, אתה בוודאי ער לעובדה, שהסיבה לכך שאנחנו נחפזים היום לחוקק את הוראת השעה הזאת היא הרצון לרצות גורמים מסוימים בקואליציה החדשה של ראש הממשלה הנבחר אריאל שרון.

אברהם רביץ (יהדות התורה):

מפלגת העבודה רצתה – – –

נעמי חזן (מרצ):

שכנראה תצביע נגד, אני מבינה, אדוני.

אברהם רביץ (יהדות התורה):

הרי עם הליכוד אין לנו בעיה. אנחנו יכולים להצטרף לממשלה צרה, ואז נעביר את החוק. אבל מפלגת העבודה – – –

היו"ר נ' חזן:

היא מונעת מכם, מפני שהיא מתנגדת. הבנתי.

ולכן אנחנו נדרשים בשעה זו, ממש דקות ספורות לפני הצגת הממשלה, להעביר את החוק הזה.

אברהם רביץ (יהדות התורה):

איזה חוק? זו רק הוראת שעה.

נעמי חזן (מרצ):

יש לי רק שתי שאלות, ואם אתה תוכל לסייע בידי, זה נהדר.

אני רוצה להבין מה זה הוראת שעה – האם הוראת שעה זה חודש, זה ארבעה חודשים, זה שנה, זה שנתיים?

אברהם רביץ (יהדות התורה):

עד שנתיים.

נעמי חזן (מרצ):

אז אני רואה שהוראת השעה הזאת זה שנתיים.

אברהם רביץ (יהדות התורה):

אם תעזרי לי, אנחנו גומרים את ועדת-טל בחודשיים, או אם לא תפריעי לי.

נעמי חזן (מרצ):

הרי אני לא ניסיתי להפריע לך בעבר ולא הצלחת.

ולכן, כנסת ישראל היום עושה היסטוריה בכל מיני מובנים, גם במובן שהוראת שעה, הגדרה חדשה – שנתיים.

אברהם רביץ (יהדות התורה):

עד שנתיים.

נעמי חזן (מרצ):

שנתיים, זו הבעיה הראשונה.

הבעיה השנייה, אדוני היושב-ראש, חברי הכנסת – חבר הכנסת רביץ, הבוקר היית בישיבת הוועדה המיוחדת, והונחה על שולחן הוועדה חוות דעת מלומדת של היועצת המשפטית לוועדה, במקרה זה עוזרת היועצת המשפטית, במסמך הזה שכותרתו: סוגיות חוקתיות בשאלת הבאת חלק מהצעת החוק לקריאה שנייה ושלישית. מועלות טענות לגבי מהות החקיקה, המידתיות שבה ותכליתה. אדוני היושב-ראש, אני יושבת בכנסת די הרבה זמן, אולי לא כל כך הרבה זמן כמו ידידי חבר הכנסת כהן, אבל תשע שנים הן לא מעט זמן. חוות דעת כזאת דורשת התייחסות.

חבר הכנסת ריבלין, אתה היית יושב-ראש בישיבה – – –

ראובן ריבלין (בשם הוועדה המשותפת):

מה זה, על חוות הדעת את מדברת?

נעמי חזן (מרצ):

בוודאי.

ראובן ריבלין (בשם הוועדה המשותפת):

לאחר שראינו את חוות הדעת כך ניסחנו את הצעת החוק.

נעמי חזן (מרצ):

אחרי שישיבת הוועדה הבוקר ארכה 23 דקות. לכן לא היה זמן לקרוא את חוות הדעת, שלא לדבר על לדון בה. הצעת החוק הזאת איננה חוקתית. אני מתארת לעצמי, שברגע שנחוקק את החוק הזה יוגש גם בג"ץ. בג"ץ יתבקש לתת את דעתו גם לגבי המידתיות של העניין, גם לגבי תכלית החוק, ובצדק, כי זה לא אחראי.

אדוני, אנחנו נצביע נגד.

היו"ר ג' עזרא:

תודה. חבר הכנסת רן כהן. אם לא יבוא מישהו נוסף, יש לך תשע דקות.

רן כהן (מרצ):

אדוני היושב-ראש, חברות וחברי הכנסת, נדמה לי שלא קרה הרבה מאוד שנים שהכנסת מתכנסת, ועוד בדחיפות ותחת לחץ ו-press, לא רק כדי להיכנע כניעה פוליטית לקבוצה מסוימת בחברה הישראלית, אלא כדי לרמות, להונות ולהוליך שולל את בג"ץ. זה מה שנעשה בחוק הזה, בואו נאמר את האמת. הרי מה בג"ץ אמר? שהוא מורה לכנסת, ולכן הוא המתין מפעם לפעם כדי שהכנסת תחוקק, שתיתן חקיקה ממשית, עניינית, שתיתן את הסמכויות הללו ואחרות לשר הביטחון כדי שיוחל בהתניות כאלה ואחרות, בעיקר כדי לקבוע מתי פוטרים משירות ומתי לא פוטרים משירות. אבל מה שנעשה היום הוא הונאה, זו עשיית צחוק מהבג"ץ.

לא זו בלבד שזו הונאה של בג"ץ, אדוני היושב-ראש, החוק הזה גם פוגע בגסות בעקרון השוויון. בהאריכו את הפטור והסמכות לשנה הוא כבר עובר את העבירה הזאת, אבל לשנתיים – על אחת כמה וכמה שכאן מדובר על תקופת זמן שכל עניינה הוא לא לתת שהות לכנסת כדי לחוקק אלא כדי לתת למשתמטים עוד שנתיים של השתמטות.

חברים יקרים, אני חייב לומר לכם, זה חוק שהוא לא רק אנטי-אזרחי ואנטי-לאומי ואנטי-חברתי, הוא גם אנטי-תורתי. חברות וחברי הכנסת, איפה נאמר: בפרוע פרעות בישראל, בהתנדב עם – בהתנדב עם – ברכו השם, איפה זה נאמר, במצע של מרצ? איפה זה נאמר – זה נאמר רק לחילונים?

ראובן ריבלין (בשם הוועדה המשותפת):

במצע של דבורה.

רן כהן (מרצ):

או בשירת דבורה. איפה זה נאמר, רבותי חברי הכנסת? ונוכל לומר את כל ההמשך של שירת דבורה, שכל-כולה היא הגנה על העם, על המדינה והגנה על המולדת.

שאול יהלום (מפד"ל):

ואיך יעל תפגע בסיסרא?

רן כהן (מרצ):

את זה תאמר לאברכים.

אדוני היושב-ראש, אני אומר לך, חיפשתי משהו שיאפשר להבין קצת את החוק הזה, ולא מצאתי אלא דברי טומאה וחרדה. אין בו שום דבר. אתה לוקח את עקרון השוויון, ואתה רואה שהחוק הזה קורע אותו לגזרים. אתה לוקח את ביטחון המדינה בשעת מצוקתה, ואתה רואה אנשים פשוט פראיירים. הולכים כל אחד לישיבה שלו, כל אחד למקומו, מצביעים בעד מגמה ימנית שיכולה להוביל למלחמה, קרוב לוודאי שתוביל למלחמה ולעימותים, והם מתחבאים בתוך החורים שלהם. הם יטיפו לנו על ביטחון המדינה וישלחו את האחרים למות על ביטחון המדינה.

צדק? פה יש צדק? יש איזה עיקרון לצדק שבו מבדילים בן דם לדם, בין דם חרדים לדם סתם אזרחים?

וגם השלום, חברות וחברי הכנסת, הלוא האנשים הללו – תסלחו לי – כמה שירבו כמותם, שיקבלו פטור משירות צבאי ופטור מכל נטל גם בתעסוקה וגם בעבודה וגם בפרנסה, וכמה שמשקלם יהיה יותר גדול באופן הנשכני והפרזיטי הזה, גם אין להם שום סיבה בעולם לעשות משהו לשלום, למה שהם יעשו לשלום? אין פה אפילו ציווי לשלום, אין מגמה לשלום, אין עניין בשלום, אחרים מתים על השלום.

שותפות חברתית? חברות וחברים יקרים, שמענו כאן נאומים חוצבי להבות על הקיפוח החברתי. מה זה אם לא לעשות שסע ענק – לא לעשות, זה כבר נעשה, רק השסע לא הפך לטוב, הוא הפך לקטסטרופה, לשנאה הכי עמוקה בין יהודים ליהודים, וזה עוד נעשה בשם היהדות. יש עבירה תורתית גדולה יותר מאשר לקרוע את העם היהודי לשנאה הזאת?

חברות וחברי הכנסת, אתם יודעים מה, כשאני כבר מגיע לדמוקרטיה, אני אפילו מתבייש לדבר. אל מי תדבר כאשר כבר עברו את כל העבירות האלה? איזו דמוקרטיה? כל הדמוקרטיה הזאת עכשיו מגויסת רק לעניין אחד, איך לסחוט את המתרצים מהליכוד והעבודה שמתרצים ללכת אתם עכשיו לכניעה המבישה, לחרפה הזאת, כדי לעשות את המעשה הזה. כלומר, דמוקרטיה היא לא ערך, היא רק כלי כדי להצדיק את הפרזיטיות ואת העריקה הזאת מהחלק בביטחון המדינה.

אדוני היושב-ראש, אני אומר לך, ואני אומר לחברות ולחברי הכנסת, צריך לזכור מה שהולך להיות פה. אני אומר לכם, היום אנחנו נמצאים במלחמה על קיומנו ועל הגנת מדינת ישראל ואזרחי מדינת ישראל, ותחת החסות והחיפוי של העובדה שאנחנו, היום, נמצאים בשעות מסוכנות כאלה קמה ממשלת אחדות לאומית כביכול כדי לעמוד מול בעיות הביטחון. אבל, בתוך זה הכניסו והבליעו את הבריחה מהשותפות בביטחון המדינה.

החוק הזה הוא חוק קרע לישראל, זה חוק קרע לישראל. החוק הזה עוד ישלמו עליו תשלומי ענק בקרע ושסע ושנאה ומשטמה בתוך החברה הישראלית, ומי שיהיו אחראים לזה לא יהיו רק החרדים; מי שיהיו אחראים לזה הם ראש הממשלה הנבחר אריק שרון, שותפיו במפלגת העבודה, מי שהולך אתו וכל מי שיצביע בעד החוק הרע הזה היום. תודה רבה, אדוני.

היו"ר ג' עזרא:

תודה. קבוצת שינוי, 23 דקות, אני מודד. כל אחד מכם יחליט כמה זמן הוא רוצה. אני אפילו לא מעיר לכם, אלא אם תבקשו ממני.

יוסף לפיד (שינוי):

אני רק מבקש שהשעון יעבוד.

היו"ר ג' עזרא:

השעון עובד יפה. כמה אתה רוצה? תגיד לי.

יוסף לפיד (שינוי):

חמש דקות.

היו"ר ג' עזרא:

חמש דקות, או.קיי.

יוסף לפיד (שינוי):

אדוני היושב-ראש, מן הדין שהכנסת תדע, שוועדת-טל, שישבה היום בנושא החוק הזה, קיבלה חוות דעת מהיועצת המשפטית או סגנית היועצת המשפטית שלנו, והמשתמע מחוות הדעת הזאת, ואני אומר לכם את זה כמשפטן, הוא שבג"ץ לא יקבל את החוק הזה. היא אומרת, שבג"ץ נתן ארכה לחקיקה זו של פטור זמני רק בגלל התירוץ שלא הספיקו לחוקק את חוק טל. אז לומר שדרושים לשם כך ארבעה חודשים כשהיו בחירות לראשות הממשלה, זה עוד יכול להתקבל על דעתו של בג"ץ, ואכן בג"ץ, ביושבו היום, התייחס לזה בהתאם. אבל זמן שהוא מעבר לסביר ומקובל לא יתקבל על דעתו של בית-הדין הגבוה לצדק, והרי אין כל ספק בכך, ששנה, לא כל שכן שנתיים לצורך חקיקת חוק טל, זאת המצאה ריקה מתוכן ומצוצה מהאצבע, תירוץ שאין מאחוריו ולא כלום.

התחרות בין העבודה, שרוצה לתת שנה, לבין הליכוד והחרדים שרוצים שנתיים, היא תחרות אומללה של שני הצדדים שחוטאים נגד החוק הקיים במדינת ישראל לפי פירושה של היועצת המשפטית, ואין שום ספק בכך שכך יהיה גם לפי פירושו של בית-המשפט העליון. לכן, מעבר לכל הוויכוח הענייני, אני מציע מאוד לכנסת שלא תתבזה בכך שבית-הדין הגבוה לצדק יבטל את אחד מחוקיה.

אך מעבר לכך, רבותי, איפה הבושה? איפה הבושה, לא רק של החרדים? איפה הבושה של העבודה ואיפה הבושה של הליכוד ואיפה הבושה של יתר שותפי הקואליציה? רבותי, אנחנו נמצאים תחת גל של טרור. רבותי, אנשים נהרגים יום-יום. רבותי, אין מספיק חיילים, אין מספיק חיילים. אנחנו שומעים דיווחים על כך שצריך להאריך את תקופת המילואים מפני שהמטלות הביטחוניות הן כה רבות וגדולות, ואז בא המחנה החרדי ואומר: 30,000 יהודים צעירים צריכים לקבל פטור מוחלט מהשירות הצבאי.

איפה הבושה, אני שואל אתכם? ולכן אמרתי אתמול כאן, ואני חוזר ואומר: האם ייתכן שיהודים יזלזלו עד כדי כך בעם היהודי, בביטחונה של מדינת היהודים? לא. הפתרון לתעלומה זו הוא שהם אינם יהודים. החרדים הם כת מוזרה ששרדה מימי הביניים, כמו הקראים והשומרונים. הם אינם יהודים, כי אם הם היו יהודים הם היו רוצים להגן על המדינה היהודית ולא להשתמש בכל מיני תירוצים כדי להשתמט מההגנה על המדינה היהודית.

לכן, אני מאשים אותם ומאשים את כל מי שמשתף פעולה. אני מאשים את המשת"פים של החרדים בכך שהם נותנים יד להשתמטות מהשירות בצה"ל, ואני רוצה להבין אותם פטריוטים במחנה החרדי שרוממות טובת המדינה תמיד בפיהם. איפה אתם כאשר מדובר בתפקיד הפטריוטי הראשון במעלה, וזה להגן על המדינה. אז אין פטריוטיות, אז אין אהבת מולדת, אז יש השתמטות תחת מסווה של חוק.

זה לא חוק, רבותי, זאת בושה, בושה רבתי. ואני קורא לכל מי שאוהב את המדינה הזאת שיצביע נגד החוק הזה, מפני שהחוק הזה מתעלם מהצורך הבסיסי של המדינה, וזה קיומה של ישראל, של המדינה היהודית שבשמה הם משתמטים מהשירות בצה"ל.

היו"ר ג' עזרא:

תודה רבה. הדובר הבא, חבר הכנסת אברהם פורז, בבקשה. כמה דקות יש לך?

אברהם פורז (שינוי):

ארבע.

היו"ר ג' עזרא:

ארבע.

אברהם פורז (שינוי):

אדוני היושב-ראש, רבותי חברי הכנסת, בעולם המערבי של היום רוב המדינות עברו לשירות צבאי על בסיס התנדבותי, צבא שכיר. כך עשתה בריטניה, כך עשתה ארצות-הברית. עדיין יש מדינות, כמו גרמניה, שמגייסות את הצעירים לשנה אחת של שירות בצבא. מדינות אחרות, גם בסקנדינביה, עברו, חלקן, לשירות על בסיס התנדבותי. ישראל בכל זאת, בשונה ממדינות אחרות, ממשיכה להחזיק צבא על בסיס של שירות חובה, ולמה אנחנו עושים את זה? מה, משום שאנחנו יותר מיליטריסטים מאחרים? משום שאנחנו זוכרים את יהושע בן נון? לא. ישראל היא מדינה הנמצאת באיום קיומי, מדינה שמוקפת בצבאות זרים חזקים, וכדי להגן על קיומה של המדינה אין מנוס מלקיים צבא חזק, והצבא הזה חייב להיות צבא חובה, צבא סדיר, כי מיטב הנוער משרת בצבא.

במדינות שבהן השירות איננו שירות חובה, יש פיחות ברמת הצבא, אוכלוסיות חלשות באות לשם, אנשים שלא מוצאים את מקומם במקומות אחרים הולכים ומשרתים בצבא.

כל הדברים האלה היו נכונים גם לפני חצי שנה, אבל במחצית השנה האחרונה המצב החמיר, ואנחנו יודעים שהיום ביחידות מילואים נדרשים האנשים שפעם אמרו להם תשרתו אחת לשנתיים 35 יום – מדברים היום על שירות של 45 יום כל שנה. היתה כוונה לקצר את השירות הצבאי בארבעה חודשים, ולא מקצרים את השירות. ודובר על זה שיהיו הנחות לאלה שנישאו ולאלה שהם סטודנטים, וימצאו להם כל מיני פטורים וכל מיני הסדרים – כל העסק הזה מבוטל.

ואז אני שואל, איך יכול להיות שקבוצה מסוימת באוכלוסייה לא תורמת למאמץ הזה, לא תורמת בכלל למאמץ הזה? אז יאמרו: לא יכול להיות, אי-אפשר ללמוד תורה ולשרת בצבא. ובכל זאת יש ישיבות הסדר שמשלבות לימודים תורניים עם שירות בצבא, למה הציבור החרדי לא יכול לאמץ את המודל הזה?

יאמרו לנו, יש 100 עילויים, 200 עילויים, 300 עילויים. אתם יודעים מה? 1,000 עילויים, שהם כל כך גדולים בתורה, שאפילו הפטנט של ישיבת הסדר לא טוב בעבורם. אבל יכול להיות שמגזר שלם לא משרת בצבא? מה, כולם עילויים? כולם חייבים לעשות את זה? הרי אנחנו יודעים שעילוי זה עילוי ושירות בצבא לפעמים הוא עבודה פשוטה יחסית.

לכן, אדוני היושב-ראש, האמת היא שבאיזה מקום אני בא לציבור החרדי בתביעה מוסרית, כי אני לא יודע איך אפשר לחיות במדינה שאתה אמור להיות חלק ממנה, חלק מהעם שלה, ולא לקחת חלק בדבר הכי חשוב, בהגנה על ביטחונה וקיומה. נכון שגם תשלום מסים זה חשוב ונכון שגם שמירת הניקיון זה חשוב, אבל באיזה מקום זו חובה בסיסית של אזרח נאמן למדינתו.

לא הייתי רוצה להגיע למצב שיש מערכת של כפייה. אני חושב שדווקא הציבור החרדי היה צריך להחליט, שמתוך הזדהות עם המדינה רוצים שיהיה איזה שירות. אבל בכל מקרה אני לא יכול להבין את המפלגות החילוניות, שפעם אחר פעם – ואני לא בא בטענות לליכוד, כי ראינו מה עשה אהוד ברק. ומי שמדבר היום מטעם מפלגת העבודה ומציג את עצמו כצדיק גדול, איננו צדיק, כי היינו פה לפני חצי שנה. ואותו אהוד ברק שהציע בכנסת הקודמת את החוק לגיוס תלמידי ישיבות, הוא גם האיש שהביא לנו את החוק שמבטל את הכול. ושוב גייס ושוב ביטל. אני לא בא בטענות לליכוד, אבל באיזה מקום זה מעשה לא מוסרי, זה מעשה לא צודק.

יש מפלגות כמו ש"ס, שחלק גדול מהציבור שלה הוא בכלל לא ציבור חרדי, אלא ציבור מסורתי שמצביע לש"ס – –

נסים זאב (ש"ס):

אותו רוב שאתה מדבר עליו משרת בצבא.

אברהם פורז (שינוי):

– – מתוך מחאה חברתית. אני לא יודע למה ההנהגה הזאת חייבת להמשיך בדבר הזה – – –

נסים זאב (ש"ס):

יש רק קומץ קטן של בחורי ישיבות.

אברהם פורז (שינוי):

זה לא קומץ קטן – –

נסים זאב (ש"ס):

אולי 30,000.

אברהם פורז (שינוי):

זה לא קומץ קטן. אתה יודע, חבר הכנסת נסים זאב, שראש אכ"א אמר – – –

נסים זאב (ש"ס):

– – – 30% שלא משרתים – – – 70% משרתים.

אברהם פורז (שינוי):

זה לא נכון. ראש אכ"א – ראש אגף כוח-אדם במטכ"ל – אמר, שאם הציבור החרדי היה משרת בצבא, היה אפשר לקצר את השירות הסדיר בארבעה חודשים לכולם, וגם היה אפשר לקצר באופן משמעותי את מספר ימי המילואים. אתם חייבים לשאת בנטל כמו כל אזרח אחר במדינה.

היו"ר ג' עזרא:

תודה. חברת הכנסת יהודית נאות, בבקשה.

יהודית נאות (שינוי):

אדוני היושב-ראש, עמיתי חברי הכנסת, לפני כמה חודשים נחשפה בפני תופעה: בקרב המשתחררים מגיוס על בסיס של סעיף נפשי יש פי-חמישה מן החרדים שמועמדים לגיוס לעומת שאר המועמדים לגיוס. אני תהיתי האם באמת יש בקרב החרדים איזה פגם גנטי שמביא לכך שפי-חמישה מהמועמדים שלהם לגיוס, לעומת שיעור המועמדים האחרים, לוקים בנפשם. הלכתי וקראתי בספרי הרפואה ובכל המחקרים על הפיצוח של הגנום האנושי, ולא מצאתי את הגן הפגום הזה.

אבל כן מצאתי, שזו תופעה שמי שאחראי לה הם אלה שיושבים פה היום ושולחים אחרים לסכן את נפשם, שולחים אחרים חלילה להיפגע על הגנתם הם. ואני סבורה, שלפחות המעט שבמזער הוא, שלא תצביעו. אל תשלחו אחרים לעשות את מה שאתם אינכם חפצים לעשות. לפחות את היושרה המינימלית הזאת – תנו לציבור המשרת להחליט כמה מכם הוא יפטור, כמה הוא ירשה שתורתם תהיה אומנותם. אבל סעיף נפשי זה לא תורתו אומנותו. זה פשוט השתמטות לשמה.

אני רוצה לעמוד על נקודה נוספת. האם חיילי ישיבות ההסדר הם פחות יהודים מכם? אני מסירה את כובעי בפניהם. הם פחות יהודים? מילא, רחמנא ליצלן, סיעת שינוי החילונית משרתת, אבל חיילי ישיבות ההסדר, במה הדם שלהם שונה משלכם?

ואיך אתם מעזים לבוא פה בעיתוי אומלל כזה, כאשר כל העיתונות מלאה על כך שאנחנו עומדים בפני הסלמה? אנחנו לא במשחק, בחוץ עולם אחר. אנשים פוחדים לצאת למסיבות הפורים, ילדים לא מורשים לחגוג מחשש, אבל פה, בפנים הבית, בבועה הזאת, יושבת קבוצה, בעיתוי אומלל – אני לא מבינה איך אתם מסתכלים בראי, ואני בהחלט לא מבינה איך אתם יוצאים לרחוב. לפחות אל תצביעו שאחרים ילכו לקרב.

היו"ר ג' עזרא:

תודה רבה. חבר הכנסת יוסף פריצקי, בבקשה.

משה גפני (יהדות התורה):

מי ישמיץ אותנו יותר, אתם או מרצ? בואו נראה.

היו"ר ג' עזרא:

מרצ כבר דיברו, הפסדת.

יוסף פריצקי (שינוי):

אדוני היושב-ראש, חברותי וחברי, כיוון שהרב גפני עוסק כאן בהסתה, אני מבקש לעסוק ביהדות.

משה גפני (יהדות התורה):

אני בודק מי מסית יותר.

יוסף פריצקי (שינוי):

ואני מבקש להביא לפני הבית הזה מהלכות מלכים של הרמב"ם – פרק ה', הלכה א' והלכה ד'. וכך אומר הרמב"ם, "הנשר הגדול": "מהי מלחמת מצווה? זו מלחמת שבעה עממים ומלחמת עמלק" – ועכשיו באה הפסקה החשובה – "ועזרת ישראל מיד צר שבא עליהם". עוד הפעם: "ועזרת ישראל מיד צר שבא עליהם". אין צר שבא עלינו עכשיו? מה, זו מלחמת רשות? מה, אנחנו נלחמים כי אין לנו מה לעשות בחיים? או שמא בכל יום ויום עומדים עלינו לכלותנו? במלחמת מצווה הכול יוצאים, אפילו חתן מחדרו וכלה מחופתה, ולא כל שכן תלמידי חכמים. מה, לא מלחמת מצווה היא זו? מה אנחנו עושים כאן, מתאמנים בנשק? סתם?

אבל אגיד לכם, רבותי חברי הכנסת, איפה השבר הגדול. כי מי שאמון על הציונות הדתית, למשל אביו של מי שהיה נשיא המדינה, הרב הרצוג, זיכרונו לברכה, פסק ואמר, שגם תלמידי חכמים יוצאים להילחם, זולת המצוינים שבהם, קרי, מכסה. הם יוצאים להילחם. אבל מי שבא מן הזרם החרדי, שלגביו הציונות היא טומאה והמדינה הזאת לאו מדינה היא והוא איננו רוצה בה, וכל הווייתה לצנינים בעיניו, מנצל גם את היהדות בשביל להשתמט.

ולכן אין לי שיח ושיג עכשיו בעניין הזה עם חברי הכנסת של המפלגות החרדיות הלא-ציוניות. אבל אליכם יש לי מלה, חבר הכנסת יהלום וידידי חבר הכנסת אורלב, וידידי חבר הכנסת ביבי, אליכם, אנשי הציונות הדתית, אנשים שהקימו את ישיבות ההסדר, אנשים שמשלבים תורה ועבודה, אנשים שאומרים לבנים שלהם: לכו לטוב ביותר. אז אולי אנחנו לא רואים עין בעין מבחינה מדינית, אבל אתה יודע משהו, חבר הכנסת יהלום, גם אני גאה בכך שתת-אלוף אלעזר שטרן חובש כיפה. אני מאוד גאה בזה, ולוואי שיהיו עוד. ואתם נותנים יד לעוולה הזאת? אתם נותנים יד לדבר הזה? בשם מה? איך מלאכם לבכם לעשות כדבר הזה?

אם באמת ציונים דתיים אתם, עכשיו הוא הרגע. היום אתם צריכים לקום ולומר, לא ניתן יד לעוולה המתמשכת הזאת. תודה רבה.

היו"ר ג' עזרא:

תודה רבה. חבר הכנסת מודי זנדברג. אתה האחרון מקבוצת לפיד?

אליעזר זנדברג (שינוי):

אדוני היושב-ראש, רבותי חברי הכנסת, לאחר שהאזנתי בקשב לדברי חברי חבר הכנסת פריצקי, שפנה בדברים של טעם לנציגי המפד"ל כאן בכנסת, אני רוצה לומר מלה על נציגי המפלגות האחרות, אלה שלא נמצאים כאן בדיון, שאתמול בערב, כאשר הצבענו בעניין אחר של חוק טל, פשוט ברחו, נעלמו כלא היו. אולי אנשי מפלגת העבודה הלכו לתפור חליפות ולא מצאו לנכון להיות כאן באותו זמן ולהצביע, אבל אני רוצה לפנות אליהם, וגם אל החברים מן הליכוד.

הצלחתם להתגבר על מחלוקת פוליטית. הצלחתם להביא ימין ושמאל פוליטי מסורתי יחד אל ממשלת אחדות. הצלחתם – אני חושב, עוד נראה בהצבעה שתהיה בעוד כמה שעות, אבל בעיקרון הצלחתם – לגשר על פערים שקשורים לתהליך שלום, למדיניות החוץ של ישראל, ולהגיע למכנה משותף.

ולממשלה שאתם רוצים להקים קוראים ממשלת אחדות לאומית. אני אומר לכם, שאתם מתחילים רע מאוד. מתחילים רע מאוד, כי ממשלת האחדות שלכם משקפת אחדות אולי פוליטית כאן בבית, אבל המעשה הראשון שהיא עושה ערב הקמתה הוא מעשה מנוגד לקונסנסוס ולרצון של רוב הציבור בישראל, שאומר שצריך לגייס את בחורי הישיבות.

אני אומר משהו רחב יותר: הציבור בישראל יודע וסבור שצריך לגייס ולהחיל את העיקרון של שירות צבאי או שירות לאומי על כל אזרחי ישראל. זה הקונסנסוס במדינת ישראל, ובשם הרעיון הזה זכתה מפלגת העבודה למנדטים רבים, ובשל קשר הדוק מדי עם הנציגים של המפלגות החרדיות אני מאמין שהליכוד סבל בבחירות האחרונות. אתם יודעים שהדברים שאני אומר כאן הם האמת, וזה דבר שהעם רוצה, אבל משיקולים מסוימים של קואליציה אתם כאן עכשיו, דקה לפני שאתם מקימים את הממשלה הזאת, בוחרים ללכת בדרך אחרת.

וכפי שאהוד ברק שגה וטעה כשהוא בחר בדרך של ברית עם ש"ס למן היום הראשון, כך אתם שוגים וטועים בכך שאתם סומכים ובונים על ש"ס כגורם המאחד, כדבק, כאלמנט המרכזי שמשלים את התמונה של ממשלת האחדות הזאת. בסופו של דבר התוצאה תהיה אותה תוצאה. ובסופו של דבר כולכם תשלמו את המחיר הציבורי, כי הציבור בישראל לא ישכח את שאתם עושים כאן היום.

על-פי השעון ולוח הזמנים המקורי, בעוד 20 דקות היינו אמורים להתכנס כאן לטקס חגיגי. אני יודע שהעניין הזה נדחה בשעה, אולי שעה ו-20 דקות. עוד לא מאוחר מדי. תשנו את החלטתכם זו, תצביעו אחרת, תבטלו את חוק טל, תנו ביטוי למה שהציבור באמת רוצה – גם אחדות, אבל גם שירות צבאי ולאומי. תודה.

היו"ר ג' עזרא:

תודה רבה. רבותי, אנחנו מתחילים עכשיו עם קבוצת המפד"ל. יש לכם עשר דקות, ואתם תחליטו כמה זמן כל אחד מכם ידבר.

היו"ר ר' זאבי:

חבר הכנסת שאול יהלום, בבקשה.

שאול יהלום (מפד"ל):

כל אחד מחברינו ידבר שתי דקות, אלא אם כן אחר כך נשלים.

אדוני היושב-ראש, חברי הכנסת, חבר הכנסת פריצקי, יפה ציטטת, ואני מודה לך על שפתחת את דבריך בציטוט מהרמב"ם. זו עמדת המפד"ל. המפד"ל טוענת ומחנכת ופועלת, שגם בני הישיבות ישרתו בצבא, משום שאנחנו נמצאים במלחמת מצווה. ייסדנו ישיבות משולבות וייסדנו מכינות קדם-צבאיות, ובנותינו משרתות בשירות לאומי וחלקן הקטן בצבא. לצערנו הרב, אנחנו גם פוקדים את בתי-הקברות.

השאלה שעומדת היום לדיון היא אם לקיים את ועדת-טל, שעסקה בנושא של החרדים בעיקר. בוועדה בראשות השופט צבי טל ישבו מכל קצות הקשת, לרבות ראשי אכ"א לשעבר, והגיעו למסקנות. משום מה הכנסת לא יישמה את מסקנות ועדת-טל. השאלה היא אם לתת לה עוד צ'אנס ליישם אותן. לכן המפד"ל מצביעה בעד שנה אחת ולא בעד שנתיים, כי אנחנו נגד הפטור הגורף ויש לנו כמה תביעות קשות לשינויים במסקנות ועדת-טל.

באופן עקרוני – צריך ליישם את עקרונות ועדת-טל. לכן, עם כל עמדתנו הבסיסית בעד שירות ושילוב לימוד התורה, היום נצביע בעד ארכה של שנה אחת ליישום מסקנות ועדת-טל. אני מקווה שעמדתנו אכן תתקבל ולא יתפרס העניין על שנתיים, שפירושן גמר הקדנציה. יש לי עוד הרבה לומר, אבל יש לנו רק שתי דקות. תודה רבה, אדוני.

היו"ר ר' זאבי:

תודה. חבר הכנסת חיים דרוקמן – אינו נוכח. חבר הכנסת יגאל ביבי, בבקשה.

יגאל ביבי (מפד"ל):

כבוד היושב-ראש, כנסת נכבדה, אני בעד חוק טל אשר מסדיר את נושא הגיוס. הגיע הזמן להסדיר את הנושא ולאפשר לאלה שלא רוצים ללמוד תורה לצאת לעבודה.

אני רוצה לומר את דעתי – אני צופה, שבעוד עשר שנים רוב צה"ל יהיה חרדי. רבותי, הדתיים והחרדים בעזרת השם ימשיכו לקיים את מצוות "פרו ורבו". למדתי מבן אחותי, שהיה המ"פ הראשון של הגרעין החרדי, שהם חיילים נהדרים ויש להם מוטיבציה, ואם נותנים להם את התנאים – אוכל כמו שצריך ורמה מוסרית ולימודי תורה – יש להם מוטיבציה גדולה. לכן אני גורס, שאם יישמעו פה דברי נאצות והשמצות נגד החרדים, נגד המשתמטים, אנחנו נרחיק את היום שבו הם יהיו עיקר הצבא שלנו. לכן אני חושב, שצריך ברוח טובה, בהבנה, כי זו סוגיה רגישה, ולא בצורה של כפייה.

אבל איזו בושה כאן בכנסת הזאת. 27 חברי כנסת דתיים, לא היה בתולדות ישראל דבר כזה, 27 מפולגים, לא מאוחדים, מתבזים. שנה לא מספיקה לנו כדי להעביר את חוק טל? אנחנו צריכים שנתיים? אם היינו 27 מאוחדים, היינו אומרים שבתוך שלושה חודשים, בתוך חודשיים. אבל, לצערי, כל אחד מאתנו מושך, כך שאני נדהם היום – באתי בשמחה להצביע על שנה, ופה אומרים שנתיים – למה, מה קרה? 27 חברי כנסת דתיים, אבל מפולגים, והפילוג אוכל כל חלקה טובה אצלנו.

אני חושב שלימוד התורה הוא אחד הערכים החשובים ביותר לעם היהודי. אני רוצה לומר לכם, שאני אישית מהרהר בזה. יש לי בן שהוא קצין גבוה בצה"ל, וכשאני רואה אנשים בני-תורה אני אומר: למה לא יכולתי להשפיע עליו שיהיה בישיבה. אני שמח שהוא מקיים את מצוות הגיוס, אבל בתוך תוכי – אם היה יכול ללמוד בישיבה ולהיות תלמיד חכם, לא הייתי גאה פחות. אני מקווה שאוכל לחנך את הבן הצעיר ללמוד בישיבה. אני יהודי דתי ואני מאמין שערך לימוד התורה הוא כל כך חשוב. יש מחלוקות בינינו, אבל אין לצאת נגד לומדי התורה. בכל אופן, זה ערך חשוב בעם ישראל.

היו"ר ר' זאבי:

תודה. חבר הכנסת זבולון אורלב, בבקשה.

זבולון אורלב (מפד"ל):

אדוני היושב-ראש, חברי הכנסת, דרכנו, דרכה של הציונות הדתית, דרכה של תנועת "בני עקיבא", הקיבוץ הדתי, דרך תורה ועבודה, היא דרך השילוב בין ספרא לסייפא – דרך השילוב של תורה ועבודה, של לימוד תורה יחד עם שירות בצה"ל. על-פי השקפתנו, השירות בצה"ל הוא חלק ממצווה דתית. זה לא כורח בל יגונה, אלא חלק ממצווה דתית, באשר למדנו מרבותינו שמדינת ישראל היא ראשית צמיחת גאולתנו ולכן אנחנו חוגגים את יום העצמאות בשם ובמלכות ואומרים "הלל" ו"שהחיינו" וחוגגים את יום ירושלים. זאת המחלוקת שלנו עם היהדות החרדית.

לכן, כך אנחנו מחנכים את ילדינו. ברוך השם, ילדינו ותלמידינו הם תלמידי חכמים גדולים, ויש ביניהם ראשי ישיבות מפורסמים וידועים ששירתו בצה"ל, דיינים ורבני ערים. עם זאת, יש לנו קצינים גבוהים בצה"ל בדרגות השדה של מג"דים ומח"טים. אמרו לי, שבקורס מ"פים 50% הם חובשי כיפות סרוגות. אנחנו בהחלט מברכים על הדבר הזה. לכן, ישיבות ההסדר, המכינות הישיבתיות לצה"ל והכוללים הציוניים הם תפארתנו, ואנחנו רואים בהם את תיקון העולם.

חוק טל – אני מדגיש: על תיקוניו שדרשה המפד"ל – הוא פשרה ראויה. חרף המחלוקת שלנו עם העולם החרדי, אנחנו איננו סבורים שניתן לכפות בכוח גיוס על החרדים. חבר הכנסת פריצקי, אנחנו סבורים שאי-אפשר לכפות גיוס בכוח. אלה דברים שצריך להגיע בהם להבנה. אלה מחלוקות אידיאולוגיות, ואני מציע לעצמנו ואומר שהכול צריך להיעשות בהידברות ובהבנה. אי-אפשר שרכבת שנוסעת בכיוון אחד – פתאום לשנות כיוון ב-90 מעלות, שכן היא מתהפכת.

יוסף פריצקי (שינוי):

חבר הכנסת אורלב, זו משנה אחרת, אבל הרי בסוף, גם בעניין אחר, כתוב: כופין אותו עד שאומר רוצה אני.

זבולון אורלב (מפד"ל):

לא בכל דבר.

יוסף פריצקי (שינוי):

– – – רוצה אני.

זבולון אורלב (מפד"ל):

אדוני, לא בכל דבר. לא בכל דבר. לכן, הגיוס צריך להיעשות מתוך הבנה.

משה גפני (יהדות התורה):

– – –

היו"ר ר' זאבי:

חבר הכנסת גפני, זמנו מוגבל, ואתה גוזל לו זמן.

משה גפני (יהדות התורה):

שיגיד את הדברים שלו – שלא יגיד מהמשנה.

זבולון אורלב (מפד"ל):

לכן, כפי שגם אמרו שני קודמי, אנחנו רוצים לקדם את חוק טל על תיקוניו, כי חוק טל כמו שהיה בקריאה הראשונה, אנחנו נמנענו – חלקנו לפחות נמנע. צריך לעשות בו תיקונים נוספים, כדי להסדיר את העניין. לכן, איננו רוצים למשוך את העניין. לכן לא נתמוך בשנתיים. שנתיים הן המשך התחמקות והמשך סחטנות. זה דבר שצריך לתקן אותו. לכן, אנחנו נתמוך אך ורק בשנה. זה איתות שיהיה לכנסת, לממשלה – שהיא לא ממשלת אחדות, כי הציונות הדתית היא לא חלק מהממשלה הזאת, הממשלה הרחבה, החלקית הזאת – שהיא תשלים את הצעת החוק.

היו"ר ר' זאבי:

תודה לחבר הכנסת אורלב. אחרון הדוברים מקבוצת המפד"ל הוא חבר הכנסת נחום לנגנטל. הוא איננו?

זבולון אורלב (מפד"ל):

הפסדנו עוד שתי דקות.

היו"ר ר' זאבי:

אם הוא איננו, נשארו לך עוד שתי דקות של הקבוצה שלך. בבקשה.

זבולון אורלב (מפד"ל):

אדוני היושב-ראש, אני פותח שוב. חברי הכנסת, חבל שחברי, חבר הכנסת נחום לנגנטל, לא נמצא כאן. אני רוצה לומר, שמסלול ישיבות ההסדר יקבל פעם ראשונה ביטוי בחוק טל. זה חלק מהתיקונים שאנחנו מבקשים שייעשו בחוק טל, על מנת שחוק טל לא יהיה מסלול לפטור גורף של בחורי ישיבות חרדיות אלא גם יעניק מעמד ואת ההטבות והתנאים הדרושים לבחורי ישיבות הסדר.

אני לא יודע מה הציבור יודע. בחור ישיבת הסדר עובר מסלול של חמש שנים, שחלק מהן הוא שירות מבצעי וחלק שירות ללא תשלום, על כל המשתמע. במשך חמש השנים ההורים שלנו צריכים לשלם לישיבת ההסדר סכומים של עד כדי 10,000 שקל לשנה, כדי שתהיה לו הזכות ללמוד בישיבת הסדר ולשרת בצה"ל. רק לאחרונה אנחנו מתקנים שיהיה פטור מתשלום דמי בריאות, כמו כל חייל בצה"ל. זה אבסורד, שהוא נמצא בתקופת של"ת, ופה מדברים על כך שבתקופת של"ת רוצים שהוא ישלם דמי בריאות.

לכן אנחנו מבקשים שחוק טל יעבור לפי התיקונים, ויעבור גם תיקון של הגיל. לא יעלה על הדעת שבגיל 23 אדם יקבל פטור גורף. הרעיון של שנת הסתגלות הוא רעיון ראוי, אבל לא בגיל כל כך מוקדם. הרי אנחנו לא פראיירים. מי שהולך לישיבת הסדר, שזה חמש שנים, יוצא בגיל 23, ומי שלומד בישיבה ולא משרת יוצא בגיל 23, וזה יוצא עם שירות וזה יוצא בלי שירות. זה לא יכול להיות. מדינת ישראל חייבת להעדיף את מי שבחר במסלול שבו הוא גם לומד וגם משרת בצה"ל. אלה שני התיקונים העיקריים שאנחנו מבקשים.

על-פי הבנתי, נוכל לשכנע את חברינו מאגף החרדים, שאנחנו מכבדים אותם מאוד, כי בלימוד התורה כולנו לומדים באותו בית-מדרש. כולנו לומדים אותה גמרא, אותם ראשונים ואותם אחרונים. אנחנו סבורים בהחלט, שהכול צריך להיעשות בהידברות ובהבנה, ואין לכפות את הגיוס. הוויכוח הוא ויכוח. דרכנו היא – – –

היו"ר ר' זאבי:

תודה לחבר הכנסת אורלב.

זבולון אורלב (מפד"ל):

אני מקווה, שנוכל לשכנע. תודה רבה.

היו"ר ר' זאבי:

תודה. חבר הכנסת מיכאל קליינר, בבקשה. אחריו – חבר הכנסת טלב אלסאנע.

מיכאל קליינר (חרות – התנועה הלאומית):

יש לי 12 דקות.

היו"ר ר' זאבי:

12 דקות.

מיכאל קליינר (חרות – התנועה הלאומית):

אדוני היושב-ראש, חברי הכנסת, עד לא מזמן תמכתי בחוק טל, אבל לאחרונה צצו אצלי מחשבות שניות. אני ידוע כמי שאינו עוין את הציבור החרדי, וודאי שאיננו עוין את הדת היהודית. דווקא משום כך יהיה לי קשה מאוד לתמוך הפעם בחוק טל.

לאחרונה עשיתי מאמץ לבחון את דעת ההלכה עצמה בנושא גיוס תלמידי חכמים בשעת מלחמה, ומצאתי דברי חוכמה רבים ומאירי עיניים בנושא זה בספר "אור הרעיון" שכתב הרב מאיר כהנא, השם ייקום דמו. כך כתב הרב כהנא: "שני מיני תלמידי חכמים הם. האחד שתורתו אומנותו – – –

מוחמד ברכה (חד"ש):

תלמיד חכם אתה. תלמיד חכם.

מיכאל קליינר (חרות – התנועה הלאומית):

תלמיד חכם, רב, חבר כנסת, יהודי טוב.

מוחמד ברכה (חד"ש):

– – – של כהנא.

מיכאל קליינר (חרות – התנועה הלאומית):

נכון.

"האחד שתורתו אומנותו, ששקוע ראשו ורובו – כולו – בתלמוד תורה ואינו יוצא ממחיצתה". מהו הסוג השני של תלמידי חכמים? כותב הרב כהנא כך: "ויש תלמיד חכם אחר שאין תורתו אומנותו, ותלמיד חכם כזה מפסיק לכל מצוות עשה שבגופו ושעוברת, ואפילו מדרבנן".

היות שאינני מכריז, חס וחלילה, מלחמה על תלמידי חכמים בישראל, והיות שאני רגיש לקדושתה של תורת ישראל, בדקתי כיצד מתייחסת ההלכה לשאלה, אם תלמידי חכמים חייבים במלחמת מצווה. כך כותב הרב כהנא: "מלחמת מצוה, שהיא מצוה כללית, ושעתידו של עם ישראל תלוי בה, כל תלמיד חכם שאין תורתו ממש אומנותו – שאינו יושב יומם ולילה על התורה בלי לעבוד, להתפרנס ובלי לנפוש בתקופות נופש כלשהן – חייב לבטל ולהפסיק את מצות תלמוד תורה כדי להתעסק במלחמת מצוה".

במונחים של ימינו משמעות הדבר היא, שכל תלמיד חכם שיוצא לחופשות בין הזמנים של הישיבות החרדיות אינו עונה על הקריטריון של מי שתורתו אומנותו. כל חרדי שלומד בכולל ומפסיק מתלמודו לצורכי פרנסה, אינו עונה על הקריטריון של מי שתורתו אומנותו. כל תלמיד חכם שמפסיק מתלמוד תורה לצורכי ציבור ולאספה פוליטית באולם הספורט של יד-אליהו, הוא אולי עדיין תלמיד חכם ויהודי טוב, אבל הוא אינו עונה על הקריטריון של מי שתורתו אומנותו.

מוחמד ברכה (חד"ש):

ביד-אליהו – – –

מיכאל קליינר (חרות – התנועה הלאומית):

כל תלמיד חכם שמפסיק מתלמודו – – –

נסים זאב (ש"ס):

מה הבעיה – – –

אילן גילאון (מרצ):

– – –

נסים זאב (ש"ס):

– – –

מיכאל קליינר (חרות – התנועה הלאומית):

לא, תלמיד חכם, אבל לא תורתו אומנותו.

מוחמד ברכה (חד"ש):

ביד-אליהו.

היו"ר ר' זאבי:

חבר הכנסת ברכה, האם אתה רוצה לתקן את הזיכרונות של הרב כהנא? הוא כתב את שלו, אתה תכתוב את שלך, תלמידיו יצטטו אותו, תלמידיך יצטטו אותך.

מוחמד ברכה (חד"ש):

בושה שהדברים האלה מצוטטים בכנסת. זו פשוט בושה.

היו"ר ר' זאבי:

אז תתבייש, אבל אל תפריע.

מוחמד ברכה (חד"ש):

אבל אני לא יכול לצפות מהיושב-ראש שיעמיד אותו במקומו.

מיכאל קליינר (חרות – התנועה הלאומית):

כל תלמיד חכם שמפסיק מתלמודו כדי לשמוע מוזיקה חרדית ברדיו "קול הנשמה", ב"קול האמת", או ב"רדיו 2000", הוא בוודאי תלמיד חכם, ובעיני בוודאי הוא יהודי טוב ויהודי מצוין, אבל הוא אינו עונה על הקריטריון של מי שתורתו אומנותו על-פי ההלכה, וכל אלה חייבים להפסיק מתלמודם לצורך מלחמת מצווה.

אפשר לקבוע באופן נחרץ, שחלק גדול מתלמידי החכמים והאברכים אינם נופלים בקטגוריה של תלמידי חכמים שתורתם אומנותם, ואפשר לקבוע גם באופן נחרץ, שהעם היהודי נתון במצב מלחמה היום. האם ייתכן, שחרדים, תלמידי חכמים שאין תורתם אומנותם, יתחזו למי שנהרגים באוהלה של תורה כדי לפטור את עצמם ממלחמת מצווה, ואנחנו ניתן לזה יד רק משום שאנחנו לא שמים לב כל כך להלכה היהודית בנושא הזה?

הרמב"ם קבע, כי מלחמת מצווה היא "עזרת ישראל מיד צר שבא עליהם". ועוד הגדיל לקבוע בעניין הזה בעל ה"שולחן ערוך", שקבע: כי עזרת ישראל מיד צר כוונתו גם כן כשיש חשש שיבואו עלינו. זאת אומרת, אפילו בשביל למנוע טרור, חובה להפסיק מתלמוד תורה ולצאת למלחמת מצווה באויב. אז מי אני מול הרמב"ם, או מול בעל ה"שולחן ערוך", שאבוא לכנסת ישראל ואפטור תלמידי חכמים ממצוות מלחמה?

אתם צריכים לחשוב עוד הפעם לפני שאתם באים לכאן בשעה גורלית כזאת, שבה אפילו חתן יוצא מחדרו וכלה מחופתה לצורך מלחמה באויב, ולבקש פטורים גורפים למי שאינם זכאים לכך על-פי ההלכה היהודית. כבר נכתב בתורה "לא תעמוד על דם רעך", ומה אתם עושים כשאתם רואים מצב חירום כמו שאנחנו נתונים בו? האם ההשתמטות מעזרה לישראל מיד צר שבא עליו אינה נופלת בהגדרה של "לא תעמוד על דם רעך"?

הרב כהנא מגדיר את מי שנוטל את השם של תלמיד חכם שתורתו אומנותו כאשר אינו ראוי לכך, רק כדי להתחמק מקיום מצווה של מלחמה, כשופך דמים.

לכן אני חוזר ופונה אליכם, חברי הכנסת החרדים: איני רוצה שייפגעו תלמידי חכמים שתורתם אומנותם, ואני מוכן לקבל שמי שעונה על ההגדרה הזאת של תלמיד חכם שתורתו אומנותו, על-פי מבחן ההלכה יהיה פטור מגיוס לצה"ל. לגמרי. בלי צורך בדחיית שירות. אבל איני מוכן שתעמידו את עצמכם מעל להלכה ותכשירו בק"ן טעמים כל שרץ, כי לא רק שבזאת אתם חוטאים, אלא גם אתם מחטיאים את הרבים. עת צרה היא לישראל, ואתם לא פוטרים את עצמכם מגיוס לצה"ל בלבד, אתם פוטרים את עצמכם ממצווה.

אני תומך בגיור כהלכה, כי אני חילוני אורתודוקסי. כשאני הולך לבית-כנסת ביום כיפור, אני רוצה את הדבר האמיתי. אל תהפכו אתם רפורמים בכל הנוגע לגיוס לצה"ל.

עליכם לפעול כדי שהגיוס לצה"ל לא יקשה על החיילים החרדים מבחינה הלכתית. אני מוכן לשים גדרות של צניעות, גדרות של כשרות, ולהקל על גיוס החרדים מהבחינות האלה. אני מוכן לגיוס כהלכה, אבל לא אתן את ידי לדרכי רמייה ולגנבת דעת.

אם אתם באמת דואגים לתלמוד תורה, הרי אתם דואגים למיעוט שבמיעוט מקרב האוכלוסייה החרדית. כמה תלמידי חכמים שתורתם אומנותם יש? אל תכסו באצטלה של תלמידי חכמים שתורתם אומנותם את מי שאינו ראוי לשאת בתואר הזה, כי בכך לא רק שאתם פוטרים אותו ממצוות מלחמה, אלא עושים אתם נזק לקדושת תורת ישראל, וכמעט הייתי אומר, הדבר גובל בחילול שם שמים.

היו"ר ר' זאבי:

תודה לחבר הכנסת קליינר. נותרו לך עוד כמה דקות. האם אתה תורם אותן לחבר הכנסת טלב אלסאנע?

מיכאל קליינר (חרות – התנועה הלאומית):

אני מעדיף לתרום אותן ליושב-ראש.

היו"ר ר' זאבי:

תודה. חבר הכנסת טלב אלסאנע, ואחריו – חבר הכנסת מוחמד ברכה. הוא היה פה, וכדאי לקרוא לו.

תאופיק חטיב (המפלגה הלאומית הערבית):

אני אחליף אותו.

זבולון אורלב (מפד"ל):

לא חובה.

היו"ר ר' זאבי:

לא חובה, אבל – – –

טלב אלסאנע (הרשימה הערבית המאוחדת):

אדוני היושב-ראש, רבותי חברי הכנסת, לעומת אחרים שרוצים לקחת את הזכויות של אחרים, אני מסתפק בשלי, ואני נותן לכל אחד את חלקו.

בתחילת דברי אני רוצה לקדם בברכה את חבר הכנסת האשם מחאמיד ואת האורחים שלו, שהגיעו לכאן מדנמרק.

ברשותך, אדוני היושב-ראש –

(נושא דברים בשפה הערבית; להלן תרגומם לעברית:

בתחילת דברי ברצוני לשלוח את ברכותי לרגל חג הקורבן לכל המוסלמים החוגגים ושחגגו חג זה, וכן לבני העם הפלסטיני, שנשללה מהם זכות ההשתתפות בחג בשל הנסיבות הטרגיות שנכפו עליהם ומנעו מהם להשתתף בחגיגות אלו עקב מדיניות הסגר וההרעבה.

עם זאת, כולנו אמונה כי עם מפואר זה לא יכרע ולעולם יכרע על ברכיו וימשיך במאבקו על מנת לקחת בכוח את זכותו המלאה לשוויון ולעצמאות ולהקמת המדינה הפלסטינית לצד מדינת ישראל ובירתה ירושלים הקדושה.)

אם היושב-ראש יבקש תרגום, אני מוכן.

היו"ר ר' זאבי:

תרגום למיעוטים בזמן שלך.

טלב אלסאנע (הרשימה הערבית המאוחדת):

תודה רבה.

היו"ר ר' זאבי:

מיעוטים זה היהודים, אתה מבין.

טלב אלסאנע (הרשימה הערבית המאוחדת):

כן, בוודאי. היהודים הם מיעוט במזרח התיכון, שיש בו 250 מיליון ערבים, ואנחנו הרוב כי אנחנו שייכים לרוב באזור. אומנם היהודים הם מיעוט במזרח התיכון, אבל הם רוב במדינת ישראל, וטוב יהיה שהרוב במדינת ישראל יתחשב במיעוט במדינת ישראל, והרוב במזרח התיכון יתחשב במיעוט במזרח התיכון.

היו"ר ר' זאבי:

התכוונתי לומר שבכנסת היהודים הם מיעוט.

טלב אלסאנע (הרשימה הערבית המאוחדת):

שמע, לדעתי זה לא כל כך חשוב מי יהודי ומי לא יהודי, חשוב להיות בני-אדם, וכשנתחיל להיות בני-אדם כולנו, יש מכנה משותף לבני-אדם, כי כולם נולדו בצלם אלוהים, ואהבת לרעך כמוך, ואז לא ננשל אחד מזכויותיו ולא נדכא האחד את השני, ונחשוב איך אחד ייתן לאחר את הזכות לחיות, ולא איך אחד ינשל את האחר מהזכות לחיות.

אדוני היושב-ראש, אני סבור שהאויב האמיתי של מדינת ישראל הוא לא האויב החיצוני, זה לא הפלסטיני. מייד חושבים על האויב שקם עלינו, אבל אלה לא הפלסטינים. הפלסטינים הם כמו המצרים וכמו הירדנים, שאתם יש מערכת יחסים טובה, ולכן למה עם הירדנים יש שלום? כי אין כיבוש ישראלי באדמות של ירדן. ולמה עם הפלסטינים אין שלום? כי אין שלום, ואי-אפשר שיהיה שלום עם כיבוש, זה דבר והיפוכו.

ומי שרוצה לתפוס את שני הדברים ביחד, בעצם הוא חושב שייעשה הלא-ייאמן. זה דבר בלתי אפשרי. זה בניגוד לטבע. לאורך כל ההיסטוריה, עמים שהיו נתונים תחת כיבוש התקוממו נגד הכובש, ולכן האויב האמיתי של מדינת ישראל הוא המדיניות שלה. האויב הוא פנימי, הוא ניסיון לשלוט באחרים.

ולכן מדינת ישראל חייבת להשתחרר מהאויב הפנימי. היא חייבת להשתחרר מהתפיסה הכוחנית. היא חייבת להשתחרר מהרצון לשלוט באחרים. היא חייבת להשתחרר ממנטליות הגטו של אנחנו, והאחרים לא קיימים.

צריך להתחיל לחשוב במושגים אחרים, מושגים של חיים באזור הזה, יחד, שווים מול שווים, על בסיס של כבוד הדדי. כיבוש אין משמעו כבוד הדדי. כיבוש משמעו לשלול מהאחר את צלם אלוהים. כיבוש משמעו לשלול מהאחר את הזכות לחיות; לשלול ממנו את החירות, להיכנס לתוך הנשמה שלו, להיכנס לתוך הבית שלו, לשלול ממנו את הפרטיות האינדיבידואלית והקולקטיבית שלו ולדרוש ממנו שגם ימחא כף לכובש, והדבר הזה הוא בלתי סביר לחלוטין.

לכן שום צבא בעולם לא יכול להביא למדינת ישראל את הביטחון המיוחל, כי אי-אפשר לדרוש ביטחון כששולטים באנשים אחרים. אנשים מהימין ידרשו להרוג עוד אחד או עוד שניים או עוד אלף פלסטינים, אבל יש עם שלם, 7-8 מיליונים, ויש אומה שלמה שמונה 250 מיליון, שלא ישלימו עם הדבר הזה. במלחמה בין וייטנם לארצות-הברית, ארצות-הברית הרגה 3 מיליוני וייטנמים, ובסוף הפסידה את המלחמה. כי אי-אפשר להרוג ועל-ידי זה לנצח. אי-אפשר להרוג בירי, בטנקים, במטוסים רצונו של עם בחירות. אי-אפשר. אפשר להרוג את האדם אבל אי-אפשר להרוג את החלום שלו ואת הרצון שלו.

לכן התפיסה המיליטריסטית של הצבא וצה"ל ולגייס את המדינה ולגייס את החברה זה "בולשיט". זו פשוט תפיסה כוחנית, זה ניסיון לחשוב שבמושגים של כוח ניתן לשלוט באחר. לא ניתן. במיוחד בעם גאה, העם הערבי, העם הפלסטיני, שאתו היהודים חיו בשלום. תקופת הזוהר של היהדות היא בעידן האסלאם. תקופת הזוהר של היהדות היא במדינות ערב. הם חיו בספרד, וכשגורשו המוסלמים מספרד גורשו גם היהודים – ב-1492. היהודים נרדפו בספרד, בצרפת, בגרמניה, אבל לא נרדפו במדינות ערב. אי-אפשר היום לבוא ולומר שאי-אפשר לחיות ביחד. אפשר לחיות ביחד, אבל אי-אפשר לחיות ביחד בתפיסה של כובש ונכבש.

היו"ר ר' זאבי:

תודה רבה.

טלב אלסאנע (הרשימה הערבית המאוחדת):

משפט אחרון: כשיש ממשלה חדשה שיוצאת לדרכה, אי-אפשר לחשוב שאפשר לעשות אחדות ועל-ידי האחדות הזאת להשיג ביטחון. הסכם בין מולדת לבין הליכוד אינו פותר בעיה. הסכם בין הליכוד ומולדת לבין המנהיגות הפלסטינית – זה יפתור את הבעיה. לא צריכים הסכמים בין היהודים לעצמם, צריך הסכמים בין היהודים, בין מדינת ישראל על כל אזרחיה, ולא ההגדרה של אזרחיה היהודים והלא-יהודים – ההגדרה הזאת צריך שתעבור מן העולם – – –

היו"ר ר' זאבי:

ביקשת משפט אחרון, ואתה מתחיל את הנאום.

טלב אלסאנע (הרשימה הערבית המאוחדת):

צריך הסכם בין מדינת ישראל לבין העם הפלסטיני, זה יכול להביא שלום.

היו"ר ר' זאבי:

תודה רבה. חבר הכנסת מוחמד ברכה. אחריו – חבר הכנסת אופיר פינס-פז. אם יש לו חברים פה, שיקראו לו. אחריו יש קבוצה של יהדות התורה, שמסכמת. בבקשה, חבר הכנסת ברכה.

מוחמד ברכה (חד"ש):

אדוני היושב בראש – –

היו"ר ר' זאבי:

בראבו.

מוחמד ברכה (חד"ש):

– – רבותי חברי הכנסת, ללא קשר עם עת מלחמה או עת שלום, כל הנושא של השירות הצבאי ומעמדו כאמצעי או כמנגנון בתוך מדינה דמוקרטית צריך להיבחן מן היסוד. לאו דווקא בהקשר של הניגוח בין חילונים לבין דתיים, אלא בהקשר של השתתת ערכים ומושגים אזרחיים בהתנהגותה של המדינה כלפי אזרחיה ובהתנהגותם של האזרחים כלפי מוסדות המדינה.

יש פולקלור, יש מורשת שכבר נערמת ומצטברת זה עשרות שנים, בעצם מאז קום המדינה, שמנסה לשוות לשירות הצבאי מעמד של ערך העומד בפני עצמו. השירות הצבאי אינו ערך בשום חברה דמוקרטית, חברה שמושתתת על ערכים אזרחיים. השירות הצבאי הוא אחד האמצעים שקיימים בידי החברה על מנת לגייס חלקים מהעם, על מנת להגן על המדינה או על מנת שהאזרחים ישתתפו במלחמות שיוזמים הממשלות והפוליטיקאים, או על מנת לשמר כיבוש או על מנת לדכא עם, וזה מה שקורה פה במדינת ישראל, למרבה הצער.

לכן, רבותי חברי הכנסת, אסור שייווצר מצב של הפיכת השירות הצבאי לערך. בסופו של דבר זו מדינה שיש לה צבא ולא צבא שיש לו מדינה. אני חושב שההגדרה הזאת והתפיסה הזאת, שהיא כל כך בנאלית, כל כך מובנת מאליה, אסור שתישכח במערבולת הדיון והוויכוח ולהט הדיונים הקיימים בתוך הבית הזה. אני חושב, שמדינה שמקדשת את השירות הצבאי והופכת אותו לערך מערערת על הערכים הבסיסיים שעליהם אמורה להיות מושתתת המדינה, והם ערכים של דמוקרטיה, ערכים אזרחיים, ערכים של שוויון, ערכים של צדק חברתי וכו' וכו'.

לכן, רבותי, אני חושב כפי שחשבו כל מיני אנשים חכמים ממני ובקיאים ממני, שהתייחסו לסוגיה של זכויות ולסוגיה של חובות במדינה דמוקרטית – הזכויות של האזרח במדינה דמוקרטית הן זכויות מוחלטות. זאת אומרת, מעצם היותך אזרח במדינה אתה זכאי לקבל את מלוא הזכויות. החובות במדינה דמוקרטית הן יחסיות והן כפופות ליכולתך הפיזית, המנטלית, הלאומית, המצפונית וכו'. הרי אם השירות הצבאי הוא ערך, למה לא לחייב אנשים שאין ביכולתם הפיזית, הגופנית, למלא אחר שירות צבאי? כי החוק, המדינה מודעת ומכירה במגבלה של האדם הזה. אדם שיש לו אמונה שאוסרת עליו להיות בצבא, צריך לכבד את האמונה הזאת. אדם שממניעים של השתייכות לאומית, כמו האוכלוסייה הערבית – – –

היו"ר ר' זאבי:

חבר הכנסת גפני, תפזר את ההתקהלות.

מוחמד ברכה (חד"ש):

חבר הכנסת גפני, אני דווקא תומך בך מנקודה שאתה לא מצפה לה.

היו"ר ר' זאבי:

אתה לא מקשיב לחבר הכנסת ברכה.

משה גפני (יהדות התורה):

לא שמתי לב שזה אתה.

מוחמד ברכה (חד"ש):

החובות הן מוחלטות, ולכן המדינה בתור שכזאת והממשלה בתור שכזאת והחוק בתור שכזה מכירים במגבלות של אדם זה או אחר למלא אחר חובה זו או אחרת, ולכן צריך, כפי שאמרתי, להכיר בזכות של אדם שלא לשרת בצבא בגלל אמונה, או להכיר בזכות של אדם בגלל השתייכות לאומית, במקרה זה של המיעוט הלאומי הערבי הפלסטיני במדינת ישראל, שלא יכול לשרת בצבא, מהטעם הפשוט שהוא לא יכול להילחם בבני עמו והוא לא יכול להיות חלק ממנגנון של הכיבוש והדיכוי של עמו.

לכן, אדוני היושב-ראש, אני חושב שאת הסוגיה הזאת צריך להכניס לתיקון אמיתי בחוק הקיים, שיכיר בערך הבלתי-מעורער של כל אדם לקבל את מלוא הזכויות בתור אזרח, ללא שום הגבלה וללא שום מגבלות, ולהכיר בכך שכל אדם, כל אזרח, ימלאו את החובות שהם יכולים למלא.

סוגיה אחרת – – –

היו"ר ר' זאבי:

אין לך זמן לסוגיה אחרת. אתה יכול להגיד משפט מסכם.

מוחמד ברכה (חד"ש):

אני מסיים. האם ייתכן שמדינה למשל תדרוש את החובה של תשלום מס הכנסה מכל האזרחים במידה שווה וכל האזרחים ישלמו סכום קבוע מראש? לכן, כפי שיש גישה חברתית צריך שתהיה גישה לנושא המצפוני, לנושא של האמונה ולנושא של השייכות הלאומית. ולכן אנחנו נתמוך בהארכת הוראת השעה בנושא פטור בני ישיבות משירות צבאי, ואני מאוד מקווה שהשאלה של הפטור תקובע בחוק כדבר אזרחי אלמנטרי, שמתחייב מעצם היותה של המדינה מדינה דמוקרטית.

היו"ר ר' זאבי:

תודה לחבר הכנסת ברכה. חבר הכנסת אופיר פינס-פז, בבקשה.

אופיר פינס-פז (ישראל אחת):

אדוני היושב-ראש, חברי חברי הכנסת, אני מצטער מאוד על ההתנהגות הפוליטית של הסיעות החרדיות בנוגע להארכת הוראת השעה לאי-גיוס בני ישיבות לצבא.

זה נכון שהכנסת ניסתה להתמודד עם העניין הזה תקופה ארוכה ולא הצליחה, ודחו את העניין הזה עד שתקום ממשלה חדשה בהוראת שעה לארבעה חודשים. אבל היום אתם באים ומציעים שתהיה הארכה נוספת לשנתיים נוספות. מה זה, אדוני היושב-ראש, זו הוראת שעה או הוראת ש-עעעה, מה זה הדבר הזה? אין דבר כזה. ממתי הוראת שעה נמשכת שנתיים? הרי זה לא יעמוד בבג"ץ, הרי אלה שטות והבל ורעות רוח.

יהודית נאות (שינוי):

זה הוראת שעת כושר.

זאב בוים (הליכוד):

כמו כו-לם.

אופיר פינס-פז (ישראל אחת):

אני פשוט לא מבין מה אתם עושים. אומרים לי חברי הכנסת: זה לא בידינו, זה בידי הרבנים. אני מציע, שחברי הכנסת יעסקו בחיים הפוליטיים ובחקיקה, ועם כל הכבוד לרבנים, שאני מעריך אותם מאוד בדברי תורה, הם לא יעסקו בעניין הזה. הם לא מבינים מה שהם עושים.

אברהם הירשזון (הליכוד):

אתה באמת מעריך אותם?

אופיר פינס-פז (ישראל אחת):

בהחלט. ולכן אני בא ואומר, תראו, ההסכם הקואליציוני שעליו חתמנו קובע במפורש, שכל סיעה בקואליציה תקבל את ההחלטות שלה בעניין הזה. אני אומר לכם, שסיעת ישראל אחת תתנגד להוראת שעה של שנתיים, כי זה דבר בלתי סביר בעליל. זה לא פותר בעיה, זה לא ניסיון לפתור בעיה – זה ניסיון לסיים את העניין בלי פתרון בצורה החמורה והקשה ביותר. אפילו חוק טל בשלמותו היה מביא תוצאה טובה יותר מאשר הוראת השעה הזאת, שמנסה לגמור עניין באופן טוטלי.

לכן אנחנו נתנגד לזה. לגבי הארכת הוראת השעה בשנה יהיה בישראל אחת חופש הצבעה, אבל אני אומר לכם שאצביע גם נגד שנה, משום שגם שנה זה לא נכון. אפשר לקבל הארכה, ברור שאריק שרון לא יכול לטפל בעניין הזה בתוך יום, אז אפשר לדבר על ארבעה חודשים, אפשר לדבר על שישה חודשים. אין שום סיבה שבעולם לבקש שנתיים ולהצמיד אקדח לרקתו של ראש הממשלה הנבחר ולומר לו: אם לא יהיו שנתיים, לא תהיה ממשלה. זה אולטימטום, ואני קורא לאריק שרון: תתחיל את כהונתך כראש ממשלה ברגל ימין ובגב זקוף, ואל תיכנע לתכתיב שאתה לא יכול להיכנע לו. אתה לא צריך להיכנע לו. אין סיבה לאולטימטום הזה, הוא לא הגיוני, הוא לא סביר. חברי הכנסת של הליכוד יצביעו עכשיו כאיש אחד בעד הארכת תוקף הוראת השעה בשנתיים?

כדי שלא תהיה כאן רוח רעה, יש לפי דעתי רוב בבית הזה להארכת הוראת השעה עד שנה – אני מציע לחצי שנה. אם תבחרו בשנתיים, לא יהיה כלום, לפי הערכתי הפוליטית, לגבי הלך הרוח כאן בבית הזה. אנחנו בכל מקרה נצביע נגד שנתיים, ויהיה חופש הצבעה ביחס לשנה אחת.

היו"ר א' בורג:

תודה רבה. קבוצת יהדות התורה. חבר הכנסת גפני. קבוצת המסתייגים האחרונה, קבוצת יהדות התורה, קבוצת גפני, עשר דקות. אתם מחלקים ביניכם את הזמן. בבקשה, חבר הכנסת משה גפני.

משה גפני (יהדות התורה):

אדוני היושב-ראש, רבותי חברי הכנסת, אני תמה על חבר הכנסת אופיר פינס, מכיוון שראש הממשלה אהוד ברק, כאשר אתה, חבר הכנסת פינס, היית יושב-ראש הקואליציה – ועד לרגע זה אתה עדיין יושב-ראש הקואליציה – מינה ועדה ציבורית שישבה זמן רב על הנושא, ואתם, סיעת ישראל אחת וראש הממשלה היוצא, הבאתם הצעת חוק, ומליאת הכנסת החליטה על הקמת ועדה מיוחדת שדנה בעניין זה.

אנחנו, יהדות התורה, ביקשנו לזרז את הדיונים כל הזמן, וביקשנו לסיים את הדיון, והכנסת אישרה את החוק שהוא חוק ממשלתי בקריאה ראשונה, והוועדה החלה את דיוניה. לא אנחנו עיכבנו את הדיונים. כולם יודעים שמה שקרה הוא שהחלו תהליכים פוליטיים וראש הממשלה התפטר. ואז ביקשנו, ביקשו כולם – במערכת הבחירות מובן שאי-אפשר לדון בעניין. והכנסת החליטה על פסק-זמן של ארבעה חודשים.

היו בחירות, ונבחר ראש ממשלה, ואומר ראש הממשלה הנבחר: אני מבקש לדון בעניין שקיים 52 שנה, מאז קום המדינה, בנושא שיורד לשורש קיומו של העם היהודי, הנושא של לומדי תורה שבזכותם קיומנו כעם נמשך אלפי שנים. הנושא הזה צריך להיקבע בהסכמה, צריך להיעשות בדיון אמיתי, בכובד ראש, וראש הממשלה אומר: אני ראש ממשלה חדש, ויש ממשלה חדשה, ממשלת אחדות, ורוצים לדון בעניין בכובד ראש.

לא יכול להיות מצב כזה, שכל חצי שנה, כל שנה, יתנהל פה מסע הסתה נגד לומדי תורה. אנחנו דורשים לסיים את העניין הזה בפרק הזמן הקצר ביותר, והוועדה ממשיכה את דיוניה. אנחנו מבקשים שזה יסתיים במשך ארבעה חודשים. ביקשנו את זה גם מסיעת הליכוד, גם מראש הממשלה הנבחר, ביקשנו את זה גם מסיעת ישראל אחת, ואנחנו מבקשים את זה גם עכשיו. אנחנו מבקשים שתהיה הוראת שעה לשנתיים, על מנת שהאילוצים והנושא המורכב הזה יידונו וימוצו בכובד ראש ולא בסד של זמן.

אז מה הנושא העקרוני הזה של השנה והשנתיים? מה אתם רוצים, נניח שלא יגיעו להסכמה בפרק הזמן שאנחנו מבקשים – ואנחנו מבקשים הכי מהר – אתם רוצים שעוד הפעם נשב כאן במליאה, ועוד הפעם יעלו כאן הדוברים בזה אחר זה, מסיעת מרצ ומסיעת שינוי, ויתחרו זה בזה? כמה אפשר להסית נגד לומדי תורה? כמה אנחנו יכולים לסבול את הדבר הזה?

יוסף פריצקי (שינוי):

– – –

משה גפני (יהדות התורה):

הרי אתה לא מבין בכלל בתורה.

יוסף פריצקי (שינוי):

– – –

היו"ר א' בורג:

לא להפריע. היה לך זמן לדבר, דיברת, תודה. חבר הכנסת פריצקי, תודה.

משה גפני (יהדות התורה):

לכן, מה שאנחנו מבקשים הוא, שהוועדה תדון ותסיים את דיוניה במועד הקצר ביותר. אנחנו מבקשים שהדבר לא ירחף מעל ראשה של הכנסת ומעל ראשם של אלה שחושבים שלומדי התורה משרתים את עם ישראל בלימוד תורה, וגם מי שחושב להיפך, אלא שהדיונים יתקיימו בכובד ראש ובהסכמה לאומית.

בתקופה כזאת, כאשר יש אחדות לאומית ורוצים למנוע את השסעים בעם ולקרב בין הלבבות ובין חלקי האוכלוסייה, מה הבעיה הלאומית הזאת של הוראת שעה לשנה או לשנתיים? על זה יקום או ייפול דבר? הנושא העקרוני של קיומנו כעם הוא הנושא העומד לדיון, ואת הדיון הזה אי-אפשר למצות בדרך של שאגות, צעקות והסתה כל הזמן זה נגד זה. זה לא מוסיף לאיש אחד שום דבר, זה לא תורם לעם, זה לא תורם למדינה.

אנחנו פונים בבקשה לאשר את הוראת השעה לשנתיים, ואנחנו דורשים למצות את הדיון עד תום במהירות האפשרית. אנחנו רוצים שזה יהיה עד כמה שאפשר יותר מהר. תודה רבה.

היו"ר א' בורג:

חבר הכנסת אברהם רביץ, בבקשה, ארבע דקות וחצי.

אברהם רביץ (יהדות התורה):

אדוני היושב-ראש, חברי הכנסת – –

היו"ר א' בורג:

חבר הכנסת אמנון כהן, חבר הכנסת ריבלין, חבר הכנסת ישי, אני מבקש. חבר הכנסת מקסים לוי. חבר הכנסת יגאל ביבי. תודה רבה. נא לשבת. לא נעים. חבר הכנסת יהלום, תודה רבה.

אברהם רביץ (יהדות התורה):

– – חבל מאוד שנושא כמו הנושא שאנחנו דנים בו כרוך בוויכוחים הלקוחים מהעולם הפוליטי. האמת היא, שחברי הכנסת היו צריכים פעם אחת לשבת זה עם זה ולנסות להקשיב לזולת.

אני יודע היטב, שמערכת הטיעונים שיש לעולם התורה בעניין הזה היא לא קלה בכלל לאדם שאיננו שקוע בעולמה של תורה. לכן, היה ראוי שפעם אחת נדבר על הנושא הזה מתוך רצון להבין את הזולת – החרדים את החילונים או אפילו לא את החילונים, וגם החילונים פעם אחת את הדתיים, את החרדים.

תראו לאילו גבהים הגיע היום הוויכוח. חבר הכנסת לפיד, שהוא חד לשון והוא יכול להשתמש במונחים הלקוחים מן העולם, גלש לעולמות כאלה, שפשוט אוזניים תצילנה. חבר הכנסת לפיד פתר את הבעיה של תלמידי ישיבות בכך שהוא הכריז על כמיליון אזרחי מדינת ישראל שהם אינם שייכים לעם היהודי. ככה, חד וחלק. אבל, אם הם לא שייכים לעם היהודי, הרי אין לך טענות אליהם. לגבהים אלו של חוסר רעות, של שנאה, טינה הגיעו הדברים, כאשר היינו חייבים לדון בנושא הזה שמייצג, לצערי, שני עולמות; עולם שממשיך והולך מאז מתן תורה, וגם אני יודע את הציטוטים, חבר הכנסת פריצקי, ועולם חדש, שאיננו מכיר את הדברים ואיננו מוקיר את הדברים ואיננו רוצה להתחשב באותו עולם ישן שאחרים אמרו עליו: נחריבה. אנחנו לא רוצים להחריב את העולם הישן הזה.

יוסף פריצקי (שינוי):

– – –

היו"ר א' בורג:

חבר הכנסת פריצקי, תן לנו להתקדם.

אברהם רביץ (יהדות התורה):

חבר הכנסת פריצקי, אתה אמרת היום שאין לך שנאת יהודים דתיים. אני אומר לך, יכול להיות שאין לך אם אתה אומר, אבל אתה מרעיף ואתה מפיץ שנאה ליהודים יותר מהרבה מהגרועים שבגויים. הם לא הצליחו לעשות מה שאתה וחלק מחבריך עושים.

היו"ר א' בורג:

חבר הכנסת רביץ, אתה צריך לסיים כי יש עוד חבר אחד מהסיעה שלך שצריך לדבר וכבר אין לכם זמן. אתה צריך לסיים.

אברהם רביץ (יהדות התורה):

ןבכן, חברים, אני רוצה לומר דבר אחד: רעיון השנתיים הוא לא רעיון שלנו; בכלל לא. רעיון השנתיים עלה מכיוון שראש הממשלה המיועד, שאני מברך אותו שהלילה עוד לפני חצות יהיה ראש הממשלה שלנו, אמר שזוהי סוגיה קשה מאוד; אני רוצה למצוא באופן יצירתי ובהסכמה דרכים חדשות. ראש הממשלה אמר שהוא איננו אוהב את חוק טל, אבל הוא יודע שצריך למצוא דרך שתהא מקובלת על כל חלקי החברה בישראל. כמה חוקים רבותי, חוקים רגילים, אנחנו סוחבים שנים – –

היו"ר א' בורג:

חבר הכנסת רביץ, בבקשה.

אברהם רביץ (יהדות התורה):

– – עד אשר אנחנו מעבירים אותם בקריאה שנייה ושלישית? חוק כזה, לא לתת לראש הממשלה את השנתיים? אנחנו לא זקוקים לשנתיים, בתוך חודש אפשר לגמור. תודה.

היו"ר א' בורג:

תודה, חבר הכנסת רביץ. חבר הכנסת פרוש אחרון – ונעבור להצבעות. חברי הכנסת, היכונו היכונו.

ראובן ריבלין (הליכוד):

יש משפחות – – –

היו"ר א' בורג:

יש צלצול, חבר הכנסת ריבלין. כל מי שצריך להצביע, יודע את זה.

מאיר פרוש (יהדות התורה):

אדוני היושב-ראש, חברי הכנסת, אני רוצה להתייחס בדקות שנותרו לי להסתה המתחוללת כאן באולם המליאה. אסביר למה כוונתי. לפני כ-20 חודש עמד כאן מעל הדוכן ראש הממשלה, מר אהוד ברק. הוא נבחר להיות ראש הממשלה על-ידי קואליציה של ישראל אחת, ישראל בעלייה, המפד"ל, מרצ, ש"ס ויהדות התורה. אני חייב לומר, שסיעת מרצ, כאשר היא היתה בקואליציה של אהוד ברק לפני 20 חודש, ידעה כמו כל העם כולו, שמונח על שולחן הכנסת הסכם קואליציוני בין יהדות התורה לאהוד ברק וסיעת ישראל אחת. נאמר שם, מייד בהתחלה, שלסיעת יהדות התורה יש דרישות מיוחדות שתחולנה בכנסת ה-15. אחרי שאנחנו מדברים על קווי היסוד, שזה חלק בלתי נפרד מההסכם ועניין ההסכמות בנושא בני הישיבות, נאמר, שבתקופת כהונתה של הכנסת ה-15 יישמר הסטטוס-קוו בענייני דת, כאשר לפני זה מדובר על בני ישיבות ומייד אחרי זה יש לנו חמישה סעיפים שמדברים על בני ישיבות.

מה נאמר באותם סעיפים – ואקח את המרכזי שבהם: מאחר שבג"ץ פסק שעל-פי החוק הקיים אין שר הביטחון מוסמך לדחות את שירותם של יוצאי צבא מהטעם שהם לומדים בישיבה בלי שהוסמך לכך, והואיל ואין כוונה ככלל למנוע מבני ישיבות להמשיך בלימודיהם, יהיה צורך לתקן את חוק שירות הביטחון באופן – –

היו"ר א' בורג:

אני מבקש לסיים.

מאיר פרוש (יהדות התורה):

– – שהחוק יכלול בין העילות המסמיכות את שר הביטחון, לפי שיקול דעתו, לפטור יוצאי צבא משירות או לדחות את שירותו, והדחייה והפטור יכולים להתייחס לכל מספר בני ישיבות.

מרצ ידעו על ההסכם הזה. אומנם, הם קיבלו חופש הצבעה. אבל כולנו יודעים כאן, במליאה, שמרצ, בשביל לקיים את הממשלה עם אהוד ברק היו הולכים על חוק טל לחמש שנים. כך שזה לא כולל שום מכסה של בני ישיבות, אלא כל בן ישיבה שרוצה ללמוד, יקבל את הדיחוי.

היו"ר א' בורג:

חבר הכנסת פרוש, תודה.

מאיר פרוש (יהדות התורה):

אני כבר מסיים.

מה הצביעות היום לשסות את מפלגת העבודה נגדנו? מפלגת העבודה רוצה לנהוג היום פחות טוב ממה שהיא נהגה כשברק הקים את הממשלה. אולי הם עוד ילכו לקראתנו. אבל מדוע מרצ מתחסדת היום, כאשר היא ידעה שמקימים את ממשלת ברק עם דיחוי לכל מספר של בני ישיבות? אנחנו רואים בזה הסתה, ואנחנו מבקשים מכם: אנא, תרפו מכך.

היו"ר א' בורג:

תודה רבה.

# הצעת חוק-יסוד: הממשלה

# (קריאה שנייה וקריאה שלישית)

היו"ר א' בורג:

חברי הכנסת, נא לשבת. שימו לב, יש לנו שלוש הצבעות על שלושה חוקים שלפנינו. ההצבעה הראשונה על חוק-יסוד: הממשלה, אחריה – הצעת חוק הממשלה, ואחריה – הצעת חוק דחיית שירות ביטחון. אנחנו מתחילים את ההצבעות. נא לשבת. חבר הכנסת עוזי לנדאו, נא לשבת, השר רמון.

יש בקשה להצבעה אישית על ההסתייגות הראשונה.

קריאות:

לא.

היו"ר א' בורג:

חברי הכנסת. השר רמון, תודה. חבר הכנסת לנדאו, נא לשבת. חברי הכנסת, אני מבקש לשבת. כן, חבר הכנסת פורז.

אברהם פורז (שינוי):

– – –

היו"ר א' בורג:

אתה טועה.

אברהם פורז (שינוי):

– – – זה לא חוקי – – –

היו"ר א' בורג:

אתה טועה, אתה טועה.

אברהם פורז (שינוי):

– – –

היו"ר א' בורג:

אדוני, אתה טועה. תקשיב לי, חבר הכנסת פורז. הם משכו את המכתבים והפקידו בידי מכתבים אחרים אתמול אחר-הצהריים. תודה.

אברהם פורז (שינוי):

– – –

היו"ר א' בורג:

לא, אין דיון על זה.

אברהם פורז (שינוי):

48 שעות ניתנו לחבר כנסת בתום לב לחזור בו מהתפטרותו – – –

היו"ר א' בורג:

חבר כנסת פורז, זאת העמדה כפי שננקטה על-פי עצת הייעוץ – – –

אברהם פורז (שינוי):

הם אינם חברי כנסת, אין להם זכות הצבעה.

היו"ר א' בורג:

חבר הכנסת, תודה. יש להם, כך קבע הייעוץ המשפטי של הכנסת, ואנחנו נעבור להצבעה.

חברי הכנסת, אנחנו נצביע על ההסתייגות לסעיף 1 לחוק-יסוד: הממשלה, הסתייגותם של חברי הכנסת אופיר פינס, עזמי בשארה – – –

אופיר פינס-פז (ישראל אחת):

– – –

היו"ר א' בורג:

מוריד את ההסתייגות לסעיף 1? זה לא אתה, זה קבוצת חברי הכנסת. אתה מדבר בשם הקבוצה?

אופיר פינס-פז (ישראל אחת):

בשם עצמי.

היו"ר א' בורג:

חבר הכנסת עזמי בשארה?

עזמי בשארה (בל"ד):

– – –

היו"ר א' בורג:

מסיר. חבר הכנסת יוסי כץ?

יוסי כץ (ישראל אחת):

– – –

היו"ר א' בורג:

מסיר, תודה. חבר הכנסת גפני?

משה גפני (יהדות התורה):

– – –

היו"ר א' בורג:

מסיר. חברת הכנסת ענת מאור?

ענת מאור (מרצ):

– – –

היו"ר א' בורג:

מסירה. חבר הכנסת יולי אדלשטיין?

יולי-יואל אדלשטיין (ישראל בעלייה):

– – –

היו"ר א' בורג:

מסיר. חבר הכנסת נתן שרנסקי?

נתן שרנסקי (ישראל בעלייה):

– – –

היו"ר א' בורג:

מסיר. חבר הכנסת גנדי ריגר?

גנדי ריגר (ישראל בעלייה):

– – –

היו"ר א' בורג:

מסיר. תודה. חברת הכנסת מרינה סולודקין?

מרינה סולודקין (ישראל בעלייה):

– – –

היו"ר א' בורג:

מסירה. חברת הכנסת נעמי חזן?

נעמי חזן (מרצ):

– – –

היו"ר א' בורג:

הוסר. חבר הכנסת טלב אלסאנע?

טלב אלסאנע (הרשימה הערבית המאוחדת):

מסיר. תודה. אם כן, חברי הכנסת, אנחנו מתחילים את ההצבעה. חבר כנסת ריבלין, מספיק.

הוסרה ההסתייגות לסעיף 1. אם כן, אנחנו עוברים להסתייגות לסעיף 2. אותם חברי הכנסת – – –

מזכיר הכנסת א' האן:

סעיף 1, כהצעת הוועדה.

היו"ר א' בורג:

אין הסתייגות, אני לא צריך להצביע. רק על ההסתייגויות קודם, אדוני המזכיר. אין הסתייגות – אני לא צריך להצביע.

קריאות:

– – –

היו"ר א' בורג:

אנחנו נצביע על סעיף 1, כהצעת הוועדה.

סילבן שלום (הליכוד):

שמית.

קריאות:

שמית.

היו"ר א' בורג:

יש בקשה להצבעה אישית. אם כן, אדוני המזכיר. חבר הכנסת פינס, שים לב – הצבעה על סעיף 1 בקריאה שנייה, כהצעת הוועדה – הצבעה אישית – כאשר חברי הכנסת, המזכיר ירשום אך את שמו של חבר הכנסת שעונה מן המקום. בבקשה, אדוני המזכיר.

מזכיר הכנסת א' האן: (קורא בשמות חברי הכנסת)

קולט אביטל – בעד יולי-יואל אדלשטיין – נגד זבולון אורלב – נמנע אפי אושעיה – בעד דוד אזולאי – נגד דליה איציק – אינה נוכחת מיכאל איתן – בעד בנימין אלון – בעד טלב אלסאנע – אינו נוכח משה ארנס – בעד זאב בוים – בעד אברהם בורג – בעד יגאל ביבי – בעד נעמי בלומנטל – בעד בנימין בן-אליעזר – בעד שלמה בן-עמי – בעד אליהו בן-מנחם – בעד שלמה בניזרי – נגד רומן ברונפמן – נגד ויקטור בריילובסקי – נגד מוחמד ברכה – בעד אהוד ברק – אינו נוכח עזמי בשארה – בעד יצחק גאגולה – נגד חוסניה ג'בארה – בעד תמר גוז'נסקי – בעד אילן גילאון – בעד זהבה גלאון – אינה נוכחת אריה גמליאל – נגד משה גפני – בעד עבד-אלמאלכ דהאמשה – נגד נסים דהן – נגד יעל דיין – בעד חיים דרוקמן – נמנע אברהם הירשזון – בעד שמואל הלפרט – אינו נוכח צחי הנגבי – בעד צבי הנדל – בעד אבשלום וילן – בעד יצחק וקנין – נגד נסים זאב – נגד רחבעם זאבי – בעד אליעזר זנדברג – נגד עופר חוגי – נגד נעמי חזן – בעד תאופיק חטיב – אינו נוכח אחמד טיבי – אינו נוכח דוד טל – נגד סאלח טריף – בעד שאול יהלום – נגד אברהם יחזקאל – בעד אליהו ישי – נגד אליעזר כהן – אינו נוכח אמנון כהן – נגד יצחק כהן – נגד רן כהן – בעד רענן כהן – בעד מוחמד כנעאן – אינו נוכח חיים כץ – אינו נוכח יוסי כץ – בעד ישראל כץ – בעד ציפי לבני – בעד לימור לבנת – בעד דוד לוי – בעד מקסים לוי – בעד אביגדור ליברמן – נגד אמנון ליפקין-שחק – בעד יעקב ליצמן – אינו נוכח נחום לנגנטל – נמנע עוזי לנדאו – בעד סופה לנדבר – בעד יוסף לפיד – נגד ענת מאור – בעד עסאם מח'ול – בעד האשם מחאמיד – בעד רוני מילוא – נגד רחמים מלול – נגד מיכאל מלכיאור – בעד נואף מסאלחה – בעד יהושע מצא – בעד יצחק מרדכי – אינו נוכח דן מרידור – בעד מרדכי משעני – בעד יהודית נאות – נגד משולם נהרי – נגד מיכאל נודלמן – נגד דני נוה – בעד אוריאל סביר – בעד יצחק סבן – נגד אליהו סויסה – נגד מרינה סולודקין – נגד אפרים סנה – בעד גדעון עזרא – בעד אברהם פורז – נגד אופיר פינס-פז – בעד מאיר פרוש – אינו נוכח יוסף פריצקי – נגד שמעון פרס – בעד יאיר פרץ – נגד עמיר פרץ – אינו נוכח אלכסנדר צינקר – נגד מיכאל קליינר – בעד איוב קרא – בעד דליה רבין-פילוסוף – בעד אברהם רביץ – בעד אמנון רובינשטיין – נגד מוסי רז – בעד ראובן ריבלין – בעד גנדי ריגר – נגד חיים רמון – נגד אברהם בייגה שוחט – בעד יובל שטייניץ – בעד מאיר שטרית – בעד יורי שטרן – נגד ויצמן שירי – בעד סילבן שלום – בעד שלום שמחון – בעד אריאל שרון – בעד יוסי שריד – בעד נתן שרנסקי – נגד

אני חוזר לקרוא בשמות חברי הכנסת שלא הצביעו.

היו"ר א' בורג:

חברי הכנסת, אני מבקש לשבת. בבקשה, אדוני המזכיר.

מזכיר הכנסת א' האן: (קורא בשמות חברי הכנסת)

דליה איציק – אינה נוכחת טלב אלסאנע – נגד אהוד ברק – אינו נוכח זהבה גלאון – אינה נוכחת שמואל הלפרט – בעד תאופיק חטיב – בעד אחמד טיבי – אינו נוכח אליעזר כהן – אינו נוכח מוחמד כנעאן – נמנע חיים כץ – אינו נוכח יעקב ליצמן – בעד יצחק מרדכי – אינו נוכח מאיר פרוש – בעד עמיר פרץ – אינו נוכח

יש מי שלא הצביע? אין. תודה רבה.

היו"ר א' בורג:

תודה. תמה ההצבעה. חברי הכנסת, נא לשבת. בהצבעה על סעיף 1 בקריאה שנייה כהצעת הוועדה – 70 בעד, 38 נגד, ארבעה נמנעים. אני קובע, כי סעיף 1 נתקבל בקריאה שנייה כהצעת הוועדה.

אנחנו נעבור, ברשותכם, להצבעה על הסתייגות לסעיף 2. חבר הכנסת פינס, זאת קבוצת ההסתייגויות שלך.

אופיר פינס-פז (ישראל אחת):

מסיר.

היו"ר א' בורג:

חברי הקבוצה, האם אני יכול לראות את אופיר פינס כמסיר בשם כולם?

קריאות:

כן.היו"ר א' בורג:

תודה רבה. חבר הכנסת פינס, להסיר את ההסתייגות?

אופיר פינס-פז (ישראל אחת):

כן.

היו"ר א' בורג:

תודה רבה. אנחנו נצביע בהצבעה אלקטרונית על סעיף 2 כהצעת הוועדה. ניתן להצביע. בבקשה.

### הצבעה מס' 4

### בעד סעיף 2 – 67

### נגד – 41

### נמנעים – 2

### סעיף 2 נתקבל.

היו"ר א' בורג:

67 בעד, 41 נגד, שניים נמנעים. אני קובע, כי סעיף 2 התקבל בקריאה שנייה כהצעת הוועדה.

לסעיפים 3 ו-4 אין הסתייגויות. אנחנו נצביע עליהם כהצעת הוועדה בקריאה שנייה. בבקשה.

### הצבעה מס' 5

### בעד סעיפים 4-3 – 70

### נגד – 37

### נמנעים – 2

### סעיפים 4-3 נתקבלו.

היו"ר א' בורג:

70 בעד, 37 נגד, שני נמנעים. סעיפים אלה התקבלו בקריאה שנייה כהצעת הוועדה.

הסתייגות לסעיף 5, של חבר הכנסת לפיד ואחרים.

יוסף לפיד (שינוי):

מסיר.

היו"ר א' בורג:

תודה רבה. אנחנו נצביע על ההסתייגות של חבר הכנסת יהלום וקבוצת חברי הכנסת.

שאול יהלום (מפד"ל):

מסיר.

היו"ר א' בורג:

אם כן, אין הסתייגויות לסעיף 5. קבוצת לפיד, יש לכם תוספת בסוף הסעיף, וגם אותה אנחנו מסירים.

אנחנו נצביע על סעיף 5 ללא הסתייגויות כהצעת הוועדה. ניתן להצביע. בבקשה.

### הצבעה מס' 7

### בעד סעיף 5 – 71

### נגד – 39

### נמנעים – 1

### סעיף 5 נתקבל.

היו"ר א' בורג:

71 בעד, 39 נגד ונמנע אחד. אני קובע, כי סעיף 5 נתקבל בקריאה שנייה כהצעת הוועדה.

אנחנו עוברים להסתייגויות לסעיף 6. חבר הכנסת יוסי כץ ואחרים.

יוסי כץ (ישראל אחת):

מסיר.

היו"ר א' בורג:

אני יכול לראות את זה בשם כל הקבוצה, גפני?

משה גפני (יהדות התורה):

מסיר.

היו"ר א' בורג:

ענת מאור כנ"ל, יולי אדלשטיין כנ"ל, נתן שרנסקי כנ"ל, גנדי ריגר כנ"ל, מרינה סולודקין כנ"ל. תודה רבה, הוסר.

אם כן, ההסתייגות הבאה לסעיף 6 היא של חבר הכנסת ברכה.

מוחמד ברכה (חד"ש):

מסיר.

היו"ר א' בורג:

כולם? כל הקבוצה?

מוחמד ברכה (חד"ש):

כן.

היו"ר א' בורג:

תודה רבה.

אם כן אנחנו נצביע בקריאה שנייה על סעיף 6 כהצעת הוועדה. ניתן להצביע. בבקשה.

### הצבעה מס' 8

### בעד סעיף 6 – 70

### נגד – 38

### נמנעים – 4

### סעיף 6 נתקבל.

היו"ר א' בורג:

70 בעד, 38 נגד וארבעה נמנעים. סעיף 6 נתקבל בקריאה שנייה כהצעת הוועדה.

סעיף 7, הסתייגות לחברת הכנסת מאור.

ענת מאור (מרצ):

מסירה.

היו"ר א' בורג:

אנחנו נצביע על סעיף 7 כהצעת הוועדה. חברי הכנסת, ניתן להצביע. בבקשה.

### הצבעה מס' 9

### בעד סעיף 7 – 72

### נגד – 36

### נמנעים – 3

### סעיף 7 נתקבל.

היו"ר א' בורג:

72 בעד, 36 נגד ושלושה נמנעים. סעיף 7 נתקבל כהצעת הוועדה.

אנחנו עוברים להצבעות על סעיף 8. חבר הכנסת ברכה, להסיר?

מוחמד ברכה (חד"ש):

כן.

היו"ר א' בורג:

אם כן, נצביע על סעיף 8 כהצעת הוועדה. חברי הכנסת, ניתן להצביע. בבקשה.

### הצבעה מס' 10

### בעד סעיף 8 – 71

### נגד – 37

### נמנעים – 4

### סעיף 8 נתקבל.

היו"ר א' בורג:

71 בעד, 37 נגד וארבעה נמנעים. גם סעיף זה נתקבל כהצעת הוועדה.

סעיף 9, חבר הכנסת ברכה, מסיר את ההסתייגות? גם לסעיף 10 הוסרה ההסתייגות?

מוחמד ברכה (חד"ש):

כן.

היו"ר א' בורג:

אם כן, אנחנו מצביעים על סעיפים 9 עד 12 כהצעת הוועדה ללא הסתייגויות. חברי הכנסת, ניתן להצביע. בבקשה.

### הצבעה מס' 11

### בעד סעיפים 12-9 – 70

### נגד – 38

### נמנעים – 3

### סעיפים 12-9 נתקבלו.

היו"ר א' בורג:

70 בעד, 38 נגד ושלושה נמנעים. סעיפים אלה נתקבלו כהצעת הוועדה.

אנחנו נעבור לסעיף 13. קבוצת ברכה, מסירים?

מוחמד ברכה (חד"ש):

כן.

היו"ר א' בורג:

קבוצת לפיד?

יוסף פריצקי (שינוי):

מבקשים להצביע – זה הגבלת מספר השרים בממשלה.

היו"ר א' בורג:

תודה. אנחנו נצביע על הסתייגות קבוצת לפיד לסעיף 13. ניתן להצביע. בבקשה.

### הצבעה מס' 12

### בעד ההסתייגות – 40

### נגד – 69

### נמנעים – 2

### ההסתייגות של קבוצת חבר הכנסת י' לפיד לסעיף 13 לא נתקבלה.

היו"ר א' בורג:

40 בעד, 69 נגד ושני נמנעים. הסתייגות זאת לא נתקבלה. אנחנו נצביע על סעיף 13 בקריאה שנייה כהצעת הוועדה. ניתן להצביע. בבקשה.

### הצבעה מס' 13

### בעד סעיף 13, כהצעת הוועדה – 70

### נגד – 38

### נמנעים – 4

### סעיף 13, כהצעת הוועדה, נתקבל.

היו"ר א' בורג:

70 בעד, 38 נגד וארבעה נמנעים. סעיף 13 נתקבל בקריאה שנייה כהצעת הוועדה. תודה רבה.

אנחנו נצביע על סעיפים 17-14. השר רמון, עמדתך הובעה. אני מבין שאתה רוצה לדבר עוד שנה וחצי אבל אל תעשה את זה עכשיו. אנחנו נצביע על סעיפים אלה בקריאה שנייה כהצעת הוועדה.

ניתן להצביע. בבקשה.

### הצבעה מס' 14

### בעד סעיפים 17-14 – 70

### נגד – 38

### נמנעים – 4

### סעיפים 17-14 נתקבלו.

היו"ר א' בורג:

70 בעד, 38 נגד וארבעה נמנעים. סעיפים 17-14 נתקבלו בקריאה שנייה כהצעת הוועדה.

חברי הכנסת לנדאו וריבלין מסירים את ההסתייגות?

עוזי לנדאו (הליכוד):

כן.

היו"ר א' בורג:

תודה. אם כן, אנחנו נצביע על סעיף 18 כהצעת הוועדה.

חברי הכנסת, ניתן להצביע. בבקשה.

### הצבעה מס' 15

### בעד סעיף 18 – 70

### נגד – 37

### נמנעים – 4

### סעיף 18 נתקבל.

היו"ר א' בורג:

70 בעד, 37 נגד וארבעה נמנעים. גם סעיף זה נתקבל בקריאה שנייה כהצעת הוועדה.

חבר הכנסת זאב, מסיר את הצעתך? רוצה להצביע?

נסים זאב (ש"ס):

– – –

היו"ר א' בורג:

אם כן, נצביע על הסתייגות חבר הכנסת זאב לסעיף 19. ניתן להצביע. בבקשה.

### הצבעה מס' 16

### בעד ההסתייגות – 35

### נגד – 66

### נמנעים – 8

### ההסתייגות של חבר הכנסת נ' זאב לסעיף 19 לא נתקבלה.

היו"ר א' בורג:

66 נגד, 35 בעד, שמונה נמנעים. הסתייגות זו לא נתקבלה.

חבר הכנסת לנדאו, הסתייגותך לסעיף 25, אתה מוריד?

עוזי לנדאו (הליכוד):

– – –

היו"ר א' בורג:

אם כן, אנחנו נצביע על סעיפים 19 עד 27 בקריאה שנייה כהצעת הוועדה. ניתן להצביע. בבקשה.

### הצבעה מס' 17

### בעד סעיפים 27-19, כהצעת הוועדה – 71

### נגד – 37

### נמנעים – 3

### סעיפים 27-19, כהצעת הוועדה, נתקבלו.

היו"ר א' בורג:

71 בעד, 37 נגד, שלושה נמנעים. סעיפים אלה נתקבלו בקריאה שנייה, כהצעת הוועדה.

סעיף 28 – קבוצת לפיד?

יוסף לפיד (שינוי):

– – –

היו"ר א' בורג:

מסירים. תודה. חברי הכנסת רביץ, טל, מלול וכו', מבקשים להצביע?

רחמים מלול (ש"ס):

כן.

היו"ר א' בורג:

כן להצביע. אנחנו נצביע על הסתייגות קבוצת רביץ ואחרים לסעיף 28 – ברישא של עמוד 5.

ניתן להצביע, חברי הכנסת. בבקשה.

### הצבעה מס' 18

### בעד ההסתייגות – 39

### נגד – 62

### נמנעים – 6

### ההסתייגות של חברי הכנסת א' רביץ, ד' טל, ר' מלול, ד' אזולאי

### וקבוצת חבר הכנסת ש' יהלום לסעיף 28 לא נתקבלה.

היו"ר א' בורג:

62 נגד ההסתייגות, 39 בעדה, שישה נמנעים. הסתייגות זו לא נתקבלה.

אנחנו נצביע על סעיף 28, בקריאה שנייה, כהצעת הוועדה. חברי הכנסת, ניתן להצביע.

### הצבעה מס' 19

### בעד סעיף 28, כהצעת הוועדה – 67

### נגד – 42

### נמנעים – 3

### סעיף 28, כהצעת הוועדה, נתקבל.

היו"ר א' בורג:

67 בעד, 42 נגד, שלושה נמנעים. אני קובע כי סעיף 28 נתקבל כהצעת הוועדה.

חבר הכנסת כץ, מסיר את ההסתייגות?

יוסי כץ (ישראל אחת):

– – –

תמר גוז'נסקי (חד"ש):

– – –

היו"ר א' בורג:

חברי הכנסת, תקשיבו היטב לנוהל ההצבעה. חבר הכנסת כץ, מצביעים על ההסתייגות לגרסה ב'. התקבלה ההסתייגות, מצביעים אז גרסה מול גרסה בנוסח החוק. עכשיו אני שואל קודם כול לגבי ההסתייגות – האם אתה מבקש להסיר את ההסתייגות?

יוסי כץ (ישראל אחת):

כן.

היו"ר א' בורג:

תודה. קבוצת לפיד?

יוסף לפיד (שינוי):

– – –

היו"ר א' בורג:

להצביע על ההסתייגות. ראשית, נצביע על ההסתייגות בסיפא של עמוד 5 של קבוצת לפיד לסעיף 29, גרסה ב'. ניתן להצביע.

### הצבעה מס' 20

### בעד ההסתייגות – 40

### נגד – 67

### נמנעים – 5

### ההסתייגות לסעיף 29(א), בגרסה ב', לא נתקבלה.

היו"ר א' בורג:

67 נגד ההסתייגות, 40 בעד ההסתייגות, חמישה נמנעים. אם כן, הסתייגות זו לא נתקבלה.

שימו לב, אנחנו מצביעים על שתי גרסאות בסעיף 29. מי שמצביע בעד, הוא בעד גרסה א'. מי שמצביע נגד, הוא בעד גרסה ב'. זוהי ההצבעה. כך נהגנו בהצבעות בעבר, כך ננהג עכשיו. זו הצבעה של גרסה מול גרסה. ניתן להצביע, בבקשה.

### הצבעה מס' 21

### בעד גרסה א' – 20

### בעד גרסה ב' – 88

### נמנעים – 3

### גרסה ב' לסעיף 29 נתקבלה.

היו"ר א' בורג:

88 נגד, לאמור נתקבלה גרסה ב', 20 בעד, לאמור לא התקבלה גרסה א', שלושה נמנעים.

עכשיו נצביע על סעיף 29 לפי גרסה ב' בקריאה שנייה. חברי הכנסת, ניתן להצביע. בבקשה.

### הצבעה מס' 22

### בעד סעיף 29, גרסה ב' – 81

### נגד – 27

### נמנעים – 3

### סעיף 29, בגרסה ב', נתקבל.

היו"ר א' בורג:

81 בעד, 27 נגד, שלושה נמנעים. סעיף 29 בגרסה ב' נתקבל בקריאה שנייה.

לסעיף 30 אין הסתייגויות. אנחנו ניגש להצבעה על סעיף 30 על-פי הצעת הוועדה.

ניתן להצביע.

### הצבעה מס' 23

### בעד סעיף 30 – 71

### נגד – 37

### נמנעים – 3

### סעיף 30 נתקבל.

היו"ר א' בורג:

71 בעד, 37 נגד, שלושה נמנעים. סעיף 30 נתקבל כהצעת הוועדה.

אנחנו עוברים לרישא של עמוד 6. חברי הכנסת טל ואחרים, מבקשים להצביע?

דוד טל (ש"ס):

כן.

היו"ר א' בורג:

מבקשים להצביע. תודה.

אנחנו מצביעים על ההסתייגות של חברי הכנסת טל ואחרים לסעיף 31. בבקשה.

### הצבעה מס' 24

### בעד ההסתייגות – 40

### נגד – 63

### נמנעים – 6

### ההסתייגות של חברי הכנסת ד' טל, ר' מלול, ד' אזולאי וקבוצת חבר הכנסת ש'

### יהלום לסעיף 31 לא נתקבלה.

היו"ר א' בורג:

40 בעד, 63 נגד, שישה נמנעים. הסתייגות זו לא נתקבלה.

קבוצת לפיד, מסירה או משאירה?

יוסף לפיד (שינוי):

מסירה.

היו"ר א' בורג:

מסירה. אם כן, אנחנו נצביע על סעיף 31, כהצעת הוועדה, בקריאה שנייה.

חברי הכנסת, ניתן להצביע.

### הצבעה מס' 25

### בעד סעיף 31, כהצעת הוועדה – 69

### נגד – 36

### נמנעים – 6

### סעיף 31, כהצעת הוועדה, נתקבל.

היו"ר א' בורג:

69 בעד, 36 נגד, שישה נמנעים. סעיף 31 נתקבל בקריאה שנייה כנוסח הוועדה.

סעיף 32 – קבוצת לפיד?

יוסף לפיד (שינוי):

הצבעה.

היו"ר א' בורג:

אנחנו נצביע על הסתייגות קבוצת לפיד לסעיף 32. ניתן להצביע, חברי הכנסת. בבקשה.

### הצבעה מס' 26

### בעד ההסתייגות – 19

### נגד – 87

### נמנעים – 4

### ההסתייגות של קבוצת חבר הכנסת י' לפיד לסעיף 32 לא נתקבלה.

היו"ר א' בורג:

19 בעד, 87 נגד, ארבעה נמנעים. הסתייגות זו לא נתקבלה.

קבוצת לפיד, הסתייגות לסעיף 35, ניתן להסיר או רוצים להצביע?

יוסף פריצקי (שינוי):

להסיר.

היו"ר א' בורג:

אם כן, אנחנו נצביע על סעיפים 32 עד 43, בקריאה שנייה, כהצעת הוועדה. חברי הכנסת, ניתן להצביע.

### הצבעה מס' 27

### בעד סעיפים 43-32, כהצעת הוועדה – 70

### נגד – 37

### נמנעים – 4

### סעיפים 43-32, כהצעת הוועדה, נתקבלו.

היו"ר א' בורג:

70 בעד, 37 נגד, ארבעה נמנעים. סעיפים אלו התקבלו בקריאה שנייה, כהצעת הוועדה.

סעיף 44 – קבוצת אלי ישי, להצביע או להסיר?

נסים דהן (ש"ס):

להצביע.

היו"ר א' בורג:

להצביע, בבקשה. רישא של עמוד 7.

ניתן להצביע, חברי הכנסת.

### הצבעה מס' 28

### בעד ההסתייגות – 40

### נגד – 65

### נמנעים – 5

### ההסתייגות של קבוצת חבר הכנסת א' ישי, חבר הכנסת אל' כהן, חבר הכנסת א' רובינשטיין, קבוצת חבר הכנסת ש' יהלום וקבוצת חבר הכנסת י' לפיד לסעיף 44

### לא נתקבלה.

היו"ר א' בורג:

40 בעד, 65 נגד, חמישה נמנעים. הסתייגות זו לא נתקבלה.

קבוצת יהלום – לסעיף 45, ניתן להסיר?

שאול יהלום (מפד"ל):

כן.

היו"ר א' בורג:

אנחנו נצביע על סעיפים 44 עד 46 בקריאה שנייה כהצעת הוועדה. ניתן להצביע. בבקשה.

### הצבעה מס' 29

### בעד סעיפים 46-44, כהצעת הוועדה – 72

### נגד – 37

### נמנעים – 3

### סעיפים 46-44, כהצעת הוועדה, נתקבלו.

היו"ר א' בורג:

72 בעד, 37 נגד, שלושה נמנעים. סעיפים אלו נתקבלו בקריאה שנייה כהצעת הוועדה.

חבר הכנסת רובינשטיין, הסתייגות לסעיף 47.

אמנון רובינשטיין (יו"ר ועדת החוקה, חוק ומשפט):

לא מסיר.

היו"ר א' בורג:

לא מסיר. אנחנו נצביע על הסתייגות חבר הכנסת רובינשטיין וקבוצת לפיד.

ניתן להצביע, חברי הכנסת. בבקשה.

### הצבעה מס' 30

### בעד ההסתייגות – 41

### נגד – 65

### נמנעים – 4

### ההסתייגות של חבר הכנסת א' רובינשטיין וקבוצת חבר הכנסת י' לפיד לסעיף 47

### לא נתקבלה.

היו"ר א' בורג:

41 בעד, 65 נגד, ארבעה נמנעים. אני קובע כי הסתייגות זו לא נתקבלה.

אנחנו נצביע בקריאה שנייה על סעיף 47 כהצעת הוועדה.

### הצבעה מס' 31

היו"ר א' בורג:

סליחה, סליחה. טעות שלי. נאפס את ההצבעה.

הסתייגות של חברי הכנסת אליעזר כהן, קבוצת לפיד וקבוצת ישי. חברי הכנסת, ניתן להצביע על ההסתייגות, בבקשה.

### הצבעה מס' 32

### בעד ההסתייגות – 38

### נגד – 67

### נמנעים – 5

### ההסתייגות של חבר הכנסת אל' כהן, קבוצת חבר הכנסת י' לפיד וקבוצת חבר

### הכנסת א' ישי לסעיף 47 לא נתקבלה.

היו"ר א' בורג:

67 נגד, 38 בעד, חמישה נמנעים. הסתייגות זו לא נתקבלה.

אנחנו נעבור להסתייגות חבר הכנסת רביץ, אחרונה ברישא של עמוד 8 – מוסרת.

אם כן, אנחנו נצביע בקריאה שנייה על סעיף 47 כהצעת הוועדה, ניתן להצביע. בבקשה.

### הצבעה מס' 33

### בעד סעיף 47, כהצעת הוועדה – 79

### נגד – 30

### נמנעים – 3

### סעיף 47, כהצעת הוועדה, נתקבל.

היו"ר א' בורג:

79 בעד, 30 נגד, שלושה נמנעים, אני קובע, כי סעיף 47 נתקבל בקריאה שנייה כהצעת הוועדה.

אדוני יושב-ראש הוועדה, אנחנו יכולים לעבור לקריאה שלישית?

אמנון רובינשטיין (יו"ר ועדת החוקה, חוק ומשפט):

לא נתקבלה שום הסתייגות?

היו"ר א' בורג:

לא נתקבלה, אף לא אחת.

בבקשה, חבר הכנסת פורז.

אברהם פורז (שינוי):

אדוני היושב-ראש, בשמה של סיעת שינוי, אנחנו גם הגשנו לך מכתב, אנחנו מבקשים לראות בהצעת החוק הצעת אי-אמון בראש הממשלה.

אני רוצה להסביר. נכון שהממשלה טרם הוצגה והשרים טרם אושרו, אולם ראש הממשלה מכהן מכוח היבחרו על-ידי הכנסת, וזה נאמר בחוק. לכן אני חושב שאפשר להצביע אי-אמון בראש הממשלה אריאל שרון, משום שאתמול הונחו על שולחן הכנסת ההסכמים הקואליציוניים המבטיחים את הרוב לשרון, ולכן אהוד ברק איננו עוד ראש הממשלה, שרון הוא ראש הממשלה.

ולפיכך, אדוני היושב-ראש, משביקשנו זאת, ההצבעה צריכה להידחות לשבוע הבא. תודה.

היו"ר א' בורג:

בצער רב אני מבקש לדחות את בקשתך.

אברהם פורז (שינוי):

זה בסדר. אם לא, אנחנו פשוט מכינים את הרקע לעתירה.

היו"ר א' בורג:

זה בסדר גמור, אני רק אקרא לך את תשובת הייעוץ המשפטי בהקשר זה, שהיא ברורה כבדולח ואין אחריה מחלוקת, ואני מקבל את עמדת הייעוץ המשפטי.

לבקשת סיעת שינוי להביע אי-אמון בראש הממשלה בקשר לחוק-יסוד: הממשלה: ראש הממשלה הנבחר נכנס לכהונתו, בהתאם לסעיף 14(א) לחוק-יסוד: הממשלה, רק לאחר שהוא מציג בפני הכנסת את שריו, מודיע על חלוקת התפקידים ביניהם ועל קווי היסוד של מדיניות הממשלה.

סעיף 3(ב) לחוק-יסוד: הממשלה, שעליו מסתמך חבר הכנסת זנדברג, דן במקור הסמכות של ראש הממשלה (היבחרו בבחירות כלליות, ארציות, ישירות, שוות וחשאיות). בהתאם לסעיף קטן (ג) של סעיף 3, מינוי השרים על-ידי ראש הממשלה טעון אישור הכנסת, ואילו בהתאם לסעיף קטן (ד) – "דחתה הכנסת את הצעת ראש הממשלה בדבר הרכב הממשלה, רואים כאילו הביעה הכנסה אי-אמון בראש הממשלה והוראות סעיף 19(ב) יחולו". מכאן, שכל עוד לא הוצגה הממשלה לפי סעיף 14(א) לחוק-היסוד, לא ניתן להציע אי-אמון בראש הממשלה שאינו מכהן. המועד הראשון, אם כן, לאי-אמון בראש הממשלה הנבחר הוא בעת הצעת ראש הממשלה לעניין הרכב הממשלה.

כך אומרת ממלאת-מקום היועץ המשפטי, זו פסיקתי, ולכן אנחנו נעבור להצבעה.

ראובן ריבלין (הליכוד):

אדוני היושב-ראש, אני רוצה לומר, שזאת הפעם הראשונה שאני תומך באהוד ברק כראש ממשלה.

היו"ר א' בורג:

לא תהיינה לך כנראה עוד הרבה הזדמנויות.

אנחנו נעבור, חברי הכנסת, להצבעה על חוק-יסוד: הממשלה, בקריאה שלישית. חברי הכנסת, ניתן להצביע. בבקשה.

### הצבעה מס' 34

### בעד החוק – 72

### נגד – 37

### נמנעים – 3

### חוק-יסוד: הממשלה נתקבל.

היו"ר א' בורג:

72 בעד, 37 נגד, שלושה נמנעים. אני חייב להגיד שאני שמח על התוצאה. החוק נתקבל בקריאה שלישית על-ידי הכנסת, נקווה שתיקנו מעט את העולם הפוליטי שלנו.

חברי הכנסת, יש עוד הצבעות לפנינו. חבר הכנסת לנדאו, נא לשבת.

עוזי לנדאו (הליכוד):

אפשר לומר משהו?

היו"ר א' בורג:

יוזם החוק, בבקשה.

חברי הכנסת, יש לנו עוד שתי הצבעות לפנינו, שכנראה מצריכות גיוס מסוים.

עוזי לנדאו (הליכוד):

אדוני היושב-ראש, חברי הכנסת, אני מבקש לומר, שחרף הפילוג והפיצול יש אפשרות להגיע לאחדות שמניבה תוצאות שמשמעותן מרחיקה לכת והן חיוביות וחשובות.

אני רוצה להודות בשם מי שיזמו את החוק הזה ועבדו עליו כל הזמן במשך שנים ארוכות, לחברי הכנסת ממפלגת העבודה, יוסי ביילין – הוא שר, הוא לא חבר כנסת – לחבר הכנסת אופיר פינס, לנעמי חזן ממרצ, לחבר הכנסת גפני, לחבר הכנסת בני אלון, לחבר הכנסת מוחמד ברכה, לחבר הכנסת יגאל ביבי. אני מבקש להודות לחבר הכנסת משה ארנס, יושב-ראש העמותה לדמוקרטיה פרלמנטרית; אני מבקש להודות לפרופסור כרמון מהמכון הישראלי לדמוקרטיה, שעשו לילות כימים כדי להגיע לצעד הקונסטיטוציוני החשוב הזה.

אני רוצה להוסיף, שלא שהעברנו חוק שהוא כליל יופי. יש בחוק בעיות, ונצטרך לראות במהלך השנים הקרובות כיצד לשפר אותו. בסיכומו של דבר, בל נשכח שמי שעושים מערכת למערכת טובה הם בראש ובראשונה אנשים. ולכן, מעבר לשינוי החוק נצטרך גם אנחנו, חברי הכנסת, לראות כיצד יבוא כאן שינוי, כיצד ייבחרו לכנסת הקרובה אנשים רבים, אני מקווה אנשי נועם, שלבם חדור אמונה בצורך לנקות את הפוליטיקה בהחדרת נורמות של כבוד הדדי, של נימוס, של פוליטיקה נקייה, איש למפלגתו. תודה רבה; תודה רבה לכולם.

היו"ר א' בורג:

תודה רבה. חבר הכנסת לנדאו, באופן אישי אני מבקש להודות לך ולחברים שהזכרת תודה רבה.

עוזי לנדאו (הליכוד):

תודה רבה.

# הצעת חוק הממשלה, התשס"א–2001

# (קריאה שנייה וקריאה שלישית)

היו"ר א' בורג:

חברי הכנסת, אנחנו עוברים להצבעות, נא לשבת. חברי הכנסת, הצעת חוק הממשלה. חבר הכנסת מרידור, עדיין השר רמון, נא לשבת. חבר הכנסת סביר, חברי הכנסת, אני רוצה לעבור להצבעה. חבר הכנסת שלום, חבר הכנסת סביר, לא נעבור להצבעה לפני שכולם ישבו.

אנחנו עוברים להצבעה על הצעת חוק הממשלה. יש לנו הסתייגויות.

אמנון רובינשטיין (יו"ר ועדת החוקה, חוק ומשפט):

אני מבקש לענות.

היו"ר א' בורג:

אתה מבקש לענות, תעלה בבקשה לענות, ואנחנו ניגש להצבעה. בבקשה, חבר הכנסת רובינשטיין.

אמנון רובינשטיין (יו"ר ועדת החוקה, חוק ומשפט):

אדוני היושב-ראש, רבותי חברי הכנסת, לחבר הכנסת שאול יהלום יש שתי הסתייגויות. הסתייגויות אחת אומרת להרחיב את האיסור, כלומר את החובה להביא לידיעת הכנסת הסכמים לא רק בכתב אלא גם בעל-פה. ההסתייגות השנייה – החלת החוק הנורווגי. אני התנגדתי לשתי ההסתייגויות, אבל לאחר שינוי עמדתו של חבר הכנסת יהלום אני תומך בהסתייגות הראשונה; אני חושב שהיא ראויה. לגבי ההסתייגות השנייה, חבר הכנסת יהלום יגיש הצעת חוק ונדון בכך בקריאה ראשונה, שנייה ושלישית.

היו"ר א' בורג:

אם כן, אני מבין, חבר הכנסת יהלום, שמצביעים רק על הראשונה, ואת השנייה אתה מסיר.

חברי הכנסת, נא לשבת, אנחנו עוברים להצבעה על חוק הממשלה, התשס"א–2001. לסעיף 1, חבר הכנסת יהלום הסיר את ההסתייגות השנייה. חבר הכנסת יהלום, את השנייה הסרת, אנחנו מצביעים רק על ההסתייגות הראשונה.

חברי הכנסת, אנחנו מצביעים. בבקשה.

### הצבעה מס' 35

### בעד ההסתייגות – 26

### נגד – 70

### נמנעים – 2

### ההסתייגות של חבר הכנסת ש' יהלום לסעיף 1 לא נתקבלה.

היו"ר א' בורג:

70 נגד, 26 בעד, שני נמנעים, אני קובע, כי הסתייגות זו לא נתקבלה. ההסתייגות השנייה הוסרה, ולכן אנחנו נצביע על סעיפים 12-1 כהצעת הוועדה בקריאה שנייה.

חברי הכנסת, ניתן להצביע.

### הצבעה מס' 36

### בעד סעיפים 12-1, כהצעת הוועדה – 70

### נגד – 29

### נמנעים – אין

### סעיפים 12-1, כהצעת הוועדה, נתקבלו.

היו"ר א' בורג:

70 בעד, 29 נגד, ללא נמנעים. אני קובע, כי חוק זה נתקבל בקריאה שנייה כנוסח הוועדה על-ידי הכנסת.

אנחנו נעבור להצבעה בקריאה שלישית על הצעת חוק הממשלה – – –

אברהם פורז (שינוי):

אני חוזר על הטענה – – –

היו"ר א' בורג:

אתה חוזר על הטענה, אני חוזר על התשובה. בואו נעבור להצבעה. תודה רבה.

אנחנו עוברים להצבעה בקריאה שלישית על הצעת חוק הממשלה, התשס"א–2001. ניתן להצביע. בבקשה.

### הצבעה מס' 37

### בעד החוק – 69

### נגד – 31

### נמנעים – 2

### חוק הממשלה, התשס"א–2001, נתקבל.

היו"ר א' בורג:

69 בעד, 31 נגד, שני נמנעים. הצעת חוק זו נתקבלה בקריאה שלישית גם היא, על-ידי הכנסת.

חברי הכנסת, נא לשבת. חבר הכנסת טריף, חבר הכנסת טריף, נא לשבת. רבותי חברי הכנסת, חבר הכנסת אדלשטיין, אנחנו עוברים להצבעה, חבר הכנסת יצחק כהן, נו, באמת, אתה חצי מהבלגן בהצבעה הזאת. חברי הכנסת, פינס, אנחנו רוצים לעבור להצבעה. השר פרס.

# הצעת חוק דחיית שירות ביטחון לתלמידי ישיבות שתורתם אומנותם (הוראת שעה), התשס"א–2001

# (קריאה שנייה וקריאה שלישית)

היו"ר א' בורג:

אנחנו עוברים להצבעה. חברי הכנסת, אנחנו עוברים להצבעה על ההסתייגויות – הצעת חוק דחיית שירות ביטחון לתלמידי ישיבות שתורתם אומנותם (הוראת שעה), התשס"א–2001.

אנחנו נתחיל בהסתייגויות לשם החוק. חברי הכנסת נעמי חזן ואחרים, מסירים בשם כל הקבוצה? אני לא בודק. מסירים בשם כל הקבוצה, תודה. קבוצת גפני, מסירים? אתה מדבר בשם כל הקבוצה? תודה. חבר הכנסת יוסף לפיד, לשם החוק? מסירים? אני שאלתי. רבותי, שימו לב, זה מוסר בשם כולם; גם לפיד אנחנו הסרנו, קבוצת לפיד.

אם כן, חברי הכנסת, אנחנו מצביעים בקריאה שנייה על שם החוק כהצעה הוועדה, ללא הסתייגויות. ניתן להצביע. בבקשה.

### הצבעה מס' 38

### בעד שם החוק – 57

### נגד – 38

### נמנעים – 1

### שם החוק נתקבל.

היו"ר א' בורג:

57 בעד שם החוק כהצעת הוועדה, 38 נגד, נמנע אחד. אני קובע, כי שם החוק נתקבל כהצעת הוועדה בקריאה שנייה.

אנחנו עוברים להצבעה – – –

קריאות:

– – –

היו"ר א' בורג:

חברי הכנסת, נו, באמת.

קריאות:

– – –

היו"ר א' בורג:

חבר הכנסת פינס, אני לא יכול להצביע כך. תודה. חבר הכנסת יאיר פרץ. חבר הכנסת דרוקמן. תודה.

אנחנו נעבור להצבעה על סעיף 1 – הסתייגויות. קבוצת חזן – מסירה. חבר הכנסת ברכה – מסיר. לקבוצת לפיד יש הסתייגות ארוכה ברישא של עמוד 4, מסירים? תודה. חבר הכנסת קליינר, בסיפא של עמוד 4 – מסיר, תודה. קבוצת גפני, קבוצת יהלום וחבר הכנסת – – –

משה גפני (יהדות התורה):

– – –

היו"ר א' בורג:

חבר הכנסת גפני מסיר. חבר הכנסת יהלום מסיר. חבר הכנסת טלב אלסאנע? מסיר. תודה. חבר הכנסת ברכה הסיר.

אם כן, אנחנו נצביע בקריאה שנייה על סעיף 1 כהצעת הוועדה, חברי הכנסת, ניתן להצביע. בבקשה.

### הצבעה מס' 39

### בעד סעיף 1 – 57

### נגד – 37

### נמנעים – 2

### סעיף 1 נתקבל.

היו"ר א' בורג:

57 בעד, 37 נגד, שני נמנעים. אני קובע, כי סעיף זה נתקבל בקריאה שנייה.

אנחנו עוברים לרישא של עמוד 5, סעיף 2. קבוצת חזן – מסירה; קבוצת גפני – תודה; קבוצת יהלום – מסיר; חבר הכנסת קליינר. חבר הכנסת טלב אלסאנע – מסיר, תודה. קבוצת לפיד לאותו סעיף – מסיר.

אנחנו נצביע על סעיף 2 כהצעת הוועדה – בקריאה שנייה. חברי הכנסת, ניתן להצביע. בבקשה.

### הצבעה מס' 40

### בעד סעיף 2 – 60

### נגד – 36

### נמנעים – 2

### סעיף 2 נתקבל.

היו"ר א' בורג:

60 בעד, 36 נגד, שני נמנעים. אני קובע, כי סעיף 2 נתקבל בקריאה שנייה כהצעת הוועדה.

אנחנו נעבור להסתייגויות לסעיף 3. קבוצת חזן? הוסרה ההסתייגות. חבר הכנסת פינס, בסיפא של אותו עמוד 5? הוסר, תודה. עם כל החלופין? אני מודה לך על החיסכון. קבוצת גפני ברישא של עמוד 7 – הוסר; קבוצת יהלום ברישא, חבר הכנסת טלב אלסאנע, חבר הכנסת מיכאל קליינר – הוסר. קבוצת לפיד ברישא של עמוד 7 – הוסר. אם כן, אנחנו נצביע על סעיף 3.

ראובן ריבלין (הליכוד):

– – –

קריאות:

– – –

היו"ר א' בורג:

רגע, רגע – – –

ראובן ריבלין (הליכוד):

אדוני היושב-ראש, יש להצביע בפעם הראשונה על הגרסה של שנתיים. אם היא עוברת – מייתרת את הצורך – – – אם היא לא עוברת – – –

היו"ר א' בורג:

לא, לא, לא. אנחנו נצביע בדיוק כמו שהצבענו קודם – – –

ראובן ריבלין (הליכוד):

יכול להיות שלא נצטרך להצביע – – –

היו"ר א' בורג:

רק רגע, עוד הפעם.

ראובן ריבלין (הליכוד):

יש – – –

היו"ר א' בורג:

הבנתי, הבנתי, הבנתי.

קריאות:

– – –

היו"ר א' בורג:

הבנתי, הבנתי. רבותי, ראשית אין הסתייגויות לסעיף 3. בחוק עצמו יש לנו שתי גרסאות, שאחת גדולה והשנייה קטנה, נכון? חבר הכנסת ריבלין, שים לב; אחת גדולה ואחת קטנה. אחת שנתיים ואחת שנה. אנחנו נצביע בראשונה על גרסה א'. אם היא לא תעבור – אנחנו נצביע על גרסה ב', על מנת – – –

ראובן ריבלין (הליכוד):

– – –

היו"ר א' בורג:

תודה. תודה רבה.

חברי הכנסת, אנחנו נצביע בראשונה על גרסה א' שעניינה שנתיים. בבקשה.

### הצבעה מס' 41

### בעד גרסה א' לסעיף 3 – 58

### נגד – 41

### נמנעים – 1

### גרסה א' לסעיף 3 נתקבלה.

היו"ר א' בורג:

אני קובע, כי 58 בעד, 41 נגד, נמנע אחד, אם כן נתקבלה הגרסה הראשונה. אין צורך, אם כן, להצביע על הגרסה השנייה.

אנחנו נצביע כעת על סעיף 3 בקריאה שנייה על-פי גרסתו כפי שנתקבלה. חברי הכנסת, ניתן להצביע. בבקשה.

### הצבעה מס' 42

### בעד סעיף 3, גרסה א' – 58

### נגד – 38

### נמנעים – 4

### סעיף 3, גרסה א', נתקבל.

היו"ר א' בורג:

סעיף 3 – 58 בעד, 38 נגד, ארבעה נמנעים. סעיף 3 נתקבל על-פי גרסתו הראשונה – חבר הכנסת ריבלין, תודה לך – בקריאה שנייה כהצעת הוועדה.

הסתייגויות לסעיף 4. קבוצת גפני? מוסר. קבוצת חזן? מוסר. קבוצת יהלום? מוסר. חבר הכנסת מוחמד ברכה? מוחמד ברכה לא נמצא. אה, מוחמד כאן, סליחה, מוסר. חבר הכנסת מיכאל קליינר, מוסר; חבר הכנסת טלב אלסאנע, מוסר. אם כן, לסעיף 4 אין הסתייגויות.

אנחנו נצביע בקריאה שנייה על סעיף 4 כהצעת הוועדה, ניתן להצביע. בבקשה.

### הצבעה מס' 43

### בעד סעיף 4 – 58

### נגד – 38

### נמנעים – 2

### סעיף 4 נתקבל.

היו"ר א' בורג:

58 בעד, 38 נגד, שני נמנעים. סעיף זה נתקבל בקריאה שנייה כהצעת הוועדה.

אני שואל את יושב-ראש הוועדה, חבר הכנסת אמנון רובינשטיין, אתה יושב-ראש הוועדה? לא. סאלח טריף. לא התקבלה ההסתייגות.

אנחנו נעבור, אם כן, להצבעה בקריאה שלישית. יש בקשה להצבעה אישית? יש בקשה?

קריאות:

– – –

היו"ר א' בורג:

פורז וכו'? הצבעה אלקטרונית? איזו הצבעה?

קריאות:

– – –

יוסף פריצקי (שינוי):

הצבעה אישית אחד אחד.

היו"ר א' בורג:

הצבעה אישית היא תמיד אחד אחד.

קריאות:

– – –

היו"ר א' בורג:

תודה. נא לשבת. לא שומע כלום. לא שומע שום דבר.

קריאות:

– – –

היו"ר א' בורג:

חברי הכנסת, יש לפני 20 חתימות, אנחנו נעבור להצבעה על הסעיף הזה. תחזיר בבקשה את הפתק, חבר הכנסת דהן.

קריאות:

– – –

היו"ר א' בורג:

חבר הכנסת דהן, מספיק עם ההצגה. תודה. מספיק. אנחנו נעבור להצבעה אישית בקריאה שלישית לחוק הזה.

אדוני המזכיר, בבקשה.

מזכיר הכנסת א' האן: (קורא בשמות חברי הכנסת)

קולט אביטל – נגד יולי-יואל אדלשטיין – נגד זבולון אורלב – בעד אפי אושעיה – נגד דוד אזולאי – בעד

היו"ר א' בורג:

אני מבקש לרגע לעצור את ההצבעה, יש כאן איזה בירור משפטי. חברי הכנסת, נא לשבת. על מנת להסיר ספק מלב, אנחנו נשוב להצבעה אחת. אנחנו חוזרים על הצבעה על סעיף 3. כדי שלא יהיה ספק נצביע גרסה מול גרסה.

חברי הכנסת נא לשבת, חבר הכנסת מחאמיד תשומת לבך. כולם נמצאים כאן? חבר הכנסת פינס, אנשיך כולם כאן? חבר הכנסת ריבלין? ניתן להצביע?

חברי הכנסת, על מנת להסיר ספק מלב, על מנת שלא יהיה שום פקפוק באשר לאיכות של ההצבעה, אנחנו נשוב להצבעה על סעיף 3, שתי גרסאות, כהוראת הייעוץ המשפטי של הכנסת, על מנת שההצבעה תהיה כזאת שלא ניתן לערער עליה. אם קודם הצבענו גרסה אחת ואחריה השנייה, הורה לנו הייעוץ המשפטי של הכנסת, היועצת המשפטית אתי בנדלר, להצביע גרסה מול גרסה. שימו לב, מי שמצביע בעד, הוא בעד גרסה א', שהיא שנתיים. מי שמצביע נגד, הוא מצביע בעד גרסה ב', שהיא שנה.

חברי הכנסת, אנחנו חוזרים להצבעה על סעיף 3, גרסה מול גרסה, בבקשה.

יוסף לפיד (שינוי):

זה לא יכול להיות – – –

היו"ר א' בורג:

סליחה, אני אסביר עוד הפעם. שימו לב, חבר הכנסת לפיד, השר רמון, תקשיבו. גרסה מול גרסה, התקבלה אחת? מצביעים על הסעיף ואפשר להצביע נגד. כך ההצבעה.

קריאות:

– – –

שר הפנים ח' רמון:

– – –

היו"ר א' בורג:

נגד זו ונגד זו. ולכן – – –

שר הפנים ח' רמון:

– – – מצביעים על הראשונה וצריך אחר כך על השנייה – – –

היו"ר א' בורג:

ואם יתקבלו שתיהן?

שר הפנים ח' רמון:

– – –

היו"ר א' בורג:

השר רמון, גש בבקשה למיקרופון. חבר הכנסת לפיד, גש למיקרופון.

יוסף לפיד (שינוי):

אדוני היושב-ראש, מהוראתך, שבוודאי ניתנה בתום לב, משתמע שלי יש ברירה בין הפח לבין הפחת. אני לא רוצה את שתי הגרסאות, ולכן אתה לא יכול להעמיד לי אחת מול השנייה.

היו"ר א' בורג:

בינתיים אני אגיד לך את דבר הייעוץ המשפטי. מצביעים בגרסה מול גרסה. התקבלה אחת מהן – לא חשוב איזו – מצביעים על סעיף החוק עם הגרסה הזאת או הזאת, ועל זה אתה יכול להצביע נגד. זה לא מצב שאתה חייב להצביע או-או ובלי אלטרנטיבה של נגד. ראשית – על איזו גרסה מצביעים, נפלה השנייה, זו שנשארה עומדת, עליה מצביעים בעד או נגד, ולכן יש לך אלטרנטיבה. חבר הכנסת רמון, בסדר?

שר הפנים ח' רמון:

זה לא בסדר, אבל אם הוא מוותר – – –

היו"ר א' בורג:

אם כן, חברי הכנסת, מההתחלה – מי שמצביע בעד גרסה א', שהיא שנתיים, מצביע בעד. מי שמצביע בעד גרסה ב', שהיא שנה, מצביע נגד. חברי הכנסת, ניתן להצביע. בבקשה.

### הצבעה מס' 45

### בעד גרסה א' – 56

### בעד גרסה ב' – 42

### נמנעים – 1

### גרסה א' לסעיף 3 נתקבלה.

היו"ר א' בורג:

56 בעד, לאמור התקבלה גרסה א'. 42 נגד, לאמור נדחתה גרסה ב', ונמנע אחד.

עכשיו נצביע על הסעיף הזה בקריאה שנייה בעד או נגד הסעיף בגרסתו הראשונה.

חברי הכנסת, ניתן להצביע. בבקשה.

### הצבעה מס' 46

### בעד סעיף 3, גרסה א' – 60

### נגד – 41

### נמנעים – 1

### סעיף 3, גרסה א', נתקבל.

היו"ר א' בורג:

הוסר ספק מלב – 60 בעד, 41 נגד, נמנע אחד. התוצאה היא אותה תוצאה, סעיף זה נתקבל בקריאה שנייה כהצעת הוועדה.

אנחנו נעבור לקריאה השלישית בהצבעה אישית. אדוני המזכיר, בבקשה.

מזכיר הכנסת א' האן: (קורא בשמות חברי הכנסת)

אני חוזר על ההצבעה מתחילתה.

קולט אביטל – נגד יולי-יואל אדלשטיין – נגד זבולון אורלב – בעד אפי אושעיה – נגד דוד אזולאי – בעד דליה איציק – אינה נוכחת מיכאל איתן – בעד בנימין אלון – בעד טלב אלסאנע – אינו נוכח משה ארנס – בעד זאב בוים – בעד אברהם בורג – נמנע יגאל ביבי – בעד נעמי בלומנטל – בעד בנימין בן-אליעזר – נמנע אליהו בן-מנחם – נגד שלמה בן-עמי – נמנע שלמה בניזרי – בעד רומן ברונפמן – נגד ויקטור בריילובסקי – נגד מוחמד ברכה – בעד אהוד ברק – אינו נוכח עזמי בשארה – בעד יצחק גאגולה – בעד חוסניה ג'בארה – נגד תמר גוז'נסקי – בעד אילן גילאון – נגד זהבה גלאון – נגד אריה גמליאל – בעד משה גפני – בעד עבד-אלמאלכ דהאמשה – בעד נסים דהן – בעד יעל דיין – נגד חיים דרוקמן – בעד אברהם הירשזון – בעד שמואל הלפרט – בעד צחי הנגבי – בעד צבי הנדל – בעד אבשלום וילן – נגד יצחק וקנין – בעד נסים זאב – בעד רחבעם זאבי – בעד אליעזר זנדברג – נגד עופר חוגי – בעד נעמי חזן – נגד תאופיק חטיב – בעד אחמד טיבי – אינו נוכח דוד טל – בעד סאלח טריף – אינו נוכח שאול יהלום – נמנע אברהם יחזקאל – נגד אליהו ישי – בעד אמנון כהן – בעד אליעזר כהן – אינו נוכח יצחק כהן – בעד רן כהן – נגד רענן כהן – נגד מוחמד כנעאן – אינו נוכח חיים כץ – אינו נוכח יוסי כץ – נגד ישראל כץ – בעד ציפי לבני – בעד לימור לבנת – בעד דוד לוי – בעד מקסים לוי – בעד אביגדור ליברמן – בעד אמנון ליפקין-שחק – אינו נוכח יעקב ליצמן – בעד נחום לנגנטל – אינו נוכח עוזי לנדאו – בעד סופה לנדבר – נגד יוסף לפיד – נגד ענת מאור – נגד עסאם מח'ול – בעד רוני מילוא – נגד האשם מחאמיד – בעד רחמים מלול – בעד מיכאל מלכיאור – אינו נוכח נואף מסאלחה – אינו נוכח יהושע מצא – בעד יצחק מרדכי – אינו נוכח דן מרידור – נמנע מרדכי משעני – בעד יהודית נאות – נגד משולם נהרי – בעד מיכאל נודלמן – נמנע דני נוה – בעד אוריאל סביר – אינו נוכח יצחק סבן – בעד אליהו סויסה – בעד מרינה סולודקין – נגד אפרים סנה – נגד גדעון עזרא – בעד אברהם פורז – נגד אופיר פינס-פז – נגד מאיר פרוש – בעד יוסף פריצקי – נגד שמעון פרס – אינו נוכח יאיר פרץ – בעד עמיר פרץ – אינו נוכח אלכסנדר צינקר – נגד מיכאל קליינר – נגד איוב קרא – בעד דליה רבין-פילוסוף – נגד אברהם רביץ – בעד אמנון רובינשטיין – נגד מוסי רז – נגד ראובן ריבלין – בעד גנדי ריגר – נגד חיים רמון – נמנע אברהם בייגה שוחט – נגד יובל שטייניץ – בעד מאיר שטרית – בעד יורי שטרן – בעד ויצמן שירי – נגד סילבן שלום – בעד שלום שמחון – נגד אריאל שרון – בעד יוסי שריד – נגד נתן שרנסקי – נגד

היו"ר א' בורג:

חבר הכנסת ריבלין והשר רמון, זו פעם אחרונה.

שר הפנים ח' רמון:

– – –

היו"ר א' בורג:

תהיה עוד אחת?

מזכיר הכנסת א' האן: (קורא בשמות חברי הכנסת)

אני עובר לקרוא שוב בשמות חברי הכנסת שלא הצביעו.

דליה רבין – אינה נוכחת טלב אלסאנע – אינו נוכח אהוד ברק – אינו נוכח אחמד טיבי – אינו נוכח סאלח טריף – אינו נוכח אליעזר כהן – אינו נוכח מוחמד כנעאן – אינו נוכח חיים כץ – אינו נוכח אמנון ליפקין-שחק – אינו נוכח נחום לנגנטל – אינו נוכח מיכאל מלכיאור – אינו נוכח נואף מסאלחה – אינו נוכח יצחק מרדכי – אינו נוכח אוריאל סביר – אינו נוכח

האם יש מישהו שלא קראתי בשמו?

שמעון פרס – אינו נוכח עמיר פרץ – אינו נוכח

היו"ר א' בורג:

זהו?

מזכיר הכנסת א' האן:

אני חוזר על שאלתי: האם יש מישהו שלא הצביע? אין. תודה רבה.

היו"ר א' בורג:

תודה רבה. תמה ההצבעה. חברי הכנסת, אני קובע, כי הצעת חוק דחיית שירות ביטחון לתלמידי ישיבות שתורתם אומנותם (הוראת שעה), התשס"א–2001: 59 בעד, 38 נגד ושבעה נמנעים. הצעת חוק זו נתקבלה בקריאה שלישית על-ידי הכנסת.

חברי הכנסת, השעה 18:45. אנחנו מכריזים עכשיו על הפסקה, ובשעה 19:15 נשוב לאולם לתהליך הצגת הממשלה והצהרת האמונים של ראש הממשלה ושרי ממשלת ישראל. תודה רבה.

(הישיבה נפסקה בשעה 18:48 ונתחדשה בשעה 19:21.)

# כינון הממשלה והרכבה

היו"ר א' בורג:

חברי הכנסת, נא לשבת. אני מתכבד לפתוח את ישיבת הכנסת בנושא כינון הממשלה והרכבה.

היום יום רביעי, י"ב באדר התשס"א, 7 במרס שנת 2001. התייצבות ראש הממשלה הנבחר אריאל שרון, הצגת שרי הממשלה, הודעה על חלוקת התפקידים ביניהם ועל קווי היסוד של מדיניות הממשלה.

אדוני המזכיר, בבקשה.

מזכיר הכנסת א' האן:

אבקש לקום. כבוד הנשיא!

(חברי הכנסת מכבדים בקימה את כניסת נשיא המדינה לאולם המליאה.)

מזכיר הכנסת א' האן:

בבקשה לשבת.

היו"ר א' בורג:

כבוד נשיא המדינה מר משה קצב והגברת קצב, ראש הממשלה מר אהוד ברק והגברת ברק, ראש הממשלה הנבחר חבר הכנסת אריאל שרון, חברי הממשלה המכהנים, חברי הממשלה הנבחרים ובני משפחותיהם, ראש הסיעה הגדולה באופוזיציה חבר הכנסת יוסי שריד, חברי הכנסת, חברי הכנסת לשעבר, נשיא בית-המשפט העליון ושופטיו, שופטי בית-המשפט העליון לשעבר, מבקר המדינה ומבקרת המדינה לשעבר, נשיא המדינה לשעבר, הגברת הרצוג, ראשי הממשלה לשעבר, יושבי-ראש הכנסת לשעבר ורעיותיהם, זקן הסגל הדיפלומטי וחברי הסגל הדיפלומטי, ראש העיר ירושלים, אורחים נכבדים – אדוני ראש הממשלה, לרגע חגיגי אחד אנחנו מבקשים לעצור את רכבת השדים הישראלית ולהשביע את ממשלת ישראל החדשה.

זהו רגע מיוחד. התומכים המושבעים נושאים תפילה כי כל תקוותיהם יהפכו את המציאות לאחרת, טובה יותר. והמתנגדים משתדלים להתעלות מעל לשיקולי הרגע, ומקווים – לטובת כולנו – כי הממשלה תצליח בכל דרכיה.

בשם אלה ובשם אלה, אני מבקש לאחל לך ולממשלתך ברכות הצלחה, תפילות לדרך; תפילות לשלומה של המדינה, להגנה עליה, לסוכת שלום מעל לראשה, לאור ואמת לראשיה, שריה ויועציה, והחשובה שבתפילות, בפנייה ישירה לאל שבשמים: תן שלום בארץ ושמחת עולם לכל יושביה.

אני מבקש להודות, בשם הכנסת, לראש הממשלה היוצא, חבר הכנסת אהוד ברק, ולכל שרי ממשלתו על הרצון והתרומה, על התעוזה והאחריות. מעבר לכל היבט אישי, איש לא ייקח ממך, אהוד ברק, את תרומתך לתפארתה של מדינת ישראל. אין לי ספק, כי לימים יסתבר, כי משפט ההיסטוריה יהיה נדיב יותר מפסק-דינו של הבוחר.

אדוני ראש הממשלה, בשנים האחרונות פסעה ישראל במשעול השלום, בדרך המוליכה מן האיבה אל התקווה. רבים, חברי כל המחנות הישראליים, מי לכתחילה כיוזם ודוחף ומי בדיעבד כמקבל עליו את הדין, רצו לתת צ'אנס לשלום, לתת סיכוי לעתיד ילדינו. ישראל הלכה מרחקים גדולים קדימה, וגם בהם אין די, עדיין, כדי לגשר על פני תהום התסכול והייאוש הפעורה בינינו לבין העם הפלסטיני, שכנינו למקום המגורים המשותף לשני העמים בארץ האחת הזאת.

בכאב ובדם הסתבר לנו, כי השלום עוד לא התנחל בלבבות בני המזרח התיכון, כדי ליצור כאן מציאות שלווה ומרווחת, דוגמת השלום במערב הדמוקרטי שאותו אנחנו מאחלים לעצמנו ולילדינו. ובאותה העת ממש הסתבר לנו, כי אין פתרון של כוח ואלימות, שיכול למגר את הרצון הלאומי של העם הפלסטיני.

ובין לבין, אנחנו מחפשים כיוון שאינו הכרזת מלחמה כוללת ואינו כניעה וויתור על השלום. לעת כזאת קמה ממשלת האחדות הלאומית; כדי לומר לנו ולהגיד לכל סביבותינו: בעתות מבוכה אנחנו יחד. אנחנו אוהבי שלום ורודפי שלום, אבל אף אחד מאתנו לא מוכן לשלם בעבור השלום המיוחל במחירי ביטחון ובתמורות של איבה.

הממשלה הגדולה הזאת, ממשלת שליש הכנסת, קמה כניסיון פוליטי רחב ממדים לתת לישראלי ולישראליות תשובה על המבוכה הפוקדת אותנו בתקופה האחרונה. ביחד יש ביטחון. בצוותא הפוליטית, כך אנחנו מקווים, יש החוסן הלאומי הנדרש לנו כל כך בימים אלה.

הטרור מנסה להפחיד אותנו. בחוץ משכלת החרב, ובתוך החדרים אימה. והתשובה שלנו ברורה ומלאת עוצמה: אנחנו רוצים שלום ומוכנים למאבק. אנחנו ביחד, כדי שאף אויב לא יבין אותנו לא נכון. אנחנו לא תמיד מסכימים זה עם זה, אבל אנחנו תמיד שם זה למען זה, כאשר קמים עלינו להורגנו. ידעו להם אויבינו: אנחנו רוצים שלום, אבל לא מתוך כניעה לאלימות ולהרג. אנחנו נדיבים לשותפי אמת, אבל קשוחי מעשה בזמן המריבה.

ועל כך נוסיף, אדוני ראש הממשלה, אחדות וחוסן לא יושגו לעולם רק באמצעותם של פתרונות פוליטיים וקואליציוניים. אחדות אמת מצריכה הידברות מתמדת, הקשבה, יכולת לפשרה ורצון לוויתור. חוסן נוצר בבתי-הספר, בתנועות הנוער, בחברה ובקהילה, ולשם אנחנו חייבים להפנות עוד ועוד משאבים למען בנייתה של חברה חזקה ויציבה הרבה יותר. אלה הם אתגריה החברתיים והאנושיים של הממשלה, החשובים לא פחות מהדיפלומטיה ומהמלחמה.

אדוני ראש הממשלה, מי שרצה אותך כראש ממשלה – קיבל אותך כראש ממשלה. וחלק מאלה שלא רצו אותך כראש ממשלה, קיבלו את הכרעת הבוחר והצטרפו לממשלה שבראשותך. ישראל אמרה את דברה הדמוקרטי.

אני פונה למנהיגי העולם, בשם כנסת ישראל, המייצגת את כלל ישראל – מרגע ההכרעה ואילך, ידע העולם ונדע אנחנו: זהו ראש הממשלה הנבחר הלגיטימי של ישראל. צודק או טועה – הוא ראש הממשלה שלנו, ואיש זולתנו לא יחליט בעבורנו מי ייצג אותנו כשליח הציבור בירושלים או כנציג ישראל בבירות מדינות העולם.

אדוני ראש הממשלה, המביט אל שולחנות ממשלתך מבין מייד, כי ישראל שואפת השלום פנתה ימינה. המטוטלת הישראלית היטלטלה עד פאתי הימין הישראלי, ומשם אתה התחייבת להביא את השלום המיוחל. אם תביא אותו שלום, ובכנפיו את הביטחון האישי והכללי, תירשם בדברי ימינו לצדם של גדולי האומה בגין ורבין, זיכרונם לברכה, עושי השלום.

ואם חלילה לא יבוא השלום משם, תשוב המטוטלת אל דרך ההידברות, אל המשא-ומתן והפשרות הכואבות. והדרך הזאת גם היא צריכה שימור וטיפוח. לשם כך קיימת בישראל אופוזיציה, כי דמוקרטיה בלי אופוזיציה היא כמו גוף בלי נשמה. תפקידה להיות אחראית ותומכת לכל אשר היא מסכימה, וחובתה להיות נשכנית ומבקרת בכל אשר היא חולקת ולא מסכימה. היא חיונית לכולנו, כדי להציע חלופה של תקווה לעם, אם חלילה תיכשל הממשלה במשימותיה.

לכן, חובה מוטלת על הרוב לדאוג לקולו של המיעוט ולזכותו להביע את דעתו האחרת. כך נהגנו וכך ננהג. וממך אני מצפה לאותה מידה של סבלנות וסובלנות, שאותן דרשת כי יגלו כלפיך מן הספסל ההוא.

כיושב-ראש הכנסת, העומד בראשה של הרשות המחוקקת, איני יכול שלא להזהיר מפני השחיקה המסוכנת באיזון העדין שבין הרשות המבצעת לרשות המחוקקת. כנסת ש-40 מתוך 120 חבריה הם אנשי הרשות המבצעת, היא כנסת נכה. תמיד היו השרים חברי כנסת, אבל מבחן המידה הפעם הזאת גדול מדי. ממשלה גדולה יותר אינה בהכרח יעילה יותר, אבל כנסת קטנה מדי היא סכנה לדמוקרטיה. אני מקווה, כי זו הפעם האחרונה שקמה ממשלת ענק כזאת, וכי יחד עם החזרה משיטת הבחירות הרעה, של שני פתקים, נחזור גם לפרופורציות נכונות יותר ביחסי כנסת-ממשלה.

אני מקווה, כי ביום הזה ובכל יום מימיה של הממשלה נזכור את החטופים, הנעדרים והשבויים, על מנת להשיב אותם אל גבולנו ואל חיק המשפחות הממתינות להם בגעגוע המתעצם מיום ליום.

אני מבקש לשלוח ברכה מיוחדת לידידי הטוב, חבר הכנסת סאלח טריף, בכיר בניה של העדה הדרוזית, אשר זכה היום להיות החלוץ, פורץ דרכם של אזרחי ישראל הלא-יהודים בדרך לשילוב ולשוויון בממשלה ובמערכות השלטון בישראל.

בהצלחה לך, אדוני ראש הממשלה אריאל שרון, בהצלחה לשרי הממשלה, בהצלחה למדינת ישראל.

אדוני ראש הממשלה הנבחר, בבקשה.

ראש הממשלה הנבחר א' שרון:

כבוד נשיא המדינה משה קצב והגברת קצב, כבוד נשיא המדינה לשעבר עזר ויצמן, אדוני היושב-ראש אברהם בורג, כבוד ראש הממשלה אהוד ברק והגברת ברק, כבוד ראש הממשלה לשעבר בנימין נתניהו, חברות וחברי הכנסת, ברכה מיוחדת לחברי הכנסת לשעבר, אני שמח לבואכם, נשיא בית-המשפט העליון השופט ברק ושופטי בית-המשפט העליון, הגברת הרצוג, מבקר המדינה השופט גולדברג, ומבקרת המדינה לשעבר הגברת מרים פורת, זקן הסגל הדיפלומטי, קהל נכבד, אצא מן השגרה ואומר: ידידים רבים, ברשותך.

בראשית דברי אני מבקש לשוב ולהודות להמוני בית ישראל שנתנו בי את אמונם בבחירות שהתקיימו לפני חודש. אעשה הכול כדי להצדיק אמון זה ולהתמודד בהצלחה, יחד עם חברי בממשלה, עם האתגרים האדירים שלפנינו.

אני מבקש גם להודות לשרי הממשלה היוצאת, ובמיוחד לראש הממשלה אהוד ברק, לוחם ומפקד אמיץ לב, ואפילו צר לי – מצד אחד, אדם עומד פה והוא מרגיש שמחה, מצד שני, אני חש בהחלט צער. אבל תרומתך בשדות הקרב של ישראל תמיד תהיה זכורה עמנו.

חלקנו בתקיפות על הקו המדיני של הממשלה היוצאת, אבל מעולם לא על רצונה הכן לפעול למען עתיד טוב יותר לכולנו.

במהלך מערכת הבחירות ואחריה הבטחתי, ושבתי והבטחתי, להקים ממשלת אחדות שתכהן עד חודש נובמבר שנת 2003. את זאת אנו עושים היום.

הבטחתי גם שנעביר את תיקון חוק הבחירה הישירה, ואני שמח שגם את זה הצלחנו להעביר היום.

המצב הביטחוני הקשה, האתגרים בזירה הבין-לאומית, השסעים העמוקים בעם, שנאת החינם – כל אלה מחייבים אותנו לאחדות לאומית. לא רק אחדות במלל, לא רק חבירה של כוחות פוליטים שונים, בעלי אמונות שונות. נחוצה לנו אחדות אמיתית, אחדות הלבבות, פיוס לאומי. לכולנו גורל אחד. לילדינו עתיד משותף. בנינו כאן כולנו מדינה יהודית ודמוקרטית לאחר אלפיים שנות גלות ורדיפות. זהו המקום היחיד בעולם, שבו היהודים יכולים להגן על עצמם בכוחות עצמם.

יש לנו מדינה מהמתקדמות בעולם במדע, בטכנולוגיה, בחינוך, במשפט, בתרבות. אם לא נשכיל להתאחד, כל הדברים היפים שבנינו פה יעמדו בסכנה. בל נטעה, המשותף לנו, היקר לנו, רב לאין-שיעור מהמפריד בינינו.

בשנים האחרונות הלכנו ושקענו במאבקים פנימיים מיותרים. זהו הרגע לשנות כיוון. זו השעה לגלות בגרות ואחריות לאומית. אחריות כזאת גילו שמעון פרס, מנהיג רב זכויות ועתיר ניסיון – ועוד זכינו כשהיינו יותר צעירים לעבוד במחיצתו של בן-גוריון, אתה בעיקר ואני כמפקד בצבא. עם שמעון פרס אני רוצה לציין את מפלגת העבודה, שביחד השכילו, לנוכח האתגרים, להתעלות מעל לחילוקי דעות ולשלב ידיים במאבק הלאומי לביטחון ולשלום. האחדות שהושגה היא נכס לאומי, ועל כולנו לעשות מאמץ כדי לשמור עליה מכל משמר.

הממשלה שאציג כאן הערב תזכה לאמון רחב של חברי הכנסת ושל הציבור.

המצב הביטחוני חייב את החשת הקמת הממשלה. בכוונתי להמשיך בניסיונות לצרף סיעות נוספות לקואליציה. אני רואה חשיבות עליונה בכך שתוקם הממשלה הרחבה ביותר שניתן, כדי לקבץ יחד את כל הכוחות מול סכנות ואתגרים, מול סיכויים והזדמנויות.

במהלך המשא-ומתן הקואליציוני לא הסכמתי לשום פסילה של אדם, או של סיעה. כל מי שמוכן להירתם למאבקים המכריעים שלפנינו, להשגת ביטחון ושלום לישראל ולצמצום הפערים בחברה, מוזמן להצטרף.

בכוונתי לקיים קשר שוטף וערוצי מידע והיוועצות פתוחים גם עם סיעות שלא הצטרפו לקואליציה, וכמובן, עם ראש האופוזיציה, חבר הכנסת יוסי שריד, כקבוע בחוק.

אני מאמין בדיאלוג מתמיד בין ציבורים בניסיון להגיע להסכמות כאשר זה ניתן, במקום לנסות להכריע איש את רעהו בכל עניין.

צריך לדעת גם איך להתווכח, לשנות את תרבות השיח הציבורי, להוריד את הטונים, לנהוג זה עם זה בכבוד הדדי. אני קורא גם לחברי הבית הזה: בואו נוכיח לעם, שאפשר לנהוג גם אחרת, בדרך ארץ, ברוח טובה, בכבוד הדדי, בנימוס. אני משוכנע, כי אם נשמש דוגמה לציבור, תהיה גם בעם רוח אחרת של פיוס ואהבת אחים.

חברי הכנסת, קווי היסוד של הממשלה וההסכמים הקואליציוניים מונחים בפניכם. קווי היסוד נוסחו מתוך ניסיון לגבש הסכמה לאומית רחבה, על אף המודעות לחילוקי הדעות הקיימים בין מרכיבי הקואליציה.

משימתה העליונה של הממשלה החדשה היא ביסוס ביטחונה של ישראל והקניית ביטחון לאזרחי ישראל, תוך כדי מאבק נחרץ באלימות ובטרור וחתירה ליציבות.

אני רוצה לפנות מכאן לשכנינו הפלסטינים. הסכסוך הממושך בינינו הסב סבל רב, סבל כבד לשני העמים. העתיד יכול וצריך להיות שונה. נגזר עלינו, על שני העמים, לחיות יחד, זה לצד זה, על אותה כברת ארץ קטנה. מציאות זאת אין ביכולתנו לשנות. אבל אני מאמין, שביכולתנו, אם יהיה רצון בכך בשני הצדדים, לסטות מנתיב הדמים המר שבו אנו צועדים. ידנו מושטת לשלום. העם שלנו הוא עם שוחר שלום. אנו יודעים שהשלום כרוך בפשרות מכאיבות לשני הצדדים.

למרבה הצער, על אף ויתורים משמעותיים בדרך לשלום שעשינו, כל ממשלות ישראל, בשנים האחרונות, עדיין לא גילינו נכונות לפיוס ולשלום אמת מצד שכנינו. בימים אלה חשוב להזכיר, ביסוד תהליך השלום עומד העיקרון של פתרון מחלוקות בדרכי שלום, תוך הימנעות משימוש באלימות. על קיום עיקרון בסיסי זה נעמוד בכל תוקף. אנו נתבע מן הפלסטינים לנטוש את דרך האלימות, הטרור וההסתה, ומהרשות הפלסטינית – לעמוד בהתחייבויותיה ולהיאבק נגד הטרור המכוון נגד ישראל, אזרחיה וחייליה.

מוחמד ברכה (חד"ש):

אם תסיימו את הכיבוש.

ראש הממשלה הנבחר א' שרון:

אנו ננהל עם הפלסטינים משא-ומתן להשגת הסדרים מדיניים, אך לא תחת לחץ של טרור ואלימות. אני מכיר את המצוקות והסבל של העם הפלסטיני. אני מאמין שניתן להתקדם לשלום בהדרגה, מתוך גישה של כבוד הדדי ובניית יחסי אמון בין הצדדים. אנו מוכנים לבחון רעיונות שונים לקידום ההידברות והשלום ולהקלת המצוקה של העם הפלסטיני. אולם לא ניתן לעשות זאת תחת לחץ של טרור ואלימות.

אם שכנינו הפלסטינים יבחרו בדרך השלום, הפיוס והשכנות הטובה, הם ימצאו בי ובממשלה בראשותי שותף כן ואמיתי. שבענו קרבות ומלחמות שנכפו עלינו, וכולנו יודעים להעריך את השלום. הממשלה החדשה, על כל גווניה, נועדה לבטא כמיהה זאת לשלום ולפעול להתקדמות לעברו באמצעות הסדרים מדיניים ריאליים. ברצוננו גם לבסס את השלום והשכנות הטובה ויחסי הנורמליזציה עם מצרים וירדן, ולחתור לשלום אמת עם מדינות ערביות נוספות, ובראשן סוריה ולבנון.

הממשלה בראשותי תהיה מחויבת לעשות כל אשר ניתן על מנת להחזיר את הביטחון והיציבות, אולם אין אנו משלים את עצמנו או את הציבור באשר לימים לא קלים שבוודאי עוד נדע. נזדקק כולנו לכוח עמידה ולגיוס כוח הרצון הלאומי שעמנו ניחן בו.

אני זכיתי לכהן בממשלותיו של מנחם בגין, זיכרונו לברכה, שמנהיגותו היתה מופת של כבוד לאומי, עמידה איתנה וחתירה לשלום. יום לאחר הקמת המדינה, בשנת התש"ח כמובן, בשעה שקמו עליה להשמידה, אמר מר בגין את הדברים הבאים: "קשה היה להקים את מדינתנו, אבל בוודאי יהיה עוד יותר קשה לקיים את מדינתנו. דרוש לנו, לכל אחד ואחת מאתנו, נשק נפשי, נשק העמידה ללא רתיעה, נשק העמידה ללא היסוס מול פני אבדות קשות, נשק העמידה ללא זעזוע מול פני מפלות מקומיות וכישלונות ארעיים, נשק העמידה ללא נסיגה מול פני איומים ומול פני פיתויים"; דברים שנאמרו לפני למעלה מ-52 שנים.

גם בימים הבאים נידרש לנחישות, ליכולת עמידה ולתעצומות נפש. גם בימים הבאים נוסיף להאמין כי אנו עתידים לחיות כאן בשלום עם שכנינו ולפעול למען עתיד טוב יותר לילדינו.

הממשלה בראשותי תניף את דגל הציונות בחינוך, בקליטת העלייה ובהתיישבות. אני מאמין בכל לבי, כי אין למדינת ישראל משאב יקר יותר מבני העם היהודי. נחזק את הקשר והזיקה ליהדות התפוצות, את החינוך הציוני במערכת החינוך שלנו. נפעל להבאת המוני עולים לישראל ולקליטתם בה. עלינו לחנך את הנוער שלנו לערכים, לכבוד האדם, לשוויון בין בני האדם, לכבוד לאומי ולאהבת המולדת.

זמן קצר לאחר הקמת המדינה אמר ראש הממשלה הראשון של מדינת ישראל, דוד בן-גוריון, זיכרונו לברכה – זה היה, נדמה לי, ב-22 ביולי שנת 1948 – שהיתה לי הזכות לעבוד במחיצתו למען ביטחון המדינה, את הדברים הבאים: "מדינת ישראל לא הוקמה לשם עריכת קרבות וכיבושים צבאיים. היא לא נועדה אפילו להבטיח את השלום והרווחה של אזרחיה בלבד. על מדינת ישראל הוטלה תעודה יחידה במינה, על כל פנים בתולדות ימינו אלה, אשר בלעדיה אין לה זכות קיום: בניין נשמות הארץ וקיבוץ גלויות ישראל, התיישבות ועלייה בקנה-מידה גדול – אלה הם תפקידיה הראשיים של מדינתנו".

לא אצא ידי חובה בלי להזכיר את דור ההורים והסבים שלנו, שחזון הציונות הביאם אל אדמת המולדת. כאן ניטעו רגליהם וכאן הם הקימו בעשר אצבעותיהם מפעל התיישבות אדיר. נולדתי וגדלתי בהתיישבות הזאת, במושב כפר-מל"ל, ואני חלק בלתי נפרד ממנה. היא חשובה למדינת ישראל ויקרה לי אישית. אעשה כל מאמץ לשומרה ולחזקה.

נפעל להעמקת היחסים המיוחדים עם ידידתנו הגדולה, ארצות-הברית, ונשקוד על טיפוח וחיזוק הקשרים שבין מדינת ישראל לבין מדינות העולם.

מדינת ישראל היא מדינת חוק, ודבר זה הוא ממקורות עוצמתה. ביצור שלטון החוק ושמירה על עצמאות המערכת השיפוטית הם הערובות לקיום המשטר הדמוקרטי בישראל. על כולנו, כל חברי הממשלה, מוטלת החובה לשקוד על קיומו של ממשל תקין ומינהל ציבורי הפועל לרווחת האזרחים ולהקפיד שפעילותנו תהיה תמיד בגדרי החוק.

לצד החתירה לשלום, לביטחון וליציבות, תפעל הממשלה בענייני החברה והכלכלה, במצוקות של השכבות החלשות ובחיזוק הלכידות החברתית. מאמץ מיוחד יוקדש לטיפול בשכונות ובערי הפיתוח. אני רואה בחינוך כלי ראשון במעלה לצמצום הפערים בחברה וליצירת חברה שוויונית יותר.

הממשלה בראשותי תפתח דף חדש ביחסים עם אזרחי ישראל שאינם יהודים, במטרה ליצור שותפות אמיתית ותחושת שוויון בין כל אזרחי המדינה.

עבד-אלמאלכ דהאמשה (הרשימה הערבית המאוחדת):

– – –

טלב אלסאנע (הרשימה הערבית המאוחדת):

זו לא בושה להגיד האזרחים הערבים. כדאי להתרגל לזה שיש אזרחים ערבים במדינה, לא רק יהודים ולא-יהודים. יש ערבים ויהודים במדינה.

היו"ר א' בורג:

תודה. חבר הכנסת אלסאנע, תודה רבה.

טלב אלסאנע (הרשימה הערבית המאוחדת):

אפשר להגיד את זה.

היו"ר א' בורג:

תודה, חבר הכנסת אלסאנע. אדוני ראש הממשלה הנבחר, בבקשה.

טלב אלסאנע (הרשימה הערבית המאוחדת):

יש יהודים וערבים.

היו"ר א' בורג:

הוא שמע.

ראש הממשלה הנבחר א' שרון:

הבעיה שלך, תסלח לי, אני אומר את זה גם כשכן מהנגב – – –

טלב אלסאנע (הרשימה הערבית המאוחדת):

אני מקשיב לכל מלה שאתה אומר, כבוד ראש הממשלה, ואני רוצה שתגיד, הערבים והיהודים.

היו"ר א' בורג:

תודה, חבר הכנסת טלב אלסאנע, הוא מייד יענה לך ואנחנו נמשיך. בבקשה, אדוני ראש הממשלה הנבחר.

ראש הממשלה הנבחר א' שרון:

הבעיה שלך, ובתור שכנים אולי תלמד את זה ממני, שאתה צריך לגלות מעט יותר סבלנות. אם היית ממתין עוד משפט, היית שומע את זה. אבל בתור שכן אני מוכן תמיד לסייע לך, גם בדבר הזה.

בהזדמנות זאת ברצוני לברך את ערביי ישראל לרגל חגם – עיד אל-אדחה.

היו"ר א' בורג:

אני מבקש להימנע ממחיאות כפיים. תודה רבה.

ראש הממשלה הנבחר א' שרון:

כן ברצוני – – –

היו"ר א' בורג:

חברי הכנסת, מספיק. תודה רבה. חג שמח, טלב אלסאנע. בואו נמשיך. תודה רבה. אדוני ראש הממשלה, בבקשה.

ראש הממשלה הנבחר א' שרון:

כן ברצוני לברך בברכה מיוחדת את חברנו, השר סאלח טריף, השר הראשון בתולדות המדינה מקרב בני המיעוטים, ובהמשך, אני בטוח, הרי זו לא הפעם האחרונה שאני מקים ממשלה, אני מקווה, ודאי שיהיה גם שר ערבי.

צמצום הפערים בחברה הישראלית תלוי, בין היתר, ביכולתנו להשיג צמיחה כלכלית לאורך זמן. במשק הישראלי מצויים הכוחות והכשרונות שביכולתם להבטיח את שגשוגה של החברה בישראל. תפקידה של הממשלה יהיה לאפשר להם להוביל את החברה בישראל לשגשוג כלכלי. שגשוג זה יושג רק אם ננהל תקציב מדינה אחראי, נפנה מקורות להשקעות בתשתיות ובחינוך, נפעל להקלת נטל המס המוטל על אזרחי המדינה ולהרחבת בסיסו, נקדם הפרטה ושינויים מבניים. כך נבסס משק מודרני ופתוח, שיוכל להשתלב ולהתחרות באופן מיטבי בכלכלה העולמית. לצורך הגשמת מטרות אלה בכוונתי להקים ולהפעיל קבינט כלכלי, כפי שהבטחתי.

חברי הכנסת, לכל ממשלה יש תוכניות בתחום המדיני, הביטחוני, הכלכלי והחברתי. אבל על כל ממשלה מוטלת לפני הכול אחריות עליונה לשמירה על נכסי הנצח של האומה, המהווים את החוט המקשר של קיומנו הלאומי.

ירושלים היא החלום הגדול שאליו ייחלו והתפללו היהודים בכל הדורות. אם נפנה עורף לעברנו, לסמלינו ולקודשינו, נציב במו-ידינו סימן שאלה על עתידנו וייעודנו. על כך אמר יגאל אלון, זכרו לברכה, מפקד הפלמ"ח והמבריק שבמפקדי מלחמת העצמאות: "עם שאינו מכבד את עברו, ההווה שלו דל ועתידו לוט בערפל".

ירושלים היתה ותהיה בירת הנצח של העם היהודי. על מחויבות זאת חזרו תמיד ראשי ממשלות ישראל בנאומי השבעתם, ובהם ראש הממשלה המנוח יצחק רבין, זכרו לברכה, וכך גם השבועה "אם אשכחך ירושלים, תשכח ימיני, תדבק לשוני לחכי אם לא אזכרכי, אם לא אעלה את ירושלים על ראש שמחתי".

עמדותי בעניין חשיבות רמת-הגולן, בקעת-הירדן ואזורי ביטחון נוספים שבהם הוקמו יישובים יהודיים בימי ממשלות ישראל השונות ידועות. עמדותי ידועות. עם זאת, אני מודע לכך, שבממשלה החדשה קיימות גם עמדות אחרות. בקווי היסוד של הממשלה נכתב, כי במהלך כהונת הממשלה לא יוקמו התנחלויות חדשות.

גם ברגעים אלה, שיש להם ממד חגיגי, אנו זוכרים את הנופלים בכל מערכות ישראל ואת קורבנות הטרור ובני משפחותיהם. אני מבקש גם במעמד זה לבטא את מחויבות הממשלה לעשות כל שביכולתה להביא לשחרורם של השבויים והנעדרים וכל מי שפעלו למען ביטחון המדינה ולהחזרתם לבתיהם; כפי שאני זוכר את חברי ואלה שהלכתי אתם יחד, תמיד בכאב. מעבר לתנחומים, אני רוצה לאחל החלמה לפצועים שנמצאים היום בבתי-החולים השונים.

אדוני היושב-ראש, אני מבקש להציג עתה בפני הכנסת את הרכב הממשלה: אריאל שרון – ראש הממשלה והשר לקליטת עלייה; שמעון פרס – סגן ראש הממשלה ושר החוץ; אליהו ישי – סגן ראש הממשלה ושר הפנים; נתן שרנסקי – סגן ראש הממשלה ושר הבינוי והשיכון; סילבן שלום – סגן ראש הממשלה ושר האוצר; שמואל אביטל – שר בלי תיק, אחראי לתיאום עניינים חברתיים; אשר אוחנה – השר לענייני דתות; דליה איציק – שרת התעשייה והמסחר.

אני מבקש להביע את תנחומי לשרה איציק על מות אביה, זכרו לברכה. אני דיברתי אתה בבוקר ומסרתי לה את תנחומי.

בנימין בן-אליעזר – שר הביטחון; שלמה בניזרי – שר העבודה והרווחה; נסים דהן – שר הבריאות; צחי הנגבי – השר לאיכות הסביבה; מתן וילנאי – שר המדע, התרבות והספורט; רחבעם זאבי – שר התיירות; סאלח טריף – שר בלי תיק; רענן כהן – שר בלי תיק; ציפי לבני – שרה לשיתוף פעולה אזורי. התיק יוחזק לפי שעה בידי השרה לבני ולפיקדון בידיה. כמו כן יימסרו לטיפולה תחומי פעילות נוספים. לימור לבנת – שרת החינוך; אביגדור ליברמן – שר התשתיות הלאומיות; עוזי לנדאו – השר לביטחון פנים; דני נוה – שר בלי תיק, אחראי לתיאום בין הממשלה לבין הכנסת; אליהו סויסה – שר בלי תיק, אחראי לענייני ירושלים; אפרים סנה – שר התחבורה; ראובן ריבלין – שר התקשורת; מאיר שטרית – שר המשפטים; שלום שמחון – שר החקלאות ופיתוח הכפר.

הרשימה – לפי סדר האל"ף-בי"ת.

חברי הכנסת, הממשלה שהצגתי בפניכם זה עתה היא ממשלה מגוונת ביותר ומייצגת זרמים ומגזרים שונים בחברה הישראלית. ממשלה קטנה והומוגנית יותר ניתן לנהל ביתר קלות. אבל אני חושש, שהמחירים שהיה עלינו לשלם כדי לקיימה בתחומים רבים הם כבדים ביותר.

אני יודע שיהיו קשיים, שיהיו מחלוקות. אני מקווה שנמצא בתוכנו את הכוחות ואת הסבלנות לחתור להסכמות ולשמור על האחדות הזאת. ואני רוצה לומר בצורה הכי ברורה, נעבוד כשותפים. אם נעמוד ביחד, כאיש אחד בלב אחד, נוכל לכל האתגרים שבפנינו.

אלה רגעים רבי משמעות בעבורי. חיי הוקדשו לשירות המדינה וביטחונה. אני נכנס לתפקידי בחרדת קודש ורואה את עצמי כחוליה בשרשרת היסטורית של עם גדול. היום עיינתי בנאום ההשבעה השני של הנשיא האמריקני אברהם לינקולן; דברים שנאמרו אומנם בנסיבות היסטוריות שונות, ביום 4 במרס 1865, אחרי המלחמה. הדברים מבטאים במידה רבה את תחושותי וכוונותי עם כניסתי לתפקידי כראש ממשלה: "בלא נטירת איבה לשום אדם, ברגש נדיבות כלפי הכול, באמונה תקיפה בדרך הצדק, כפי שהנחיל לנו האל את היכולת להכיר את הצדק, הבה נתאמץ להשלים את המלאכה שבידינו, לעשות כל מה שעתיד להצמיח ולטפח שלום אמת בר-קיימא בינינו לבין עצמנו ובינינו לבין כל העמים".

תמר גוז'נסקי (חד"ש):

הוא שחרר את ארצות-הברית מהעבדות. הגיע הזמן שתשחרר אותנו מהכיבוש.

היו"ר א' בורג:

תודה רבה. תיכף תוכלי להביע את דברייך.

ראש הממשלה הנבחר א' שרון:

אינני יכול לסיים את דברי בלי שאזכיר את רעייתי לילי, זיכרונה לברכה, שיום הולדתה חל היום. לילי ליוותה אותי ותמכה בי בכל הרגעים הקשים והמאושרים ובכל המאבקים. ברגע זה לילי חסרה לי ולבני משפחתי מאוד. תודה לכם.

היו"ר א' בורג:

תודה רבה. ראש הממשלה היוצא, חבר הכנסת אהוד ברק, בבקשה.

ראש הממשלה א' ברק:

כבוד נשיא המדינה משה קצב ורעייתו גילה, כבוד ראש הממשלה הנבחר אריאל שרון, נשיא המדינה לשעבר עזר ויצמן, הגברת הרצוג, ראש הממשלה לשעבר בנימין נתניהו, נשיא בית-המשפט העליון אהרן ברק ושופטי בית-המשפט העליון, מבקר המדינה השופט גולדברג ומבקרת המדינה הקודמת הגברת מרים בן-פורת, מכובדי, יושב-ראש הכנסת, חברי הכנסת, עם הצגתה של הממשלה החדשה בפני הכנסת אני מבקש לברך מקרב לב, בשמי ובשם כל חברי הממשלה היוצאת, את ראש הממשלה הנבחר אריאל שרון ואת שרי ממשלת האחדות בברכת הצלחה.

בהזדמנות הזאת יורשה לי להביע את תודתי והוקרתי לחברי הממשלה בראשותי בהווה ובעבר. לכולם תודה על תרומתם לעבודת הממשלה ולהישגיה ב-20 חודשי פעולתה, מאז כינונה ועד היום.

אדוני ראש הממשלה הנבחר, נבחרת להנהיג את מדינת ישראל בעת קשה. הגעת אל פסגת האחריות הלאומית עתיר זכויות ומעש בהגנה על ביטחון המדינה, מהקרבות בלטרון ועד לצליחת התעלה. הותרת חותם ברבים מתחומי העשייה בישראל, כאשר אתה עומד לעתים לבדך בנקודות המוקד שלהם. אני מאחל לך, שתבונת שנותיך תאיר לך מעתה דרך נכונה, אחראית ושקולה, דרך שתנחיל בהכרח אכזבה לחלק מהנלהבים שבמצביעיך, אך תשרת את ביטחונה, שלומה ועתידה של מדינת ישראל, דרך שפרצו וסללו בעשורים האחרונים ראשי ממשלות שעשו היסטוריה, מנחם בגין ויצחק רבין, זיכרונם לברכה, דרך שנדבכי תשתית חיוניים להשלמתה הושלמו בתקופת כהונתה המסתיימת היום של הממשלה היוצאת בישראל.

אדוני ראש הממשלה הנבחר, הממשלה היוצאת מותירה לך מורשת של הישגים ושולחן עמוס אתגרים. ההתחייבות לסיומה של הטרגדיה בת 18 השנים בלבנון קוימה במלואה, אך המציאות בגבול הצפון עודנה רגישה ובלתי יציבה, והיא מחייבת טיפול נחוש וזהיר בעת ובעונה אחת.

מעמדה הבין-לאומי של ישראל שופר לבלי הכר. המשק יצא מן המיתון העמוק ביותר בעשור הזה, אך המציאות הביטחונית החדשה יוצרת קשיים המכבידים על המשק ומחייבים מדיניות כלכלית אחראית ובלתי פופוליסטית. בתחום החינוך ובתחום החברתי נעשו התחלות גדולות, אך הדרך עודנה ארוכה. מעל הכול, האתגר שבו תיבחן ממשלתך הוא במישור המדיני-הביטחוני, בהורדת האלימות ובחידוש התהליך המדיני. ההתמודדות עם המציאות הביטחונית הקשה היא סבוכה, ומגבלות השימוש בכוח אינן פשוטות. בעניין זה מותירה לך הממשלה היוצרת שולחן נקי מהתחייבויות, כדי שתנסה לקדם את הביטחון והשלום על-פי דרכך.

הבהרתי לנשיא ארצות-הברית בוש, ליושב-ראש ערפאת ולמנהיגי העולם, כי הרעיונות שנבחנו בקמפ-דייוויד, בוושינגטון ובטאבה, בטל תוקפם, גם אם אינם נמחקים מהזיכרון ההיסטורי, ובכל מקרה אינם כובלים או מחייבים בשום דרך את ממשלתך.

יש הטוענים, כי דרכה המדינית של הממשלה בראשותי היא שהולידה את גל האלימות המכונה אינתיפאדת אל-אקצא, שפרצה עם ביקורך בהר-הבית בערב ראש השנה. אני כופר לחלוטין בטענה הזאת, כמו גם בטענה כאילו הביקור בהר-הבית הוא שגרם לגל האלימות.

עסאם מח'ול (חד"ש):

תמשיך להתעלם מהשלום.

ראש הממשלה א' ברק:

האופציה האלימה הוכנה זה זמן רב על-ידי הרשות הפלסטינית, והאלימות היתה פורצת בכל מקרה, אלא אם היתה ישראל נכנעת למלוא התביעות הבלתי-קבילות של הפלסטינים.

עסאם מח'ול (חד"ש):

אתה גרמת לכך.

ראש הממשלה א' ברק:

במובן הזה, האלימות מקורה לא ב"וויתורים" של ממשלתי, אלא להיפך – בעמידתנו הנחרצת על כך שנדע – – –

עסאם מח'ול (חד"ש):

– – –

קריאה:

תסתום את הפה.

היו"ר א' בורג:

חבר הכנסת מח'ול, דבריך נשמעו, תודה רבה.

ראש הממשלה א' ברק:

– – – בעמידתנו הנחרצת על כך שנדע לאן אנו הולכים, לפני שאנחנו מוותרים או מעבירים נכסים נוספים לידי הפלסטינים.

אני קובע, כי הדרך המדינית שהובלתי לא הולידה את המציאות הקשה של הסכסוך, היא רק חשפה את פניה האמיתיים: התברר כי ההנהגה הפלסטינית עדיין איננה בשלה, למרבה הצער, לפשרה ההיסטורית עם מדינת ישראל ולמחיר הוויתורים הכרוך בה, והיא בוחרת במודע בחזרה אל נתיב האלימות. ואם כך הדבר, יפגשו אותנו הפלסטינים מאוחדים בהכרה שאנו מגינים על העיקר, על עצם זכותנו לחיות בארץ הזאת כבני-חורין, ובהכרה הזאת יסוד כוח העמידה שלנו, ואין לנו נכס חשוב יותר מכוח העמידה הזה במבחנים שעוד נכונו לנו.

אני משוכנע שהדרך שהובלנו היתה ונשארה הדרך הנכונה, והעתיד עוד יוכיח זאת. בחרנו לשמור בידי ישראל את מלוא הנכסים, ובה בעת לבחון פשרה עמוקה, מרחיקה לכת, קורעת לב, בתמורה להשגת פתרון מלא וקץ הסכסוך, אם זה רק אפשרי.

זו היתה הדרך היחידה לחשוף את פני האמת, את פני היריב, ואף את מצבנו שלנו. זו היתה הדרך היחידה להבטיח לכידות פנימית בתוכנו לקראת מבחני העתיד, והדרך היחידה לרתום את העולם לגיבוי לישראל בתנאי מאבק מתמשך.

פעלנו עם יד על דופק הזמן, הרמנו ראש מן הפוליטיקה אל האופק האסטרטגי, אל הסכנות והסיכויים.

שעון החול במשוואה האסטרטגית שומט אט-אט את גרגריו: אירן מתחמשת בנשק בליסטי ובלתי קונוונציונלי; עירק מטפחת את הפוטנציאל הצבאי שלה גם בתנאי מצור; טרור אסלאמי בין-לאומי מאיים על יציבות האזור; מעמדה של ארצות-הברית איננו מה שהיה לפני עשור; והמגמות הדמוגרפיות אינן מבשרות יתרון נוסף לישראל בעתיד.

מדינת ישראל וצה"ל חזקים לעמוד בכל אתגר ולנצח, אך התבונה המדינית מחייבת לא לבזבז את הזמן, אלא לנצלו מתוך תחושת דחיפות, כדי למזער את הסכנות, לבצר את ביטחונה של ישראל ולהבטיח את עתידה באמצעות חתירה לסיום הסכסוך עם שכניה ולהסכמי שלום.

אני מודה – לא שעיתי ליועצים פוליטיים. יכולתי בנקל לסדר לנו עוד שנתיים וחצי של כהונה בממשלת אחדות ללא בחירות מוקדמות, אך זה איננו העניין.

חשתי שאני פועל על-פי צו מצפוני ובדרך שבה אני מבין את צוואתו של האיש שהביא אותי אל החיים הפוליטיים ונרצח בעודו נאבק על השלום – יצחק רבין, זכרו לברכה.

כמובן, אינני נקי משגיאות, אך ביסודו של דבר, בלב העניין, הייתי נאמן לדרכי ולטובת העם והמדינה. ההכרעות היו פרי בחירתי החופשית, והאחריות – עלי, ועלי בלבד.

אדוני ראש הממשלה הנבחר, הכרת האמת תתבע ממך תביעה קשה. היא תתבע ממך את האומץ להודות, כי המצב המתמשך הקיים הוא מתכון לחיכוך מתמיד, לאיבת נצח, לאלימות ללא קץ. תקוות השלום והביטחון לאזרחי ישראל טמונה בעקרון ההיפרדות בינינו לבין הפלסטינים.

אני מוצא חובה לעצמי להתריע: אם חלילה תימנע ישראל מלממש בשנים הקרובות את מצוות ההיפרדות ההכרחית משכנינו הפלסטינים, בהסדר מוסכם, אם ניתן הדבר, ואם לאו גם באורח חד-צדדי – היא תעמיד בסכנה חמורה לא רק את ביטחון אזרחיה אלא אף את אופיה כמדינה יהודית ודמוקרטית.

ישראל, השולטת בקצת פחות שטח אך יש לה גבולות ברורים ובתוכם היא נהנית מרוב יהודי מוצק ומביטחון עצמי בזהותה, באופיה ובייעודה, בצדקתה ובטעמי מאבקה – ישראל כזאת תהיה חזקה יותר, מספקת ביטחון אישי ומרתיעה יותר מישראל שתמשיך לדמם, תוך ערבוב דמוגרפי מחמיר והולך בין שתי קהילות עוינות ממערב לירדן, תחת בידוד בין-לאומי מחריף.

כבוד נשיא המדינה, יושב-ראש הכנסת, חברי הכנסת, אני מבקש לסיים את דברי בנימה אישית. כידוע לכולכם, אינני מוותיקי הבית, ובזירה הפוליטית אני חדש יחסית. עברו אך חמש שנים מאז נקראתי אל ממשלת רבין וארבע שנים מאז נבחרתי לכנסת.

היום אני מסיים תקופה של 20 חודש בראשות ממשלת ישראל – זכות שאין נעלה ממנה, ואני מודה עליה לאזרחי ישראל. לנגד עיני עמדה תמיד טובת אזרחי ישראל ועתידם.

אם עשיתי פשרות פוליטיות מסוימות, היה זה תמיד למען מה שנתפס בעיני כמטרה לאומית עליונה יותר.

אם פגעתי חלילה במי מכם, חברי חברי הכנסת, זה הזמן לומר סליחה. להפתעתי, בניגוד לדימויה הציבורי של הכנסת, מצאתי בחיים הפוליטיים לא אחת גם חברות אמיתית, ולא אחת מכיוונים מפתיעים.

לפני שעה קלה מסרתי ליושב-ראש הכנסת את הודעת התפטרותי מחברותי בכנסת. אני יוצא היום, לאחר יותר מ-40 שנה בשליחות ישראל וביטחונה, מאז נעורי ועד עתה, אל החיים האזרחיים.

אני מאמין בעוצמתה, בייחודה ובעתידה של מדינת ישראל ורואה את עצמי מהיום חייל מילואים של המולדת. ככל חייל מילואים, אהיה נכון תמיד לקריאה; נכון לקריאה ומצפה שהיא תבוא רק אם יש בה באמת הכרח. ועד אז אומר רק שלום ולהתראות.

לראש הממשלה הנבחר אריאל שרון אומר: אני מאחל לך שתדע לנווט בהצלחה את דרכה של הממשלה ואת דרכה של ישראל, שתדע להתמודד עם המשימות והאתגרים הגדולים הניצבים לפני המדינה. הצלחתך, אריק, תהיה הצלחת מדינת ישראל כולה. עלה והצלח ויברכך האל. כן יהי רצון. תודה.

היו"ר א' בורג:

תודה רבה, אדוני ראש הממשלה היוצא.

ועדת הכנסת קבעה דיון בהודעות סיעות בשיעור של שעה ו-30 דקות. ראשון הדוברים, יושב-ראש סיעת האופוזיציה הגדולה שעדיין לא הוכרז כיושב-ראש האופוזיציה, חבר הכנסת יוסי שריד, בבקשה.

חברי הכנסת, נא לשבת. אנחנו רוצים להמשיך בדיון. חברי הכנסת, תודה רבה, נא לשבת. חבר הכנסת שרון, נא לשבת. תודה. חברי הכנסת, נא לתפוס את מקומותיכם. חבר כנסת לשעבר נוף, חברת הכנסת לשעבר כהן, נא לפנות את אולם המליאה. בבקשה. שר הביטחון המיועד, נא לשבת. תודה רבה. חבר הכנסת שריד, בבקשה.

יוסי שריד (מרצ):

כבוד נשיא המדינה, נשיא המדינה לשעבר, ראש הממשלה – ראש הממשלה היוצא, ראש הממשלה הנכנס – שופטי בית-המשפט העליון, הרבנים הראשיים, ראשי ממשלות לשעבר, שרים וחברי כנסת לשעבר, מבקר המדינה ומבקרת המדינה לשעבר, הרמטכ"ל והאלופים, המפכ"ל והניצבים, חברי הסגל הדיפלומטי, אדוני היושב-ראש, חברי הכנסת; אדוני ראש הממשלה הנבחר, אני מקדם בברכה ובהערכה את נכונותך להיפגש ולהיוועץ מדי פעם, ואת הפגישות האלה בינינו אני רואה כחלק ממנעמי האופוזיציה.

לאופוזיציה נותנים כל מיני הגדרות: אופוזיציה לוחמת, אופוזיציה קונסטרוקטיבית – ואני רוצה להגדיר את האופוזיציה שאנחנו נייצג כאן מעתה ואילך כאופוזיציה עניינית. מעשי הממשלה החדשה יקרבו אותה, ומעשי הממשלה החדשה ירחיקו אותה – הכול על-פי בחינה עניינית של מעשיה, בלי דעות קדומות ובלי חשבונות ישנים.

כך בדיוק נהגנו גם בעבר כאשר מנחם בגין, זכרו לברכה, הביא עלינו שלום עם מצרים, ואנחנו תמכנו בו בהתלהבות וללא סייג, גם כאשר כמה מחברי מפלגת העבודה עיקמו את האף כי לא הם הביאו את הבשורה. לנו זה ממש לא אכפת. אנחנו מוכנים לקבל את השלום גם מידיו של יריב פוליטי מושבע, ונהיה לו תומכים בלב שלם ובנפש חפצה. אדוני ראש הממשלה הנבחר אריאל שרון, אני סמוך ובטוח שביום השלום נתמוך בך יותר משיתמכו בך תומכיך.

אדוני היושב-ראש, צר לי, אבל כבר עכשיו מצטברים סימנים מדאיגים אשר לדרכה של הממשלה החדשה ולאופי ההתנהגות שלה. סימן מדאיג ראשון: אני זוכר היטב את יום אוגוסט 1999, רק לפני שנה וחצי. אני זוכר את ראש האופוזיציה דאז, אריאל שרון, עומד כאן במקום הזה ליד הדוכן ומייסר את הממשלה הקודמת בשוטים ובעקרבים. נכון, אני מודה, זה לא היה יומה הגדול של ממשלת ברק, כאשר ראש הממשלה בא לכאן והציע להרחיב את ממשלתו. שרון תקף אז, ובצדק תקף, ועשה מברק גל של עצמות.

"יש כאן בעיה מוסרית ממדרגה ראשונה", אמר אז שרון, "ולא חשוב מה גודל הסכום". ועוד הגדיל שרון לומר, "על ממשלתך עוד ייכתב: קנית שלטון בכורסאות מעור של צבי". ועוד הגדיל ואמר: "אינכם משפילים מעט עיניים? אינכם מתביישים קצת? שלא לדבר על כך שכבר לא נוח כל כך להיות שר; צפוף, צפוף". ואחר כך הסביר ראש האופוזיציה מה אפשר לעשות בכל כך הרבה מיליונים שיושחתו על כל כך הרבה שרים וסגני שרים. נאה דרש אז מר שרון, אבל לא נאה הוא מקיים עכשיו.

ואני שואל עכשיו את ראש הממשלה הנבחר ואת חבריו, ובעיקר את החברות, הגברות לבנת ובלומנטל, שהיו מאוד מאוד פעילות באותו דיון: אתם לא מתביישים קצת? אתן לא מתביישות קצת? קצת? אתם לא משפילים מעט עיניים?

הנה קמה לה ממשלה עוד יותר גדולה ומנופחת, עוד יותר ראוותנית ובזבזנית, ובשם האחדות והמצב הביטחוני מחלקים ג'ובים ביד רחבה על חשבון החינוך ועל חשבון הבריאות ועל חשבון התלמידים ועל חשבון החולים. זאת הממשלה הגדולה ביותר בתולדות המדינה, הכי הרבה שרים, הכי הרבה שרים בלי תיק, הכי הרבה סגני שרים, ועוד היד נטויה. יבוא יום, והוא קרוב, שגם המפד"ל וגם דוד לוי יצטרפו סוף-סוף, כי יש גזירות שהציבור אינו יכול לעמוד בהן, וממשלה בלי המפד"ל ובלי דוד לוי היא גזירה על הציבור.

שרון חתם את נאומו מלפני שנה וחצי במשפטים נחרצים: "כשאנחנו", הוא אמר, "בבחירות הבאות נחליף אתכם" – זה דווקא קרה, הוא צדק – "אני מתנצל בפני הנגרים שיצטרכו שוב לעבוד כאן והשולחן הזה יצומצם ונחזור לממשלה של 18 שרים. את זה נעשה כשנחליף אתכם". ואני אומר עכשיו למר שרון הנכבד: אם אתה לא יכול או לא רוצה להתנצל בפני הילדות והילדים, החולים והזקנים, הסטודנטים והעולים והעניים שדיברת אז בשמם, לפחות תתנצל בפני הנגרים.

אדוני היושב-ראש, ועוד סימן מאוד מדאיג כבר בהתחלה: היום, כבדרך אגב, כמעט בחטף, אישרה הכנסת את התקציב לשנה הבאה. בדיוק אותו תקציב שהגיש לנו בייגה לפני כמה חודשים, אותו תקציב שאתה, מר שרון, וחבריך תקפתם אותו, כי הוא היה תקציב רע בעיניכם. למען האמת הוא תקציב רע גם בעינינו, וכאשר היינו בקואליציה הודענו שנצביע נגדו. זה תקציב אנטי-חברתי מבית-היוצר של פקידי האוצר, בלי חזון, בלי תקווה ובלי שינוי כלשהו לעומת העבר. מה שהיה הוא שיהיה. ממשלה באה וממשלה הולכת אבל המדיניות האנטי-חברתית לעולם נשארת.

תקציב איננו עניין של מה בכך. הוא כל מדיניות הממשלה כולה בספר אחד. אז מה הבשורה החברתית שאתה מביא אתך, מר שרון? מה החידוש? ומה קרה לכל ההבטחות בתקופת האופוזיציה והבחירות? עשית שגיאה, לדעתי, מר שרון, שגיאה קשה. לו היית יותר זהיר, מדוד, היית אומר: הביאו לי את התקציב של בייגה, אני אכניס בו כמה שינויים, אוסיף משהו לחינוך, אוסיף משהו לבריאות, ולפחות היית נראה כמי שיוצא ידי חובתו. אבל להעלות את גירתם של פקידי האוצר בפעם המי יודע כמה? למען זה בוחרים ממשלה חדשה?

כל ממשלות ישראל לדורותיהן, להוציא אולי את ממשלת יצחק רבין, אחראיות לפער החברתי הנורא שנפער כאן, והוא המאיים על ישראל יותר מכל אויביה. מהבחינה הזאת הליכוד ומפלגת העבודה הם באמת אותו דבר, אותה סחורה. וכתזכורת לחג הפורים אומר: אולי המסכות שונות אבל הפרצוף החברתי האמיתי בדיוק אותו פרצוף.

אם הפער בין יהודים ליהודים הוא נפסד ופסול, הפער בין יהודים לערבים, אזרחי ישראל, הוא שערורייתי בממדיו ובמשמעויות המאוד-מסוכנות שלו. יש ישראלים שגילו את ערביי המדינה רק לאחר שנורו ונהרגו 13 אזרחים ערבים. אנחנו מכירים אותם חיים ולא הרוגים, ואנחנו מכירים את חייהם, ולרבים מדי אלה חיים-לא-חיים. אין משימה יותר חשובה ודחופה מאשר לסגור את הפער הזה בכל התחומים. יתגייס למשימה הזאת כל מי שמבין את אחריותו, יתגייס למשימה הזאת כל מי שמתבייש, יתגייס למשימה הזאת כל מי שמבין, סוף-סוף, שמדובר בפצצה מתקתקת. מדינת ישראל היא מדינתו של העם היהודי, אבל היא גם מדינת כל אזרחיה, יהודים וערבים כאחד.

אדוני היושב-ראש, ועוד סימן מדאיג עד מאוד כבר בצעדים הראשונים: רק לפני זמן קצר, חודשים ספורים, שוב עמד כאן ראש הממשלה הנבחר בתפקידו כראש אופוזיציה, ולמען האמת סחט מאתנו השתאות והזדהות כאשר הודיע שאין מצפונו מתיר לו להצביע בעד חוק טל, שמנציח השתמטות אברכים משירות צבאי או מכל שירות לאומי נאות אחר. ועכשיו, כמו בעניין גודל הממשלה, הוא הופך את עורו ואת חברבורותיו ופתאום המצפון הוא גמיש כמו נעל-בית ישנה של בעל חווה. פתאום, כמו את התקציב, מאשרים את חוק טל ביעף, כאילו נוסעים על אוטוסטרדה של חקיקה במהירות מופרזת רק כדי להגיע למעמד הטקסי הזה, שכבר ישבו סוף-סוף שני תריסרים ומחצה של שרים על עור צבי.

שמואל הלפרט (יהדות התורה):

גם אתם תמכתם בחוק טל כשהייתם בקואליציה.

יוסי שריד (מרצ):

מעולם לא, מעולם לא. תמיד הצבענו נגדו, כשהיינו בקואליציה ובכל מצבי הצבירה שהיינו. ממשלות גדולות, שלכאורה היו יכולות להתקיים גם בלי מפלגות חרדיות, דווקא הן ידועות כממשלות שהשפיעו רוב טובה על המגזרים הלא-יצרניים והלא-משתתפים בחברה הישראלית.

מכאן אנחנו פונים אליכם בקריאה, אדוני ראש הממשלה, אדוני ממלא-מקום ראש הממשלה, שמעון פרס, בעצם לא בקריאה אלא בתביעה לשמור מכל משמר על הקופה הציבורית, שאת חשבונותיה משלמים כל אזרח ואזרחית בארץ הזאת, שעובדים מאוד קשה לפרנסתם ולמס הכנסה. אנחנו ניסינו לעשות זאת, לשמור במשרדים שהופקדו בידינו, וזה עלה לנו במחיר פרישה מן הממשלה. על כן אנחנו רשאים לתבוע זאת גם מזולתנו.

אליעזר כהן (האיחוד הלאומי – ישראל ביתנו):

הצרה הכי גדולה של אריק שרון שהוא השאיר את פרס במשרד החוץ.

יוסי שריד (מרצ):

רבותי חברי הכנסת, כבר דיברנו על שלושה סימנים מדאיגים בקו הזינוק, ועכשיו נדבר על הסימן המדאיג הרביעי, נושא עדין, אולי אפילו עדין מאוד, אבל חשוב. בימים האחרונים חוזרות ומתפרסמות ידיעות על חברות קש שמימנו לכאורה חלקים במסע הבחירות של מר שרון. קודם היו אלה העמותות של ברק, ועכשיו חברות הקש של שרון. הדברים צריכים להיחקר, הם נחקרים והם ייחקרו, אבל יש לנו משאלה: אולי סוף-סוף ידעו נבחרי ציבור להעביר קו חד וברור בין אינטרסים לאומיים לבין אינטרסים פרטיים? אולי ייבחר פעם אחת ראש ממשלה בישראל כאשר עננה שחורה לא מאפילה על בחירתו ולא מלווה אותו בכהונתו? זה לא מגיע לנו? זה לא מגיע לאזרחי ישראל? כל כך הרבה שרים בלי תיק וכל כך הרבה שרים עם חשש לתיק.

אולי נקפיד יותר כאשר אנחנו מבקשים חנינה מנשיא ארצות-הברית, או כאשר אנחנו מארחים את ראש עיריית אתונה. אולי נקפיד יותר בבחירת החברים שלנו, ואת המפוקפקים שביניהם, מהארץ או מחוץ-לארץ, נשאיר מחוץ ללשכות גם אם הם תורמים רחבי לב. החיבור הזה בין כסף לשלטון, בין בעלי מאה לבין בעלי דעה, הוא חיבור מסוכן ומשחית. ובכלל, במדינה כמו שלנו, שיש בה כל כך הרבה אנשים עניים, לא מוכרחים להסתופף רוב הזמן בחברתם של אנשים עשירים, ששולחים את לחמם אל השלטון בתקווה למשוך בחוטים ומאחורי הקלעים לנהל את העניינים.

אדוני היושב-ראש, הסימן המדאיג החמישי הוא סימן הבריחה מאחריות. עוד לא קיבלו את האחריות, וכבר מתנערים ממנה. זאת לא רק ממשלה גדולה ומנופחת, זאת גם ממשלת הבריחה הגדולה. ראש הממשלה עצמו בורח מן האחריות הישירה לביטחון וליחסי החוץ, כי הוא כבר מכין לעצמו את האליבי המושלם: זה לא אני, זה הם, זאת מפלגת העבודה. ומפלגת העבודה בורחת, לא ייאמן, מכל המשרדים שעוסקים בחברה הישראלית ובמצוקות הנוראות שלה – לא אוצר, לא חינוך, לא עבודה ורווחה, לא בריאות, כי גם הם כבר מכשירים את האליבי: זה לא אנחנו, זה הם, הליכוד וש"ס.

אנחנו לא נאפשר לכם לעשות שימוש תכוף באליבי המושלם הזה. זה אתם כולכם, האחריות עליכם, ובראש ובראשונה על ראש הממשלה ועל ממלא-מקום ראש הממשלה. מידם נבקש את השלום, כי הבטחת, אריאל שרון, הבטחת, שרק אתה, רק שרון יביא שלום, אפילו בלי שמעון פרס ופואד.

את השלום עם סוריה, צריך לומר את האמת, ניתן אולי להשיג רק במחיר של נסיגה מלאה מרמת-הגולן. נוצר מצב אבסורדי. במידה מסוימת הייתי אפילו שותף למצב האבסורדי הזה.

אליעזר כהן (האיחוד הלאומי – ישראל ביתנו):

מי אומר את זה? רק אתה אומר את זה.

יוסי שריד (מרצ):

ממשלות בישראל היו מוכנות לסגת מרמת-הגולן, אבל לא היו מוכנות לסגת מ-200 המטר אחרונים. יש כאלה בתוכנו שמתנגדים לנסיגה מרמת-הגולן, ואני מכבד את עמדתם. אבל בגלל 200 מטרים לא להשיג שלום עם סוריה? זה הגיוני? זה יעמוד במשפט ההיסטוריה? הקילומטר האחרון, למדנו, הוא הקטע הקשה מכולם, אבל כאן מדובר בחמישית הקילומטר. רק שרון יביא שלום, זה בסדר גמור מבחינתנו, אבל זה המפתח ואין שלום אחר, ומי כשרון יודע זאת.

אדוני היושב-ראש, קשה מאוד להגיע עכשיו להסכם עם הפלסטינים, הסכם קבע או אפילו הסכם ביניים חלקי. לגמרי לא ברור, וגם את זה צריך לומר בגילוי לב, אם הרשות הפלסטינית יכולה ורוצה להגיע להסכם.

לכן, ישראל צריכה להתחיל לחשוב במושגים חדשים של צעדים חד-צדדיים. אל תשליכו את יהבכם על הכוח. האמצעים הכוחניים כבר מיצו את עצמם, פחות או יותר, אלא אם אתם באמת מתכננים ליישר שורות בתים בבית-ג'אלה, ברמאללה ובמקומות אחרים ולהמיט עלינו אסון.

אליעזר כהן (האיחוד הלאומי – ישראל ביתנו):

מה יש לך להגיד על החבר שלך, ערפאת?

היו"ר א' בורג:

חבר הכנסת כהן, לא שמעת את דברי ראש הממשלה הנבחר שרוצה להקשיב לדברי כולם?

יוסי שריד (מרצ):

השטחים כבר באו עד משבר. הרבה אבטלה, הרבה עוני מנוול, סף רעב ואולי מעבר לסף, מציאות חיים בלתי נסבלת שרק מצמיחה עוד טרור. אם נכביד עוד יותר את ידנו, אנחנו מזמינים במו-ידינו עימות מזוין פתוח וכולל עם הפלסטינים, ולא רק אתם.

מכאן אני מודיע היום, כשם שהודעתי על תמיכתנו בכל צעד הסכמי, כי נתנגד בתוקף לכל מלחמת ברירה, לכל מלחמה שניתן היה למנוע אותה. לא עוד מלחמה דוגמת מלחמת לבנון. זה צריך להיות לגמרי ברור. מלחמת ברירה, גם תחזיר אותנו אל הכיכרות – ובעניין זה אי-אפשר לסמוך על אנשי מפלגת העבודה, שעלו על הקרון של שרון כאשר נפתחה מלחמת לבנון. אנחנו מכירים אותם ואת מתינותם המפורסמת ברגע של לחץ וברגע של מבחן.

אם באמת רוצים לחזק את הביטחון ואת הביטחון האישי, להקים חיץ בינינו לבין הפלסטינים, בינינו לבין הטרור, כי אז מוכרחים להיערך באופן חד-צדדי על גבולות חדשים לישראל, שמוכתבים על-ידי שיקולים ביטחוניים מובהקים ולא מוכתבים על-ידי שיקולי מתנחלים והתנחלויות.

הכיבוש הישראלי חייב לבוא אל קצו, והוא לא יסתיים בלי עקירת התנחלויות שהן נטל ביטחוני כבד מנשוא. למי שלא היה ברור קודם ברור עכשיו, כי ההתנחלויות הן התעתוע הגדול ביותר של המפעל הציוני. ניאסף אל גבולות חדשים, תקום שם המדינה הפלסטינית, ייעקרו ההתנחלויות ממקומן, ואז ורק אז תתאפשר ההפרדה שלא תתאפשר בשום פנים בתנאים אחרים. מי שחושב שאפשר לעזוב את השטחים כדי להישאר שם, טועה ומטעה כפי שעשה 30 שנה ויותר. סוף-סוף הבין אפילו ראש הממשלה הנבחר, שמדינה פלסטינית קום תקום, והיא בלתי נמנעת; הבין אומנם באיחור רב אבל הבין. מתי, מר שרון, נבין כולנו, וגם אתה, כי הכיבוש מת, ועכשיו צריך רק לקבור אותו. כמה זמן עוד יעבור עד שנבין וכמה דם עוד יישפך עד שנבין.

אדוני היושב-ראש, לסיום, ממשלת הבריחה הגדולה, ממשלת האליבי המושלם – זה לא אני, זה הוא – היא מזכירה לי את הסיפור היפה במסכת סנהדרין, ואני קורא: אמשול לך משל, למה הדבר דומה? למלך בשר ודם, שהיה לו פרדס נאה, והיו בו ביכורות נאות, והושיב בו שני שומרים, אחד חיגר ואחד סומא. אמר לו חיגר לסומא: ביכורות נאות אני רואה בפרדס, בוא והרכיבני ונביאם לאוכלם. רכב חיגר על גבי סומא, והביאום ואכלום. לימים בא בעל הפרדס. אמר להם: ביכורות נאות היכן הן? אמר לו חיגר: כלום לי יש רגליים להלך בהן? – הרי אני לא יכולתי לקטוף את הביכורות – אמר לו סומא: כלום יש לי עיניים לראות? – גם אני לא יכולתי. מה עשה? הרכיב חיגר על גבי סומא ודן אותם כאחד. עד כאן הסיפור מסנהדרין.

ובעקבותיו אנחנו אומרים, אל תספרו לנו סיפורים אחר כינון הממשלה על חיגרותכם, גם לא על עיוורונכם. אינני יודע מי מביניכם הסומא ומי החיגר, אולי זה ואולי זה ואולי להיפך. אנחנו נרכיב את שרון על גב פרס או את פרס על גב שרון ונדון אתכם כאחד, כמו בעל הבית בפרדס.

אנחנו מאוד מקווים, שלמרות הכול נוכל לדון אתכם לכף זכות. אין לנו ציפיות מהממשלה הזאת, לא בתחום המדיני והביטחוני וגם לא בתחום החברתי והכלכלי. אבל דווקא בהעדר ציפיות יש מקום להפתעות, הפתעות לטובה. ואנחנו כאן כל הזמן, וכמאמר תענית, מאמר יפה: "כל המצער עצמו עם הציבור, זוכה ורואה בנחמת הציבור". לראות בנחמת הציבור, ובעיקר בנחמתן של המשפחות השכולות, יהודיות וערביות, ושל משפחות החיילים הנעדרים והחטופים. ואנחנו כאן כדי לראות ישועות ונחמות, ולא כצופים מן הצד ולא כמותחי ביקורת אלא כמי שמציגים אלטרנטיבה; פוליטיקה אחרת, דרך אחרת ופנים אחרות למדינת ישראל. תודה, אדוני היושב-ראש.

היו"ר א' בורג:

תודה רבה. אנחנו נעבור לדיון. אבל לפני כן – פרידה מן הנשיא. אדוני המזכיר, בבקשה.

מזכיר הכנסת א' האן:

בבקשה לקום.

כבוד הנשיא!

(חברי הכנסת מכבדים בקימה את צאת נשיא המדינה מאולם המליאה.)

נא לשבת.

היו"ר א' בורג:

חבר הכנסת אופיר פינס-פז, בבקשה.

אופיר פינס-פז (ישראל אחת):

אדוני היושב-ראש, אדוני ראש הממשלה הנבחר, אדוני ראש הממשלה היוצא – לא ראיתי אם אהוד כבר יצא, או לא יצא.

ראשית, אני רוצה לאחל לך, אריאל שרון, איחולי הצלחה מרובים. אתה זקוק לאיחולים ואתה זקוק לגיבוי, משום שהמצב הביטחוני שאנחנו נמצאים בו הוא בהחלט מצב קשה, שמחייב אחדות, מחייב אחריות ומחייב השגת רגיעה.

זה לא סוד שחלק מהחברים הבכירים של מפלגת העבודה לא רצו להצטרף לממשלת האחדות הלאומית; חלקם הקטן מסיבות אידיאולוגיות, הם לא מאמינים שממשלת אחדות זו ממשלה שיכולה לתפקד – –

היו"ר ג' עזרא:

רבותי, אני מציע שתצאו החוצה.

אופיר פינס-פז (ישראל אחת):

– – ומרביתם מהטעם הפשוט: לא ידענו ואנחנו עדיין לא יודעים לאן הממשלה הזאת תלך.

בזמן מערכת הבחירות, אדוני ראש הממשלה, שמרת על כל האופציות פתוחות, וחשבתי, כמו כמה מחברי, שעם כינון ממשלת האחדות דרכה המדינית-הביטחונית של הממשלה תהיה יותר נהירה, תהיה יותר ברורה. כשמפלגה כמו מפלגת העבודה מצטרפת אל הליכוד, היא צריכה לדעת לאן הממשלה הולכת.

אני מקווה מאוד שאנחנו נמצא בממשלה הזאת את הממשלה שאנחנו יכולים להשפיע על דרכה, למלא בה את התפקידים המרכזיים ולגרום לכך שהיא תהיה מתונה, אחראית ובעלת הישגים גדולים.

אדוני ראש הממשלה, נכנסנו לחתונה, אבל החתונה איננה חתונה קתולית. אם הממשלה תעשה את מה שאנחנו חושבים שראוי שתעשה – אנחנו נגבה אותה, אנחנו נחזק אותה, אנחנו נתמוך בה. אם נמצא עצמנו בסוף בממשלה שמי שמשפיע על דרכה הם חברים שאני מכבד אותם אולי באופן אישי אבל חלוק עליהם באופן מוחלט, כמו חבר הכנסת רחבעם זאבי, או כמו חבר הכנסת אביגדור ליברמן, אנחנו נצא מהממשלה הזאת – –

טלב אלסאנע (הרשימה הערבית המאוחדת):

הוא השותף שלך בממשלה אחת. מה אתה מדבר עליו? איך אתה מדבר על השותף שלך? אתם בממשלה אחת.

אופיר פינס-פז (ישראל אחת):

– – מהר יותר ממה שאתה חושב, חבר הכנסת טלב אלסאנע.

אני רוצה לברך את הכנסת על קבלת החוק לשינוי שיטת הבחירות. אבל אני רוצה לומר לראש הממשלה, שכדי להעביר הוראת שעה לשנתיים, פטור לבני הישיבות משירות בצה"ל, בשביל זה לא צריך להקים ממשלת אחדות לאומית. ממשלת אחדות לאומית צריכה לקום בדיוק כדי למנוע את זה, בדיוק כדי שלא להיכנע לסחטנות מכל סוג שהוא, כדי לקבל החלטות רציונליות, בשיקול דעת, של הרוב הדומם של הציבור בישראל, שהליכוד והעבודה מייצגים אותו. אנחנו מקימים ממשלת אחדות כדי להעביר חוקים כאלה?

שמואל הלפרט (יהדות התורה):

אתם תמכתם בחוק טל.

אופיר פינס-פז (ישראל אחת):

אני חושב שזו היתה שגיאה קשה ופתיחה ברגל שמאל של ממשלת האחדות הזאת.

שמואל הלפרט (יהדות התורה):

אתה תמכת בחוק טל רק לפני כמה חודשים. מה קרה לך?

אופיר פינס-פז (ישראל אחת):

חברים, חברים, אם אנחנו היינו רוצים באמת להעביר את חוק טל, הוא היה עובר מזמן. לא במקרה הוא לא עבר ולא במקרה לא רצינו שהוא יעבור.

אני מקווה מאוד שלא תהיה המשכיות לסוג חקיקה מבזה מהסוג הזה.

אני רוצה לומר מלה אחרונה לחברי השרים, אבל במיוחד לשרים החדשים, שאומנם לא נמצאים כאן. שלום שמחון וסאלח טריף הם שני שרים מטעמה של מפלגת העבודה, שמכהנים לראשונה כשרים. אני מברך אותם. הם בני דורי. הם חברים שלי. הם אנשים מאוד מוכשרים, ואני בטוח שהם יטביעו חותם במשרד ובתפקידים שהם יבצעו.

ומלה אחרונה לאהוד ברק, שכבר לא נמצא פה. אהוד ברק הוא אדם מיוחד במינו, חריג בנוף הפוליטי של מדינת ישראל. והעובדה שאדם כזה עוזב את המערכת הפוליטית ארבע שנים לאחר שהוא נכנס אליה, מעידה עליו, אבל גם מעידה על המערכת הפוליטית. הייתי מעדיף שהוא יישאר וכמה אחרים יצאו. תודה, אדוני היושב-ראש.

ברכות לממשלה. אנחנו נתמוך בה כל זמן שהיא תהיה ראויה לתמיכה. תודה.

היו"ר ג' עזרא:

תודה. חבר הכנסת יובל שטייניץ. אחריו – חבר הכנסת אלי ישי. בבקשה, חמש דקות.

יובל שטייניץ (הליכוד):

אדוני ראש הממשלה מר אריאל שרון – אני מקווה שהוא ייכנס תיכף לאולם – רבותי השרים החדשים והישנים, סגני השרים, חברי הכנסת – בהנחה שנשארו חברי כנסת כמוני, מהשורה.

הציבור הישראלי אמר את דברו לפני כחודש. ואם אני יכול לסכם את המסר המרכזי, העיקרי והבולט, שרוב עם ישראל ורוב הציבור בישראל שידר בבחירות האחרונות – אסכם אותו במשפט אחד: כן לשלום, לא להתאבדות לאומית. אחזור על זה: כן לשלום, לרבות ויתורים מכאיבים, אם יידרשו, ואם יציעו לנו הסכם סביר שיאפשר לנו להמשיך להתקיים ולהגן עלינו באזור הקשה הזה; לא להתאבדות לאומית.

רבותי, אין זה סוד שמדינת ישראל נמצאת במשבר עמוק, והגרוע מכול עדיין עלול להיות לפנינו. שבע שנים לאחר הסכמי אוסלו מדינת ישראל במשבר עמוק. שבע שנים לאחר שפנינו לפלסטינים ופנינו לשלום, שבע שנים לאחר לחיצת היד ההיסטורית בין יצחק רבין, זיכרונו לברכה, ראש הממשלה, לבין יאסר ערפאת, ייבדל לחיים ארוכים, והטרור גדל ולא פחת וישראלים רבים שילמו בחייהם. והשנאה וההסתה התגברו והחריפו, ולא הצטמקו כפי שכל כך קיווינו. וקולות המלחמה באזור כולו הולכים ורמים, הולכים וגובהים, ולא יורדים. והעיקר, החשוב מכול, האיום הקיומי – וצריך לומר את האמת ולהסתכל על המציאות בעיניים פקוחות – שבע שנים לאחר אותה לחיצת יד היסטורית, שבע שנים לאחר שפתחנו את הגבולות וקיבלנו כאן את ערפאת, ואת שוטריו-לוחמיו מעירק, מתימן, מתוניסיה וממקומות אחרים, שבע שנים לאחר אותה לחיצת יד, והאיום הקיומי גדל; גם האיום על כל אזרח ואזרח וגם האיום על עם ישראל ועל מדינת ישראל.

אדוני ראש הממשלה, נאמר במקורותינו: עת מלחמה ועת שלום. בבריטניה של לפני 60 שנה כיהן ראש ממשלה בשם צ'מברליין, שכוונותיו היו טובות, אבל שגיאתו היתה שהוא לא הבחין בזמן מתי זו עת שלום ומתי מכינים ומתחילים לאסור עליו ועל כל העולם הדמוקרטי מלחמה. ובאיחור רב הגיע ראש ממשלה אחר בשם צ'רציל, שידע להבחין בין מצב שלום לבין מצב מלחמה, שהסתכל על המציאות בעיניים פקוחות – על המציאות הלא-נעימה – ואמר, כוונתם למלחמה.

אני מאחל לראש הממשלה הנכנס, שיחשוב מדי פעם על הפתגם שהיה שגור בפיו של ראש הממשלה היוצא, אהוד ברק – ואני מצטרף לדברי קודמי, חבר הכנסת אופיר פינס: אחד מהאנשים המוכשרים ביותר בפוליטיקה הישראלית, ולמרות כל חילוקי הדעות החריפים שיש לי אתו, אני מצטער לראות אותו יוצא מהמערכת, ואני מקווה שזה זמני; אין לנו הרבה אנשים ברמת כישורים ויכולות כל כך גבוהה. הוא הרבה לצטט את המשפט: השם עוז לעמו ייתן, השם יברך את עמו בשלום. וכדאי לממשלה לשים לב, שבמקורותינו מקדימים את העוז לשלום, כי רק מי שיהיה לו עוז להרתיע את אויבינו ולהלום בהם בדרכים צפויות ובלתי צפויות כאשר הם אוסרים עלינו מלחמה ומסרבים להפסקת אש, וזה מה שעושה יאסר ערפאת וזה מה שעושה הרשות הפלסטינית כבר שישה חודשים, רק מי שיהיה לו העוז הזה יש לו סיכוי אחרי העוז להגיע לשלום ויש לו סיכוי להרתיע אויבים פוטנציאלים אחרים מלפגוע בנו.

אני מסיים בהערה אישית לגבי ראש הממשלה אריאל שרון. אדוני ראש הממשלה אריאל שרון, לפני 20 שנה הפגנתי בקריאה להתפטרותך לאחר מלחמת "שלום הגליל". היום אני חושב שטעיתי. מותר לטעות ומותר לשנות עמדות, זה לא העניין. מה שהטריד אותי מאז זה לא עצם ההפגנה, זה לגיטימי, אלא גסות הרוח וההשתלחות והסגנון הבלתי-נסבל שאני וחברי נקטנו כלפיך וכלפי מנחם בגין, זכרו לברכה, באותם ימים. אני גאה היום להיות ראשון המברכים אותך עם כניסתך לתפקידך כראש ממשלה, ורואה בזה מבחינתי האישית איזו נחמה, כפרה, על הסגנון שלוח הרסן שנקלעתי אליו בצעירותי, ואני מקווה שהמסר הזה ייקלט אצל כולנו, משמאל ומימין, בעתיד. אני מאוד מודה לאדוני היושב-ראש ולחברי הכנסת. תודה רבה.

היו"ר ג' עזרא:

חבר הכנסת אלי ישי – איננו. חבר הכנסת בני אלון, בבקשה. סליחה, חבר הכנסת אלי ישי נמצא.

אליהו ישי (ש"ס):

אדוני היושב-ראש, רבותי חברי הכנסת, אני לא אאריך כמו אנשי הממשלה, שנהניתי לשמוע אותם, להוציא את יושב-ראש האופוזיציה, שלא היה בדבריו ממה ליהנות.

עם ישראל מתכנס מחר בבתי-כנסת. הפעם יש פורים משולש בירושלים, שחוגגים בה בשושן פורים. את סעודת פורים יסעדו ביום ראשון, אבל את קריאת המגילה כולם קוראים באותו יום, מחר בלילה ומחרתיים בבוקר, ביום שישי. אם אנחנו רוצים להביט אל ההיסטוריה, כפי שאמר ראש הממשלה הנבחר, על מנת שיהיה עתיד לעם שלנו, יש לזכור היטב מה היה הנס שהביא לדבר הגדול, ונהפוך הוא, אשר ישלטו היהודים המה בשונאיהם. זה לא סוד שאויבי ישראל עומדים עלינו לכלותנו, ובשעות קשות כאלה היינו בעבר.

מרדכי היהודי ביקש מאסתר המלכה, שתיכנס אל המלך אחשוורוש ותתחנן על נפשה. אסתר אמרה לו: מי שמגיע למלך ללא אישור, אם הוא לא הושיט לו את שרביט הזהב, אחת דתו להמית. מרדכי היהודי קם ואמר לה: אל תדמי בנפשך להימלט בית המלך, כי אם החרש תחרישי בעת הזאת, רווח והצלה יעמוד ליהודים ממקום אחר. ואמר לה מרדכי: אם לעת כזאת הגעת למלכות – המבחן של נבחרי הציבור, של שליחי העם, של מנהיגים, אם לעת כזאת הגעת למלכות, זה מבחן גדול וחשוב, בטח בשעות האלה. אבל מרדכי אמר לאסתר: אם החרש תחרישי. זאת אומרת, אם אדם חושב, שהוא לא פועל על-פי השליחות האמיתית שלו ובכוח הפוליטי שיש לו, והוא יכול לקבוע את הדברים, רווח והצלה יעמוד ליהודים ממקום אחר.

הקדוש-ברוך-הוא שומר על עם ישראל, אבל בורא עולם מבקש ומצפה מאתנו, שנעשה את הכול להתאחד כולנו על מנת להביא לשלום ולהביא להישגים והצלחה לעם ישראל.

אין לי שום ספק, שבשעות הקשות שבהן נמצא היום עם ישראל, כשאנחנו מאוחדים, ותרמנו תרומה רבה – אנחנו, תנועת ש"ס – למען ממשלת אחדות לאומית, אני חושב שזה צו השעה וזה חשוב. כולי תפילה שיצטרפו סיעות נוספות שלא הצטרפו לקואליציה, יש עוד חברים נכבדים מסיעות שונות שיש להם הרבה מה לתרום לאחדות העם ולתרום לממשלה ולכנסת בהצטרפותם לממשלה ולקואליציה מול המשימות הרבות שעומדות מול עם ישראל ונבחריו.

בסוף המגילה אנחנו קוראים את הפסוק: "דורש טוב לעמו ודורש שלום לכל זרעו". אם אנחנו רוצים להביא שלום לעם ישראל, נצטרך לדרוש אותו, להתעקש עליו. אך ורק אם נביט אחורנית אל העבר של עם ישראל, תהיה לנו המשכיות של זרע עם ישראל, זרע קודשי ישראל, שיצליח, והעם הזה ימשיך בעזרת השם לעמוד מול כל המשימות הקשות, מול כל אויבינו שמנסים לכלותנו. כפי שאמרתי, בכוח אחדותנו, עם ישראל, אפילו עובדי עבודה זרה, ברגע שהם מאוחדים, אף אומה לא יכולה להם. חובה עלינו לעשות הכול על מנת להתאחד, כפי שעשה ראש הממשלה הנבחר במאמצים אדירים להביא להקמת ממשלת אחדות. ומפה אני רוצה לקרוא לראשי הסיעות שלא הצטרפו לממשלה, לעשות מאמצים להצטרף לממשלת אחדות, כי אנחנו עומדים בפני תקופה לא קלה. אבל כפי שבורא עולם עשה נסים ונפלאות לאבותינו בימים ההם, נזכה כולנו, בעזרת השם, לראות נסים ונפלאות בימים ההם ובזמן הזה.

היו"ר י' אדלשטיין:

תודה לחבר הכנסת אליהו ישי, גם על הדיוק בזמנים. חבר הכנסת בנימין אלון, בבקשה. ואחריו – חבר הכנסת יוסף טומי לפיד.

בנימין אלון (האיחוד הלאומי – ישראל ביתנו):

אדוני היושב-ראש, כנסת נכבדה, חסד עשה עמנו הקדוש-ברוך-הוא, שלמרות כל השגיאות אנחנו עומדים עכשיו בפתחה של תקופה חדשה עם ממשלה חדשה, כשראש הממשלה הנבחר הציב לעצמו אג'נדה אחרת, לוח זמנים אחר, לא שלום עכשיו עם האויבים ואחר כך נראה מה עם עצמאות כלכלית ומה עם עלייה ומה עם אחדות, אלא – א. אחדות; ב. ביטחון אישי; ג. שלום.

סדר הזמנים השונה, האג'נדה המיוחדת והחדשה הזאת היא המפתח להצלחתו המרשימה בבחירות של אריק שרון, כי נמאס לציבור הישראלי לראות את עצמנו מפורדים, קרועים, שסועים. לא יכול הציבור הישראלי לראות את הסתירה המוחלטת בין חוסר השלום והביטחון האישי ברחובות, בשווקים, לבין הדיבורים על שלום, ולפעמים תוך כדי אש, משא-ומתן שלא מוביל לשום פרי.

לכן, את השלב הטכני הראשון עבר ראש הממשלה בהצלחה, ולמרות הזמן שזה לקח, בעיקר עם מפלגת העבודה, אני חושב שהוא נהג בתבונה, כי עם ישראל ציפה לשלום, עכשיו, בינינו. קודם כול – שלום עכשיו בינינו, בסיס חדש ומאוחד. האחדות והלכידות שלנו זו התרומה הראשונית והמיידית שנתן אריק שרון לאסטרטגיה בראייה הקיומית ביותר, הביטחונית ביותר שלה כאן באזור.

יכול להיות, שכשנגיע מהשלב השני לשלישי, אחרי כמה חודשים קשים או יותר מכמה חודשים של מלחמה שלא אנחנו פתחנו בה, כמו שאמר ראש הממשלה אהוד ברק היום, ואל לנו להאשים האחד את השני בפתיחתה של המלחמה הזאת, כמו שאמר ראש הממשלה ברק, יכול להיות שאז ייפרדו דרכינו, יכול להיות שאני וחברי, כשנגיע לשלב השלישי של שלום עם הערבים, לא נמצא את עצמנו יכולים להמשיך באחדות הזאת, יכול להיות שמפלגת העבודה לא תמצא את עצמה יכולה להמשיך. לראש הממשלה, בהרכב הנוכחי, יש שתי האופציות.

אני משוכנע שהמפד"ל וגשר ימצאו את עצמם בממשלה הזאת, כי אני לא יכול לדמיין לעצמי ממשלת אחדות בלי חברי מן המפד"ל ובלי דוד לוי, בכל הכבוד שאני רוחש להם.

אני רוצה, אדוני היושב-ראש, לומר כמה מלים אישיות לעמיתי מכובדי שיהיו הערב לשרים, חבר הכנסת רחבעם זאבי וחבר הכנסת אביגדור ליברמן. לגנדי יש מניות יסוד במדינה הזאת כמו להרבה מדורו, כמו בעצם למעטים מדורו, והפסילה שניסו לפסול אותו ואת חבר הכנסת ליברמן נדחתה על-ידי ראש הממשלה, ואני מעריך זאת מאוד ואני מתפלא מאוד על הניסיון הזול לפסילה אישית. אין לי ספק שעם ישראל יתברך בשרים החדשים, השר זאבי והשר ליברמן.

אני אסיים בפסוקים של ספר ויקרא, פרשת בחוקותי: "ונתתי שלום בארץ ושכבתם ואין מחריד" – – – "ורדפו מכם חמשה מאה ומאה מכם רבבה ירדפו ונפלו איביכם לפניכם לחרב". ומי שמבין את הפסוקים האלה מבין, שכשאי-אפשר שנשכב בארץ ללא מחריד, אין נתתי שלום בארץ, ושכל העמדה המלאכותית הזאת כאילו יש ביטחון אישי לחוד ויש שלום לחוד היא מוטעית. אבל כשנגיע, אדוני היושב-ראש, לסיומה של פרשה ב' בביטחון אישי, וזה ייקח לפחות כמה חודשים, אז יהיו בינינו פה דיונים אולי קשים. כרגע אנחנו כולנו מאוחדים ומאחלים לראש הממשלה אריאל שרון דרך צלחה.

היו"ר י' אדלשטיין:

תודה לחבר הכנסת בנימין אלון. חבר הכנסת יוסף לפיד, בבקשה. אחריו – חבר הכנסת דן מרידור. בבקשה, אדוני.

יוסף לפיד (שינוי):

אדוני היושב-ראש, כנסת נכבדה, איחולי הטובים לראש הממשלה החדש אריאל שרון ולחברי ממשלתו הנכנסת, לרבות חבר הכנסת רובי ריבלין היושב כאן, כי הרי הצלחתה של ממשלת ישראל, כל ממשלת ישראל, היא הצלחתה של מדינת ישראל והיא משרתת את האינטרסים של עם ישראל.

אני בכל זאת אצביע נגד הממשלה הזאת, אני וסיעת שינוי, ואם אתם רוצים להבין מדוע, הרי היום הוא דוגמה טובה לכך, היום שהיה יום שחור מאוד בתולדות הכנסת. היום הכנסת החליטה לפטור עוד בשנתיים את בחורי הישיבה מחובת השירות הצבאי ושמה ללעג את כל אותם חיילים טובים ואנשי מילואים שמשרתים היום בצה"ל, כי היא קבעה שיש מי שראוי ללמוד ומי שראוי אולי למות. וזה לא ייתכן במדינה שוויונית, זה לא ייתכן במדינה דמוקרטית, זה לא ייתכן במדינה נאורה, זוהי ממש חשכת ימי הביניים של פרוטקציוניזם והבחנה בין דם לדם. וזו גם הסיבה לכך שאנחנו מסתלקים מהממשלה הזאת.

אנחנו, במערכת הבחירות האחרונה, פרסמנו מודעות גדולות בעד אחדות, אחדות חילונית. אנחנו לא נצטרף לממשלת אחדות חרדית, והרי כבר עכשיו ברור ששתי המפלגות הגדולות בפזיזותן כי רבה עשו מיקח וממכר של טעות; לא זו בלבד שהכניסו את ש"ס לממשלה, אלא העבירו לידי ש"ס את המשרדים החברתיים, ובכך פתחו את הברזים להזרמת מיליארדי שקלים שייעלמו אי-שם בדרך לפני שיגיעו ליעדם, ועל-פי רוב גם יעדם לא יהיה נכון.

אנחנו נמצא שיש לנו שר בריאות שחושב שיש יותר מדי פרופסורים ומעט מדי משגיחים בבתי-החולים; אנחנו נמצא שר דתות שימצא דרך כיצד לבזבז מיליארד ו-600 מיליון שקלים המוקצבים למשרד הדתות אף שכבר פעם אחת הוחלט לבטל את משרד הדתות; אנחנו נמצא – – –

שאול יהלום (מפד"ל):

– – –

יוסף לפיד (שינוי):

לא, אני לא נגד משגיחים, אני נגד העובדה שימצאו תקנים למשגיחים ולא ימצאו תקנים לרופאים. ואם אתה רוצה מקרה קונקרטי, אני יכול להביא לך מקרה קונקרטי של מחלקה בבית-חולים בבת-ים, שבה הודיעו למנהל המחלקה שאין להם תקן לרופא נוסף שהוא ביקש, אך לעומת זאת הוקצב להם תקן למשגיח בבית-חולים שבו אין מטבח – בתקופתו של בניזרי.

אמנון רובינשטיין (מרצ):

– – –

יוסף לפיד (שינוי):

בשביל למצוא עוד פרנסה לחבר ש"ס.

היו"ר י' אדלשטיין:

זאת השגחה רפואית, אני מבקש – – –

יוסף לפיד (שינוי):

רבותי, זה לא מצחיק, זה לא מצחיק. זו כלכלה טפילית, שמטופחת על-ידי מפלגה שכולה מבוססת על ג'ובים שהיא מספקת לחבריה ולבני המשפחות של חבריה. ואתה תמצא תמיד אותם שמות מסתובבים בכל מקומות המפתח – בני דודים, גיסים, נכדים, בנים, גיסות, שיטת נפוטיזם שהיום בעולם המערבי כבר לא קיימת בכלל.

אבל זה לא רק משרד הדתות. משרד הרווחה פתוח עכשיו לרווחה לחלק כספים למקורבי ש"ס, מכרה זהב לכל המבקשים עזרה לא מן הזולת אלא מן הקרוב, קרוב למפלגה או קרוב משפחה או קרוב למכר או קרוב למישהו שמתפלל באותו בית-כנסת. חלוקה של נכסי המדינה שהם מרוויחים אותה. אנשים עובדים קשה מאוד ומשלמים מסים, אבל לא נתמזל מזלם להיות on the receiving end של חלוקות השלל של ש"ס.

ובראש הפירמידה עומד ראש ש"ס, אדון ישי, חבר הכנסת ישי, שהוא יהיה שר הפנים, ויש לו שני תפקידים. האחד – להציק לעולים מרוסיה, מפני שש"ס לא מאמינה שהעלייה הרוסית היא עלייה יהודית ממש. היא חושבת שזאת עלייה מיותרת, של אנשים שלא מצביעים בעדה, וצריך להגביל אותה, ואת אלה שכבר הגיעו לכאן אסור לרשום כיהודים. צריך להשאיר להם דרכונים בלי רישום, וצריך להציק להם כשהם רוצים להתחתן, ועוד צריך להציק להם כשהם רוצים לרשום ילדים מאומצים, כי אז בודקים בציציותיהם ואין להם ציציות.

רבותי, זה רק דבר אחד, כי משרד הפנים זה שליטה כמובן על המועצות המקומיות, ואתם תראו פתאום כמה מצביעים יש לש"ס אפילו בחוגים הערביים, שמצפים לשלמונים מש"ס.

זה מה שעשו שתי המפלגות הגדולות. אז כל עוד הממשלה הזאת של שרון תעסוק במלחמה ובשלום, בהבטחת ביטחונה של מדינת ישראל, במלחמה נגד טרור, אנחנו נצביע בעדה גם מספסלי האופוזיציה, גם בלי לקבל משרות וכהונות ונהגים ומכוניות. אבל כאשר הממשלה הזאת תשמש מכסה וגג להשתוללות של החרדים על חשבון קופת הציבור, אנחנו נעמוד על המשמר.

ובקשר לזה, אני רוצה לומר עוד מלה, מדוע אני חושב שהיום היה יום שחור בתולדותיה של הכנסת, וזה משום שינוי חוק הבחירות. שינוי חוק הבחירות בא מפני ששתי המפלגות הגדולות מבוהלות, מפני שהן מפסידות בוחרים, מפני שהן חוששות שהמפלגות שיש להן אידיאולוגיה מוגדרת ויעד מוגדר, המפלגות האלה גונבות להן את המצביעים. ועכשיו, במקום לתקן את חוק הבחירות כך שלראש הממשלה הנבחר על-ידי העם יהיו יותר זכויות ויותר סמכויות, ויהיה יותר קשה להפיל אותו, במקום זאת עשו את הרגרסיה לתוך אותה תקופה חשוכה שהיתה במשך 40 וכמה שנים, התקופה של השיטה הקודמת, שבה הסחטנות היתה הכלל ולא היוצא מהכלל.

אז אנחנו מתחילים את התקופה החדשה של הממשלה הזאת עם שני חוקים גרועים. דרך אגב, חוק טל או החוק שעכשיו חוקק להארכת השחרור מהשירות הצבאי לא יחזיק מעמד בבג"ץ. פנינו לבג"ץ, ויש לנו חוות דעת, לא של היועצת המשפטית של שינוי, אלא של היועצת המשפטית של הכנסת, שהיא בדעה שהארכת תקופת הפטור בשנתיים לא תחזיק מעמד בבג"ץ. אני מקווה שהכנסת תספוג סטירת לחי מצלצלת מבית-המשפט הגבוה לצדק.

אדוני היושב-ראש, כיצד העזו, כיצד העזתם בתקופה הזאת שבה הבחורים מגויסים והמילואים מגויסים ומאריכים להם את השירות, והטרור משתולל, והרוגים ברחובות – כיצד העזתם לפטור 30,000 יהודים צעירים ובריאים מהשירות הצבאי בתירוץ שהם בחורי ישיבה ולכן הם לא יכולים לאחוז בנשק. שימותו לומדי הפיזיקה, שימותו לומדי המתמטיקה, שימותו לומדי האנגלית, שימותו לומדי המחשבים, אבל מי שלומד גמרא הוא פטור וגם מקבל כסף מהמדינה כדי שיוכל ללמוד.

בושה שביום שבו כוננו ממשלה חדשה בישראל חוקקו את החוק הזה, והחוק הזה ייפול, והבושה הזאת חלה גם על מי שמכנה את עצמו מחנה לאומי, מחנה פטריוטי, יורשיו של ז'בוטינסקי ותומכי משתמטים. תודה רבה.

היו"ר י' אדלשטיין:

תודה לחבר הכנסת לפיד. חבר הכנסת דן מרידור, ואחריו – חבר הכנסת שאול יהלום.

אני רוצה להסביר לכמה חברי כנסת, שקלטתי את המבטים המופתעים שלהם, שהזמן לא מתחלק שווה בשווה בין הסיעות. מטבע הדברים סיעות האופוזיציה זכו ליותר זמן בדיון הזה.

ראובן ריבלין (הליכוד):

חבר הכנסת לפיד מיצה את הזמן – – –

היו"ר י' אדלשטיין:

לא, הוא מיצה את זמן סיעתו המכובדת, שכמעט זיכתה אותו בתואר יושב-ראש האופוזיציה. טיפ-טיפה לא הספיקו לו המנדטים.

דן מרידור (מפלגת המרכז):

אדוני היושב-ראש, כנסת נכבדה, אנחנו נתמוך בממשלת האחדות הלאומית המוקמת כאן היום, אבל צריך לומר את האמת – לא היתה כעת הזאת לסיכונים, לקשיים, לאתגרים; גם בביטחון שאיננו, גם בשברו של חלום השלום, גם בפערים המתרחבים בחברה הישראלית, גם בהתפרקות של היסודות המוסכמים, גם בשבר הגדול בין רבים מערביי ישראל אזרחי המדינה, שהיא גם שלהם, לבין המדינה או הרוב היהודי בה, גם הפערים הכלכליים והמשבר הכלכלי, שבניגוד לדברי ראש הממשלה העוזב, מחמיר והולך עכשיו. כל אלה קשיים גדולים, כל אלה לפני הממשלה. כל אלה חייבו הקמת ממשלת אחדות. תבענו זאת, ביקשנו זאת, סייענו לזאת, ואני מברך את ראש הממשלה הנבחר על זו הדרך שנקט בהצלחה כמעט שלמה.

שתי סכנות אורבות לפתחה של הממשלה החדשה, כאשר הצבע האפור ישתלט על צבעי החגיגה של היום, וזה יקרה מהר מאוד. סכנה אחת היא התחושה שיש זמן, שאפשר קודם לנסות קצת פה, קצת שם. יש לנו, אומנם לא ארבע שנים, אבל שנתיים ושמונה חודשים. אני אומר: אין זמן. מה שלא יוחלט בחודשים הראשונים, לא יוחלט.

זה קשה, בעיקר לממשלה שרבים מחבריה שרים חדשים. אני מברך את כולם. אני מברך במיוחד את היושב פה, שכני מילדות, חבר הכנסת רובי ריבלין, שזכה ועלה למעלת שר בישראל.

הייתי בממשלות. אני מכיר את התחושה שיש זמן. ידע את זה מנחם בגין כשהגיע לשלטון, ובתוך חודשים ספורים עשה מהפכה. ידעו את זה אחרים. אם ימתינו, או שלא תהיה ממשלה או שהבעיות יכפו את עצמן עלינו ולא בידינו תהיה היוזמה.

הסכנה השנייה, שהממשלה, בגלל עומס הבעיות, תעסוק בדחוף, במיידי, בטווח הקצר, ולא תעסוק בטווח הארוך. הטווח הארוך יותר קשה, הוא דורש הכרעות שהעם לא מבין אותן, כי הוא לא רואה טווח ארוך. אם הממשלה הזאת לא תעסוק מהר בחודשים הראשונים בבעיות של הטווח הארוך, שיקשו עליה, אולי יפרקו חלקים מתוכה, היא לא תמלא את ייעודה.

אני רוצה לגעת בשלוש בעיות שאני רואה לטווח הארוך. נניח שמחר תיגמר האינתיפאדה. ניצחנו, או שהם הסכימו להרים ידיים, לוותר על האש ועל האבנים ועל כל מעשי הנבלה והטרור שהם עושים ועליהם צריך להכות בהם. נגמר, אבל אין הסכם, כי יש מחלוקת על השיבה ועל הגבולות. האם בטווח הארוך אנחנו יכולים להסתכל לבנינו, לנכדינו בעיניים ולומר, עוד 50 שנה נישאר כך מעורבים זה בזה, שכם ונצרת ויפו, ירושלים ותל-אביב ועזה, בלי הבדל, בלי הפרדה? האם נישאר מה שרצינו להיות?

ברור שבהיות הסכם קל מאוד. הסכם קשה – יהיה קל. צריך לשאוף אליו. מה יהיה באין הסכם? אם אנחנו יודעים שהמצב הנוכחי איננו מצב שיכול בהגדרה, בטבע האנוש, להיות מצב קבוע, הוא לא יכול להיות כזה. מה אנחנו עושים?

עד היום ברירת המחדל של מה שקוראים השמאל היתה, שאי-אפשר לסגת כי אין שלום, אי-אפשר להגיע להסכם, כי אין פרטנר, זה גם נורא מסוכן; וברירת המחדל של מה שקוראים בטעות ימין היא, שאנחנו לא נחיל ריבונות אפילו על מילימטר אחד, כמו שמנחם בגין אמר, כי אי-אפשר להחיל ריבונות ולשמור על הדמוקרטיה והדמוגרפיה. לכן הסטטוס-קוו הוא ברירת המחדל.

אני רוצה לומר, עם כל הכאב והקושי, שמחיריה של ברירת המחדל הזאת עולים ומאמירים. ברור לי, שבטווח הארוך – לא הביטחון המיידי – בטווח הארוך, הדמוגרפי, הם מאיימים עלינו איום של ממש. אפשר לא לטפל בזה, כמו שלא טיפלנו 33 שנה. צריך לטפל בזה. יש להגיע, אם יש אפשרות, להסכם, ואם לא – בלא הסכם. אין ברירה. צריך לחצוץ בינינו לבינם, אם אנחנו לא רוצים לקום בוקר אחד ואחד מילדינו או נכדינו ישאל אותנו: אם אנחנו לא רוב פה, מה זה אומר? זה קרה בארצות אחרות. אסור לנו שזה יקרה לנו. הציונות בסכנה. עת לעשות עכשיו.

הסכנה השנייה שאני רוצה לדבר עליה היא סכנה פנימית.

היו"ר י' אדלשטיין:

אני מבקש לסיים.

דן מרידור (מפלגת המרכז):

אני מסיים.

בחברה הישראלית ציבור הולך וקטן נושא על שכמו את העול הכלכלי והביטחוני, וציבור אחר הולך וגדל ואיננו שותף לעשייה הזאת. חברה לא תוכל להחזיק מעמד כך לאורך זמן. אנחנו מגדילים את מספרם בהחלטה מביישת שהכנסת קיבלה כאן, ששותפים לה מכל המחנות, שמשנה באופן מלאכותי את הדמוגרפיה בארץ – טעות חמורה. אנחנו צריכים להחזיר ציבור לעבודה, כי קראנו בפרקי אבות לאן גוררת הבטלה, ואנחנו יודעים מה אומר הרמב"ם על מי שבשם הבטלה נושא דגלים אחרים לשווא. בזה אפשר לטפל עכשיו. זה קשה, זה מעורר מחלוקות. אפשר להעדיף את הקואליציה. הסכנה בטווח הארוך גדולה.

הסכנה השלישית, ובה אסיים, היא שיש התפרקות של הערכים היסודיים שעליהם נבנתה המדינה היהודית, הדמוקרטית והציונית שלנו – גם התפרקות הערכים וגם שבירת ההסכמה על כללי המשחק. לכן, בניגוד למשתמע מקווי היסוד של הממשלה, לצערי, אם לא נשלים את ההסכמה בתוכנו, וההיבט המשפטי שלה הוא חוקה, ולא נסכים איך מכריעים במחלוקות – אנחנו נעמוד לא רק בפני מחלוקות הולכות וגדלות אלא בפני סכנה של אי-לגיטימיות של ההכרעה בהן.

לכן, אני מברך את הממשלה ואת שריה הנכנסים ומציע להם: אל תשבו בנחת בכיסא אפילו יום אחד. אם יעברו שלושה חודשים והכול היה קל – הממשלה נכשלה. אם יעברו שלושה חודשים בלי משברים קשים בתוך הממשלה – הממשלה נכשלה. אם יהיה לכם אומץ לנקוט צעדים שרואים טווח ארוך, שהם קשים אבל חיוניים – תוכלו בעוד שנתיים ושמונה חודשים לבוא לציבור ולהציג הישג היסטורי למדינה ולעם. תודה.

היו"ר י' אדלשטיין:

תודה לחבר הכנסת מרידור. חבר הכנסת שאול יהלום, בבקשה. אחריו – חבר הכנסת שמואל הלפרט.

מיכאל קליינר (חרות – התנועה הלאומית):

חבר הכנסת מרידור – – –

שאול יהלום (מפד"ל):

כמה זמן יש לי?

היו"ר י' אדלשטיין:

שבע דקות.

שאול יהלום (מפד"ל):

אמרו לי 17.

היו"ר י' אדלשטיין:

לא.

שאול יהלום (מפד"ל):

אדוני היושב-ראש, חברי הכנסת, המפד"ל מאחלת לאריק שרון ולממשלת האחדות שקמה היום הצלחה. המצב בארץ קשה, האתגרים עצומים, הביטחון במצב קשה מאוד, הפיגועים, המלחמה, היריות, מצב היישובים ביש"ע, מצב הביטחון בכל מקום ומקום, בתל-אביב, בירושלים, בנתניה, בכל מקום שבו אנחנו חוששים מפיגועים, בכל רחבי הארץ – כולנו מתפללים, שממשלת האחדות, שכל כך דרשנו, התפללנו ועזרנו להקמתה, תצליח. נצביע בעדה.

אבל, אדוני ראש הממשלה הנבחר אריק שרון, זה באשר לעתיד. יחד עם הקמת ממשלת האחדות הלאומית, רשמת פרק יוצא מן הכלל, פרק ללא תקדים, בהיסטוריה הפוליטית של מדינת ישראל. אם אי-פעם יחפשו דוגמה לכפיות טובה פוליטית בשנים האחרונות, אם יחפשו מי תוקע סכין בגב של נאמנות פוליטית – ימצאו את זה ביחס של הליכוד ואריק שרון בראשו למפד"ל.

יחד פעלנו במחצית השנה האחרונה. המפד"ל היתה הראשונה שפרשה מממשלת ברק והביאה לכדור השלג שהביא לנפילתה. המפד"ל התחברה לאריק שרון וישבנו יחד בפורום ראשי האופוזיציה, ותכננו את המהלכים, פעלנו ועשינו, עוד כשסיעות אחרות לא העזו להראות את פניהן בחברתו של שרון, או מפחד ברק או מפחד נתניהו. אנחנו היינו הראשונים שישבנו שם ותכננו ועשינו. אחר כך, מערכת הבחירות – בנערינו ובזקנינו עמדנו בצמתים וברחובות, מבית לבית, כולנו. סקר שאנחנו ערכנו הראה שהמפלגה שיש בה 98% מצביעי שרון היתה המפד"ל. לא היתה אף מפלגה בשיעור גבוה כזה, ואפילו אנשי הליכוד לא הגיעו לנכונות כזאת לצאת מהבית ביום הבחירות. עשינו את הכול. מה קיבלנו? – סכין בגב הנאמנות, כפיות טובה.

סהדי במרומים שלא דרשנו יותר מאשר קיבלו שאר המפלגות, בפסיק לא יותר. לא דרשנו יותר בתיקים, לא דרשנו יותר בשרים ולא דרשנו דבר מעבר למה שמגיע לנו. אבל, זה הזלזול, כאילו המפד"ל היא בכיס ולא צריך לתת לה בכלל, כל הזמן זה היה בין אלה שנושאים ונותנים במשא-ומתן.

מיכאל קליינר (חרות – התנועה הלאומית):

אולי לא רצו את האידיאולוגיה של המפד"ל?

שאול יהלום (מפד"ל):

אולי. אינני יודע.

מיכאל קליינר (חרות – התנועה הלאומית):

– – –

שאול יהלום (מפד"ל):

אנחנו לא מבינים את הסיבה. מחר בלילה נקרא את מגילת אסתר. במגילת אסתר, כאשר אחשוורוש לא ידע איזו סיבה, הוא פתח את ספר הזיכרונות. אנחנו פתחנו את ספר הזיכרונות, וראינו מה קרה לפני חמש שנים. נתניהו הרכיב ממשלה, קרא לאריק שרון והציע לו את תיק השיכון. אריק שרון אמר: זה לא מספיק בשבילי. לא אקבל, כן אקבל, והלך, ונתניהו הרכיב ממשלה. קמה צעקה גדולה במחנה הימין: אריק שרון לא יהיה בממשלתו של נתניהו? בא אחד מחברי הממשלה, דוד לוי, שהיום כך זרקו אותו, כך אריק שרון זלזל בו, בגד גם בו, ואמר: אני לא נכנס לממשלה. בסדר, אבל איך יבוא אריק שרון? צריך להקים לו שטיח אדום, תפקיד – משרד התשתיות הלאומיות. המפד"ל ניהלה באותה תקופה את משרד האנרגיה. הרב יצחק לוי, יושב-ראש המפלגה שלנו, שכך זלזל בו שרון בחודש האחרון, היה שר האנרגיה. באו אליו ואמרו: את כל המשרד. את כל המשרד שקיבלת תן לשרון. ישבה המפד"ל ויצחק לוי בראשה ואמרה: למען שרון מוותרים. נותנים את משרד האנרגיה לשרון. ויצאו הרצים דחופים: לא מספיק לשרון משרד האנרגיה, הוא רוצה ממך, יצחק לוי, גם את רכבת ישראל. קח את רכבת ישראל מהתחבורה. באים הרצים ויצאו דחופים: לא מספיק. גם את כביש חוצה-ישראל. את חברת חוצה-ישראל הוא רוצה. קח, ובלבד שתהיה בממשלה.

מה קרה היום? כפיות טובה. תראו ותשפטו בעצמכם. כשישבנו באופוזיציה היה לאריק שרון זמן כל שבוע לשבת אתנו, לרדת לפרטי פרטים, כל פרט שאמרנו, לעשות ולרשום בבלוק שלו, ובכול לטפל ולראות וכן ולא וכאן ושם. בחודש האחרון הרמתי טלפון, כשראיתי שהמשא-ומתן הוא בשלבים כאלה, וביקשתי פגישה, ואפילו לא השיבו לי. ללמדך כמה כואבת כפיות הטובה וכמה היא לא נכונה.

יושב ליד שולחן המשא-ומתן צוות של לוחמה תקשורתית נבזית, כדי ליצור בעם מסך עשן. סחטנות. בכלל כאילו מדובר בסידור עבודה למישהו. היום ראיתי ב"הארץ", שכל העסק נובע מכך ששאול יהלום רוצה להיות מספר אחת ולדפוק את יצחק לוי. הרי כולנו יודעים, כל מי שהיה קרוב למשא-ומתן, שיצחק לוי עצמו ניהל את זה מאלף ועד תיו, והכול נעשה בהסכמה פה-אחד של כל צוות המשא-ומתן.

ביום ראשון לפנות בוקר ישבנו אתם, בשעה 01:00-24:00. הם באו אלינו אחרי שכבר כלו כל הקצים והציעו לנו שני שרים: שר הבינוי והשיכון ושר בלי תיק. אף שאני אולי הייתי יכול להתמודד על תפקיד שר בלי תיק, קמתי ואמרתי: אנחנו לא יכולים לקחת את זה, כי אנחנו רוצים להסתפק בשני סגני שרים, משום שאנחנו לא יכולים בציבור שלנו להשאיר את משרד החינוך ומשרד הדתות – בסוגריים, הרי ביקשנו גם את החינוך, ומה היה רע אם היו נותנים לנו אותו? אמרו: לא, זה בידי הליכוד, אבל ברגע מסוים, הם היו מוכנים לתת אותו למפלגה אחרת, יותר קטנה מאתנו. אבל אמרנו: אחיזה, סגן שר, שני סגני שרים, ובסוף העסק עמד על סמכויות של שני סגני השרים, האם תהיה להם איזו משמעות במשרד הדתות, או שסתם יסתובבו שם וישתו רק כוס תה.

היו"ר י' אדלשטיין:

נא לסיים.

שאול יהלום (מפד"ל):

אני ניגש לנושא שאולי חשוב לך, אדוני היושב-ראש חבר הכנסת אדלשטיין.

בנימין אלון (האיחוד הלאומי – ישראל ביתנו):

אדוני היושב-ראש, את המשרד לקחתם, אז זמן לפחות תיתן.

שאול יהלום (מפד"ל):

נכון. ואנחנו בשעה 01:00 אמרנו לצוות המשא-ומתן: תן לנו כמה שעות להחליט, ונחתום. אבל לא יכולנו שלא לקבל את הסמכויות של סגן שר הדתות – נתנו להם תקשורת דתית וכל זה, בסדר.

בשעה 01:00 אנחנו עומדים להחליט. ב-03:00 מתברר, שהם מתקשרים לנתן שרנסקי. ב-03:00 הם מעירים אותו מהשינה. אפילו לא נתנו לנו שלוש-ארבע שעות לטפל בעניינים, ואפילו לא באו להשפיע עלינו. ב-03:00 העירו אותו ואמרו לו: המפד"ל לא נתנה לנו תשובה, אז בוא אתה אלינו כדי לקחת את תיק הבינוי והשיכון.

האם זאת דרך לניהול משא-ומתן? זוהי ברוטליות פוליטית, שרק מראה לציבור שאסור שתהיה בפוליטיקה הישראלית נאמנות אידיאולוגית, אסור שתהיה בה חברות אידיאולוגית, ואסור שיהיו בה אנשים שיהיו מוכנים לעשות למען הזולת בלי חשבון. הכול צריך להיות עם שיק מראש. הכול צריך להיות עם הבטחות מראש. הכול צריך להיעשות בתרגילים, בתחכומים.

אכן, נכשלנו במשא-ומתן. אתם יודעים למה נכשלנו? כי נשאנו ונתנו באמונה. כי נשאנו ונתנו ביושר, בלי תרגילים, בלי תחכומים, בלי מסחר של שוק פרסי, בלי מסחר של סוסים, אלא הלכנו ביושר ובאמת, ולא חלמנו לרגע אחד שיכולה להיות בגידה בגבנו על-ידי מפלגות אחרות, כיוון שאנחנו דורשים את מה שמגיע בצדק וביושר לציונות הדתית.

היו"ר י' אדלשטיין:

תודה.

שאול יהלום (מפד"ל):

ועל כך אין לנו אלא מצד אחד להצטער ולדעת שלסמוך יותר על אריק שרון ועל הליכוד אנחנו לא נוכל.

היו"ר י' אדלשטיין:

תודה לחבר הכנסת יהלום, שגם זכה לתוספת הזמן, מטעם חברות אידיאולוגית בינינו.

ראובן ריבלין (הליכוד):

– – –

היו"ר י' אדלשטיין:

יכול להיות. אני מבקש מחבר הכנסת שמואל הלפרט להמשיך את הדיון, ואחריו – חבר הכנסת נתן שרנסקי. בבקשה. אבל אני לא אתן לו את תוספת הזמן, כמו שנתתי לחבר הכנסת יהלום, אז הוא יהיה יותר מוגבל.

שמואל הלפרט (יהדות התורה):

אדוני היושב-ראש, כנסת נכבדה, הצגת הממשלה החדשה בראשותו של מר אריאל שרון היא הזדמנות מתאימה ונכונה לסכם בקצרה את דרכה של הממשלה היוצאת ולהעלות כמה רעיונות לממשלה הנכנסת.

תחילת נפילתה של הממשלה היתה, כאשר סיעת יהדות התורה פרשה מהקואליציה בגלל חילול השבת בפרשת המשחן. הזהרנו כבר אז, שפגיעה בשבת קודש, בציפור הנפש של העם היהודי, תפגע בעצם קיומה של הממשלה. אולם איש לא התייחס ברצינות לדברים. ראש הממשלה דאז, מר אהוד ברק, נשען על קואליציה של 76 חברי כנסת, והתפאר – וכך הוא אמר – כי "עוד לא נולד האיש שיצליח לסחוט אותי". אבל, מסתבר שהשבת תבעה את עלבונה, ומר ברק נאלץ היה לראות כבחלום בלהות כיצד הממשלה שלו הולכת ומתפרקת, חוליה אחר חוליה, עד שנשאר עם מיעוט של חברי כנסת, ומחוסר ברירה הכריז על התפטרותו.

באותם ימים עשה מר ברק ניסיון נואל לחזור אל הרעיון של המהפכה החילונית. הוא הכריז על כוונה לגייס את בני הישיבות, להפעיל תחבורה ציבורית ואת "אל על" בשבת, ועוד דברים חסרי תקדים בחומרתם. כך התפרקה ממשלתו של ראש הממשלה הראשון שפגע בשבת קודש בתוך שנה וחצי – שיא ששום ראש ממשלה לפניו לא הצליח להשיג.

היו סיבות נוספות להתפרקות הממשלה: המצב הביטחוני ההולך ומחמיר מיום ליום, כאשר מול הפיגועים, בחסות ובהשתתפות הרשות הפלסטינית, גילה מר ברק סובלנות בלתי מובנת, ויתורים מדיניים וביטחוניים, לרבות ירושלים והר-הבית. הפער החברתי ההולך ומעמיק במדינה, הגידול באוכלוסייה החיה מתחת לקו העוני, 200,000 מובטלים וחצי מיליון ילדים החיים מתחת לקו העוני. המצב בקרב הנוער הולך ומחמיר, מערכת החינוך נכשלה. האלימות בבתי-הספר גוברת, ומגפת הסמים מגיעה לגילאים נמוכים.

אני חוזר ומדגיש, כי תחילת נפילתה של הממשלה היתה בגלל חילולי השבת, לא רק כדי לסכם את דרכה של הממשלה היוצאת, אלא כדי לקרוא לראש הממשלה הנכנס להימנע משגיאות קודמו.

אני מקווה שמר שרון ימשיך בדרך של כיבוד ערכי הדת ותורת ישראל, לא רק מתוך ראייה פוליטית, אלא מתוך הבנה למשמעותה ולחשיבותה של הזהות היהודית. בטוחני שהוא ישכיל למחוק את חרפת המהפכה החילונית שמר ברק ניסה להמיט עלינו וייתן את ההוראות הנדרשות בכל תחום שבו היה ניסיון לפרוץ את הסטטוס-קוו. נוכח העברת החוק בעניין בני ישיבות, יש לקוות שהממשלה תשכיל לשמור על מעמד בני הישיבות, מתוך הבנה לחשיבות לימוד התורה בישראל.

ובתחום החברתי: אני מקווה כי הממשלה תהיה ערה וקשובה לפערים בציבור ותפעל לחלוקה צודקת יותר של המשאבים. מתוך ההדים העצומים שקיבלתי בציבור הרחב לחוק הסיוע למשפחות ברוכות ילדים שיזמתי, אני בטוח שהממשלה תפעל לחיזוקן של משפחות אלו ותזנח את הניסיונות שהיו בעבר לפגוע בחוק. עלי לציין, שראש הממשלה הנבחר מר שרון, וגם שר האוצר הנכנס מר סילבן שלום, הצביעו בעד החוק שיזמתי, עם רוב חברי הכנסת.

על הממשלה החדשה מוטלת משימה כבדה של התמודדות עם אלימות וסמים שהגיעו לכיתות הנמוכות. יהיה צורך לעמול כדי להעלות את המערכת על הדרך הנכונה. אני מקווה שהדבר ייעשה על-ידי החדרת ערכי העם היהודי ותורת ישראל, שהם התרופה הטובה ביותר לחוליי החינוך.

ומעבר לכל אלה, עומדות בפני הממשלה החדשה משימות ביטחוניות דחופות של מלחמה בטרור ובמחבלים הפועלים בחסות הרשות הפלסטינית ובעידודה. בטוחני שראש הממשלה מר שרון, עם שר הביטחון, ישכילו להחזיר לאזרחי המדינה את הביטחון האישי שכל כך התערער.

אדוני ראש הממשלה, אני מאוד מקווה, שהממשלה שאתה תעמוד בראשה תמצא את הדרך לקרב בין כל חלקי העם, בין שמאל לימין, בין דתיים לאלה שאינם דתיים ובין מגוון שכבות האוכלוסייה, כי רק האחדות תבטיח את חוסנה של מדינת ישראל, וכך תצדיק ממשלתך את שמה כממשלת אחדות.

ולבסוף – חברי סיעת יהדות התורה עדיין לא הצטרפו לקואליציה, אולם אנו מקווים כי לממשלה החדשה תהיה גישה חיובית לנושאים הערכיים החשובים לנו, ולכן נתמוך בה היום. תודה.

היו"ר י' אדלשטיין:

תודה לחבר הכנסת הלפרט. חבר הכנסת נתן שרנסקי, ואחריו – נציג סיעת רע"ם, אם הסיעה הזאת תודיע לסגן המזכיר מי הדובר מטעמה.

אנחנו גם מברכים את בני משפחתו של השר המיועד נתן שרנסקי, גם את בני משפחתו של שר התשתיות המיועד וגם את שאר המשפחות של השרים המיועדים שנמצאות ביציע.

מוחמד כנעאן (המפלגה הלאומית הערבית):

וסגני השרים.

היו"ר י' אדלשטיין:

וגם את המשפחות של סגני השרים. אנחנו בוודאי שמחים גם בבואן. בבקשה, אדוני.

נתן שרנסקי (ישראל בעלייה):

אדוני היושב-ראש, חברי הכנסת, זה תמיד מרגש כשאתה רואה איך החלום שלך קורם עור וגידים והופך מציאות. מובן שבין החלום לבין המציאות יש הבדלים, לפעמים לא נעימים, ולפעמים אפילו כואבים. החלום האישי על הקמת ממשלת אחדות לאומית הוא לא מהיום ולא מאתמול. החלום רב-השנים שלי סוף-סוף מתגשם. כאשר הוא מתגשם מתברר שיש הבדל, שהמציאות לא מושלמת מול החלום, לא כל כך אסתטית, בדיוק כמו ששולחן הממשלה החדש הוא לא כל כך מושלם ולא כל כך אסתטי. אבל מה לעשות? אנחנו חייבים להגשים את החלומות שלנו במציאות.

מה שחשוב, שסוף-סוף לעם ישראל במדינת ישראל, אחרי שנים של מדיניות שבה החלטות גורליות כל כך חשובות לכל המדינה היו מתקבלות על בסיס רוב של קול אחד, או אפילו על בסיס של ממשלת מיעוט של 30 חברי כנסת, אחרי שנים של מדיניות כזאת קמה ממשלת אחדות. הייתי בממשלה צרה של הימין ואחר כך הייתי בממשלה צרה של השמאל, וראיתי ונוכחתי עד כמה קשה לממשלה צרה זו לעמוד מול הלחצים הקשים, עד כמה קשה לממשלה זו לנקוט צעדים חשובים ולקבל החלטות גורליות ובאותו זמן למנוע פילוג בעם.

לא חסכתי מאמצים כדי לשכנע ראשי ממשלות להקים ממשלת אחדות. יצאתי מהממשלה של אהוד ברק עם דרישה להפסיק את המדיניות של מיעוט, להפסיק את המדיניות של החלטות גורליות שאינן מבוססות על קונסנסוס בעם ולהקים ממשלת אחדות. ישבתי עם הסיעה שלנו, ישראל בעלייה, באוהל מחאה, ושם היה כתוב: "אחדות העם למען שלום".

היום אנחנו מקימים ממשלת אחדות לא רק בגלל בעיות השלום, לא רק בגלל בעיות הביטחון, לא רק כיוון שיש צורך מיידי להחזיר ביטחון לאזרחי מדינת ישראל. יש עוד סיבה: אנחנו חברה בדרך, חברה של קיבוץ גלויות, חברה שבה יהודים מכל הארצות, מכל התרבויות, עם ניסיון היסטורי שונה, מחפשים מכנה משותף, מחפשים מה היא הדרך שמאחדת ומחזקת אותנו.

כאשר אנחנו מדברים ומתווכחים על אחדות ירושלים, על בעיות של דת ומדינה, על חוקה בישראל, על שיעורים של ציונות, יהדות ודמוקרטיה, אנחנו מתווכחים על הזהות שלנו. כאשר אנחנו בורחים מהחלטות בנושאים האלה, אנחנו מסכנים את העתיד המשותף שלנו. כאשר אנחנו מקבלים החלטות בנושאים האלה על בסיס רוב של קול אחד, אנחנו מסכנים את העתיד שלנו אפילו יותר. על כן אנחנו צריכים ממשלת אחדות.

מחר, אחרי שניכנס למשרדים החדשים והממשלה תתחיל לעבוד, נחזור הביתה ונקרא במגילת אסתר, ששם האויבים שלנו מדברים על עם ישראל – עם מפוזר ומפורד בין העמים. דווקא בזה הם תולים תקוות ומקווים להשמיד אותנו. דווקא בגלל זה. ומהי התשובה? אסתר אומרת למרדכי: לך כנוס את היהודים. ראש הממשלה שלנו עשה מאמץ אדיר לכנוס את היהודים. אני מקווה מאוד, שבזמן הקרוב הוא ימצא דרך לצרף לקואליציה, לממשלת האחדות, גם את ידידינו מהמפד"ל, גם מהמרכז וגם מגשר.

אם אנחנו נצליח אפילו מעט לקדם, בדרך של חיזוק האחדות שלנו, אפשר לסבול גם את השולחן החדש, שהוא כל כך לא מושלם.

היו"ר י' אדלשטיין:

תודה לחבר הכנסת נתן שרנסקי. חבר הכנסת עבד-אלמאלכ דהאמשה. אחריו – חבר הכנסת מוחמד ברכה. ואחריו – נציג הסיעה החדשה, סיעת גשר, חבר הכנסת מקסים לוי.

עבד-אלמאלכ דהאמשה (הרשימה הערבית המאוחדת):

כבוד היושב-ראש, חברי הכנסת, קשה לשפוט את הממשלה החדשה לפני שהיא התחילה את דרכה, אבל לשם כך ישנו הניסיון, ישנה ההיסטוריה, ישנה ההבנה האנושית שתעזור לנו בכל אופן להבין ואולי גם לקרוא את העתיד, לפי הניסיון ולפי הידע של ראש הממשלה ושל חבריה.

אנחנו גם למדים הרבה על אופן הרכבת הממשלה ומרכיביה. אינני חורץ את דינה של הממשלה עכשיו מראש, אף כי בדעתי ובדעת סיעתי, כמובן, להיות חלק אקטיבי, חלק מוביל, חלק פעיל באופוזיציה לממשלה הזאת. אומנם מההיסטוריה הקטנה של הממשלה אני יכול כבר להצביע על נסיגה אחת ראשונה של ראש הממשלה הנבחר. הוא אמר כי יהיה שר ערבי בממשלתו. הוא אפילו דיבר באופן יותר מפורש על תכונותיו של אותו שר ומאין הוא יבוא ואת מי הוא ייצג. כולנו יודעים עכשיו שהדברים האלה פשוט התאדו, ואינני רוצה לומר שגם הבטחות אחרות תתאדינה באותה דרך. מר שרון עצמו, כשדיבר עכשיו, יודע שאין שר ערבי בממשלתו. לא שאנחנו ראינו בשר ערבי את הישועה ואת הנחלה ואת הפתרון.

מיכאל קליינר (חרות – התנועה הלאומית):

בני הדת הדרוזית הם אינם ערבים?

עבד-אלמאלכ דהאמשה (הרשימה הערבית המאוחדת):

אני יודע שהם ערבים. אם תקשיב תבין בדיוק למה אני מכוון.

אנחנו כל הזמן אמרנו וידענו ששר ערבי לא יהיה הפתרון, לא הפתרון של הבעיות של המגזר הערבי ולא הפתרון של בעיות יותר כבדות, של יחס לאזרחים ושל יחס שוויוני שהוא זכות ואיננו מתנה. מלכתחילה ידעתי שהניסיון איננו רציני, וגם הבעת הרצון במינוי השר איננה אלא מין הבעת כוונות טובות, מין ניסיון לקנות את לבו של המגזר הערבי, מין ניסיון לאחז עיניים בו-זמנית. גם הניסיון של ראש הממשלה לדבר עם הסיעות הערביות או בצורה כלשהי להכיר בזכותן להיות צד ושותף אפילו בהתייעצויות עם כל הסיעות לא היה רציני ולא היה כן.

אני אומר למר שרון, אם כך הם פני הדברים, ואם אכן זוהי המדיניות ואם אכן אלה הם המעשים, אני כבר אומר לך, לא רק שלא תרכיב ממשלה אחרת, גם בממשלה הזאת אתה לא יכול להאריך ימים. והדברים פשוטים.

דיברתי על ההיסטוריה ועל הלקח. אנחנו יודעים שממשלתו של מר ברק נפלה על כך שהיא לא קיימה אפילו אחוז קטן מההבטחות של ראש הממשלה ושל ממשלתו. היא גם לא קיימה את שתי ההבטחות העיקריות והחשובות ביותר, הן בעניין מדיניות הפנים והן בעניין מדיניות החוץ. היא לא הביאה שוויון חברתי והיא לא פתרה שום בעיות לא של אבטלה ולא של עוני ולא של שוויון, אך לא רק זאת, אלא גם אכזבה בכל מה שנוגע לתהליך המדיני ולעשיית השלום.

אני רוצה לומר למר שרון, הלוואי שנראה בממשלה שלך ממשלה אחרת שיכולה לעשות את הדברים אחרת. אבל עד אשר תוכיח זאת, וחובת ההוכחה היא עליך, אנחנו נהיה אופוזיציה לוחמת לממשלתך ולדרכך עד אשר תוכיח שאתה ראוי לאמון, אתה והממשלה שלך. תודה רבה.

היו"ר י' אדלשטיין:

תודה לחבר הכנסת דהאמשה. חבר הכנסת מוחמד ברכה, בבקשה, ואחריו – חבר הכנסת מקסים לוי. אם חבר הכנסת לוי לא יהיה באולם – חבר הכנסת עמיר פרץ.

מוחמד ברכה (חד"ש):

מאז הם בקואליציה הם לא בכנסת.

היו"ר י' אדלשטיין:

יש להם משימות חדשות. בבקשה, אדוני.

מוחמד ברכה (חד"ש):

אדוני היושב-ראש, רבותי חברי הכנסת, ראש הממשלה אריאל שרון לא צריך לעלות על הכנסת בטנקים. הוא הקים ממשלה בממדים של כנסת, וזו דרכו לרסק את הפרלמנטריזם הישראלי. מאחורי הדיבורים האין-סופיים והדביקים על אחדות מסתתרות תאוות שררה ותשוקת שלטון בלתי מרוסנת. אי-אפשר להסביר אחרת את הממדים המפלצתיים של הממשלה החדשה.

יש כאן מסר לציבור: משבר חריף, מיתון עמוק, תחושת חירום, והממשלה בשלה. הממשלה הזאת, עוד טרם החלה את דרכה, מעניקה לציבור שיעור יוצא דופן בשחיתות, באטימות ובציניות. מי צריך כל כך הרבה שרים בלי תיק לענייני כלום וסגני שרים לענייני שום דבר? לא יכולתם לייצר יותר מראית עין של אחדות ופחות שררה?

אדוני היושב-ראש, נפלאות ועגומות דרכי הפוליטיקה. מי שעברו ומעשיו מלאו דמים וקלון, מי שחייו הציבוריים ראויים היו להגיע כבר מזמן אל קצם, מושבע היום לראש הממשלה. דרכו שטופת הדם של שרון, עם התחנות הנוראות בקיביה ובסברה ושתילה ובלבנון בכלל, מסתיימת בקריית הממשלה. ללמדנו, ש"החטא ועונשו" זה יצירת מופת ספרותית ולא מציאות פוליטית. אין באמת שכר ועונש.

עברו של שרון אינו מבשר טובות, גם לא הרכבה של ממשלתו עם טרנספריסטים מימין והאופורטוניסטים מהעבודה שהם כאילו שמאל. איני רואה כיצד צומחת תועלת מהתערובת המסוכנת הזאת. גם לו יבקש שרון להיפרע מעברו ולפתוח פרק חדש ומפתיע בחייו, שותפיו הטבעיים יקפידו להחזיר אותו לסורו. על מפלגת העבודה בכלל חבל להשחית מלים. הרי עוד לא נולד העיקרון שהם ייאבקו בשבילו וינטשו שררה. זו מפלגה פאתטית ואומללה ורעבת שלטון.

אדוני היושב-ראש, סיעת חד"ש מביעה דאגה עמוקה מממשלת שרון, מהרכבה, מאופיה ומדרכה המסתמנת. חד"ש תשמש אופוזיציה קולנית ולוחמת לממשלה הזאת, חרף הנחיתות המספרית והפיצול הרעיוני של האופוזיציה, שגם כן הידלדלה מאוד.

נמשיך לזעוק כנגד הרעבת העם הפלסטיני והפיכת חייו לגיהינום, נגד האלימות הנוראה המופעלת נגדו, נגד מדיניות החיסולים והתנהגותה של ישראל הרשמית כעולם תחתון, ללא דין, ללא דיין וללא משפט צדק. ומעל כל אלה, ניאבק לסיום הכיבוש ולנסיגה לגבולות 1967. אנחנו עושים זאת, לצערנו, כבר יותר משלושה עשורים. נוסיף לעשות זאת, ועתה ביתר שאת.

אם שרון נחוש להשתנות ולשנות כיוון, מן הראוי שיסיר עוד הלילה את כל הכתרים והסגרים והעוצרים ושאר השיטות המפלצתיות שבאמצעותם שמים עם שלם בבית-סוהר. אין לדבר הזה ולא כלום עם ביטחון. מי שכך נוהג, בל יופתע פעם אחר פעם מן התוצאות הנוראיות של המדיניות הזאת. נגמר הפחד, עכשיו מדבר הייאוש. לפני חידוש המשא-ומתן, לפני כל דבר, יש להסיר את המצור שהוטל על העם הפלסטיני. שרון יהיה הירייה האחרונה של המשך הכיבוש, ואחריה לא יהיו תירוצים. תהיה דרך אחת של שלום צודק, שתי מדינות לשני עמים ונסיגה מהגולן ומירושלים המזרחית.

חד"ש תוסיף להיאבק נגד העמקת הפערים ונישול העובדים. זו גם הזדמנות להביע צער על הסתלקותו של עמיר פרץ מהזירה החשובה אך הנטושה הזאת לטובת השתתפות מביכה ואומללה בממשלת שרון. הכול מסחרה, עמיר, והכול הכול מסחרה, עמיר פרץ.

ובאותו עניין, התקציב שעבר היום בקריאה ראשונה על-ידי קואליציות שרון-פרס-פרץ הוא התקציב שהכין שוחט. ללמדנו, שבנושא הכלכלי כבר מזמן יש אחדות דעים בין המפלגות הגדולות. שתיהן מכות בשכירים, אותו מעמד נטוש ופגיע המונה יותר ממיליון איש.

היו"ר י' אדלשטיין:

נא לסיים.

מוחמד ברכה (חד"ש):

כן, אדוני. חד"ש תיאבק כנגד המשך קיפוחה ואפלייתה השיטתית של האוכלוסייה הערבית וכנגד הפקעת אדמותיה, וגם בעניין הזה הרקורד של שרון מדאיג.

האוכלוסייה הערבית ניערה לאין-חזור את הגישה הפטרנליסטית, והיא תדע להיאבק על זכויותיה ועל אדמתה ועל מעמדה האזרחי תחת כל ממשלה. בסוף החודש הזה ימלאו 25 שנים ליום האדמה הראשון, שהיה סימן דרך במאבקה ובחייה של האוכלוסייה הערבית, שלא תשכח את ידידיה ולא את יריביה ותמשיך לזכור את חלליה מכפר-קאסם ועד יום האדמה ועד האירועים של אינתיפאדת אל-קודס ואל-אקצא.

נאבקנו נגד נתניהו והבאנו להפלתו. נאבקנו נגד ברק והבאנו להפלתו. נפיל גם את שרון. איננו מתרגשים יתר על המידה מאווירת החגיגיות והאחדות ומכל ההצגה שמתרחשת כאן היום. תמיד זה מתחיל ככה. השחיקה וההתפוררות בוא יבואו, מהר מהצפוי. האופוזיציה האמיתית והקשה לממשלה הזאת היא המציאות. האופוזיציה הראשית לא יושבת בבית הזה, ואי-אפשר לקחת חופשות ממושכות ממנה.

אדוני היושב-ראש, הייתי שמח להיווכח שאין כל קשר ודמיון בין עברו של שרון לבין עתידו, אלא שיש גבול אפילו לאופטימיות שלי. תודה רבה, אדוני.

היו"ר י' אדלשטיין:

תודה לחבר הכנסת ברכה. חבר הכנסת מקסים לוי, ואחריו – חבר הכנסת עמיר פרץ. כבר רציתי להציע ליאיר פרץ לדבר במקומך, אבל בדיוק הופעת. דאגתי שמא לא תופיע.

עמיר פרץ (עם אחד):

– – –

היו"ר י' אדלשטיין:

בבקשה, חבר הכנסת מקסים לוי, ואחריו – חבר הכנסת עמיר פרץ.

מקסים לוי (ישראל אחת):

אדוני היושב-ראש, חברי הכנסת, זה יום חשוב מאוד מבחינתה של גשר, שהתנתקה בסופו של דבר בהסכמה והפכה תנועה עצמאית בתוך הכנסת הזאת. ואז העיתונות והטלוויזיה מדברים על דילים כאלה ואחרים. כאשר גשר נכנסה לישראל אחת היא היתה מפלגה עצמאית, והיום, בסופו של דבר, מפלגת העבודה נכנסה לממשלת האחדות הלאומית.

אינני רוצה לדבר על יושב-ראש תנועת גשר, דוד לוי, שתמך בשרון ועשה למען הפלתו של ברק בגלל המדיניות החברתית והמדינית שלו. מה הניע את שרון? אינני רוצה לומר, ואמר את זה יושב-ראש התנועה. אבל האזנתי בקשב רב לראש הממשלה הנבחר אשר לאותם מפגשים שהוא עשה. לא ראיתי שהוא נפגש עם המובטלים בעיירות הפיתוח; לא ראיתי שהוא דיבר על בעיית הזוגות הצעירים; לא ראיתי שהוא דיבר על הבעיות ועל התבערה החברתית שקיימת היום בעיירות הפיתוח.

נכון, כולנו הפכנו להיות אנשים שמסבירים בצורה כזאת או אחרת את הנושאים המדיניים. אבל התבערה החברתית הקיימת, האבטלה האיומה בעיירות הפיתוח, הבנקים שעושקים היום את הזוגות הצעירים ומוציאים אותם הביתה, מפני שזוג צעיר איננו מסוגל לשלם משכנתה. איך ישלם אותו מובטל מעיירת פיתוח, מדימונה ומקריית-שמונה? איך ידבר?

ומה דיברו אנשי הליכוד על תקציב בייגה שוחט? אני זוכר שישבתי כאן והיו הרצאות של לילות מימין, על תקציב שאיננו רגיש חברתית, על שהוא לא מבטא נכון את הבעיה. הוא איננו בא לפתור את הבעיות האלה. והנה היום עובר בקריאה ראשונה חוק בייגה בתמיכת הליכוד, והליכוד קיבל יותר מ-90% מקולות בני עיירות הפיתוח. איזו בשורה יש בתקציב האומלל הזה? הייתי מבין אם היה בא ראש הממשלה הנבחר ואומר, אני מייעד 2 מיליארדי שקלים לנושאים החברתיים ברשויות המקומיות, לבעיות חברתיות, ואמצע זמן כדי לטפל בהן. זה היה נכון. אבל הוא לא דיבר על המובטלים ועל זוגות צעירים.

ודאי שלא נתנגד להקמת ממשלת האחדות הלאומית, אבל גם לא נתמוך בה. הדבר העיקרי יהיה, שאנחנו כאן נביא אותם חוקים שמיטיבים עם בני עיירות הפיתוח, שאנשי הליכוד הגישו, כדי לבדוק את אמינותה של הממשלה הזאת בנושאים החברתיים.

מוחמד ברכה (חד"ש):

כדי להשאיר פתח לכניסה לממשלה.

מקסים לוי (ישראל אחת):

אין לי צל של ספק, אדוני היושב-ראש, שממשלת אחדות לאומית תוכל להעביר כל דבר, והיא תוכל להעביר גם את נושא התקציב האומלל שלא ייתן פתרונות. היום ראשי הרשויות המקומיות לא רק שלא מקבלים תקציבים כדי להתאים את עצמם לבעיות חברתיות, גם הכנסות עצמיות מארנונה אין להם.

מוחמד ברכה (חד"ש):

אם היו נותנים לדוד לוי תפקיד מתאים של שר, היית מצביע בעד הממשלה?

היו"ר י' אדלשטיין:

הוא תיכף מסיים, חבר הכנסת ברכה, תוכל לדבר אתו.

מקסים לוי (ישראל אחת):

לא הפרעתי לך, אף שלא הסכמתי עם הרבה דברים שאמרת. אל תפריע לי, אל תלמד אותי מה צריך לעשות.

ולכן, כאשר אני מדבר על הבעיות החברתיות, לא שמעתי את המשנה של ראש הממשלה, כפי שהוא התבטא בנושאים המדיניים. טוב יעשה, וטוב יעשה הליכוד, אם לא ישכחו מאין באו. הם באו מבני עיירות הפיתוח, מאותם אזורי מצוקה שנתנו להם תמיכה, ובסופו של דבר השטר הזה צריך להיפרע.

אדוני היושב-ראש, זו בוודאי הישיבה האחרונה שלך כיושב-ראש, אתה עומד להתמנות לסגן שר הקליטה. אני רוצה לברך אותך ולאחל לך הצלחה בתפקיד החדש.

היו"ר י' אדלשטיין:

תודה לחבר הכנסת מקסים לוי על הברכות. חבר הכנסת עמיר פרץ, בבקשה, ואחריו – חבר הכנסת רומן ברונפמן.

עמיר פרץ (עם אחד):

אדוני היושב-ראש, חברי הכנסת, כבוד השרים, אתחיל בכך שאברך אותך על הישיבה האחרונה שלך כיושב-ראש ועל כך שאתה הולך למלא את התפקיד שאתה מאוד אוהב. אני מאחל לך הצלחה.

לפני כשנתיים הוקמה סיעה שהרבה מאוד אנשים רצו מאוד שהיא תהיה אפיזודה חולפת, מהשמאל ומהימין. כולם לא הבינו איך הסיעה הזאת מתנהגת, למי היא שייכת, למה היא לא פה, למה היא לא שם, למה היא יכולה להיות פה, פה ושם.

מאוד פשוט: מדינת ישראל חטאה וחוטאת במשך שנים רבות בדרך שבה חינכה את הציבור בישראל להתחלק. צריך להגיד את האמת: מה זה שמאל וימין? מה זו הצביעות שמשתוללת במדינה הזאת? הרי רק במדינת ישראל יכול להיות מצב, שאם נתפוס אזרח ברחוב ונשאל אותו אם הוא שייך לשמאל או לימין, והוא יענה מה עמדתו, האם הוא בעד מדינה פלסטינית, האם הוא נגד מדינה פלסטינית. איש לא יעלה על דעתו לומר מה עמדתו הכלכלית-החברתית, מה דעתו על הפערים בישראל. בכל מדינה נורמלית בעולם אתה תופס אדם ברחוב ושואל אותו, אתה שמאל או ימין, הוא ידע לומר לך.

פה חינכנו את הציבור בצורה שיטתית, כדי שבסופו של דבר הכוחות החברתיים לא יוכלו להתאחד. אגיד לידידי שביקר אותי, מוחמד ברכה, החלום שלי הוא, שדרך המסר שאנחנו מביאים, יום אחד דווקא ערבים, מהאזורים אולי הקשים ביותר, ירגישו שותפים פוליטית לבני עיירות הפיתוח. זה הדבר הטבעי שהיה צריך להיות.

עסאם מח'ול (חד"ש):

מה זה שייך?

עמיר פרץ (עם אחד):

סליחה, עשיתי זאת בהסתדרות: ברשימה שאני עומד בראשה יש אנשים מהליכוד, מהעבודה וממפלגות ערביות. באותה רשימה, לא בקואליציה. הלכנו לבוחרים ואמרנו שזו הרשימה ששמה את הפרנסה במרכז העשייה.

ואני שואל אתכם, יש כמה חברי כנסת ותיקים, חיים רמון ידידי ותיק ממני, לא בהרבה אבל ותיק ממני, ויש לו ניסיון רב. חיים רמון ידידי, אם תעיד בשבילי, יחשדו בך, כי תמיד תעיד בשבילי טובות, אבל תנסה פעם אחת להיות אובייקטיבי: האם בכנסות שאתה זוכר מאז ומעולם, הנושאים של העובדים והגמלאים עמדו בצורה כל כך אינטנסיבית על שולחנה של הכנסת, כך שהכנסת נאלצה פעם אחר פעם לבוא ולהעמידם על סדר-יומה? מתי הכנסת עסקה כל כך הרבה בחוק שכר מינימום? מתי הכנסת עסקה כל כך הרבה בזכויות הגמלאים? מתי הכנסת עסקה כל כך הרבה בזכויות נשים עובדות? מעולם לא.

מרדכי משעני (ישראל אחת):

מה זה שייך?

עמיר פרץ (עם אחד):

תיכף אסביר. ואני הייתי חבר כנסת בסיעה גדולה, ובסיעה גדולה לא הצלחתי להביא לידי ביטוי את הנושאים החברתיים-הכלכליים, כי תמיד היו לסיעה סדרי עדיפויות אחרים.

הפכנו מפלגה שיש לה ניסיון. אני לא צריך את הטובות של מוחמד ברכה ושל אף אחד מהסיעות הערביות, שיטיף לי מה זה שלום.

קריאה:

– – –

עמיר פרץ (עם אחד):

להיות רודף שלום בכפר הערבי, זה מאוד פשוט. להניף את דגל השלום בשדרות, זה יותר מסובך.

עסאם מח'ול (חד"ש):

מה זה שייך?

עמיר פרץ (עם אחד):

אל תטיף לי. כאשר הנפתי את דגל השלום בשדרות כראש מועצה, הילדים שלי היו צריכים להילחם על העמדות של אבא שלהם בבית-הספר. אצלך הילדים שלך מקבלים מחיאות כפיים, אתה עובד בזירה נוחה. תעבוד בזירה אחרת. תלמדו להעריך את מי שמניפים את דגל השלום. לא יעזור לכם כלום, הציבור הערבי יודע את עמדותי, וגם הציבור היהודי יודע את עמדותי.

עסאם מח'ול (חד"ש):

– – –

עמיר פרץ (עם אחד):

ועם זאת, באתי לכנסת הזאת כדי לקדם את העובדים והגמלאים, גם את הערבים. משחק השלום השאיר גם את הציבור הערבי שלך מבחינה חברתית מאחור. גם אתם לא ידעתם מעולם לטפל בהם.

עסאם מח'ול (חד"ש):

– – –

עמיר פרץ (עם אחד):

תעשה לי טובה, אתה מדבר על דגל אחד ומשאיר את הציבור שלך במצוקה הכי קשה. מעולם לא טיפלת בהם. אנחנו נטפל בהם, לא יעזור לך שום דבר.

מוחמד כנעאן (המפלגה הלאומית הערבית):

– – –

עמיר פרץ (עם אחד):

אני רוצה לומר, חרתנו על דגלנו לקדם את הנושאים האלה, ועם שני חברי כנסת למדנו את המפה הפוליטית והעברנו את חוק חברות כוח-אדם, שהפך דגל של יום העצמאות לעובדים בישראל. העברנו שוויון לכל העובדים ובכל זכויות הגמלאים. זה ההסכם הקואליציוני היחיד שמדבר רק על זכויות חברתיות.

אני מודיע כאן על שני תאריכים – – –

עסאם מח'ול (חד"ש):

– – –

עמיר פרץ (עם אחד):

לא יעזור לך כלום. קבענו שני תאריכים. הודעתי לפני הבחירות האחרונות, שגם אם תקום ממשלה צרה, לא של מפלגת העבודה – לא אשתמש במפלגת העבודה ככיסוי בשבילי – והיו מתחייבים ל-1,000 דולר שכר מינימום, היו מתחייבים להעביר חוק פנסיה ממלכתית לכו-לם, לרבות לערבים – – –

עסאם מח'ול (חד"ש):

הם לא התחייבו.

עמיר פרץ (עם אחד):

התחייבו, לא יעזור לך.

היו"ר י' אדלשטיין:

חבר הכנסת עמיר פרץ, אני מבקש לסיים.

עמיר פרץ (עם אחד):

אני מסיים. לא יעזור לכם כלום.

ראובן ריבלין (הליכוד):

אביטל צריך עוד לחזור הביתה אחרי ההשבעה.

עמיר פרץ (עם אחד):

לא יעזור לכם כלום, כל המפלגות. רובי ריבלין היה אחד האנשים שצייר את זה הכי יפה, כשבעת ההצבעה על חוק חברות כוח-אדם אמר: יש סיעה אחת בכנסת עם שני מנדטים שהעמידה לעצמה יעדים והשיגה אותם.

אנחנו באנו והבאנו שר שגדל וצמח מהשטח, שמכיר כל פרט ופרט, מכיר את האוכלוסיות – איש אהוב ויקר על כל המגזרים, והוא יהיה שר שיהפוך למצפון החברתי של ממשלת ישראל.

ואם לא יקיימו את ההבטחות שרשומות בהסכם אתנו – אנחנו לא נתבייש. באותה מידה שנכנסנו, אנחנו נצא.

היו"ר י' אדלשטיין:

תודה.

עמיר פרץ (עם אחד):

ומשפט אחרון – אני מקווה שממשלת ישראל תטפל במהירות, מכיוון ששניים מהחטופים בלבנון, מכיוון שגם החטוף השלישי – כולם אנשים שמחכים מאוד לבשורה. אני מקווה שכל סיעות הבית – מהאופוזיציה, מהקואליציה – יעשו הכול להחזיר בשלום את החטופים שלנו הביתה.

ואני מאחל לממשלה הזאת, לראש הממשלה ולשר החברתי שלנו, הצלחה מאוד גדולה, כי מדינת ישראל לא תוכל להתקיים לאורך זמן עם פערים חברתיים כאלה. תודה רבה.

היו"ר י' אדלשטיין:

תודה. חבר הכנסת רומן ברונפמן, ואחריו – חבר הכנסת תאופיק חטיב.

רומן ברונפמן (הבחירה הדמוקרטית):

אדוני היושב-ראש, חברי הממשלה היוצאת, חברי הממשלה הנכנסת, כנסת נכבדה, אורחי המשכן, לפני ממשלת האחדות בראשותו של אריאל שרון שלושה צירים עיקריים: ציר ביחסים בין-לאומיים, ובפרט ביחסים בינינו לבין העם הפלסטיני ושכנינו הערבים – בציר הזה מחכה עבודה רבה, וצדק חבר כנסת מרידור כאשר אמר: מה שייעשה בחודשים הקרובים – ייעשה. אני מאמין שאין דרך אחרת מהדרך של סיום הסכסוך על-ידי פשרה טריטוריאלית עמוקה, הורדת יישובים מבודדים והגעה להסכמי שלום אמת עם הפלסטינים.

הציר השני הוא ציר חברתי. הפערים הכלכליים בין העשירים לעניים הם בין הגדולים בעולם. יש פער בין החברה היהודית לחברה הערבית, פער בין פריפריה למרכז, ואת הפערים האלה צריכים לצמצם, אם לא לסגור.

הציר השלישי הוא ציר ביחסי דת ומדינה – בהעדר חוקה למדינת ישראל, בהתפשטות הפונדמנטליזם היהודי ובחוסר שוויון בין חלקי העם. גם בציר הזה יש להתקדם ולנהוג בזהירות.

היום ראינו, שלא ראש הממשלה הנבחר, שהצביע רק לפני חצי שנה על שוויון זכויות בין חרדים לבין חילונים בשירות ביטחון, אלא גוש חרדי הוא זה שמנחה את קו הממשלה, וראינו את המעידה הראשונה של הממשלה העתידה לקום.

אני מאחל לממשלה הזאת הצלחה, כי הצלחת הממשלה היא הצלחת העם, היא הצלחת המדינה, אבל אני בספק אם אריאל שרון יהיה נחוש מספיק – בעזרת הגוש הליברלי שבתוך הליכוד – להנהיג את הציר הזה בתבונה ובזהירות ולנסות לסגור את הפער ולא להרחיבו.

אני והמפלגה, הבחירה הדמוקרטית, מאחלים הצלחה לממשלה. אנחנו לא נוכל לתמוך, בגלל הרכבה המוזר, אבל גם בוודאי לא להתנגד, כי אנחנו ערים ומודעים לכך שהציבור במדינת ישראל מעוניין בממשלת אחדות כביטוי פוליטי לאחדות בעם ולאחדות בחברה.

אני מאחל לממשלה הנכנסת הצלחה רבה והצלחת אמת.

היו"ר י' אדלשטיין:

תודה לחבר הכנסת ברונפמן. חבר הכנסת תאופיק חטיב. אחריו – חבר הכנסת עזמי בשארה. הדוברים הנותרים הם חבר הכנסת מיכאל קליינר וחבר הכנסת רן כהן. אני מבקש מכל הדוברים להקפיד – לכל דובר שלוש דקות. אנחנו כבר מצפים לבואו של ראש הממשלה הנכנס ונעבור עוד מעט להצבעה.

תאופיק חטיב (המפלגה הלאומית הערבית):

כבוד היושב-ראש, חברי הכנסת, קראתי בקווי היסוד של הממשלה כמה דברים שהלוואי, הלוואי שיתגשמו. דבר ראשון, ראיתי את דאגתה של הממשלה – בקווי היסוד אני מתכוון – לנושא השוויון בין האזרחים, ונאמר שם מפורשות: שוויון וכבוד לכל אזרחי מדינת ישראל, חופש וחופש פולחן. אומנם זה כתוב גם במגילת העצמאות ועדיין לא בא לידי ביטוי, אבל בואו ניתן את ההזדמנות לממשלה הזאת להביא את מה שלא בא במשך 53 שנים, ואולי אולי תתגשם הנבואה.

נושא אחר – ראיתי שם דגשים שמטרתם להביא לסיום הסכסוך, לשלום עם הפלסטינים ועם מדינות ערב. אני חושב שפה הממשלה צריכה גם לדעת את האמת אבל גם לומר את האמת לעם. אם באמת רוצים לסיים את הסכסוך, צריכים לסיים את הכיבוש. אי-אפשר לבוא למתנחלים ולהגיד להם: אתם תישארו במקומכם, שום דבר לא יזוז, ולהגיד לפלסטינים: אנחנו נסיים את הסכסוך.

ראובן ריבלין (הליכוד):

– – – הולכים לחיות בשלום – – – מה קרה.

תאופיק חטיב (המפלגה הלאומית הערבית):

המתנחלים לא ירצו לקבל את הדרכון הפלסטיני, אני יודע.

ראובן ריבלין (הליכוד):

יקבלו דרכון ישראלי, מה קרה.

מוחמד ברכה (חד"ש):

אז שיחזרו הביתה.

ראובן ריבלין (הליכוד):

זה הבית שלהם – – –

קריאה:

זה הבית של כולנו – – –

היו"ר י' אדלשטיין:

חברי הכנסת, אני מבקש להפסיק את הדיון המעניין הזה. חבר הכנסת ריבלין, עוד מעט בתקשורת אתה תתבטא.

עבד-אלמאלכ דהאמשה (הרשימה הערבית המאוחדת):

– – –

קריאות:

– – –

היו"ר י' אדלשטיין:

חבר הכנסת יהלום. חבר הכנסת ברכה, למה עברת לספסל האחורי?

תאופיק חטיב (המפלגה הלאומית הערבית):

מותר לתת הזדמנות לחבר כנסת לשעבר ראובן ריבלין – – –

ראובן ריבלין (הליכוד):

– – –

תאופיק חטיב (המפלגה הלאומית הערבית):

לא, אמרתי, מותר לתת צ'אנס לחבר כנסת לשעבר ראובן ריבלין – –

ראובן ריבלין (הליכוד):

חבר כנסת גם עכשיו.

תאופיק חטיב (המפלגה הלאומית הערבית):

– – לומר משהו שהוא לא יוכל לאומרו כאשר יהיה שר. אז זו הזדמנות אחרונה להתפרק, זה בסדר. חשוב יותר לומר את האמת כאשר אתה שר וכאשר אתה יכול להשפיע, ולומר את האמת לא רק לתקשורת – לומר את האמת שיש לך בפנים לאנשים שיכולים להשפיע, ולומר גם שבלי האמת הזאת אי-אפשר לשנות.

ברק ידע, אבל הוא לא הצליח להתנהג כפי שהיה צריך להתנהג. ואני חושב, שרבים כאן יודעים, שבלי סיום הכיבוש אין סיום הסכסוך. כולנו יודעים, ולא אני צריך לומר זאת, אלא ראש הממשלה ושרי הממשלה צריכים לומר זאת לציבור. בלי סיום הכיבוש אין סיום הסכסוך.

היו"ר י' אדלשטיין:

נא לסיים.

תאופיק חטיב (המפלגה הלאומית הערבית):

אני אסיים. סוף טוב, הכול טוב – אני מקווה.

אני הייתי מציע לממשלה, שכל כך התרחבה, שתי עצות קטנות.

עצה אחת – לא לתקוף על נושא שבסופו של דבר מאמצים אותו. חברי הליכוד תקפו את הממשלה הקודמת על התרחבותה ל-24 שרים, והיום היא עומדת על מינימום 26, ועוד היד נטויה.

עצה שנייה – מאחר שיש הרבה שרים ומעט מאוד תפקידים הייתי מציע, למשל, לשר גנדי לתת גם את הסמכויות בנושא הפליטים וכל אלה שהיו קורבנות הטרנספר לשעבר, ולשר ליברמן לתת גם את הטיפול בשלום הילד או הילדים – ילדי השכנים, נוסף על התפקיד שלו. תודה.

היו"ר י' אדלשטיין:

תודה לחבר הכנסת חטיב. חבר הכנסת עזמי בשארה, ואחריו – חבר הכנסת מיכאל קליינר.

קריאה:

ואחריו?

היו"ר י' אדלשטיין:

נציג סיעת האופוזיציה הגדולה, אחרון הדוברים – חבר הכנסת רן כהן.

עזמי בשארה (בל"ד):

אדוני היושב-ראש, חברי הכנסת, אני מאמין שהממשלה הזאת תחזיק מעמד שנתיים וחצי; יהיו לנו שנתיים וחצי ארוכות. אני מאמין שהיא תחזיק מעמד, מכיוון שמה שמחזיק אותה ביחד זה האופורטוניזם הפוליטי הטהור, שהוכיח את עצמו להיות הכוח הפוליטי החשוב ביותר והחזק ביותר. לכן היא גם תאריך ימים, מכיוון שיש אינטרס בכיסא.

אין שום הסבר אחר לשאלה איך הורכבה הממשלה הזאת, חוץ מהאופורטוניזם הפוליטי של אריאל שרון, שחושש ממצור בין-לאומי וחוסר יכולת לתמרן פוליטית גם באזור וגם בין-לאומית. הוא שם את העבודה בשני התיקים שהם נושא ההתקפה עליו, הביטחון והחוץ, כך שיהיה לו אליבי לא רק ביחסים בין-לאומיים אלא גם, כנראה, מול הערבים, כדי שיוכל לטעון בפומבי שהוא לא ינהל משא-ומתן כל עוד יש אלימות.

ראובן ריבלין (הליכוד):

– – – עם נאומו של ראש הממשלה היוצא.

עזמי בשארה (בל"ד):

כן, כן, אבל שמעון פרס ינהל דיאלוג עם הפלסטינים גם עם האינתיפאדה קיימת, וזה יהיה דיאלוג פרטי כזה, שלא ייקרא משא-ומתן. מפלגת העבודה איבדה את ייחודה הפוליטי, והריאליסט שמעון פרס הבין שכבר אין לו פרויקט פוליטי רעיוני, אין לו שליחות. לא רק שאין לו שליחות, כבר אין לו אשליה על שליחות, זה העיקר, והוא חייב את התיקים של הממשלה כדי להחזיק מפלגה. מפלגת העבודה איבדה את עצמה לדעת כאשר שריה חגגו את בחירתם במרכז כשמפלגתם הפסידה. מי שראה אותם חשב שמפלגת העבודה ניצחה בבחירות. היא הפסידה בבחירות. ההתפוררות הזאת, אובדן הדרך הפוליטי גרם לכך שמפלגת העבודה חייבת להיאחז בתיקים הממשלתיים כדי להחזיק מעמד כמפלגה.

אדוני היושב-ראש, שמעתי היום את הנאום של ראש הממשלה הנבחר אריאל שרון, והאמת היא שכבר אמרו הרבה על כך שהוא בעצם לא הרבה בדיבורים בזמן הבחירות, אבל אני שמעתי כאן מין נאום, במקרה הטוב, של יום העצמאות. לא הבנתי בכלל מה המסר הפוליטי. אולי היה צריך לחלק פטישי פלסטיק לחברי הכנסת באותה הזדמנות. לא הבנתי באמת את המסר.

מדובר בדברים כמו: השלום מצריך ויתורים מכאיבים, לא ננהל משא-ומתן בזמן אלימות. לא הבנתי באמת את פרוגרמת השלום של אריאל שרון. לברק היתה תוכנית שלום לא מקובלת עלינו, אבל למר שרון אין תוכנית שלום, וקשה לי מאוד לחשוב מה יכולה להיות תוכנית השלום של ממשלה, שיושב בה רחבעם זאבי, גנדי, ויושב בה מר ליברמן. אני לא יודע מה המסר לעולם הערבי, אני לא יודע מה המסר לערבים בישראל, אני לא יודע מה המסר עם כל הסיפור הזה של שוויון לאזרחים, כאשר יושבים בממשלה הזאת אנשים שיש להם לא רק רעיונות אנטי-ערביים, אלא במוצהר – גנדי היה צריך כאן שעות לנמק למה הוא דוגל בטרנספר, והוא נימק זאת מבימת הכנסת. פוליטיקאים אירופים עם דעות פחות דקלרטיביות מאלה מבחינה גזענית, הוטל עליהם מצור בין-לאומי כאשר הם השתתפו בממשלות. לשכתו של ברק הפכה מרכז הסברה בין-לאומי נגד פוליטיקאי אירופי מסוים, כאשר הוא נבחר, ודעותיו פחות חריפות מאשר של גנדי ושל ליברמן, שרוצה להפציץ גם את טהרן וגם את אסואן וגם עוד בירות ערב, אני לא יודע איזה.

היו"ר י' אדלשטיין:

נא לסיים.

עזמי בשארה (בל"ד):

גולת הכותרת של המינויים – עוזי לנדאו כשר לביטחון פנים. יפה מאוד.

אליעזר כהן (האיחוד הלאומי – ישראל ביתנו):

חברים שלך מפציצים את ירושלים.

עזמי בשארה (בל"ד):

אתם חושבים שאנחנו מפחדים?

ראובן ריבלין (הליכוד):

הם לוחמים עזי נפש יותר מה"חיזבאללה" או פחות מה"חיזבאללה"?

עזמי בשארה (בל"ד):

יש כאן אנשים שיושבים בכנסת ועוד חושבים שאנחנו במנטליות של 1948 כי הם במנטליות של 1948. חבר כנסת מסוים אפילו אמר לי מהבמה הזאת: תזכרו מה עשינו להורים שלכם ב-1948. הוא היה חבר כנסת. המנטליות של להפחיד אותנו ולשים אנשים כאלה לא תעבוד. לא רק שאנחנו לא ניסוג מבחינת גיבוש תודעתנו הלאומית כערבים, אלא אנחנו בכלל לא חושבים ששוויון אזרחי הוא טובה שעושים לנו. אנחנו, כילידים, לא חושבים ששוויון אזרחי הוא טובה שממשלת ישראל עושה לנו בכלל, ולכן גם לא תהיה מהבחינה הזאת שום נסיגה.

אם יהיה מצדה של ממשלת ישראל ניסיון לפגוע בעקרון השוויון או לפגוע ולא לכבד את תודעתנו הלאומית כערבים פלסטינים בארץ הזאת, לדעתי מובן שיהיה משבר, יהיה עימות, והניסיון מראה שיהיה כישלון של הממשלה הזאת. תודה רבה, אדוני היושב-ראש.

היו"ר א' בורג:

תודה רבה. חבר הכנסת מיכאל קליינר, שלוש דקות, בבקשה.

מיכאל קליינר (חרות – התנועה הלאומית):

אדוני היושב-ראש, חברי הכנסת, עוד בטרם הושבעה ממשלת העבודה בראשות שרון אפשר לקבוע כי שרון פתח ברגל שמאל. מי יחליט בממשלה הזאת? מי ינווט? מי יוביל? שרון הבטיח ב"סינרמה" כי את תיק הביטחון ימסור לברק ואת תיק החוץ לנתניהו. בפועל שני התיקים החשובים האלה נמסרו למפלגת העבודה, ובמקום נתניהו או איש ליכוד אחר בתפקיד שר החוץ, קיבלנו את אדריכל אסון אוסלו ואחד האחראים הישירים למצב הביטחוני החמור שבו אנו נתונים, שמעון פרס.

ויצמן שירי (ישראל אחת):

אני אדבר עם – – – שימנה אותך שר.

מיכאל קליינר (חרות – התנועה הלאומית):

גם קווי היסוד אינם מבשרים טובות. אם לשפוט על-פי קווי היסוד, חילופי השלטון אינם מבשרים מהפך אידיאולוגי. במקום קווי יסוד המדברים על מחיקת הסכם אוסלו, על חיזוק זהותה היהודית של מדינת ישראל ועל חיזוק ההתיישבות היהודית בכל רחבי ארץ-ישראל, קיבלנו קווי יסוד שבאופן חסר תקדים מכילים את החלטות האו"ם 242 ו-338 על הפלסטינים, דבר שאפילו ממשלת ברק התנגדה לו, ומשמעותו: קבלת העיקרון של חזרה לגבולות 1967 בתיקונים קלים.

ניהול המשא-ומתן עם המפלגות השונות התנהל בערך כמו סדר אכילת הטרף בטבע. כמו שהלביאה מגישה את הציד לאריה, כך מסר הליכוד את הבכורה למפלגת העבודה. אחר כך באו הנשרים של ש"ס, אחריהם רבו ביניהם המפד"ל וישראל בעלייה מי ייטול את תפקיד העורבים, וגם מקומם של האיחוד הלאומי וישראל ביתנו – על תקן הצבועים, המכשירים כל שרץ בקווי היסוד של הממשלה, לא נפקד. לצערי יש גם מפלגות שיתנדבו לתפוס את תפקיד התולעים הנהנות מהשיירים של השיירים.

הממשלה הזאת תתנהל כמו העונש הברברי בסיפורי טרזן, שם היו הפראים קושרים את רגלי הקורבן לשני עצים, מכופפים ואז משחררים בבת אחת. כך יקרה גם לממשלת שרון. כל אחת מהמפלגות התכופפה כדי להיות חלק מהממשלה, וכשהממשלה תתחיל ימיה, כל אחד ממרכיביה ימשוך בעוצמה לכיוון שלו כדי לרצות את קהל בוחריו, והתוצאה תהיה שהממשלה תיקרע לגזרים ותתרסק.

אדוני היושב-ראש, סיעת חרות תמכה בהקמת ממשלת אחדות לאומית, אבל לא לממשלה הזאת פיללנו. אנו נשרת את העם באופוזיציה ונמלא את תפקידנו בכנסת כדי להבטיח שהממשלה תפעל במלוא המרץ כדי להשיב את הביטחון לאזרחי מדינת ישראל. זאת הסיבה שלשמה קמה הממשלה הזאת, ובלעדיה אין לממשלה הזאת זכות קיום.

היו"ר א' בורג:

תודה רבה. חבר הכנסת רן כהן, אחרון הדוברים, ואנחנו נעבור להצבעה. חבר הכנסת רן כהן, בבקשה. חברי הכנסת, להתחיל להתיישב.

רן כהן (מרצ):

אדוני היושב-ראש, ראש הממשלה הנבחר, חברות וחברי הכנסת, איך שההיסטוריה יודעת לפעמים ללעוג ולהיות אכזרית למי שאומר דברים ולא חושב על מה שיעשה. רק לפני 18 חודשים אמר מי שמיועד להיות שר, אביגדור ליברמן – אתם משקרים, הוא אמר, על הרחבת הממשלה. הרי כל ההרחבה של הממשלה לא נועדה לפתור בעיות של הקואליציה הרחבה, היא נועדה קודם כול לפתור בעיות בתוך המפלגות. אמרה המיועדת להיות שרת החינוך, לימור לבנת: המעשה הזה פסול מכול וכול, זה מעשה מושחת, הרחבת הממשלה. אמר רחבעם זאבי, זה לגיון השרים, על הרחבת הממשלה. ואמרו עוד המיועדים להיות שרים – ציפי לבני: ראש הממשלה רומס את הדמוקרטיה.

רבותי חברי הכנסת, עניין הניפוח של הממשלה והבזבוזים שלה, כפי הנראה יהיה המגרעת הכי קטנה שלה. אנחנו רואים ממשלה ששני קטביה הם החרדים והמתנחלים, ולכן הממשלה הזאת צפויה להיות, לדאבוני הרב, ממשלה אנטי-חברתית, כמו כל ממשלות הליכוד הלאומי, שבימיהן הפערים החברתיים רק גדלו והתרחבו.

הקשבתי לנאום של ראש הממשלה הנבחר אריאל שרון. הרי היום אפשר היה לבוא ולומר דברים פשוטים: אני הולך לעשות כך וכך בחינוך, להוסיף כך וכך לתעסוקה, כך וכך להוסיף לרווחה ולבריאות. שום דבר, רק הכרזות שדופות שאין בהן שום דבר. לעומת זאת, אנחנו נישאר עם 1.3 מיליון העניים, 530,000 מהם ילדים עניים, ונראה, כנראה, שלא תהיה שום תקווה.

יתר על כן, רבותי חברי הכנסת, בין 78 חברי כנסת שתומכים בממשלה הזאת, גוש הווטו הוא הגוש החרדי. זה הגוש שהיום הוכיח שהוא מכופף את הממשלה הזאת, עוד לפני שהיא התחילה לעבוד. הגוש הזה הוכיח היום, שבהינף יד הוא הצליח לסחוט שנתיים של שחרור בחורי הישיבות כולם. לא חלקם, לא לשנה, לא לארבעה חודשים – לשנתיים המשך של השחרור, ההשתמטות הזאת הגורפת.

ואחרון-אחרון, אדוני היושב-ראש, אנחנו נמצאים מול ים של אלימות גואה. ראש הממשלה הנבחר, אין ספק, מול אלימות של הטרור הפלסטיני צריך להילחם, ועל העניין אין ולא יכול להיות ויכוח, אבל אם הבשורה היא רק להילחם בלי להיות יצירתי, בלי להציע שום דבר שיש בו גם אופק מדיני, אין שום סיכוי.

אני אומר לך, באמת, אריאל שרון, אולי באמת עם הניסיון שלך, הידע שלך, הוותק שלך, בכל זאת תוכל לייצר איזה דבר שיכלול גם פתרון מדיני יצירתי וגם פתרון של שיתוף פעולה ביטחוני, כמו למשל, אולי, הפתרון של שלום כולל שיתחיל בגזרות. שלחתי לך בעניין הזה מכתב ותראה אותו.

אליעזר כהן (האיחוד הלאומי – ישראל ביתנו):

בדיוק כמו שמרצ עושה.

רן כהן (מרצ):

אני מבטיח לך הבטחה, אף שהרכבה של הממשלה, אף שתכניה ומהות קיומה מנבאים רעות, כך אני סבור, אני מתפלל שייכונו בימיה יותר שלום, יותר ביטחון, יותר צדק חברתי, יותר רווחה. אני מבטיח, שאם זה יקרה, אנחנו נברך. תודה רבה.

היו"ר א' בורג:

תודה רבה. חברי הכנסת, נא לשבת, אנחנו עוברים להצבעה. חברי הכנסת, כל מי שרוצה ויכול וצריך להצביע יתפוס נא את מקומו.

רבותי חברי הכנסת, בהתאם לסעיף 3(ג) לחוק-יסוד הממשלה, הכנסת תצביע ותאשר בסיום הדיון את הודעת ראש הממשלה הנבחר בדבר הרכבה של הממשלה, חלוקת התפקידים בה וקווי היסוד של מדיניותה, כפי שהוצגו על-ידו. חברי הכנסת, אנחנו ניגש להצבעה על הודעת ראש הממשלה הנבחר. חברי הכנסת, ניתן להצביע. בבקשה.

### הצבעה מס' 47

### בעד הודעת ראש הממשלה הנבחר א' שרון – 72

### נגד – 21

### נמנעים – אין

### הודעת ראש הממשלה הנבחר א' שרון על כינון הממשלה והרכבה נתקבלה.

היו"ר א' בורג:

חברי הכנסת, אני מודיע בזאת, שהכנסת אישרה, ברוב של 72 חברי כנסת בעד, 21 חברי כנסת נגד וללא נמנעים, את הודעת ראש הממשלה בדבר הרכבה של הממשלה, חלוקת התפקידים בה וקווי היסוד של מדיניותה, כפי שהוצגו על-ידי ראש הממשלה בנאומו היום בכנסת. בהצלחה, אדוני ראש הממשלה.

# הצהרת אמונים של חברי הממשלה

היו"ר א' בורג:

רבותי חברי הכנסת, אנחנו עוברים לטקס הצהרת האמונים של ראש הממשלה ושרי הממשלה. תחילה אזמין את ראש הממשלה להצהיר אמונים, ולאחר מכן אקרא לשרים להצהיר אמונים לפי סדר האל"ף-בי"ת. כל מי שאקרא בשמו יעלה לדוכן, יקרא את הצהרת האמונים ויחתום עליה.

אדוני ראש הממשלה והשר לקליטת העלייה, מר אריאל שרון, הואל נא לעלות לדוכן ולהצהיר אמונים. בבקשה.

ראש הממשלה הנבחר א' שרון:

אני אריאל שרון, בן שמואל ודבורה, זיכרונם לברכה, מתחייב כראש הממשלה לשמור אמונים למדינת ישראל ולחוקיה, למלא באמונה את תפקידי כראש הממשלה ולקיים את החלטות הכנסת.

(חותם על ההצהרה)

(מחיאות כפיים)

היו"ר א' בורג:

רבותי, אני מבקש להימנע ממחיאות כפיים, זה לא נהוג באולם הכנסת.

שמואל אביטל, בבקשה.

שמואל אביטל:

אני שמואל אביטל, בן רבי מכלוף, זכרו לברכה, וסוליקה, תיבדל לחיים ארוכים, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

(חותם על ההצהרה)

אשר אוחנה:

אני אשר אוחנה, בן דוד, זכרו לברכה, וחסיבה, תיבדל לחיים טובים, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

(חותם על ההצהרה)

היו"ר א' בורג:

בנימין בן-אליעזר, שר הביטחון, בבקשה.

בנימין בן-אליעזר:

אני, בנימין פואד בן-אליעזר, בן סאלח ופרחה, זכרם לברכה, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

היו"ר א' בורג:

שלמה בניזרי, שר העבודה והרווחה, בבקשה.

שלמה בניזרי:

אני שלמה בניזרי, בן מימון ועישה-אליס, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

(חותם על ההצהרה)

היו"ר א' בורג:

נסים דהן, שר הבריאות, בבקשה. הרשימה עוד ארוכה.

נסים דהן:

אני נסים דהן, בן אבי מורי רבי דוד ואמי מורתי סעדה דהן, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

(חותם על ההצהרה)

היו"ר א' בורג:

צחי הנגבי, השר לאיכות הסביבה, בבקשה.

צחי הנגבי:

אני צחי הנגבי, בן עמנואל, זכרו לברכה, וגאולה, תיבדל לחיים, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

(חותם על ההצהרה)

היו"ר א' בורג:

מתן וילנאי, שר המדע, התרבות והספורט, בבקשה.

מתן וילנאי:

אני מתן וילנאי, בן זאב ואסתר, זכרם לברכה, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

(חותם על ההצהרה)

היו"ר א' בורג:

רחבעם זאבי, שר התיירות, בבקשה.

רחבעם זאבי:

אני רחבעם זאבי, בן שלמה ומינה, זכרם לברכה, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

(חותם על ההצהרה)

היו"ר א' בורג:

סאלח טריף, בבקשה.

סאלח טריף:

אני, סאלח טריף, בן פרחאן ופטמה, זכרם לברכה, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

(חותם על ההצהרה)

היו"ר א' בורג:

אלי ישי, סגן ראש הממשלה ושר הפנים, בבקשה.

אליהו ישי:

אני אליהו ישי, בן ציון ואיבט, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

(חותם על ההצהרה)

היו"ר א' בורג:

רענן כהן, בבקשה.

רענן כהן:

אני רענן כהן, בן אלישע וחנה, זכרם לברכה, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

(חותם על ההצהרה)

היו"ר א' בורג:

ציפי לבני, השרה לשיתוף פעולה אזורי, בבקשה.

ציפי לבני:

אני ציפי לבני-שפיצר, בת איתן, זכרו לברכה, ושרה, תיבדל לחיים, מתחייבת כחברת הממשלה לשמור אמונים למדינת ישראל ולחוקיה, למלא באמונה את תפקידי כחברת הממשלה ולקיים את החלטות הכנסת.

(חותמת על ההצהרה)

היו"ר א' בורג:

לימור לבנת, שרת החינוך, בבקשה.

לימור לבנת:

אני, לימור לבנת-הניג, בת עזריאל ושולמית לבנת, מתחייבת כחברת הממשלה לשמור אמונים למדינת ישראל ולחוקיה, למלא באמונה את תפקידי כחברת הממשלה ולקיים את החלטות הכנסת.

(חותמת על ההצהרה)

היו"ר א' בורג:

אביגדור ליברמן, שר התשתיות הלאומיות, בבקשה.

אביגדור ליברמן:

אני, אביגדור ליברמן, בן לב ואסתר, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

(חותם על ההצהרה)

היו"ר א' בורג:

עוזי לנדאו, השר לביטחון פנים, בבקשה.

עוזי לנדאו:

אני, עוזי לנדאו, בן חיים, זכרו לברכה, ואולגה, תיבדל לחיים, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

(חותם על ההצהרה) היו"ר א' בורג:

דני נוה, בבקשה.

דני נוה:

אני, דני נוה, בן מרדכי, זכרו לברכה, ויהודית מנהיים, תיבדל לחיים, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

(חותם על ההצהרה) היו"ר א' בורג:

אני מבקש, בבקשה, מספיק.

אליהו סויסה, בבקשה.

אליהו סויסה:

אני, אליהו סויסה, בן יוסף, זכרו לברכה, ורחל, תיבדל לחיים, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

(חותם על ההצהרה) היו"ר א' בורג:

אפרים סנה, שר התחבורה, בבקשה.

אפרים סנה:

אני, אפרים סנה, בן משה וחנה, זכרם לברכה, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

(חותם על ההצהרה) היו"ר א' בורג:

שמעון פרס, סגן ראש הממשלה ושר החוץ, בבקשה.

שמעון פרס:

אני, שמעון פרס – – –

היו"ר א' בורג:

את זה עוד לא שמעתם אף פעם.

שמעון פרס:

כל פעם זה משתנה.

אני, שמעון פרס, בן יצחק ושרה פרסקי, זכרם לברכה, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

(חותם על ההצהרה) היו"ר א' בורג:

ראובן ריבלין, שר התקשורת, בבקשה.

ראובן ריבלין:

אני, ראובן ריבלין, בן יוסף-יואל, זכרו לברכה, ורחל, תיבדל לחיים ארוכים, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

(חותם על ההצהרה) היו"ר א' בורג:

מאיר שטרית, שר המשפטים, בבקשה.

מאיר שטרית:

אני, מאיר שטרית, בן דוד ומרים, זכרם לברכה, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

(חותם על ההצהרה) היו"ר א' בורג:

סילבן שלום, סגן ראש הממשלה ושר האוצר, בבקשה.

סילבן שלום:

אני, סילבן שלום, בן שמעון, זכרו לברכה, ומרים, שתיבדל לחיים ארוכים וטובים, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

(חותם על ההצהרה)

היו"ר א' בורג:

שלום שמחון, שר החקלאות. אני מבקש. רובי, זה רק שנתיים. שלום, רק רגע. אני מבקש לשבת. השר ריבלין, השר ריבלין, השר ריבלין, השר ריבלין, אנא שב. תודה רבה.

השר שלום שמחון, בבקשה. מספיק, חבר הכנסת עבד אלמאלכ דהאמשה. בבקשה. השר ריבלין, מספיק. בבקשה, השר שמחון.

שלום שמחון:

אני, שלום שמחון, בן מסעוד וסוזן, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

(חותם על ההצהרה) היו"ר א' בורג:

הגיעה הבשורה הטובה, אחרון אחרון חביב נתן שרנסקי, סגן ראש הממשלה ושר הבינוי והשיכון, בבקשה.

נתן שרנסקי:

אני נתן שרנסקי, בן בוריס שרנסקי, זכרו לברכה, ואידה מילגרום, תיבדל לחיים ארוכים, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

(חותם על ההצהרה) היו"ר א' בורג:

הודעה למזכיר.

מזכיר הכנסת א' האן:

שרי הממשלה מוזמנים לנשיא המדינה. אוטובוס עומד לרשותם בחנייה של הכנסת. נוסעים במרוכז. תודה רבה.

היו"ר א' בורג:

חברי הכנסת, שרי הממשלה, בהצלחה לממשלת ישראל. חג פורים שמח.

הישיבה הבאה – ביום שני, י"ז באדר התשס"א, חג פורים שמח. ישיבה זו נעולה.

### הישיבה ננעלה בשעה 23:04.